[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Képviselőtársaim! Az Országgyűlés tavaszi ülésszakának 3. ülésnapját megnyitom. Tájékoztatom önöket, hogy az ülés vezetésében Szűcs Lajos és Hiszékeny Dezső jegyző urak lesznek segítségemre. Köszöntök mindenkit, aki figyelemmel kíséri a munkánkat. Tisztelt Ház! Szomorú kötelességemnek kell eleget tennem azzal, hogy bejelentem, Kispál Ferenc volt képviselőtársunk életének 74. évében elhunyt. Kispál Ferenc, a Fidesz egykori politikusa a 2006. évi országgyűlési választásokon Csongrád megye területi listájáról szerzett mandátumot, és 2007-ig volt a térség országgyűlési képviselője. Megbízatása alatt a Mezőgazdasági bizottság munkáját segítette. Képviselői tevékenysége mellett a MAGOSZ alapító tagja, illetve haláláig alelnöke és Csongrád megyei elnöke, míg korábban a Nemzeti Agrárgazdasági Kamara Csongrád megyei elnöke volt. A magyar gazdákért tett áldozatos munkájáért Aranykoszorús gazda-kitüntetést és Kovács Béla-díjat vehetett át. Kérem önöket, hogy néma felállással tisztelegjünk képviselőtársunk emléke előtt. [[A képviselők egyperces néma felállással tisztelegnek az elhunyt emléke előtt.]] Köszönöm. Tisztelt Országgyűlés! Az Országgyűlés 2017-ben határozatban döntött arról, hogy február 22-ét a magyar parasport napjává nyilvánítja. 1970-ben ezen a napon alakult meg a Mozgásjavító Intézményen belül a Mozgásgátoltak Halassy Olivér Sport Clubja. A klub névadója, Halassy Olivér már életében legendává vált. Nyolcéves korában balesetben vesztette el egyik lábfejét, ezt követően kezdett el versenyszerűen úszni. Vízilabdában két olimpiai aranyat és egy ezüstöt nyert, háromszoros Európa-bajnok volt, és számos hazai sporteredményt ért el. Az 1931-es párizsi Európa-bajnokságon két különböző sportágban is a dobogó legfelső fokára állhatott: egyszerre lett az 1500 méteres gyorsúszás és a vízilabda Európa-bajnoka, 75 évvel ezelőtt tragikus körülmények között hunyt el. A Magyar Paralimpiai Bizottság mottója szerint „Fogyatékosnak lenni nem jelenti azt, vesztesnek lenni!” És valóban, talán a parasportolók szembesítenek bennünket leginkább azzal, hogy a küzdés, a kitartás, az elszánt akarat olyan erőt adhat, amellyel minden akadályt le lehet győzni. Arra is megtanítanak bennünket, hogy a lélek szárnyalásával és erős hittel minden fizikai akadályt le lehet gyűrni. Versenyeiket nézve olyan fantasztikus sportélményekkel és pillanatokkal ajándékoznak meg bennünket, amelyek többet mondanak bármely szónál a sport szelleméről és értelméről. Az idei év reményeink szerint olimpiai év lesz, ezért most azt kívánjuk a paralimpikonjainknak, hogy sikeres felkészülést követően jussanak el Tokióba, a járványhelyzet ne akadályozza meg őket abban, hogy biztonságban versenyezhessenek, mi pedig lelkesen szurkolhassunk nekik. Bátran kijelenthetjük, emberfeletti teljesítményük alapján ők már érem nélkül is többszörös győztesek. Tisztelt Országgyűlés! Napirend előtti felszólalásra jelentkezett a Párbeszéd részéről Mellár Tamás képviselő úr. Megadom a szót.
Köszönöm szépen, elnök úr. Tisztelt Ház! Kedves Képviselőtársaim! A 2010-es választások után, amikor az Orbán-kormány elindult, akkor nagyon gyorsan letiltotta a „reform” és a „modernizáció” szavakat, ezeket nem engedte a kommunikációjában használni. Bár nagyon jól tudta az Orbán-kormány azt, hogy az országnak komoly reformokra, komoly változásokra van szüksége, de ugyanakkor azt is nagyon jól látta, hogy a megelőző időszakban ezek a szavak, hogy reform és modernizáció, lejáratódtak. Ezért aztán a változások megvalósításához egy másik stratégiát dolgozott ki. Mégpedig egy olyan módszert, hogy amikor kijelölte azt a területet, amit szeretett volna átalakítani, akkor azt először is kiéheztette, vagyis a költségvetési forrásokat jelentős mértékben visszavette, visszafogta. Majd ezek után fölajánlotta, hogy megvalósítja az átalakulást, a reformot, és ekkor nyilvánvalóan az adott ágazat, az adott szektor vezetői nem igazán tehettek mást, mint elfogadták a változást, elfogadták a reformokat, mintsem hogy továbbra is szembe kelljen nézniük a költségvetési megszorításokkal. [[11.10]] Ugyanez a dolog történt meg az egyetemek modellváltása kapcsán is. A modellváltás időszaka előtt, a megelőző években az egyetemek költségvetését a kormányzat jelentősen visszafogta, visszavágta, majd ez év január elején, amikor Palkovics miniszter úr magához rendelte a vidéki egyetemek vezetőit, akkor egy visszautasíthatatlan ajánlatot tett nekik, hogy vagy önként vállalják, önként kérik, hogy a modellváltás menjen végbe, vagy pedig tovább folytatódik a költségvetési források megvonása. Természetesen ebben a helyzetben nem tehettek mást az egyetemi vezetők, mint elfogadták ezt az ultimátumot, és a modellváltás mellett döntöttek, mert nem akarták, hogy az intézményeik továbbra is szenvedjenek a nem elégséges források miatt. Tehát azt lehet látni most, február vége táján, hogy az egyetemi modellváltás elindult és folyamatban van. De mi is zajlik valójában? Egy olyan átalakulás történik most meg, amelynek eredményeképpen a korábban állami tulajdonban lévő egyetemek magánegyetemekké, illetve alapítványi egyetemekké alakulnak át, de ennek az átalakításnak, átalakulásnak van két igen jelentős problémája. Az egyik, ha úgy tetszik, stratégiai vagy nemzetpolitikai természetű, nevezetesen az, hogy az Orbán-kormány felszámolja az állami egyetemeknek a vidéki hálózatát, és ezzel bizonyos társadalmi rétegeket hátrányos helyzetbe hoz. A vidéki társadalmat, azokat a szegény családokat, amelyeknek tehetséges gyermekei vannak, őket akadályozza, gátolja a továbbtanulásban, hiszen egyre nehezebbé teszi számukra az egyetemre való bejutást. A másik probléma sokkal erőteljesebb: az, ha úgy tetszik, büntetőjogi természetű, mert tulajdonképpen itt a privatizáció örve alatt nem történik más, mint egy lopás, mégpedig az állami vagyonnak magánkézbe való juttatása, mégpedig ingyenesen, hiszen az állam átadja az alapítványoknak ezeket a vagyonelemeket, és az alapítványok élére pedig kuratóriumot nevez ki, mégpedig örökösre, úgy, hogy senki nem változtathatja meg ezeknek a kuratóriumoknak az összetételét, és a kuratóriumok fölött nincs semmifajta ellenőrzési jogkör, a szenátus nem tudja ezt befolyásolni, ezért a kuratórium azt tesz ezekkel a vagyontárgyakkal, amit gondol, amit akar. [[Nacsa Lőrinc: Ez nem igaz!]] Én azt szeretném ezért mondani, megnyugtatom a polgártársaimat, hogy ez nem fog így sokáig maradni: 2022 után, amikor az új kormány feláll, akkor meg fogjuk találni azokat a jogi formákat, amelyek révén vissza fogjuk tudni ezt fordítani, mert azt gondolom, hogy a magyar társadalom ennél [[Az elnök a csengő megkocogtatásával jelzi az időkeret lejártát.]] többet érdemel mindenképpen. Köszönöm szépen a figyelmüket.
Válaszadásra Schanda Tamás államtitkár úrnak adom meg a szót.
Köszönöm szépen, elnök úr. Tisztelt Országgyűlés! Tisztelt Képviselő Úr! Az a helyzet, tisztelt képviselő úr, hogy ön mára teljesen elszakadt a tényektől, és gyurcsányi mélységekbe süllyedt.Képviselő úr, nem volt divat korábban itt az Országgyűlésben büntetőjoggal fenyegetőzni. Ezt Gyurcsány Ferenc engedte meg magának, aki pontosan a modellváltásban érintett intézmények kuratóriumi tagjait kezdte el fenyegetni. Ön most csatlakozott Gyurcsány Ferenchez, és az ő kottájából kíván énekelni. Tisztelt Képviselő Úr! Az a helyzet, hogy a felszólalásában számtalan tévedést és hamis állítást fogalmazott meg. Kezdjük ezeket egyesével végignézni! Először is, ön azt mondja, hogy az elmúlt években a felsőoktatásra nem jutott elegendő figyelem. Tisztelt Képviselő Úr! Ez nem igaz. Ön pontosan tudja, hogy azokkal a politikai szereplőkkel kötött szövetséget, és azokat a politikai szereplőket akarja visszasegíteni a hatalomba, akik fizetőssé akarták tenni a magyar felsőoktatást. [[Dr. Mellár Tamás közbeszól.]] Tisztelt Képviselő Úr! Ön azért küzd, hogy az a baloldal kerüljön újra hatalomba, amelyik a magyar diákok számára fizetős felsőoktatást akart lehetővé tenni; az a baloldal kerüljön vissza a hatalomba, az a baloldal, amelyik eladósította és lehetetlen helyzetbe lökte a magyar felsőoktatást. Tisztelt Képviselő Úr! Ha megnézzük az adatokat, pontosan láthatjuk, hogy 2010 óta a nemzeti polgári kormánynak sok tíz milliárd forintot kellett arra fordítania, hogy azokat a rossz és felelőtlen szerződéseket, amelyeket PPP-konstrukciónak neveztek, ezzel próbálták leplezni, ezeket a rossz és előnytelen szerződéseket megpróbálja kiváltani. Ezt tesszük folyamatosan: a baloldal rossz örökségét próbáljuk meg helyrehozni, és a felsőoktatás számára lehetővé tenni, hogy saját maga rendelkezzen azzal az infrastruktúrával, ami az oktatáshoz szükséges. [[11.20]] Tisztelt Képviselő Úr! Ön is pontosan tudja vagy tudhatná, ha nézné, hogy egyébként a kormány milyen stratégia mentén dolgozik, hogy már 2016-ban elfogadtuk a „Fokozatváltás a felsőoktatásban” stratégiát, ez a stratégia pedig egyértelműen rögzíti és kimondja, hogy a helyi társadalmi élet és a gazdaságfejlesztés motorjává szeretnénk tenni a felsőoktatási intézményeket. Ezért döntött a kormány modellváltásról, kezdte meg a Corvinusszal, és aztán folytatta jó pár más felsőoktatási intézménnyel, mert azt szeretnénk, ha valóban a helyi felsőoktatási intézmények a társadalmi életnek, a gazdasági életnek és az innovációnak is a központi szereplőivé válhatnának. Eközben ráadásul a magyar diákoknak, a magyar fiataloknak pedig jobb minőségű képzést tudnának biztosítani, amit jobban tudnak hasznosítani a munkaerőpiacon. Tisztelt Képviselő Úr! Az a helyzet, hogy mi azt szeretnénk, hogy a felsőoktatási intézmények rugalmasabb és kiszámíthatóbb körülmények között tudjanak működni, szabadabban tudjanak működni. Tisztelt Képviselő Úr! Amikor ön a modellváltást támadja, akkor nem bennünket támad, hiszen a kormány az őszi ülésszak során benyújtotta azokat a modellváltási javaslatcsomagokat, amikről azt gondoltuk, hogy ezen intézmények tekintetében feltétlenül szükségesek. Utána az történt, hogy a felsőoktatási intézmények, az egyetemek felismerték, hogy erre a változásra szükség van, és önként kérték azt, hogy ők is részt vehessenek ebben a folyamatban. Tisztelt Képviselő Úr! Önnek jelentős köze van például a Pécsi Tudományegyetemhez, éppen ezért ön pontosan tudja, hogy például a Pécsi Tudományegyetem szenátusa megtárgyalta ezt a kérdést, és a Pécsi Tudományegyetem szenátusa is több mint kétharmados többséggel kérte a modellváltást; ezt kezdeményezte a kormánynál. Képviselő úr, ne akarja ön innen, a parlamentből megmondani az egyetem szenátusának, hogy mi a jó neki. Ha ők modellváltást szeretnének, ha ők rugalmasabb feltételek között szeretnének működni, ha ők szabadabban szeretnének működni, akkor ezt tegyük számukra lehetővé, tárgyaljunk velük, és ha ez számunkra is elfogadható, akkor támogassuk őket ebben. Tisztelt Képviselő Úr! Éppen ezért arra szeretném kérni, hogy ne támadja a modellváltás intézményét. Legyen annyira hűséges a pécsiekhez, legyen annyira hűséges a saját egyeteméhez, a pécsi egyetemhez, hogy nem támadja a szenátusának a döntését, hanem támogatja. Köszönöm megtisztelő figyelmét. [[Taps a kormánypártok soraiban.]]
Most az LMP képviselőjének, Csárdi Antalnak adom meg a szót. Parancsoljon!
Köszönöm szépen a szót. Tisztelt Ház! Tisztelt kormánypárti Képviselőtársaim! Az elmúlt napokban ismételten tele volt a sajtó a Kósa Lajos és a csengeri örökösnő körül kirobbant botránnyal. Azt gondolom, hogy ez elgondolkodtató, mert ez a botrány tökéletesen rámutat arra, hogy a kormánypárti képviselők egy jelentős része hogyan viszonyul a pénzhez, a vagyonhoz. Pontosan tudjuk, hogy ez nem feltétlenül kell hogy jachtozást jelentsen bár erre is láttunk példát , itt ez a botrány két párhuzamos síkon történik. Egyrészt van egy csaló nő vagy vélhetően csaló nő, egészen pontosan fogalmazva , akinek az ígéreteit elhitte Kósa Lajos, illetve, mint ismeretes, elindult vagy elkezdődött a csengeri örökösnő pere, és a per során és ez adta az aktualitását az elmúlt hetekben az ezzel kapcsolatos újsághíreknek nyilvánosságra került mind Kósa Lajosnak, mind Kósa Lajos feleségének és Kósa Lajos édesanyjának is a tanúvallomása. Ezekből a tanúvallomásokból egyértelműen kiderül, hogy felmerülnek olyan jogi részek, amik, azt gondolom, hogy a hatóságokat el kellene hogy gondolkodtassák. Gyakorlatilag azt látjuk, hogy ennek az ügynek két perspektívája van. Az egyik az, hogy Kósa Lajos végtelenül, már-már elképzelhetetlen módon hiszékeny volt, mert elhitte azt, hogy van Magyarországon egy örökös, aki ezermilliárdos nagyságrendben örö-költ, és elhitte azt, hogy olyan vagyont tud neki ajándékozni, amiről egyébként hivatalos papírok vannak aláírással, ügyvédi ellenjegyzéssel. Azt gondolom, hogy ennek van egy második olvasata is. Függetlenül attól, hogy Kósa Lajos, már bocsánat a kifejezésért, de ennyire ostoba módon bedőlt ennek az átverésnek, azért meg kellene vizsgálni, hogy vajon mi a helyzet a befolyással üzérkedéssel. Mit is mond erről a jog? Hivatalos személyként ellenszolgáltatás ellenében előnyt ígérni vagy adni, ez kimeríti a befolyással üzérkedés tényállását. Ugye, érdemes lenne a hatóságoknak föltenni azt a kérdést, hogy vajon életszerűe az, hogy teljesen természetesnek gondolta Kósa Lajos, hogy őt megajándékozzák utóbb kiderült, hogy képzelt sokmilliárdos ajándékokkal. Ráadásul ennek kapcsán kiderült az is, hogy Kósa Lajos édesanyja úgy nyilatkozott a rendőrségen, hogy az egyik közokiraton nem az ő aláírása szerepel. Érdemes lenne megvizsgálni, hogy ennek az ajándékozási szerződésnek ki lenne a nyertese, tehát kinek az érdeke az, hogy az az aláírás oda legyen hamisítva. Elindulte az eljárás annak kapcsán, amikről beszélek? Elindulte vizsgálat annak kapcsán, hogy megvalósulte a befolyással üzérkedés? Elindulte a vizsgálat a közokirat-hamisítás kapcsán? Azt gondolom, hogy egyetlenegy kérdés marad a végére, függetlenül attól, hogy a magyar nagyon nagy idézőjelben vagyok kénytelen ezt mondani független hatóságok elindítottáke ezeket az eljárásokat. Egyrészt, ha egyszerűen csak arról beszélünk, hogy hiszékenyen, jóhiszeműen, de mondjuk, nem okosan elhitte Kósa Lajos ezt a kamutörténetet, alkalmase arra, hogy vezető tisztséget töltsön be? Illetve érdemes megnézni ennek a másik felét, hogy Kósa Lajos méltóe arra, hogy egyébként ő vezesse a Honvédelmi és rendészeti bizottságot, illetve vajon alkalmase arra, hogy egy ilyen botrányba keveredő képviselő tagja legyen például az operatív törzsnek. Tehát azt gondolom, hogy innen tényleg csak egy fél lépés a laposföld-elmélet, és azt gondolom, hogy önöknek ebben felelőssége van, és szeretném tudni, hogy milyen eljárásra lehet számítani ennek kapcsán. Köszönöm szépen a szót.
Völner Pál államtitkár urat illeti a szó.
Köszönöm a szót, elnök úr. Tisztelt Ház! Tisztelt Képviselőtársaim! Ön arról beszélt, hogy hogyan hihetünk egymásnak a társadalomban. Ha odamegyek egy zöldségeshez, és megméri nekem az árut, amit vásároltam, elhiszem, hogy annyi az az áru, és elhiszem, hogy jó minőségű. A bizalomra épül fel a társadalom. Persze, ezt önnek nem kell értenie, lehet, hogy ön a másik oldalán áll ennek a dolognak, és másképp látja, és másképp cselekszik, de ha arra gondolunk, amit ön elmondott ebben a felszólalásában, akkor értem már, hogy Schiffer András miért nem tagja az önök pártjának, és miért nem vezeti. [[Csárdi Antal közbeszól.]] Gyakorlatilag ennyi sületlenséget összehordani, amit például a befolyással üzérkedés kapcsán felvetett, ahol gyakorlatilag ön azt állítja, hogy ez az örökösnő akkor kapta volna meg az örökségét, ha Kósa Lajos eljár az érdekében… másképp nem tudom értelmezni, bár hogy egy öröklési ügybe hogy keveredik bele az állam vagy hivatalos szerv, vagy bármilyen hivatalos személy, ez teljesen érthetetlen. Tehát ön sületlenségeket beszél, ebből próbál valamilyen ügyet kihozni, de ez teljesen érthető, hiszen ön egy olyan Gyurcsány-koalíció tagja, amelynek a vezetője 2006-ban az őszödi beszédben elmondta, hogy végighazudtuk az elmúlt másfél évet. Rossz hírem van, képviselő úr. Az az ember előtte is hazudott, és azóta is folyamatosan hazudik, s ha valakik itt csalással megtévesztenek, akkor ez a vegyes felvágott, amit most toborzott maga mögé, amivel akár most a vírust is felhasználva próbálják a kormányzatot hitelteleníteni. Említette, hogy a bizottság élén Kósa Lajos úr áll. Önnek nincs felhoznivalója addig, amíg önök Korózs Lajost a keblükön melengetik, aki gyakorlatilag nem egy magánügyben, hanem gyakorlatilag egy rémhírterjesztéssel került be járvány idején a hírekbe, és önök ezt továbbra is eltűrik, hogy pontosan azt a bizottságot vezesse, amely abban illetékes, hogy a járványhelyzetnek minél hamarabb a végére érjünk, hogy az emberek higgyenek az egészségügynek, az ott dolgozóknak. [[11.30]] Önök azt terjesztették, hogy 10-ből 9 ember meghalt, aki kikerült a kórházakból! Nézzenek a szemükbe azoknak a dolgozóknak, akik azért dolgoztak, hogy minél nagyobb arányban meg tudjanak menekülni azok, akik betegek, és megkapják azt az ellátást, amit megkaptak az elmúlt hónapokban, az elmúlt egy évben minden nehézség ellenére! Önök egy ilyen embert a keblükön melengetnek, és gyakorlatilag önök vádaskodnak. Kérdezzék meg a főnöküket! 2002 óta, ha végignézik, nagyon jól illik a sorba a köteles beszédtől a 23 millió románon keresztül, a szemkilövetésen keresztül [[Közbeszólás a DK soraiból.]] amikor arról beszélnek, hogy Dobrev Klára azt mondta, hogy 2008-ban a bankokat kellett menteni, nem az embereket mind-mind a hazugság talaján állnak. És önök akkor előjönnek egy olyan üggyel, és ügyet próbálnak kreálni abból, amelynek Kósa Lajos pontosan, hogy a sértettje, és nem az elkövetője. [[Felzúdulás, közbeszólások az ellenzéki padsorokból.]] Megtévesztették. Különben nem lenne ügy, ha őt nem tudták volna megtéveszteni, ma nem tehette volna föl ezt a kérdést, és nem állíthatná be úgy, mint hogyha… És a másik, amivel szeretném is lezárni az egészet, mert így is túl sokat beszéltem erről a dologról: hogyan gondolják, hogy a kormányzatnak bármi köze van ahhoz, amiben a rendőrség nyomoz, és éppen egy rendőrségi eljárás folyik csalás gyanúja miatt? Köszönöm a figyelmet. [[Taps a kormánypártok soraiból.]]
Most a DK képviselője, Oláh Lajos következik. Megadom a szót.
Köszönöm a szót, elnök úr. Tisztelt Képviselőtársaim! Tisztelt Választópolgárok! Készülünk a 2022-es új megmérettetésre, ugyanakkor az látszik, hogy önök még nem végeztek el egy szembenézést a 2018-as választási csalásokkal kapcsolatosan, választási csalás Erzsébet- és Terézvárosban. [[Nacsa Lőrinc: Mit csináltál?]] Egy eltussolt ügy, ami arról szól… képviselőtársam biztos már nem emlékszik rá, mert nem tudom, hogy mit csinált akkor, Kósa Lajossal biztos Svájcban üldögélt a bankban , ami arról szólt, hogy volt egy kamupárt, a Lendület párt. Ez a párt elindult az én választókerületemben, magát igazi baloldaliként beállítva, nagyon méregdrága, hatalmas példányszámú újságot szórt, vele szemben a Bajkai István által vezetett Fidesz. Mi történt, tisztelt képviselőtársaim? A Lendület párt aláíróívén és a Fidesz aláíróívein 341, ismétlem, 341 név megegyezett sorrendiségében is, egy kis apróbb probléma volt: az aláírás a neveknél nem ugyanaz volt. Mind a két listán szerepelt ugyanaz a 9 név, akiknek nem volt választójoga. Tisztelt Képviselőtársaim! Vagy meghaltak, vagy elköltöztek, de mind a két listán szerepelt, mind a két aláírójegyzéken szerepelt ez, tisztelt képviselőtársak. Ez úgy történhetett, valószínű, van olyan véletlen, hogy elköltözött emberek ugyanazt aláírják inkább az a valószínű, hogy ez a Kubatov-listáról került valamelyik aláíróívre, és onnan került, tisztelt képviselőtársak, átmásolásra. Ha a kormány az elkövetkezendőkben nem válaszol azokra a kérdésekre, amelyeket felteszek, az azt jelenti, hogy eltussolják az ügyet. Ez látszik, három éve nem tudnak válaszolni. Három éve nem tudnak arra válaszolni, hogy mennyi egyezik meg pontosan. [[Dr. Völner Pál és Kontrát Károly beszélget.]] Ugye, most gyors kupaktanács van, látom, önöknél, mert nem tudják a választ, valamit ki kell találni gyorsan, de biztos majd mondanak egy Gyurcsányt. De az a kérdésem, hogy önök hány embert találtak még, mert 341-et az én választóbizottsági delegáltam talált. Amikor bejelentettük, rohamléptekben jöttek ki a rendőrök, és elvitték az íveket, nehogy tovább nézzük azokat, és kiderül még, hogy nem 341 van, hanem még több lehet. Első kérdésem a válaszolónak: hány azonos nevet találtak a két listán, a 341-en felül mennyit találtak? Konkrét kérdés, konkrét válasz. Ha nem lesz válasz, akkor önök eltussolják az ügyet. Másik: hogy kerülhetett rá a 9 név, akinek nem volt választójoga, mind a két listára? Vizsgáltáke azt, hogy a Kubatov-listáról kerülhetette oda? Harmadik kérdés: Bajkai Istvánt megkérdeztéke ezzel kapcsolatosan? Tanúként meghallgatták-e? Mert ilyenkor egyet kell nézni, hogy vajon kinek az érdekében indulhatott el a kamupárt, kinek az érdekében történhetett meg az, hogy 341 név megegyezett a Fidesz aláíróívén és a Lendület kamupárt aláíróívén. Meghallgattáke önök Bajkai Istvánt? Segítek: nem, de megpróbálnak majd valami magyarázatot adni. De elfogadhatatlan, tisztelt kormány, hogy önök nem jutottak el odáig három év alatt, hogy meghallgassanak egyetlenegy embert a 341 főből, hogy kinek írt alá, mert akkor kiderült volna, hogy ki az, aki utána átadta az adatbázist. Miért nem hallgatták meg azt a 341 embert, tisztelt kormány? Mitől félnek, hogy kiderül, hogy önök csalnak? Vajon hány másik körzetben fordulhatott az elő, mert ugye, láttuk, más képviselőknél, MSZP-snél, jobbikosnál is ugyanúgy voltak kamu aláírások, amelyeket észrevettek. Valószínű, hogy a Kubatov-listával való visszaélés az önök választási stratégiájának a része, de ahogy 2014-ben Rónaszékinét sikerült megverni a teréz- és erzsébetvárosi lakók segítségével, ’18-ban Bajkai Istvánt, harmadjára is együtt, újra le fogjuk győzni a választókerületben a Fideszt. Azt tudom mondani önöknek, hogy próbálkozhatnak bármivel, egyben biztosak lehetnek, minden körzetben az összefogás pártjai egyesével fogják ellenőrizni az önök aláírásait, és nézni fogjuk, hogy kamulistán szerepele még. 2022-ben közösen indulva, egy az egy ellen önöket meg fogjuk verni. És, tisztelt államtitkár úr, várom az ön válaszát. Ha a konkrét kérdésekre nem tud konkrét választ adni, akkor az azt jelenti, hogy önök eltussolnak egy bűncselekményt. Köszönöm szépen. [[Taps a DK soraiban.]]
Kontrát Károly államtitkár urat illeti a szó.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Legelőször is szeretném elmondani, hogy Magyarország demokratikus jogállam, ahol a törvények mindenkire kötelezőek, a hatóságok a rájuk vonatkozó eljárási szabályok szerint járnak el. Magyarország Kormánya egyetlen büntetőügyben sem jár el hatóságként, nyomozó hatóságként, egyetlen ügyben sem nyomoz. Ön, aki a jog tudora és nagy ismerője, ezzel is tisztában kellene lennie, de ön, úgy tűnik, hogy ezeket a szabályokat nem veszi figyelembe, és azt sem veszi figyelembe, amikor itt a kamupártokat ostorozza, hogy a kamupártok indulásának szigorításáról szóló törvényjavaslatot nem támogatták, ön sem szavazta meg [[Dr. Oláh Lajos közbeszól.]] ön sem szavazta meg, képviselő úr, és vizet prédikál, bort iszik, tisztelt képviselő úr. Szeretném leszögezni, hogy a kormány és a Belügyminisztérium, a baloldali kormányokkal ellentétben, nem fejt ki nyomást a rendőrség munkájára [[Dr. Oláh Lajos: Á, dehogy! Közbeszólások az ellenzéki padsorokból.]] , nyomozati cselekményekre. Magyarország demokratikus jogállam, ahol senki sem áll a törvények felett, a törvények mindenkire egyaránt kötelezőek. A rendőrség általános nyomozási jogkörében a büntetőeljárást minden esetben a törvényeknek megfelelően megindítja, lefolytatja, és végrehajt minden törvényes eljárási cselekményt. A rendőrség valamennyi esetben az összes tény és körülmény feltárását és azok alapos és gondos mérlegelését követően dönt a nyomozás megindításának, illetőleg lefolytatásának szükségességéről. Bűncselekmény észlelése, illetve tudomására jutása esetén a hatályos jogszabályoknak megfelelően megteszi a szükséges intézkedéseket. A rendőrség a feladatainak ellátása során pártpolitikától, pártbefolyástól mentesen jár el. Kérem, hogy ezt önök is, ön személy szerint tartsa tiszteletben, ne támadja a rendőrséget, és ne helyezze nyomás alá a rendőrséget. Biztosíthatom, hogy bármely, a büntetőügyben eljáró rendőrnek törvényi kötelezettsége az objektív, elfogulatlan intézkedés és eljárás biztosítása. A magyar rendőrség mindenkivel szemben határozottan föllép, aki megszegi a törvényt. A Budapesti Rendőr-főkapitányság korrupciós és gazdasági bűnözés elleni főosztálya nyomozást folytatott hamis magánokirat-felhasználás vétség gyanúja miatt ismeretlen tettes ellen. A nyomozást 2019. március 7-én ügyészi jóváhagyással felfüggesztették. [[Dr. Oláh Lajos: Szégyen! Közbeszólások az ellenzéki padsorokból.]] A nyomozás felfüggesztése óta továbbra sem merült fel olyan bizonyíték, amely az eljárás folytatását megalapozta volna. Tisztelt képviselő úr, kérem, hallgasson meg, ön kérdezte, ön kért engem, hogy konkrétan válaszoljak erre az ügyre. Nem mehetünk el szó nélkül azonban amellett, hogy a VII. kerületi önkormányzat hivatali helyiségében, amely Borka-Szász Tamás kizárólagos használatában van, bitcoinbányászatot folytató gépet helyeztek üzembe. A VII. kerületi áramlopás súlyos ügy, ami komoly és megalapozott vizsgálatot igényel. Borka-Szász Tamás, a DK VII. kerületi politikusa cselekménye tiltott pártfinanszírozási célt szolgálhatott. Fontos, hogy választ kapjunk ezekre a kérdésekre. Kérem, ha önnek fontos a törvényesség [[Dr. Oláh Lajos: A 341 ember közül hányat hallgattak meg?]] és fontos a törvények betartása, akkor segítse a nyomozó hatóság munkáját. És arra is felhívom a figyelmet, hogy szívesen válaszolunk azokra a kérdésekre, hogy Varju László képviselő úr, az ön párttársa a gyanú szerint pénzt kínált független képviselőnek [[Dr. Völner Pál: Ajaj! Dr. Rétvári Bence: Hűha! Németh Szilárd István: Ilyenek ezek.]] a visszalépés ügyében. Bízunk abban, hogy hamarosan ezzel kapcsolatban is kérdést tesz föl, napirend előtti felszólalást tesz, és szívesen válaszolok erre a napirend előtti felszólalására. Köszönöm a figyelmüket. [[Dr. Oláh Lajos: Szégyen! Taps a kormánypártok soraiból.]] [[11.40]]
Most Harangozó Tamás következik, az MSZP részéről. Megadom a szót.
Köszönöm a szót. Tisztelt Országgyűlés! A legaktuálisabb kérdés a mai napon természetesen a felhatalmazási törvény ismételt parlament elé kerülése és végszavazása. Ezért érdemes lesz számot vetni azzal, hogy mi is van ebben a törvényben, miért és mit kér itt a kormány a parlamenttől. Kéri az újabb 90 napra a teljes körű felhatalmazást a rendeleti kormányzásra, és kéri az előző 90 napi intézkedések újramegszavazását, illetve kéri, hogy politikailag is mondja ki a parlament, hogy minden rendben volt ezzel a védekezéssel. Tehát egyáltalán nem arról van szó, ami itt novemberben a Ház elé került. Nézzük az intézkedéseket! Világossá tettük az ellenzék minden pártja , hogy az önkormányzatokat megcsonkító intézkedéseiket nem támogatjuk, nemcsak politikai okokból, de azért is, mert kifejezetten károsnak és közvetlenül a járványügyi védekezést sértő intézkedéseknek tartjuk a mai napig; de ilyen egyébként a Színház- és Filmművészeti Egyetem hallgatói félévének eltörléséről szóló Covid-kormányrendelet, amiben egyszerűen csak hatalmi túlkapást láttunk az elmúlt időszakban. De hogy mi volt még az eltelt 90 napban? Volt ettől függetlenül és emellett alaptörvény-módosítás, választásitörvény-módosítás, százmilliárdos vagyonkimentés az állami vagyonból százmilliárd a haveroknak , a népnek, az állampolgároknak közvetlen támogatás szinte nulla. A vállalkozói támogatásokat három hónap alatt sem tudták kiosztani. Teljes káosz és fejetlenség az oltóanyagok között, és az oltási tervről sem látni még semmit. De lássuk be, tisztelt képviselőtársaim, jogi szempontból nincs is szükségük az ellenzék szavazatára, hiszen kétharmados törvényként a Fidesznek, illetve a Fidesz-párttag német nemzetiségi képviselőnek ez megadatik. Ha valóban közös politikai felelősséget akarnak vállalni, akkor viszont a döntésekbe való beleszólás jogát is meg kell adni azoknak, akiktől ezt kérik. Elmondom, minek kéne és minek nem kéne benne lennie ebben a javaslatban ahhoz, hogy ez támogatható legyen. Az imént felsorolt intézkedéseknek biztos nem. És módosító javaslattal adtunk esélyt arra, hogy világossá tegyék, hogy politikai cirkuszt játszanake, vagy együttműködni akarnak. Ezeket a javaslatainkat a Fidesz egy az egyben leszavazta, ezzel világossá tették a hozzáállásukat. És nem kéne benne lenni semmilyen politikai elismerésnek, ez most nem annak az ideje semmiféleképpen. De ha már itt van a harmadik hullám a küszöbön, akkor talán néhány fontos dolognak benne kéne lennie: az egészségügy tekintetében például az ápolók és a nővérek azonnali bérrendezésének, ami óriási feszültséget jelent jelenleg a szektorban, és a modellváltás miatt még nagyobb gondot is fog okozni; a vakcinák transzparens és tisztességes kommunikációjának. És a döntések: kérem, itt mondom el újra, ne fenyegessék a magyar állampolgárokat! Ne zsarolják azzal, hogy ha nem azt választják, amit éppen kapnának, akkor a sor végére kerülnek! Ez végtelenül felháborító, és egyébként kontraproduktív, mert elveszik az emberek kedvét az oltástól. Hogy egy év után végre legyen már kontaktkutatás és tisztességes tesztelés, mi azt javasoljuk, hogy minden állampolgárnak havonta öt ingyenes gyorstesztet biztosítsanak, és legyen végre egy transzparens, normális oltási terv. Ami a gazdaságot, a megélhetést illeti: felszólítjuk önöket, hogy azonnal adják oda a 80 százalékos bértámogatást a lezárt szektorban dolgozóknak! És önök, fideszes képviselőtársaim, ha nem tudnák, akkor az Európai Unió éppen most nyitott meg egy alapot, amiből a magyar kormány egymilliárd eurót lehívhatna, ha hajlandó lenne beadni a pályázatát; 360-380 milliárd forint, éppen milyen nap milyen a forint árfolyama. Nézzék meg! Hogy veszik a bátorságot, kinek a felhatalmazásából, hogy ezt a pénzt elveszik az emberektől?! Ki kérte önöket? Nemzeti konzultáción mondták az emberek, hogy vegyék ki a pénzt a zsebükből? Még egyszer mondom: hogy veszik a bátorságot, hogy azt a pénzt, amit direktben megkapnának a munkavállalók az Uniótól, azt önök elveszik tőlük?! És itt követeljük a 100 százalékos táppénzt, a munkanélküli-ellátás meghosszabbítását a következő 90 napra is. A mi javaslatunk továbbá egy olyan oltási utalvány, amit legalább fontoljanak meg, hogy aki beoltatja magát, az abban a szektorban költheti majd el, ami most bajban van, és ezzel a forgalmat tudnák az újranyitáskor segíteni. És igen, ha már tandíj, tudjuk, hogy nincs Magyarországon tandíj, és Orbán Viktor soha nem hazudik. Mégis, a magyar felsőoktatásban minden második egyetemista a mai napig tandíjat fizet. Mi azt követeljük, hogy ennek az 50 százalékát engedjék el. Tisztelt Képviselőtársaim! Az önök számai a következők: több mint 14 ezer elhunyt, 5,1 százalékos gazdasági visszaesés, több mint 82 százalékos eladósodása az országnak. [[Az elnök a csengő megkocogtatásával jelzi az időkeret leteltét.]] Ez nem olyan dolog, amit politikailag meg kell erősíteni. Ez a törvényjavaslat így egy hazugság, nem lehet megszavazni. Köszönöm, hogy meghallgattak.
Válaszadásra Rétvári Bence államtitkár úrnak adom meg a szót. [[Németh Szilárd István: Kell erre válaszolni? Minek?]]
Köszönöm szépen a szót, elnök úr. Tisztelt Képviselő Úr! Tisztelt Ház! Nagyon kínos magyarázkodása ez a magyar ellenzéknek, a magyar baloldalnak itt a parlamentben, hogy ismételten abba a folyóba léptek, amikor nem támogatják azt, hogy a kormányzat gyorsan tudjon intézkedni, gyorsan tudjon lépni.Tudja, tisztelt képviselő úr, akkor, amikor első, második, harmadik hullámról beszéltünk, amikor Európa minden országa arra fogalmaz meg minél gyorsabb intézkedéseket, hogy a harmadik hullámra is fel tudjon készülni, akkor a magyar ellenzék arra hivatkozással nem szavazza meg ezt, idézem önt, mert nem tetszik önöknek az, ami a Színház- és Filmművészeti Egyetemmel történik, amiről egyébként nem rendkívüli felhatalmazással, hanem itt a parlamentben döntöttünk, mint minden más vagyonkezelő alapítványnál. Nem tetszik önöknek, hogy az állam 1500 milliárd forintnyi többletforrást ad a magyar egyetemeknek azért, hogy Magyarországot a gazdasági fellendülésben a világ élvonalába lendítsék. Önöknek ilyesfajta indokaik vannak, olyan törvényekre hivatkoznak, amelyeket itt a parlamentben szavazunk meg annak kapcsán, hogy miért nem szavazzák meg azt, hogy a kormánynak a járványhelyzetben legyenek rendkívüli intézkedési lehetőségei. Azok az országok, mint Magyarország, akik gyorsabban tudtak intézkedni az első hullám idején, akár a kórházak esetében látogatási tilalommal, védőeszköz, -felszerelés biztosításával, akár a közösségi rendezvények korlátozásával, kijárási korlátozással és minden mással, amelyekben hetekkel is akár egyes országok előtt jártunk, na, ez a gyorsaság kellett ahhoz, hogy a korábbiakban eredményesen védekezzünk, és jóval kisebb legyen Magyarországon a tavalyi évben elhunytak számának növekedése, mint más európai országokban. Ez kellett ahhoz, ez a felhatalmazás, tisztelt képviselő úr, hogy ezt megtegyük. És ebben valóban nem számíthattunk korábban sem itt a baloldali pártokra, és ön ma bejelentette, hogy a védekezésben ma sem számíthat egyetlenegy magyar polgár sem a baloldalra, mert önöknek a politikai céljaik, az, hogy még a vírushelyzet közepén is arról szól a baloldali politika, hogy pozícióharcot vívnak egymással, hogy ki melyik körzetben indul, hogy hány fordulós lesz az előválasztás, hogy hány miniszterelnök-jelölt van, hogy ki jelentkezik be éppen ezen a héten, vagy éppen melyik körzetben kinek biztosítanak indulási lehetőséget, önök ezzel foglalkoznak, mert önöknek ez fontosabb a járványhelyzet harmadik hulláma alatt is, semmint hogy itt a parlamentben esetleg támogassák azt, hogy a hitelmoratórium továbbra is segítse a magyar embereket, a magyar vállalkozásokat, hogy tízmillió forintos kamatmentes hitelhez juttassuk azokat, akik nehéz ágazatokban vannak, és valahogy tovább kell működniük a következő hónapokban, következő években. Önök nem támogatják az otthonteremtéssel kapcsolatos csökkentett, 5 százalékos áfának a lehetőségét [[Z. Kárpát Dániel közbeszól.]] , nem támogatják azokat az intézkedéseket, amelyekkel akár elősegíthetjük azt, hogy a jövő évtől kezdve a 25 év alattiaknak ne kelljen személyi jövedelemadót fizetniük, ha dolgoznak. Ahogy önök korábbiakban is, amikor ilyen helyzetben voltak, amikor gazdasági válság volt Magyarországon amit elsősorban önök okoztak , akkor elvettek a magyar nyugdíjasoktól, és elvették a 13. havi juttatást, ahelyett, hogy most itt a parlamentben támogatnák a válságkezelő intézkedéseket, és támogatnák, hogy az idén elindult 13. havi nyugdíj visszaépítése ami egyheti összeggel már idén megtörtént a későbbiekben tovább tudjon megvalósulni, tisztelt képviselő úr. Erre mondanak önök igazából nemet. Mert elmondták már sok fórumon, láthattuk is, amikor akár külföldi lapokban, akár itthon egy-egy nyilatkozatból kiderült, hogy önök igazából arra játszanak, hogy ha a vírusnak, a járványnak súlyosabbak a következményei, akkor önöknek könnyebb lesz majd 2022-ben megragadni a hatalmat, és a parlamentben újra kormányt alakítani Gyurcsányék vezetésével. Ez az, amire önök játszanak, tisztelt képviselő úr. Ezért nem szavazzák meg ezeket a törvényjavaslatokat, ezért oltásellenesek. Ahelyett, hogy örülnének annak, hogy az Európai Unió minden országában Magyarországon kívül csak három vakcinaforrása van a járvány elleni védekezésnek, Magyarországon pedig öt, kettővel több, mint bármelyik másik országban. Ez ezeknek a felhatalmazásoknak köszönhető, tisztelt képviselő úr. Vagy az, hogy május végére három és fél millióval több embert fogunk tudni beoltani, mint egy hozzánk hasonló európai uniós ország, mert több forrásból szerezzük be a vakcinákat. Ehhez van szükség, tisztelt képviselő úr, a felhatalmazásra. Ezért kértük ezt önöktől itt a parlamentben, és ezt tagadják meg önök. [[11.50]] Tisztelt Képviselő Úr! Aki többféle forrásból szerez vakcinát, az hamarabb jut vakcinához, az hamarabb tudja beoltani az embereket, akik erre jelentkeznek, és ez hamarabb gyűri le a járványt. Ezért dolgozunk, ezért dolgozik nemcsak a kormányzat, nemcsak az operatív törzs, hanem az orvosok, az ápolók és mindenki más, aki a védekezésben közreműködik. Tisztelt Képviselő Úr! Ön magasabb ápolói fizetésemelést követel. Önök, akik kormányzásuk idején elvettek egyhavi fizetést a magyar ápolóktól [[Dr. Völner Pál: Szégyen!]] azoktól követelik ezt, akik tavaly 34, jövőre 30 százalékkal emelik meg az ápolók fizetését. Az orvosok fizetése idén olyan mértékben emelkedik, és ez még folytatódik a következő években [[Az elnök a csengő megkocogtatásával jelzi az idő leteltét.]] amelyre ön sem tud sem Magyarországon, sem Európában példát mondani az elmúlt évtizedekből. Erre mondanak önök folyamatosan nemet. Köszönöm szépen. [[Taps a kormánypárti padsorokban.]]
Most Jakab Péternek adom meg a szót.
Köszönöm a szót, elnök úr. Képviselőtársak! Önök már megint miért akarják becsapni a magyar embereket? Nemzeti konzultációt indítottak, hivatalosan azért, hogy megkérdezzék a magyarokat arról, hogy hogyan és miként nyisson az ország. Erre Mészáros Lőrinc szállodája bejelenti, hogy április elején nyitóbuli. Hát, hogy van ez, képviselőtársak?! Csak nem arról van szó, hogy Lölőnek mint a miniszterelnök barátjának és hű pénztárcájának, már a konzultáció legelején megsúgták a végeredményt? Csak nem arról van szó, hogy miközben mások tippelgetnek meg konzultálgatnak, addig önök már rég leadták a drótot a haveroknak, hogy egy kis versenyelőnyhöz jussanak?Képviselőtársak! Ez nem járja! Önök visszaélnek a bizalommal, nem először. Ez a legnagyobb problémánk, hogy még a járványhelyzet alatt is visszaélnek a bizalommal. Konzultálgatnak, önök már valamit tudnak, már rég ki kellett volna állni a nyilvánosság elé, hogy mi a nyitás ütemterve, ne csak Mészáros Lőrinc tudja tervezni az életét, hanem minden magyar ember. Ezt várjuk el önöktől! Tavaly megszavaztuk önöknek a felhatalmazási törvényt? [[Dr. Völner Pál: Nem!]] Megszavaztuk! Megszavaztuk! Visszaéltek a bizalommal? Visszaéltek a hatalmukkal? [[Közbeszólás a kormánypárti padsorokból: Nem!]] Piszkosul! Eszükbe nem jutott, eszükbe nem jutott megadni a dolgozóknak a 80 százalékos bértámogatást! Eszükbe nem jutott megemelni az álláskeresési járadékot! Eszükbe nem jutott adómentessé tenni a minimálbért vagy legalább rendezni a kórházak helyzetét! Ehelyett mit csináltak? Módosították a választójogi törvényt, hogy az ellenzék, mondjuk, ne tudjon ’22-ben két listán indulni. [[Dr. Rétvári Bence: Mi köze ennek a felhatalmazáshoz? Közbeszólás a Jobbik soraiból: Szégyen! Dr. Rétvári Bence: Te is szavaztál!]] Árulják már el nekem, mi köze van a listák számának a válságkezeléshez! Mi?! Jobb önöknek, hogy közös listán indulunk? Így könnyebben lehet moslékkoalíciózni? Vagy azt gondolják, hogy ha a Jobbik meg a baloldal közös listán indul, akkor majd biztos könnyebben össze fogunk veszni? Erre azért nagyon ne építsenek stratégiát! Mi kinőttünk az óvodából, szemben Magyarország nagycsoportos miniszterelnökével [[Dr. Rétvári Bence: Beálltatok Gyurcsány mögé, láttuk!]] aki legutóbb itt a parlamentben mit csinált? Mást sem tett, mint tíz évvel ezelőtti Jakab-idézeteket meg tizenöt évvel ezelőtti Gyurcsány-idézeteket olvasgatott fel. [[Dr. Rétvári Bence: Fájt ezek szerint! Moraj és közbeszólások a kormánypárti padsorokból.]] Hát, önök szerint ez a dolga Magyarország miniszterelnökének a válság kellős közepén?! Régi Jakab-felszólalásokat tanulmányozni? [[Az elnök csenget.]] Hát, ennyi erővel tanulmányozhatná akár a Szájer-féle Alaptörvényt is, nemde? mondjuk, az ereszes részt. Tudják, ami után önök szükségesnek érezték Alaptörvényben rögzíteni, hogy az apa férfi, az anya meg nő, mert enélkül összekevernék. [[Derültség a Jobbik soraiban.]] Én elhiszem, hogy ez is egyfajta válság, de ez a Fidesz válsága, nem az országé. Higgyék el, a magyar emberek Alaptörvény nélkül is nagyon jól tudják, hogy mi merre hány méter! Képviselőtársak! Önök visszaélnek a bizalommal, és nem csak azért, mert válságkezelés helyett az Alaptörvénnyel meg a választójogi törvénnyel szórakozgatnak; nem, nem csak ez a baj. Van ennél súlyosabb bűnük is: a Fidesz soraiban van egy betegség, ami ragályosabb, mint a koronavírus, úgy hívják, hogy lopás. Nem tudnak neki ellenállni, nem megy. Tavaly, amikor megszavaztuk önöknek a felhatalmazási törvényt, azon nyomban elkezdték kipakolni a pénzt a Gazdaságvédelmi Alapból a haverok meg a rokonok zsebébe. A Gazdaságvédelmi Alap 80 százalékát önök nem válságkezelésre költötték, hanem saját magukra [[Dr. Völner Pál: A tényekről beszélj!]] : stadionokra, a vadászati kiállításra, Mészárosra, a haverok szállodáira, és még sorolhatnám. De még ez a pénz sem elég önöknek, ezért múlt héten a Pénzügyminisztérium bejelentette, hogy idén a magyar kormány még több adót kíván behajtani a magyar embereken. Képviselőtársak! A magyarok az összes létező megtakarításukat felélték, már ha volt megtakarításuk, hiszen válság van. Több mint kétmillió honfitársunk él a létminimum alatt. És akkor önök ezektől az emberektől akarnak még több pénzt behajtani? Hogy önöknek legyen miből jachtozni meg urizálni? És mi ehhez adjunk önöknek felhatalmazást? Soha! Önök el vannak tévedve! Fordítva ülnek a lovon! Nem elvenni kell a néptől, hanem adni. Réges-rég adómentessé kellett volna tenni a minimálbért, hovatovább a fiatalok jövedelemadóját nem jövőre kell elengedni, hanem most. Tény, jövőre lesz a választás, persze. Válság meg most van. Most kell pénzt adni az embereknek! Önök adni nem adnak, kérni viszont pofátlanul sokat kérnek. Tőlünk például nemcsak azt kérik, hogy szavazzuk meg a felhatalmazási törvényt, de azt is, hogy hajbókolva ismerjük el, hogy az önök eddigi válságkezelése, az maga volt a csoda. [[Közbeszólás a Fidesz soraiból: Minimum!]] Képviselőtársak! Tudják, mi az önök eddigi válságkezelésének az eredménye? 14 ezer halott, több százezer, megélhetés nélkül maradt magyar, kifosztott önkormányzatok, gazdagodó Orbán-haverok. És önök azt várják, hogy mi mondjuk azt, hogy ez igen, ez nagyszerű eredmény volt, csak így tovább, hajrá? Képviselőtársak! Én úgy látom, hogy itt nemcsak a koronavírus ellen kell vakcina, de kell egy vakcina a lopás, a hazudozás, a gőg, a hatalmi arrogancia ellen is. Ígérem, ki fogjuk fejleszteni ezt a vakcinát, a nép fogja önöknek beadni. Jó egészséget kívánok! [[Taps a Jobbik soraiban.]]
Dömötör Csaba államtitkár úré a szó. Parancsoljon!
Köszönöm a szót, elnök úr. Tisztelt Képviselő Úr! Engedje meg, hogy megemlítsek pár olyan intézkedést, amelyeket a kormány a veszélyhelyzet idején hozott: bértámogatás, hitelmoratórium, áfacsökkentés, lakásáfa, lakásfelújítási program, orvosibér-emelés, 13. havi nyugdíj visszaépítése, fiatalok adómentessége és 10 milliós hitel nulla százalékra a kisvállalkozásoknak. [[Moraj a Jobbik soraiban.]] Amikor nem támogatják az átmeneti jogi kereteket, akkor ezeket az intézkedéseket nem támogatják. Vissza a múltba, 2008! ennyi jön.Egyébként ami a konzultációt illeti, önök is hirdettek ilyet. Arról nem mi tehetünk, hogy nem tudnak olyan konzultációt hirdetni, amelyet annyian kitöltenének, mint a kormányzati konzultációkat. [[Közbeszólás a Jobbik soraiból: Állami pénzből!]] Az egyiket például egy ózdi alapítványba jegyezték be, úgyhogy ott az egy érdekes jelenség. Látunk egy másik érdekes jelenséget az elmúlt hetekben: azzal, hogy az őszödi szemkilövető összetákolta a baloldali koalíciót, jól láthatóan egy munkamegosztás is kialakult a baloldalon [[Derültség a Jobbik soraiban.]] , és ebben a Jobbikra és személy szerint önre az agresszív nyilas vagy agresszív ávós szerepét osztották, akinek semmi más dolga nincsen, csak gyűlöletet gyűjteni, gerjeszteni, még ott is, ahol korábban nem volt. Ez eléggé dicstelen szerep, de ahogy elnézem, ön még élvezi is. Az, hogy ön élvezi ezt, az egy dolog, de a pártja, egy egykor volt nemzeti párt nem fogja élvezni, mert Gyurcsány Ferenc ugyanúgy fogja önöket bedarálni, mint ahogy az MSZP-vel az elmúlt években megtette. Persze, majd egy-két haverját mondhatja a listás helyekre [[Dr. Rétvári Bence: Így van!]] , de vélhetően nem azokat, akik most ön körül ülnek, bár lehet, hogy ők még nem tudnak róla. Hogyha ön azért hozta fel ezeket a kérdéseket, mert őszintén érdekli, hogy hogyan alakul a magyarok megélhetése, akkor engedje meg, hogy elmondjam önnek, hogy mi történt az elmúlt években az ön szűkebb hazájában, Borsodban: a munkanélküliség 2010 óta 17 százalékról 5 százalékra csökkent, ez 47 ezer helyett 14 ezer munkanélkülit jelent. A nettó átlagjövedelem 75 százalékkal nőtt, ha a családi adókedvezményt is beleszámítom, akkor közel megduplázódott. A regisztrált bűncselekmények száma 59 százalékkal csökkent. Ezzel szemben, akikkel összeálltak, lelketlenül tettek utcára százezreket, amikor ők kezeltek válságot, a munkanélküliség megduplázódott, aki dolgozott, azt agyonadóztatták, ezért érte meg inkább segélyből élni, mint munkából. A magyar cégeket kiszolgáltatták a külföldieknek és az IMF-nek, és maguk most mégis összeálltak a felelősökkel. Olyanokkal álltak össze, akik padlógázt nyomtak a zsákutcában, és elkobzott villában élnek a privatizációs évek után. Ennyit a lopásról, tisztelt képviselő úr. Ön felidézte azt, hogy múlt héten az ön korábbi mondatait idézték itt. Most is meg fogom tenni [[Közbeszólás a Jobbik soraiból: Na! Jakab Péter: Most, a válságban van időd olvasgatni!]] mert Gyurcsány Ferencre, az új főnökére utalva ön azt mondta korábban, hogy a Jobbik tolvajok ellen jött létre. Azt is mondta rá, hogy olyan, mint a mazsola, márpedig ön személy szerint ki nem állhatja a mazsolát. Azt is mondta, hogy nem akarnak arról lemondani, hogy Miskolcról kitiltsák. Hogy áll ez most, tisztelt frakcióvezető úr? Azt is mondták, hogy Gyurcsánynál lejjebb csak a pokol van. [[Moraj és közbeszólások a Jobbik soraiban.]] Hát, most az a helyzet, hogy lekérezkedtek ebbe a politikai pokolba, és ön pedig egy kis politikai alamizsnáért eljátssza a botos ávós szerepét. Hogy néznek ezek után azok szemébe, akik azt gondolhatták, hogy egy nemzeti pártot támogatnak? Egy dolgot azért szeretnék jóváírni önnek, hogy ne csak kritizáljunk [[Jakab Péter: Ne dicsérj meg!]] ami egyébként talán jóvá is írható. Ha jól látjuk a megosztott képeik alapján de javítsanak ki, ha tévedünk , akkor leszedték az irodájukban a falról az ’56-os hős, Pongrátz Gergely képét, helyette kiraktak sok képet, valószínűleg önről. Most arra kérem, hogy ne álljon meg itt, nyugodtan rakják ki a 2006-os rendőrattak képeit, a szemkilövetőét is, és hallgassák végtelenített kazettán az őszödi beszédet! Na, az tükrözné a mostani politikájukat! [[Jakab Péter: Azt te hallgatod, és meg is csinálod!]] Szóval, az a helyzet, tisztelt frakcióvezető úr, hogy nem tud annyi párizsi mögé bújni, nem tud itt annyi krumplit lóbálni és nem tud olyan emelt hangerőn beszélni, hogy az elfedjen egy dolgot, azt, hogy elszegődtek egy posztkommunista milliárdoshoz, és tönkretettek egy nemzeti pártot, és ezért ön személyesen felelős. [[Közbeszólások a kormánypártok soraiból, köztük: Így van!]] [[12.00]] Úgyhogy arra kérem önt, tisztelt frakcióvezető úr, hogy a párizsit és a különböző szemléltető eszközöket, legyen szíves, adja át, ne Gyurcsány Ferencnek, mert ő nem szorul rá, hanem pár évvel ezelőtti önmagának, már ha egyáltalán a szemébe tud nézni. Sok erőt kívánunk ehhez! [[Taps a kormánypártok soraiban. Jakab Péter közbeszól.]]
Tisztelt Képviselőtársaim! [[Jakab Péter: Jár a jutalom!]] Most Hollik Istvánnak adom meg a szót, a KDNP részéről. Parancsoljon, képviselő úr!
Köszönöm szépen a szót. Tisztelt Elnök Úr! Tisztelt Ház! Az oltásokról szeretnék beszélni, de az első szó mindenképpen csak a köszöneté lehet. Nem tudunk eléggé hálásak lenni mindazon orvosoknak, ápolóknak, ápolónőknek, egészségügyi és szociális dolgozóknak, akik az első sorban, vállt vállnak vetve küzdenek a vírus ellen és az emberi életek megmentéséért; köszönjük szépen emberfeletti helytállásukat. [[Taps a kormánypártok és az LMP soraiban.]] A világ lassan egy éve hadban áll egy szabad szemmel nem látható, de annál veszélyesebb ellenséggel. Lassan egy éve annak, hogy a világon mindenhol, így nálunk is kénytelenek vagyunk mindennapjainkat, személyes kényelmünket és szabadságunkat alávetni a koronavírus elleni háborúnak. Viszont mint minden háborút, ezt is csak munícióval tudjuk legyőzni és megnyerni, a koronavírus ellen folytatott küzdelem lehatásosabb muníciója, a leghatásosabb fegyver pedig az oltóanyag. Mivel azt tapasztaltuk az elmúlt hetekben, hónapokban, hogy az európai vakcinabeszerzés akadozik, a magyar kormány helyesen döntött úgy, hogy minden lehetséges irányban tárgyalásokat folytat vakcinabeszerzés ügyében, hogy ne legyünk teljesen kiszolgáltatva a brüsszeli beszerzésnek. Ezt a baloldal természetesen kritizálta, de ma már a nyugati vezetők is Magyarország álláspontján vannak; emlékezzenek csak Macron francia elnök múlt heti szavaira, aki azt mondta, hogy Európának szüksége van az orosz és a kínai vakcinára is. De Magyarország ebben először lépett, és emiatt van az, hogy ma élen járunk az átoltottság területén az Európai Unióban. Az átoltottság alapvetően két szemponttól függ: egyrészt attól, hogy mikor és mennyi vakcinánk van, mikor érkeznek újabb és újabb vakcinaszállítmányok, de a másik fontos szempont az oltások iránti bizalom és ez utóbbit, az oltások iránti bizalmat próbálja aláásni a baloldal az oltásellenes kampányával és megszólalásaival. Hihetetlen felelőtlenség az, hogy a baloldal bizonytalanságot kelt a vakcinákkal szemben márpedig ezt teszi , csak azért, hogy lassítsa a járvány elleni védekezést, és pontosan tudják önök is, baloldali képviselőtársaink, hogy csak olyan vakcinával oltanak Magyarországon, amely biztonságos, és amelyet a szakemberek jóváhagytak, azaz a Nemzeti Népegészségügyi Központ és az OGYÉI, azaz az engedélyező hatóság szakemberei alaposan megvizsgálták azt. Ahogy Merkely Béla, a SOTE rektora is azt mondta nemrég találóan, hogy az a jó vakcina, amelyik már a vállban van, ráadásul ő is az orosz vakcinával oltatta be magát. De a baloldalnak ez sem elég, továbbra is arra buzdítanak, hogy európai engedély nélkül vakcinával ne oltassák be magukat a magyarok. Ez elképesztő felelőtlenség. Egyrészt azért, mert fittyet hánynak a magyar szakemberek véleményére, semmibe veszik őket. Önök, tisztelt baloldali képviselőtársaim, komolyan gondolják, hogy magyar, felelős szakemberek engedélyeznének olyan vakcinát, amellyel kapcsolatban bármi aggály felmerül? Hát itt a saját honfitársaikról van szó! Másfelől azért felelőtlenség, amit csinálnak, mert ezzel lassítják a védekezést. Az pedig már több mint felelőtlenség, hogy mindezt politikai okokból csinálják, csak azért, hogy a lassú védekezésből eredő elégedetlenség a Fidesz-KDNP-re hulljon vissza, önöknek meg politikai hasznot hozzon. Egy baloldali elemző ki is mondta azt, hogy ez az önök stratégiája, ezt is csinálják. Az, hogy mindezt egy járvány kellős közepén teszik? önöket ez nem érdekli. Hogy az oltás elleni hangulatkeltésük emberéletekbe kerülhet? az sem érdekli önöket. Sokszor mondják, hogy ez nem igaz, hogy nem állítunk igazat, de hát önöket múlt héten a saját főnökük, Gyurcsány Ferenc buktatta le. Múlt héten, éppen egy héttel ezelőtt parlamenti felszólalásában Gyurcsány Ferenc a következőt mondta: én azt gondolom, hogy előbb vagy utóbb persze lesz az orosz meg a kínai vakcinának is európai engedélye. Ezek szerint önök, amikor az oltás ellen kampányolnak, akkor pontosan tudták korábban is, meg most is pontosan tudják, hogy ezek biztonságos vakcinák, de mégis azt javasolják a magyar embereknek, hogy ne oltassák be magukat olyan vakcinával, amelynek csak magyar engedélye van. Hát hogyan fognak elszámolni, tisztelt baloldali képviselőtársaink, a lelkiismeretükkel? [[Közbeszólás a kormánypártok soraiból.]] Ugyanis lesznek olyan emberek, akik a maguk szava miatt nem adatják be ezeket, és mi lesz, ha ők esetleg megbetegszenek, ne adj’ isten, halálos áldozat is lesz közöttük? A vakcina életet menthet, értsék már meg, ezekben az esetekben, függetlenül attól, hogy honnan származik, önök mégis ezek ellen kampányolnak! [[Az elnök csenget.]] Szégyelljék magukat, és fejezzék be az oltásellenes kampányukat! Köszönöm szépen. [[Taps a kormánypártok soraiban.]]
Válaszadásra ismét Rétvári Bence államtitkár úré a szó.
Köszönöm szépen a szót. Elnök Úr! Tisztelt Képviselő Úr! Tisztelt Ház! A magyar baloldal az orosz és a kínai vakcina ellen egyetlenegy érvet hoz fel: a kínaira azt, hogy kínai, az oroszra pedig azt, hogy orosz. Ők maguk is elismerik, hogy semmifajta kapacitásuk nincsen arra, hogy saját laborjaikban vagy szakértőikkel ezt megvizsgálják, nem is hivatkoznak semmifajta orvosi véleményre; azt mondják, hogy ami kínai, az ne jöjjön, mert kínai. Tisztelt Képviselőtársaim! Magyarországon jelenleg 77 olyan gyógyszernek van forgalmazási engedélye, amelyet Kínában gyártanak. Ezen gyógyszerek kapcsán egyetlenegyszer sem szólalt meg a magyar baloldal, hogy ne jöjjön be Magyarországra, mert kínai. Ha kicsit szélesebb körben tekintünk szét, és megnézzük az úgynevezett GMP-eljárásoknak, tehát a jógyártásigyakorlat-vizsgálatoknak az európai összességét, azt láthatjuk, hogy 500 olyan európai gyógyszerhatósági vizsgálati dokumentum van, amelyet kínai székhelyű gyártóra vonatkozóan végeztek el az Európai Unió különböző államainak gyógyszerhatóságai. Tehát mind magyar szinten, mind európai szinten számtalan Kínában gyártott gyógyszerről, készítményről beszélhetünk. De a magyar baloldal egyetlenegy Kínában gyártott gyógyszer ellen nem emelt szót korábban, sem akkor, amikor kormányon volt, sem akkor, amikor ellenzékben volt, csak és kizárólag a koronavírus elleni oltás az, amit támad azért, mert kínai. Mekkora kétszínűség ez a baloldal részéről! Jól tudják és jól ismerhetik, hogy a magyar betegek ezrei, tízezrei, lehet, hogy százezrei vesznek be nap mint nap olyan gyógyszereket, amelyeket ugyanúgy Kínában gyártanak, mint a koronavírus elleni vakcinát, de azok kapcsán egy szót nem emelnek. De amikor a járvány megfékezéséhez szükséges vakcina érkezik Kínából, abban a pillanatban beindítják a politikai erőgépeiket, és mindenhol mindenkit próbálnak meggyőzni arról, hogy ne adassa be magának a kínai vakcinát; magyarul, ha van egy döntési lehetőség egy magyar állampolgár számára, hogy most beadat egy kínai vakcinát, vagy vár akár hónapokat, míg egy másik vakcinával kerülhetne sorra, akkor inkább azt válassza, hogy még három hónapig veszélyeztetett legyen, még ki legyen téve a koronavírus kockázatának. És kiálltak a múlt héten baloldali polgármesterek, és azóta is számtalan baloldali politikus elmondta, hogy az emberek utasítsák vissza a korábban jövő kínai vakcinát vagy a korábban jövő orosz vakcinát, és még hetekig, hónapokig legyenek kitéve a vírus kockázatának és ez nyilvánvalóan nemcsak egy egyéni kockázatot jelent, hanem a vírus egy közösségi, az egész országra, sőt az egész világra kiterjedő kockázat, tehát ennyivel is lassítanák a járvány leküzdését, miközben magyar szinten legalább 77, uniós szinten pedig legalább 500 olyan készítmény van, amely Kínából származik. Ez mutatja a legjobban, hogy ez nem más, mint színtiszta politika. Ahogy a képviselő úr is utalt rá: elmondták itthon és elmondták külföldön is, hogy attól remélnek politikai előnyt, politikai hasznot, ha elhúzódik a járvány, több beteg lesz sajnálatos módon a több beteg általában több elhunytat is jelent , és súlyosabbak lesznek a járvány gazdasági hatásai. Csak ez lehet mögötte, különben önök azt is követelnék, tisztelt baloldal, hogy a 77 magyar és az 500 európai, Kínában gyártott gyógyszernek is vonják vissza az engedélyét, vagy ne vegyék be az emberek ezeket a gyógyszereket. A másik 77-re, a másik, 500-ra miért nem mondják? Miért csak erre mondják? Ebből látszódik, hogy csak politikai ok van benne. És a kétszínűség másik példája az önök „soron kívüli” Györgye, Hiesz György, aki magának a jogszabályok megszegésével is beadatja a védőoltást. Hiába az önök propagandája, amikor odakerülnek, akkor bizony saját maguknak igyekeznek minél hamarabb beadatni ezt az oltást. [[12.10]] Tisztelt Képviselőtársaim! Izrael lakosságának 49 százalékát oltották be, az Egyesült Királyság lakosságának 25 százalékát, az USA lakosságának 12 százalékát, sőt közel 13 százalékát. Ez az arány az Európai Unióban 4 százalék környékén mozog, és önök azt mondják, hogy Magyarország, a magyar kormány ezt nézze ölbe tett kézzel, ne tegyen lépéseket annak érdekében, hogy legalább legyünk olyan szinten, mint az USA vagy az Egyesült Királyság, vagy legalább Szerbia szintjét próbáljuk meg elérni, megközelíteni, meghaladni, arról nem is beszélve, hogy Izrael már 50 százalék környékén jár. Önök azt várják, hogy a magyar kormány tétlenül, ölbe tett kézzel nézze azt, hogy a járvány napról napra terjed; mi ezt nem fogjuk megtenni, tisztelt baloldali képviselők. Hiába az önök vakcinaellenes, oltásellenes kampánya amivel megint túl messzire mentek, mint tavasszal, amikor Magyarországnak ártani akartak, és nemzetközi téren is azt mondták, hogy nem működik a parlament, és Magyarország ne jusson európai uniós forrásokhoz; ez volt az önök tavalyi lemeze [[Arató Gergely: Lejárt az idő!]] az idén pedig vakcinaellenes, oltásellenes módon kampányolnak. [[Az elnök csengetéssel jelzi az időkeret leteltét.]] Nem fogjuk ezt tűrni! Minél több magyar embert minél hamarabb be fogunk oltani. Köszönöm szépen. [[Taps a kormánypártok soraiban.]]
Végezetül Kocsis Máté frakcióvezető úr következik, a Fidesz részéről. Parancsoljon!
Köszönöm szépen a szót. Tisztelt Elnök Úr! Tisztelt Képviselőtársak! Amikor karácsony előtt a szakemberek latolgatták a járvány végét, kifutását, esetleges oltóanyaggal meggátolt terjedését, akkor a legrosszabb álmainkban sem került elő, hogy a valóság elhozhatja a mindennapjainkba a harmadik hullámot, de ez mégis megtörtént. Így van Európa-szerte, így van Magyarországon is: itt van a nyakunkon a harmadik hullám, a vírus senkit nem engedett el. Ha körbenéznek, akár csak a bennünket körülvevő országok példaira, akkor láthatják, hogy Szlovákia múlt hét pénteken nemzetközi segítséget kért az orvos- és nővérhiány miatt; Csehországban ma nyitottak volna az üzletek és az éttermek, de a romló számok miatt ezt el kellett halasztani; Németországban is romlanak a számok, emellett pedig további szigorításokról döntöttek Finnországban és Görögországban is. Tehát világosan látszik, hogy a harmadik hullám elérte Európát, hazánkban is nő az aktív fertőzöttek száma, és egyre többen kapnak kórházi kezelést. Ez tehát az egyik probléma, amivel meg kell küzdeni. A másik probléma pedig mégiscsak az, hogy az emberek szeretnének már újra élni, a nagyszülők szeretnének újra az unokákkal találkozni, az emberek szeretnének újra dolgozni, a fiatalok szeretnének újra társaságba járni. A két problémának a megoldása teljesen egyértelműen a vakcina, és mindegy, hogy milyen vakcina az. Ahogyan itt ma már többen idézték Merkely professzort, én is csak rá tudok hivatkozni: a legjobb vakcina az, ami már bent van a karban, és a legjobb vakcina az, amit sikerült az országnak beszerezni. Ehhez képest teljesen érthetetlen és ne haragudjanak meg, hogy ezt mondom, felelős politikusokként tekintve olykor önökre, legalábbis remélve, hogy tudnak úgy viselkedni , hogy ezt az oltásellenes kampányukat hova akarják kifuttatni. Mi az oka annak, hogy ezzel a nagyon buta és embereket lenéző, kétszínű, kettős beszéddel egyfelől itt elmondják, hogy az oltás szükséges, másfelől minden egyes parlamenti épületen kívüli kommunikációjuk, mondatuk arról szól, hogy elbizonytalanítsák az embereket az oltással kapcsolatban? Az is teljesen érthetetlen, hogy szintén a gazdaság újraindítását segítő konzultációt ütik-vágják, ahol érik. Hát, a magyarokat miért akarják már megint megfosztani attól a lehetőségtől, hogy közös, megfontolt, felelős döntést hozhassanak?! Fontos, mindenkit érintő, húsba vágó téma a gazdaság újraindítása, legalább olyan fontos, mint a járvány elleni védekezés. Mi meghallgatjuk a magyar emberek véleményét, mindenki elmondhatja, önök is elmondhatják. Vannak, akik itt nem tudják elmondani, és önök nem képviselik őket, ezért elmondhatják a konzultációban. Vannak, akik kiforrott véleménnyel rendelkeznek, vannak, akik között vita van arról, hogy hogyan lehet jól nyitni. Teljesen érthetetlen az oltásellenes kampányuk, teljesen érthetetlen a konzultációellenes kampányuk, és teljesen érthetetlen az is, amit a veszélyhelyzet meghosszabbítása kapcsán akár Jakab frakcióvezető úr most kommunikál. Azzal, hogy önök nem szavazzák meg a veszélyhelyzet meghosszabbítását és a mai javaslatot, nyugodtan bevallhatják a saját szavazóiknak is, hogy ha önökön múlna, akkor nem lenne ágazati bértámogatás, a nem szavazatuk a hitelmoratórium eltörlését is jelenti, az adó- és járulékcsökkentés eltörlését, a bérleti díj elengedésének megszüntetését, eltörölnék a háziorvosi béremeléseket, az otthonfelújítási támogatást, de megszűnne a védekezés vala-mennyi szabálya is. Nem világos az sem, hogy az oltásellenes és a konzultációellenes kampányuk mellett, mindezek meg nem szavazása után milyen alapon veszik a bátorságot ahhoz, hogy még a kormány vakcinabeszerzését is támadják [[Arató Gergely: Most viccelsz?!]] , miközben egyébként a kormány, helyesen egyébként, az Uniótól eltérően már idejekorán külön úton is megkezdte a vakcinák beszerzését. És láss csodát, megint az fog történni, mint annyi más ügyben, hogy az Európai Unió és számos tagállama a magyar példát követve fog vakcinabeszerző körútra indulni, és éppen azokkal a vakcinákkal fogják oltani, higgyék el, néhány héten belül a francia, német, finn, svéd, dán polgártársainkat, mint amelyekkel Magyarországon is fognak oltani. Kérem, fejezzék be az oltásellenes kampányukat! Az emberélet nem politikai kérdés [[Az elnök csengetéssel jelzi az időkeret leteltét.]] a járvány elleni védekezés nem politikai kérdés. Köszönöm, elnök úr. [[Taps a kormánypártok soraiban.]]
Válaszadásra Menczer Tamás államtitkár úr következik. Öné a szó.
Köszönöm a szót. Tisztelt Elnök Úr! Tisztelt Ház! Tisztelt Frakcióvezető Úr! Ha megengedi, adnék egy rövid áttekintést arról, ami az elmúlt időszakban történt.Mit jelent az oltás? Az oltás jelent életet, jelent munkahelyet, és jelenti az élet, valamint a gazdaság újraindítását. Akinek van vakcinája, az tud oltani, akinek nincs vakcinája, az meg nem ez ilyen roppant egyszerű. Egy közös uniós beszerzéssel indult a történet, és azt kell mondanom, hogy a közös uniós beszerzés eredetileg nem volt vagy nem lett volna egy rossz ötlet. Egy ekkora közösséget közösen képviselni, és eljárni a nevében, nem lett volna eredetileg egy rossz ötlet. Egy pici baj van: elrontották. Én örülnék neki, jobb lett volna és jobb lenne, ha a brüsszeli beszerzésben nem történnek nyilvánvaló hibák, de megtörténtek, ezt ma már mindenki látja és tudja, az Európai Bizottság elnöke is beismerte, elismerte ezeket a hibákat. Ezek a hibák vezettek ahhoz, hogy papíron rengeteg vakcina van Európában, papíron annyi vakcina van, hogy nem is tudunk vele mit csinálni, csak az a baj, hogy mindez kizárólag papíron létezik. Én is szeretném az átoltottsági adatokat idehozni, amelyekre már Rétvári államtitkár úr is utalt, mert ezek fontosabbak annál, mint hogy ne hozzam ezeket még egyszer ide: az uniós átlag az átoltottságot illetően 4 százalék alatt van, 3,89 százalék, Izrael 50 százaléknál jár, az Egyesült Királyság 25-26 százaléknál, az Egyesült Államok pedig 12 százalék fölött van. Ez azt jelenti, hogy Izraelben tizenkétszer annyi embert, az Egyesült Királyságban hatszor, az Egyesült Államokban pedig háromszor annyi embert oltottak eddig be, mint mi itt Európában, az Európai Unióban. Ez tehát a brüsszeli rész. Hasonlóan fontos az, hogy a magyar baloldal oltásellenes, a magyar baloldal szerint nem kell oltás a magyar embereknek. [[Felzúdulás az ellenzéki sorokban. Bangóné Borbély Ildikó: Nem igaz!]] Ezt nem én mondom! Bocsánatot kérek a mögöttem kiabáló képviselőktől, ezt nem én mondom, ezt Gyurcsány Ferenc szatellitpártjának, a Momentumnak a szóvivője mondta az ATV-ben. Szeretném idézni a Momentum szóvivőjét: „Az Európai Unió tagjai vagyunk, együtt szerezzük be, ami jut” mármint a vakcinából „együtt sírunk, együtt nevetünk, és a magyar kormány ezt a szolidaritást rúgja fel.” [[Közbeszólás a KDNP soraiból: Szégyen!]] Ezt mondta a Momentum szóvivője, Gyurcsány Ferenc embere, munkatársa, és ez egészen pontosan azt jelenti, tisztelt hölgyeim és uraim, hogy ha baloldali vezetése lenne ma Magyarországnak, akkor függetlenül attól, hogy nem jön elég vakcina, a baloldal nem tenne semmit, ülnének hátratett kézzel, és nem tennének semmit. [[Taps a kormánypártok soraiban.]] Tisztelettel szeretném kérdezni a baloldali képviselőket, hogy miért nem akarnak segíteni a magyar embereknek, miért gondolják úgy, hogy Magyarország Brüsszel kihelyezett tagozata, és majd Brüsszel megoldja; látjuk, hogy nem oldja meg. Na most, a magyar kormánynak ezzel szemben más a hozzáállása: mi a magyar utat, a magyar megoldásokat választottuk, és beszerzésekbe kezdtünk a magyar szakemberek iránymutatásai alapján. [[12.20]] Ennek három fontos lépése volt. Volt egy hosszú előkészítés már tavaly ősztől kezdődően, majd az Országos Gyógyszerészeti Intézet munkatársai az orosz és a kínai vakcina dokumentációját tanulmányozták, helyszíni vizsgálatra utaztak Oroszországba és Kínába, ezt követően döntöttek úgy, hogy kiadható az engedély. És a beérkező vakcinákról ezt követően is, tehát az engedély megadását követően is minden esetben a Nemzeti Népegészségügyi Központ munkatársai döntenek, ők ellenőrzik a konkrétan már beérkezett vakcinát, és ezt követően indulhat az oltás. Arról is van egy vita, hogy erről Magyarország és a magyar szakemberek dönthettek, dönthetnek-e. Sajnos ez is egy politikai vita politikai támadások alapján, pedig ez egy egészségügyi kérdés lenne, és az is, de mégis politikai támadásoknak van kitéve. Szeretném hangsúlyozni és a leghatározottabban rögzíteni, hogy a magyar orvosoknak és szakembereknek joguk, lehetőségük, sőt kötelességük dönteni ilyen helyzetben, és a magyar szakemberek ennek a kötelességüknek eleget is tettek. Azt is szeretném hangsúlyozni, hogy természetesen a múlt héten beérkezett kínai szállítmánnyal kapcsolatban is hazudott Gyurcsány Ferenc, amikor azt mondta, hogy nem jött vele dokumentáció, és így az NNK munkatársai nem tudják megkezdeni a munkát. Minden dokumentáció megérkezett, és Gyurcsány Ferencnek mindennap lehetősége lenne arra [[Az elnök a csengő megkocogtatásával jelzi az idő leteltét.]] , hogy ne hazudjon. Ajánlom figyelmébe ezt a lehetőséget. Mindenkit buzdítok a konzultáción való részvételre is az újranyitással kapcsolatban. És azt is szeretném zárásként megemlíteni, hogy a szállítmányok Oroszországból és Kínából is folyamatosan érkeznek. Köszönöm a figyelmet. [[Taps a kormánypártok soraiból.]]
Tisztelt Országgyűlés! A napirend előtti felszólalások végére értünk. Felkérem Hiszékeny Dezső jegyző urat, hogy ismertesse a további napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett Keresztes László Lóránt, LMP; Potocskáné Kőrösi Anita, Jobbik; Z. Kárpát Dániel, Jobbik; Dudás Róbert, Jobbik; Kálló Gergely, Jobbik; Ander Balázs, Jobbik; Balczó Zoltán, Jobbik; Horváth László, Fidesz; Tordai Bence, Párbeszéd; Fülöp Erik, független; Varga-Damm Andrea, független; Arató Gergely, DK; Varju László, DK; Bősz Anett, DK; Varga Zoltán, DK; Varga László, MSZP; Bencsik János, független; Steinmetz Ádám, Jobbik.
Tisztelt Ház! Tájékoztatom önöket, hogy a Nemzeti Választási Bizottság arról tájékoztatott, hogy 2021. február 19-én megtartott ülésén dr. Téglási András urat választotta meg elnökének. Engedjék meg, hogy az Országgyűlés és a magam nevében gratuláljak, és sok sikert kívánjak új megbízatásához. [[Taps a kormánypártok soraiból.]] Tisztelt Országgyűlés! Soron következik ma kezdődő ülésünk napirendjének megállapítása. A napirendre, az ülés időtartamára, a felszólalási időkeretekre az elnöki jogkörben előterjesztett javaslat alapján döntünk. Most a napirend módosítására tett indítványról határozunk. A Jobbik képviselőcsoportja azt javasolta, hogy az Országgyűlés mai ülésnapján a köztársasági elnök által alaptörvény-ellenesség miatt visszaküldött, az Országgyűlés 2020. december 15-ei ülésnapján elfogadott egyes energetikai és hulladékgazdálkodási tárgyú törvények módosításáról szóló törvényhez a Törvényalkotási bizottság által benyújtott T/13958/15. számú módosító javaslat és jelentés vitájára, valamint a zárószavazásra ne kerüljön sor. Aki ezzel egyetért, kérem, kézfelemeléssel szavazzon! [[Szavazás.]] Megállapítom, hogy a Ház látható többsége a javaslatot nem fogadta el. Kérdezem a tisztelt Országgyűlést, hogy elfogadjae a napirendi ajánlást. Kérem, kézfelemeléssel szavazzanak! [[Szavazás.]] Megállapítom, hogy a Ház látható többsége a napirendet elfogadta. Tisztelt Képviselőtársaim! Most, 12 óra 25 perckor áttérünk az interpellációk tárgyalására. [[Rövid technikai szünet. A képviselők egy része távozik az ülésteremből.]] Kérem képviselőtársaimat az ülésterem gyors elhagyására. Tisztelt Országgyűlés! Felhívom figyelmüket, hogy az elfogadott napirendünknek megfelelően azon elhangzott interpellációk esetében, amelyeknél a képviselő az interpellációra adott választ nem fogadta el, a válasz elfogadásáról történő szavazásokra külön, a mai határozathozatalok körében kerül majd sor. Tisztelt Ház! Ander Balázs, a Jobbik képviselője, interpellációt nyújtott be a miniszterelnök úrhoz: „Mi a vidék pártján állunk. Önök miért nem?” címmel. Az interpellációra a miniszterelnök úr megbízásából a téma szerint feladat- és hatáskörrel rendelkező Miniszterelnökség államtitkárát hatalmazta fel. Parancsoljon, képviselő úr, öné a szó.
Köszönöm a szót. Elnök Úr! Tisztelt Képviselőtársaim! Tisztelt Államtitkár Úr! Múltba révedő naivitás lenne nem észrevenni azt, amit olyan szívbe markolóan fogalmazott meg grandiózus tablójában Für Lajos; ez a Búcsú a parasztságtól című könyv. Miről is szól? Ő azt mondja, hogy Európa legnagyobb és legtöbb időt megélt, teremtő és megtartó társadalmi alakzatát a kommunizmus, valamint a neoliberális globális kapitalizmus sajnos jórészt fölzabálta és fölemésztette. Idilli vidékkép helyett sajnos a magyar ugaron is nagyon sokszor találkozhatunk a vegytiszta Latin-Amerikával. Ordító a szakadék a milliárdos oligarchák, zömmel az önök cimborái és a leszakadó, perifériára szoruló vidékek között. [[Dr. Rétvári Bence: Gyurcsány Ferenc ellen beszélsz?]] Nemzeti és konzervatív pártként viszont mi valljuk, hogy igaza volt Csoóri Sándornak, amikor azt mondta, hogy ezt az országot, ezt a nemzetet ezer éven keresztül a magyar vidék, a falu tartotta meg. Éppen ezért gondoljuk úgy a Jobbikban, hogy minden egyes településünk egy-egy végvár a megmaradásért folytatott harcban. Ezért utasítunk el mindenféle vidékgyilkos elgondolást, legyen az az 1971-es kommunista országos településhálózat-fejlesztési koncepció szellemisége, ami tulajdonképpen halálra ítélte településeink kétharmadát, kimondva azt, hogy ezek úgymond szerepkör nélküliek, vagy legyen az a szélsőliberális felfogás, amelyik azt mondta, hogy a magyar falu középkori csökevény [[Dr. Hoppál Péter: A szövetségesetek! Dr. Rétvári Bence: Miért léptetek velük szövetségre?]] , de legyen az a 11 éve kétharmaddal regnáló fideszes vidékgyilkos politika is. Erre is nemet mondunk. Tisztelt Képviselőtársaim! Iszonyatos a leszakadás Magyarország egyes régióiban, a beszakadt tetejű, kidőlt falú házak úgy funkcionálnak, mint valami időgép, mintha visszaröppentenék az embert Szlavóniába, a horvát-szerb háború időszakába. Az egyik legelső parlamenti felszólalásom még 2014-ben pontosan azzal a témakörrel volt kapcsolatos, amit most is firtatni fogok, hogy mi az önök szándéka, illetve mit tettek annak érdekében, hogy az a hatalmas ingatlanvagyon, az a több száz milliárd forintos ingatlanvagyon, amely ott van vidéken, és egyre inkább pusztul, megmentésre kerüljön. De nemcsak én mondom ezt, hanem a fideszes megyei közgyűlések területfejlesztési koncepciói is ezt taglalják. Mit is mondanak? Itt van előttem például a Somogy megyei területfejlesztési koncepció, amelyik kimondja, hogy ezt az ingatlanállományt föl kellene mérni, és programot kellene kidolgozni arra, hogy ezt valahogyan megmentsék, a gazdaságfejlesztés számára hasznosítsák, ott adott esetben bérlakásprogramot indítsanak. Kérdezem, tisztelt kormánypárti képviselőtársaim, hogy mit csináltak több mint tíz esztendőn keresztül, miért csak most jut eszükbe, miért vesztegettek el több mint egy évtizedet a magyar jövendőből. [[Dr. Hoppál Péter: „Magyar falu” program!]] Nem azt akarom hallani, hogy mit terveznek [[Az elnök a csengő megkocogtatásával jelzi az idő leteltét.]] és mit ígérgetnek, mi volt… Várom a választ. Köszönöm. [[Taps a Jobbik soraiból.]]
Orbán Balázs államtitkár úré a szó.
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Szép és fontos gondolatokat fogalmazott meg a magyar vidék stratégiai jelentőségeivel összefüggésben, és pontosan ezért nem értem, hogy az ön politikai cselekedetei miért állnak éles ellentétben ezekkel a gondolatokkal [[Dr. Rétvári Bence: Így van!]] és miért támadja meg azokat a kormányzati programokat, sőt nem is megtámadta, elhallgatta azokat a kormányzati programokat [[Dr. Hoppál Péter: Úgy van!]] , amelyek a rendszerváltoztatás óta először segítenek a legkisebb településeken élőkön. [[12.30]] És miért csatlakozik azokhoz, politikai szövetségbe miért tömörül a ’22-es választásokon azokkal, akik a 2002-2010 közötti kormányzásukkal elveszejtették a magyar vidéket? Engedje meg, hogy kifejezett értetlenségemet számokkal is alátámasszam, és kérjem önt, hogy indokolja meg, hogy ezt az ellentmondást mi okozza. Ahogy említettem, a kormány célja a vidék gazdasági és népességmegtartó erejének növelése, ezért a kormány elindította többek között a „Magyar falu” programot 2019-ben 150 milliárd forintos keretösszeggel; 2021-ben a koronavírus-járvány, a nehéz gazdasági körülmények ellenére is 250 milliárd forintot meghaladó keretösszeggel folyik a program. De nemcsak ez az egyetlen program, a terület- és településfejlesztési operatív programban is több ezer pályázat, több száz milliárd forint forrás van. A „Magyar falu” program 2021-től ráadásul tovább bővül nemcsak a rendelkezésre álló források tekintetében, hanem a felhasználhatóság tekintetében is, immáron négy pilléren nyugszik. Egyrészt a falusi CSOK, amely kifejezetten válasz arra a problémára, amit ön megfogalmazott interpellációjában, másrészt a falusi útalap, harmadrészt a helyi életminőség javítását célzó kis léptékű, falusi fejlesztéseket támogató pályázati rendszer, és a negyedik újdonságként a falusi kisboltok támogatása. A falusi CSOK, még egyszer mondom, pont arra a problémára válasz, amit ön itt megfogalmazott. Már 2678 településen érhető el. Ez az ötezer lélekszám alatti települések 93 százaléka. Összege akár tízmillió forint is lehet, amely mellé további kamattámogatás is igényelhető, mind a vásárlásra, mind a korszerűsítésre, azokra az elhagyott otthonokra és ingatlanokra is, amelyeket ön is megfogalmazott. A program sikerét mutatja, hogy már több mint 17 ezer befogadott kérelemnél tartunk, 91 milliárd forint értékben. Tehát több mint 17 ezer esetben azoknak az ingatlanoknak a sorsa megoldódik, amelyeket ön is felsorolt. A falusi útalap és a pályázati rendszer is hasonló népszerűségnek örvend, 100 százalékos hazai támogatással, 100 százalékos előleg formájában több mint 12 ezer nyertes pályázatot tudtunk eddig támogatni 130 milliárd forint értékben. Szerintem kulcsfontosságú új elemként a kisboltok támogatása, ami valóban a legkisebb településeken élők mindennapi életét teszi egyszerűbbé. Ilyen program szintén nem volt még a rendszerváltoztatást követően, sosem; egy bolt akár 60-70 millió forint támogatáshoz is juthat, cserébe öt évig kell működtetni. 45 milliárdos keretösszeg, 2400 érintett település. Valószínűleg ettől nem független az, hogy a KSH adatai szerint 2019-ben a falvakban megállt az elvándorlás, a be- és a kivándorlás különbözete többletben 3714 fő volt. Ezek pont azok a települések, amelyek ezekkel a programokkal érintettek. Arra szeretném kérni önt, hogy ha tényleg a szívén viseli a magyar vidék sorsát, akkor ne álhíreket terjesszen, hanem menjen el, látogassa meg a magyar vidéket, nézze meg, és járuljon hozzá a munkájával ahhoz a fejlődéshez, amely ezeket a településeket az elmúlt tíz évben elérte, és a terveink szerint a következő időszakban is el fogja érni. Köszönöm szépen a szót, elnök úr. [[Taps a kormánypárti padsorokból.]]
Ismét képviselő úré a szó.
Köszönöm a szót, elnök úr. Ott élek vidéken, tisztelt államtitkár úr, látom, hogy mi folyik. [[Dr. Hoppál Péter: Mi is!]] Csak a saját választókerületemről beszélnék akkor: az elmúlt tíz esztendőben 10 százalékkal csökkent az ott élő lakosság aránya. [[Dr. Hoppál Péter: Téged nem választottak meg!]] Ez több egyébként, mint ami Magyarországot jellemezte a második világháborús emberveszteség tekintetében. Államtitkár úr, ön vidékfejlesztésről beszélt, odaáramló milliárdokról. Nagyon nem mindegy, hogy ezek a pénzek kit fognak gazdagítani. [[Dr. Hoppál Péter: „Magyar falu” program!]] Két zseb van: van egy a cimboráknál, akiket általában gazdagítani szoktak, és van az embereknél. Mi azt szeretnénk, ha a vidéki embereket gyarapítanák ezek a források, ugyanis a vidéken élő magyar emberek sem másodrendű állampolgárai ennek a hazának, ott szeretnének élni, nem pedig kalandvágyból elvándorolni [[Dr. Rétvári Bence: Miért fogtál össze Gyurcsánnyal? El lehet menni Gyurcsánnyal! Ezért fogtál össze?]] , nem pedig a méltóságos NER-asszonyságoknak, illetve fideszes Döbrögiknek, az új feudális rendszert építő fideszes nagyságos uraknak a cselédjei kívánnak lenni. Ezért én nem tudom elfogadni az ön válaszát, mert a valóság, az elmúlt tíz év egészen másról szólt [[Dr. Hoppál Péter: „Magyar falu” program!]] mint amit ön itt felvázolt. Köszönöm. [[Taps a Jobbik padsoraiban. Dr. Hoppál Péter: A valóság az, hogy Gyurcsány a ti barátotok!]]
Képviselő úr nem fogadta el a választ. Ahogy az imént jeleztem és ez minden hasonló képviselői viszonválaszra igaz , az elfogadott napirendünknek megfelelően a határozathozatalra a mai ülésnapunkon később kerül sor.Bangóné Borbély Ildikó, az MSZP képviselője, interpellációt nyújtott be az emberi erőforrások miniszteréhez. Megadom a szót.
Köszönöm szépen, elnök úr. Tisztelt Képviselőtársak! Tisztelt Államtitkár Úr! A koronavírus-járvány nemcsak a járvánnyal fertőzöttek kezelésekor jelent kihívást az egészségügyi ellátórendszerre. Számos beavatkozást el kellett halasztani a járvány, illetve az ennek okán okozott kormányzati döntések miatt, és sok új beteg esetén sem tudtak számukra nekik kellő egészségügyi ellátást nyújtani. Ennek következtében drasztikusan megugrott a várólisták hossza, drasztikusan megnőtt a várakozási idő. Míg egy nyitott szívműtétre korábban átlagosan 56 napot kellett várni, ugyanerre a beavatkozásra most közel 300 napot, 10 hónapot. Hasonló helyzetet látunk az Országos Kardiológiai Intézetben is, ahol a gyermekek ellátása kapcsán korábban nem volt várakozási idő. Most 133 napot ez 4 és fél hónap kell várni az ellátásra, a felnőttek esetében pedig a várólista 77 napról 287 napra nőtt, ez 9 és fél hónap. Szívkatéterezés esetén a várakozási idő 11 napról 71 napra nőtt. Növekedett továbbá a gerincsérvműtét várólistája, 5 helyett 50 napra, a sérvműtét várólistája 21 helyett 221 napra 7,3 hónap , a fül-orr-szájüreg nagyobb műtétjeinek várólistája tekintetében 15 helyett 117 napot kell várni, ez több mint 4 hónap. Ezek a problémák helyi szinten is jelentkeznek. Szegeden például a Szent-Györgyi Albert Klinikai Központban számos beavatkozás várólistája nőtt. Volt olyan terület, ahol tízszer annyit kellett várni, mint amennyit a járvány előtt. A fentiek természetesen csak átlagok, az egészségügyben jelen lévő területi különbségek miatt a várólista hossza eltérhet az ország egyes részeiben, akár lehet valamennyivel kevesebb is, de akár sokkal több is. Egyre nagyobb problémát okoz az orvos-beteg látogatások elmaradása, a szűrővizsgálatok elmaradása és persze a kezelések hiánya is.A fentiekre tekintettel kérdezem államtitkár urat, miként kíván megbirkózni a kormány az egészségügyi szolgáltatások iránti igény drasztikus megnövekedésével, és a koronavírus-járvány lecsengése után milyen terveket készítettek ennek a terhének a kezelésére. Vane ilyen terv? És ha van terv, akkor hol elérhető ez számunkra? Milyen hatással lesz a várólistákra a szolgálati jogviszony bevezetése? Tudjuk nagyon jól, hogy március 1-jével megszűnik a közalkalmazotti jogviszonya az egészségügyi dolgozóknak, és egészségügyi ellátórendszeren belül egészségügyi dolgozói jogviszony fog bevezetésre kerülni úgy, hogy a hírekből halljuk, hogy a dolgozók egy része még csak a szerződést sem látta. Várom államtitkár úr megtisztelő válaszát.
Rétvári Bence államtitkár úré a szó.
Köszönöm szépen a szót, elnök úr. Tisztelt Képviselő Asszony! Tisztelt Ház! Mint azt ön is és mindenki más is tudja, a világ minden országában a koronavírus-járvány elleni védekezésnek egy fontos lépése volt, pontosan azért, hogy a beteg emberek számára csökkentsük a vírus terjedésének kockázatát, másrészről pedig, hogy a kórházi kapacitások rendelkezésre álljanak a koronavírusos betegek ellátásához, hogy nemcsak látogatási tilalmat rendeltek el a kórházakban, hanem a halasztható beavatkozásokat a világ szinte minden országában el is halasztják.Hangsúlyozom, Magyarország meg tudta tenni azt, hogy valóban csak a halasztható beavatkozásokat halasztják el a kórházakban, tehát amelyek életveszélyt okoznának, vagy amelyek tartós egészségromlást okoznának, azokat a beavatkozásokat továbbra is elvégzik. Nincs ez minden országban így, hiszen ön is olvashatta a hírekben, hogy például Franciaországban egyes rákos betegek beavatkozásait sem végezték el, pedig az igencsak életveszélyes helyzetnek minősül, de mégis a koronavírus-járvány annyira túl volt azon, mint amit a francia egészségügy kapacitásai bírtak, hogy még a halaszthatatlan beavatkozásokat is elhalasztották a járvány ideje alatt. Magyarországon ilyenre nem került sor. Magyarországon betegek, koronavírusos betegek vagy más betegek nem feküdtek a folyosón, mint más országokban, nem ápolták őket a kórházi menzán, mint más országokban, nem vitték ki a noninvazív lélegeztetőgépet a kórház parkolójába, és ott a kocsiban kezelték Olaszországban a betegeket. Ilyenekre Magyarországon nem került sor; sőt arra sem került sor, ami sajnálatosan az elmúlt napokban Szlovákiában történt volt erre persze példa már más országokban is , hogy külföldről hívnak be orvosokat és ápolókat. [[12.40]] Arra sem volt példa, hogy Magyarországról külföldre vittek volna betegeket, mint ahogy Németországba szállítottak Franciaországból vagy egyes Benelux államokból betegeket. Tehát minden elismerés a magyar orvosoknak, hogy ebben a kritikus helyzetben is nagyon jól el tudták látni a körülményekhez képest persze természetesen a betegeket, akár a koronavírusos, akár a nem koronavírusos betegeket. Ehhez képest baloldali politikusok arról vizionálnak, hogy ha egyszer az összes orvos azt mondaná, hogy nem megyünk be, akkor megszűnne az egészségügy, és ez egy roppant nagy lehetőség lenne a baloldal kezében. Önök eközben ilyenekről beszélnek, tisztelt képviselő asszony, igyekeztem a lehető legszöveghűbben idézni az önök politikusát, egyik miniszterelnök-jelöltjét. Ami az első hullám utáni időszakot illeti, ott rögtön a kórházak belefogtak a várólisták csökkentésébe, és egy elég nagy részt le is dolgoztak az első hullám alatt felhalmozódott várólista-bővülésből, mert nyilvánvalóan az elhalasztás várólista-hosszabbodást is jelenthetett. Továbbra is el kell végezni valamennyi onkológiai ellátást, most is szervezett onkológiai szűrővizsgálatokat, bizonyos kardiológiai ellátásokat, asszisztált reprodukciós eljárásokat. A transzplantációkat is el lehet végezni szigorú óvintézkedések között, illetve február 3-ától az egynapos sebészeti ellátásokat is kis kivétellel el lehet végezni. Tisztelt Képviselő Asszony! Hogyan rövidítjük majd tovább a várólistákat akkor, amikor vége lesz a járványnak? erre szintén rákérdezett. Amikor elindítottuk az országosan átlátható várólista-követési rendszert, akkor 70 170 várakozó beteg volt rajta 70 170! Ezt sikerült az elmúlt években letornásznunk, több mint 40 milliárd forintot fordítottunk a várólista csökkentésére, az idei évben is 5 milliárd forint a költségvetésben szerepel, továbbá 47 egészségügyi szolgáltatónál többletkapacitásra 5 milliárd forintnyi összeg van. Ezt a 70 ezres számot a járvány előtti időszakban 28 ezerre sikerült leszorítanunk ezen többletforrásokból. De még ha a mostani, februári adatokat nézzük is, tehát a megelőző hat hónap tényleges adataiból kumulált mostani adatot, akkor is azt mondhatjuk, hogy önöknél egy szürkehályogműtétre 90 napot kellett várni, míg most a járvány idején is ez 43 nap, tehát jóval kisebb. Térdprotézisre az önök idejében 141 napot kellett várni, míg most a járvány idején is 149 nap, csípőprotézis esetében 180-ról 72-re csökkent a várakozási idő. Így fogjuk a járvány elmúltával is többletforrásból tovább csökkenteni a várólistákat. Köszönöm szépen. [[Taps a kormánypártok padsoraiból.]]
Viszonválaszra ismét képviselő asszonynak adom meg a szót.
Köszönöm szépen, elnök úr. Természetesen nem fogadom el a válaszát, államtitkár úr. Tudja, államtitkár úr, a betegségek természete már csak olyan, hogy ami ma nem súlyos, amit ma kezelhetnek az orvosok, az lehet, hogy egy-két hónap múlva már súlyossá, akár életveszélyessé válik, ha nem kezelik azonnal, és akár a beteg életébe is kerülhet. Számtalan ilyen esetről beszámoltak, nem mi, hanem fordultak hozzánk, képviselőkhöz betegek. Értjük, hogy járvány van, de azért egy bizonyos idő után nem lehet tovább fokozni az emberek türelmét és nem lehet az egészségükkel játszani, államtitkár úr. Egyetlenegy dolgot viszont nem állítottak le: nekünk, dolgozó embereknek az egészségügyi hozzájárulást hónapról hónapra továbbra is fizetnünk kell, annak ellenére is, hogy ezért nem kapjuk meg azt a szolgáltatást, amit meg kellene kapniuk az embereknek. Legtöbb esetben az állami ellátás helyett kényszeredetten a magánszektorba kell kimenni a mai betegeknek [[Dr. Rétvári Bence: Az is szünetel!]] , hogy az ellátást megkapják. Államtitkár úr, nem lehet úgy elintézni valamit, ahogyan önök teszik. Én megkérdeztem, hogy tervvel rendelkeznek-e. Egyetlenegy mondatot nem mondott erről [[Dr. Rétvári Bence: Többletforrásokat soroltam!]] hogy hogyan fogják ezt a helyzetet kezelni. Köszönöm szépen, elnök úr.
A képviselő asszony nem fogadta el a választ. Most Varju László, a DK képviselője következik, aki interpellációt nyújtott be a pénzügyminiszterhez.
Köszönöm szépen a szót, elnök úr. Tisztelt Államtitkár Úr! Mára a költségvetés merő formalitássá vált, hiszen az önök gyalázatos államháztartási törvénye szerint parlamenti ellenőrzés nélkül gyakorlatilag bármikor bárhova átcsoportosítanak. Ezt tehetnék akár úgy is, és semmi szükség nem lenne a vitára, hogy mondjuk, elfogadnak két pontban egy olyat, hogy a kormány arra és annyi pénzt költ, amennyit akar, vagy ha második esetben ezt nem akarják betartani, akkor ezt sem kell betartani. Tehát ilyen körülmények között éltek önök tavaly a felhatalmazással, és a költségvetés elfogadásakor 360 milliárd forintos hiányt szavaztak meg. Ehelyett a Pénzügyminisztérium gyorsjelentése szerint a deficit több mint 5500 milliárd forint volt, ez a becsült GDP több mint 8 százaléka, de önök egyébként 9 százalékról is beszélnek. Sikerült tehát a 11 évig az államadósság csökkentésére mint prioritásra összpontosító kormányzás után az adósságot mintegy 82 százalékra visszatornászni, magasabb szintre, mint ahol akkor volt, amikor egyébként a kormányzást önök elkezdték egy gazdasági világválság után. Akkor ezt olyan vehemenciával tették, hogy büntetőjogi következményeket emlegettek a miniszterelnöknek. Most tehát okkal kérdezhetem, hogy akkor mindannyian börtönbe vonulnak a 16 százalékos elvárások miatt, vagy pedig ez önökre nem vonatkozik, és mint egy megzavart esemény után kicsit kábultan ereszcsatornán menekülnek valahova. De hogy is jött össze ez az 5,5 billiárd forintnyi többletköltekezés ahhoz képest, ami egyébként a bevétel volt? Tavaly 1067 kormányhatározatot hoztak, ebből 373 intézkedett a járvány elhárítására olyan módon, hogy egyébként ott a kiadásoknak semmi köze nem volt önmagában a járványveszélyhez. De küzdjön meg érte és győzzön meg arról, államtitkár úr, hogy miért volt szükség 180 milliárd forintra feltétlenül az egyébként ebben az időszakban is mélyen hallgató egyházak támogatására, miért kellett 150 milliárd forintot határon túli szavazatok vásárlására elkölteni, miért kellett 84 milliárd forintot a kormány Várba költözésére elkölteni!? Vitassuk meg, hogy mennyire volt szükség 186 milliárd forintot rokonok, barátok turisztikai beruházására elkölteni! De értsük jól: ez többletköltekezés a korábbi támogatásokhoz képest, tisztelt államtitkár úr. Úgyhogy mindez azonban, bármilyen meglepő, nem állította meg a vírust, a gazdaság előre látható visszaesését még csak fékezni sem tudták. Tehát, tisztelt államtitkár úr, nyugodtan kérdezhetem, hogy hol a pénzünk, de ha jobban érti, akkor: hol a lé?
Tállai államtitkár úrnak adom meg a szót. Parancsoljon!
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Mégiscsak különleges helyzet a parlamentben is, hogy egy olyan párt képviselője áll fel és kéri számon a kormányt költségvetési gazdálkodása miatt, amely már egyszer felelt az ország gazdaságáért, az ország költségvetéséért, az ország adósságáért, költségvetési hiányáért. Hogy, hogy nem, éppen közel tíz évvel ezelőtt ön, önök is próbáltak válságot kezelni. Hogyan kezelték önök a válságot, és hogyan kezelte a jelenlegi kormány a válságot?Igen, magas a költségvetési hiány, mint ahogy a világon minden más országban, egyébként hazánkban az európai országokéhoz hasonlóan nőtt a költségvetési hiány a válság, 2020 évében. Ugyanez történt az önök válságkezelése idején is az államadóssággal: növekedett. De nézzük meg, hogy mit hagytak önök hátra 2010-ben az új kormánynak! Először is jelentős munkanélküliséget, 12 százalék volt a munkanélküliség, meghaladta az 500 ezret a munkanélküliek száma. Nézzük, most hogy állunk a válságkezelésben a munkanélküliekkel: 2020 decemberében ugyanannyian dolgoztak, mint a válság előtt. Önök bármit állítanak, a munkanélküliség nem nőtt. Nézzük tovább! Magas költségvetési hiány akkor is, államadósság-növekedés most is. Az önök idejében az emberek jövedelme csökkent. Csökkent, hiszen önök elvonták a 13. havi nyugdíjat, elvonták a közalkalmazottaktól, köztisztviselőktől a 13. havi juttatást, összességében az emberek jövedelme csökkent tehát. Ugyanúgy növekszik a költségvetési hiány, ugyanúgy növekszik az államadósság, csak az önök idejében csökkent a jövedelem, a jelenlegi válságkezelés idején pedig növekszik az emberek jövedelme, nettó bére 2020 januárjában 9,6 százalékkal, a reálbérek pedig 6 százalékkal. Igen! Tudja, mit mondott Gyurcsány Ferenc, az ön főnöke, nyilván barátja, amikor megkérdezték abban az időben, hogy az a rengeteg hitel, amit felvettek az Európai Uniótól, a Világbanktól, az hová ment? Azt mondta, hogy bérekre és nyugdíjakra. Elment, és mégis csökkent az emberek jövedelme. [[12.50]] Aztán tudja, mi a különbség az önök és a jelenlegi kormány válságkezelése között? Hogy Magyarországra még ilyen nehéz időszakban is 1676 milliárd forintnyi beruházás érkezett az elmúlt évben, az önök idejében pedig egyetlen forint sem. Nem érdeklődtek befektetők Magyarország iránt, mert Magyarország egy csődbe jutott ország volt. És tudja, mi a különbség még az önök válságkezelése és a jelenlegi kormány válságkezelése között? Hogy önöknek nem kellett világjárvánnyal szembenézni, nem kellett az emberek egészségéért küzdeni, nem kellett küzdeni azért, hogy az egészségügy ne omoljon össze, mint például Szlovákiában sajnos majdhogynem megtörtént. Bizony, és ez pénzben van, és ha önnek sok az 5500 milliárd hiány, akkor gondoljon arra, hogy mit tett meg ez a kormány annak érdekében, hogy nemzetközi szinten is a válságkezelés megállja a helyét. [[Az elnök a csengő megkocogtatásával jelzi az időkeret leteltét.]] Tisztelettel kérem, hogy gondolja át az akkori válságkezelés és a jelenlegi válságkezelés helyzetét. Köszönöm szépen. [[Taps a kormánypártok soraiban.]]
Megkérdezem a képviselő urat, elfogadjae a választ.
Elnök úr, a választ elfogadni nem tudom, ennek több oka van. Bizonyos értelemben igaza lehet az államtitkár úrnak, hogy igen, tízegynéhány évvel ezelőtt nyugdíjra, bérekre ment el az, ami kiadás, amit egyébként le kellett dolgozni utána, és önök pedig mire költöttek ehelyett? Éppen ezt kérdezem, és az államtitkár úr nem tudott meggyőzni arról, hogy 1067 kormányhatározat közül több mint 370-nek miért kellett arról szólni, hogy 215 milliárd forintot sportra költsenek, hogy 140 milliárd forintot honvédségre költsenek vagy Semjén Zsolt kedvenc szórakoztatására, vadászati világkiállításra költsenek. Ez az, ami elfogadhatatlan, államtitkár úr, úgyhogy nem tudott meggyőzni, és tisztelettel mondom önnek, más országokban sem erre költöttek, hanem emberekre, az ő életükre, és őket mentették meg, nem pedig önmagukat meg a haverjaikat. Köszönöm szépen.
A képviselő úr nem fogadta el a választ. Hohn Krisztina és Ungár Péter, az LMP képviselői, interpellációt nyújtottak be az emberi erőforrások miniszteréhez. Ungár Péternek adom meg a szót. Parancsoljon!
Köszönöm a szót. Tisztelt Elnök Úr! Tisztelt Országgyűlés! A miniszterelnök úr egy korábbi reggeli interjújában azt mondta, hogy bár sokan hajlamosak megfeledkezni erről, de az elmúlt hónapokban a szociális dolgozók is kiemelkedő munkát végeztek. Azért vérlázító ez a kifejezés, mert az egyetlen, aki elfeledkezett arról, hogy milyen munkát végeztek a szociális dolgozók a koronavírus-járvány alatt, azok önök, az a magyar miniszterelnök. Tehát ahelyett, hogy kioktatna mindenkit, hogy ki feledkezett el erről, neki kéne tudomásul venni azt, hogy ő az, aki a szociális dolgozókkal nem foglalkozott azóta, amióta a járvány elkezdődött. Márpedig a szociális dolgozók így is a legrosszabbul fizetett magyar állami munkavállalók, 75 százalékuk a garantált bérminimummal megegyező összeget keres. Egy kutatás szerint a szociális dolgozóknak csupán 4 százaléka kapott százszázalékos táppénzt akkor, amikor nem tudott dolgozni, mert megfertőződött a koronavírussal, tették ezt úgy, hogy ismételten megalázó fizetésük van, és több ezer ember hiányzik így is a szociális ellátórendszerből munkaerőként azért, mert valóban tíz éve nem emeltek bért. Utoljára akkor volt a szociális szektorban és a közalkalmazottaknál béremelés Magyarországon, amikor baloldali kormány volt, és úgy látszik, baloldali kormány kell ahhoz, hogy a közalkalmazottak körében újra béremelés legyen. Az a helyzet, hogy a szociális dolgozók olyan munkát végeznek, amit ha nem végeznének el, összeomolna a magyar gazdaság, amit ha nem végeznének el, akkor nem tudnának az elsődleges munkaerőpiacon részt venni olyan emberek, akik a GDP-t termelik, tehát az ő fizetésük nem egy luxusdolog, hanem az a magyar gazdaság működőképességének a biztosítása. 45 milliárd forintba kerülne a szociális dolgozók egyszeri 500 ezer forintos bérkiegészítése, önök 47 milliárd forintot költöttek a tavalyi év végén kiemelt sporttámogatásokra. Nem igaz, hogy nem lenne pénz, beleférne a magyar költségvetésbe ez a 45 milliárd, és jó helyre menne, ha megkapnák a szociális dolgozók az egyszeri 500 ezer forintos bérkiegészítést. Hiába köszönik meg legalább végre szóban nekik a munkát, ilyen bérek mellett a köszönetnek egyetlen valós formája van, ez pedig a bérrendezés, az egyszeri bérkiegészítés. Ugyanis köszönettel nem lehet a gyermeknek iskolatáskát venni meg kifizetni a rezsit, azt csak béremeléssel lehet. A szociális szektorban dolgozók a végkimerülés határán állnak. Emberek nem láthatták hetekig a gyermekeiket, amikor egy intézménybe bekerült a vírus, mert be kellett költözniük. A szociális szektornak egy része, az alapellátás amúgy ráadásul kimaradt az oltási rendből, így azok, akiknek megnövekedett terheik vannak, mint családsegítők, vagy akik magyar tanyákon dolgoznak, nem kapnak, nem jutottak előre az oltási sorrendben, ezzel is megmutatva azt, hogy az Emberi Erőforrások Minisztériuma különböző történészi munkákat végez ahelyett, hogy azzal foglalkozna, ami a valódi dolguk, az pedig az, hogy a szociális ellátórendszert kezeljék. Úgyhogy az lenne a kérésem, Rétvári államtitkár úr, hogy a szokásos 1975-ös termelési jelentés helyett a valóságról beszéljen.
Megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Egy dologban egyetértünk az ön felszólalása kapcsán, tisztelt képviselő úr, hogy elismerés illet minden szociális dolgozót, hiszen egy nehéz helyzetben voltak vagy vannak a koronavírus-járvány alatt, ma már nagyobb védettségben, hiszen a telephelyek többségén megtörténtek a védőoltások. Láttunk más országokat, hogy más országokban bizonyos szociális dolgozók ott hagyták az idős, magatehetetlen embereket, akik végül ebben hunytak el; Magyarországon, hála istennek, ilyenről nem beszélhetünk. De körülbelül eddig terjed az, amivel egyetértek az ön által elmondottakból. Ön azt mondta, hogy utoljára a baloldali kormány alatt volt béremelés a szociális szférában, tisztelt képviselő úr. Ennél könnyebben kevés dolgot lehet cáfolni; lehet, hogy csak egy szót kéne igazából ebben a mondatában kicserélni: utoljára a baloldali kormány alatt volt bércsökkentés Magyarországon a szociális szférában. Ugyanis ön összefogott baloldali képviselőkkel, akik itt a magyar parlamentben megszavazták, hogy csökkenjen a szociális szférában a bér. Mondjuk, Hiller István, Korózs Lajos, Mesterházy Attila, Molnár Gyula, Molnár Zsolt, Szakács László, Arató Gergely, Gyurcsány Ferenc, Hajdu László, Oláh Lajos, Vadai Ágnes, Varga László, Varju László, Burány Sándor. Ők mind az ön szövetségesei. Ön ezekkel a politikusokkal indul együtt a választásokon, már az előző választáskor is, most meg aztán egy listán is fognak mind szerepelni. Ők voltak azok, akik itt a parlamentben megszavazták, hogy csökkentsék egyhavi bérrel a szociális szférában dolgozóknak a fizetését. Most erről elfelejtett szót ejteni, hanem velük együtt akar kormányra kerülni, hogy folytassák ott, ahol akkor abbahagyták, mégpedig amikor elvették ezeknek az embereknek a fizetésének egy részét. Arról nem is beszélek, hogy 2016-ban nem szavazták meg, hogy a szociális munka napján legalább tisztelegjünk az ő munkájuk előtt, ezt a baloldal egyöntetűen nem szavazta meg. Ez az egyik fele. Tehát azt lehetne mondani, képviselő úr, hogy utoljára a baloldali kormány csökkentette a fizetésüket. [[Az elnöki széket Lezsák Sándor, az Országgyűlés alelnöke foglalja el.]] Mit emelt a szociális szférában a Fidesz-KDNP-kormány? 2014-ben bevezettük az ágazati bérpótlékot 90 ezer dolgozó számára évi 12 milliárd forint többlet. 2015-ben bevezettük az ágazati bérkiegészítést, ez átlagosan bruttó 16 ezer forint, 66 418 fő részesül ebből ez az évi többletráfordítás 16 milliárd forint. Összevont ágazatibérpótlék-emelésre 9 milliárd forint többletet adtunk 2017-18-ban, ez 14 ezer főnél is többet érintett, átlagosan 35 ezer forintos fizetésemeléssel járt. Tehát volt olyan is, amely összességében minden, ágazatban dolgozónak emelte a fizetését, és volt olyan is, amelyik a magasabb tapasztalatúaknak és magasabb iskolai végzettségűeknek emelt. Ezt folytatta a tavalyi évben a szociális ágazati pótlék, összesen 14 százalékos béremelés volt tavaly, ez átlagosan 30 ezer forintot jelentett. Ez azt jelenti, hogy 110 százalékkal nőttek a szociális szférában a bérek az elmúlt időszakban. Erre mondta ön, tisztelt képviselő úr, hogy ez nincs. Azt is el tudom önnek mondani, hogy az 1939 telephelyből már 1887 telephelyen végeztek oltásokat az elmúlt időszakban, elsőbbséggel kezelve a szociális dolgozókat és az ott gondozottakat, mert az ő szolgálatuk igenis nagyon nagy értékű volt az elmúlt időszakban, és igyekszünk őket még a többieknél is előbb védeni. Köszönöm szépen. [[Taps a kormánypártok soraiban.]]
Tisztelettel köszöntöm a képviselőtársaimat. Megadom a szót, és megkérdezem, elfogadjae az államtitkári választ Ungár Péter képviselő úr.
Köszönöm, a választ nem tudom elfogadni. Legutoljára a közalkalmazottaknak érdemi béremelést ez a Ház a 100 napos programkor adott, amit amúgy önök is támogattak, erre utaltam a baloldali kormány alatt. Az a helyzet, hogy sok mindent elmondott, azt nem tudta elmondani, hogy az egyszeri 500 ezer forintos bérkiegészítést, ami jár a szociális dolgozóknak, miért nem utalták ki. [[13.00]] Sok szám volt, sok minden volt, ezt nem sikerült elmondani, erre az elmúlt évben egy épeszű érvet a Fidesz nem tudott mondani, hanem halandzsáznak összevissza. A másik, az oltási renddel kapcsolatban: az jó dolog, hogy beoltják azt, aki telephelyen dolgozik, de az alapszolgáltatásban dolgozókat is előre kellene venni az oltási rendben, mert megnövekedett terhük van nekik is a koronavírus-járvány alatt, és egyszerűen érthetetlen, hogy ők miért maradtak ebből ki. Ha önök elfogadnának jó javaslatokat, amelyek jó szándékból érkeznek, akkor őket is előre vennék az oltási tervben. Köszönöm. [[Taps a kormánypártok soraiban.]]
Köszönöm szépen, Ungár képviselő úr. Megadom a szót, illetve nem adom meg a szót, hanem a lehetőséget, hogy az elfogadott napirendünknek megfelelően, mivel a képviselő úr a választ nem fogadta el, a határozathozatalra a mai ülésnapunkon kerül sor.Tisztelt Országgyűlés! Kocsis-Cake Olivio, a Párbeszéd képviselője, interpellációt nyújtott be az innovációért és technológiáért felelős miniszter úrhoz: „Végre valahára mikor tesz a kormány gyors, hathatós, valós támogató intézkedéseket a vendéglátós kis- és közepes vállalkozások túlélése érdekében?” címmel. Kocsis-Cake Olivio képviselő urat illeti a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Elkezdte a működését a Covid 2021 ellenzéki vizsgálóbizottság. Tudom, hogy ez önöket hidegen hagyja, hiszen az elmúlt tíz évben egyszer sem támogattak egyetlenegy vizsgálóbizottságot sem, miközben egyébként 2010 előtt önök állandóan ilyen vizsgálóbizottságokat akartak fölállítani, de tudjuk, hogy az üléspontjuk határozza meg az önök álláspontját.Az nagyobb baj, hogy önöket azok a vállalkozók is hidegen hagyják, akik most a legnehezebb helyzetben vannak, és nincsenek fideszes kapcsolataik. Pedig érdemes lenne őket meghallgatni, mert ők tudják pontosan, hogy milyen segítségre van szükségük. Biztosan jobban tudják, mint az urizáló, luxus-iparkamara. A vizsgálóbizottságon Csörgics Mátyás, az Éjszakai Városért Egyesület alelnöke sok konstruktív javaslattal állt elő, ami segíthetné a vendéglátósokat. Szerintük biztosítani kellene a teljes elektronikus ügyintézést, mert a papíron, papíralapon történő, az elavult, körülményes és lassú. A bértámogatást meg kellene emelni 50 százalékról 70 százalékra, mert az 50 százalék már nem elégséges nekik. A munkavállalók fizetését és támogatását közvetlenül a Kincstárnak kellene átadni, a teljes adminisztrációt, a feladatokat és a felelősséget levenni a vállalkozókról, ez nagy segítség lenne nekik. Számos fix költségük van továbbra is, amellett, hogy nagyban esett a bevételük, vagy már nincs bevételük. Ilyen például a rezsiköltségek esetén a készenléti díj, ami nagyobb kihívás, mint gondolták, az utóbbira szeretnének moratóriumot. Jó lenne, ha a SZÉP-kártyák úgynevezett zsebei között lehetne átcsoportosítani, például a beragadt szabadidős vagy szállászsebből lehetne melegétel-fogyasztásra csoportosítani át ezeket a zsebeket. Fontos lenne, ha a megnyitás, a korlátozás után maradna az 5 százalékos éttermi áfa, ezzel is növelve a keresletet. Így könnyebben tudnának üzleti tervet csinálni a vendéglátósok. Sőt, azt javasolják a megnyitás után, hogy brit és ausztrál mintára adjon az állam utalványt a kereslet fellendítésére. Ausztrál példa egy fix összeg, száz ausztrál dollár, Angliában például a számla felét a Kincstár állja. Tisztelt Államtitkár Úr! Ezekből a javaslatokból mit venne át a kormány? ez a kérdésem. Ismerve önt, kérem, kíméljen meg attól a választól, hogy most azért minden rossz, mert Gyurcsány meg Soros, meg Brüsszel. A vendéglátósoknak feleljen, hogy ezek közül a teljesen konstruktív javaslatok közül mit vesz át a kormány, és ha nem veszi át, akkor miért nem veszi át. Várom válaszát.
Köszönöm szépen, képviselő úr. Válaszadásra megadom a szót Schanda Tamás államtitkár úrnak.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Engedje meg, tisztelt képviselő úr, hogy kezdésképpen felhívjam a figyelmet arra, hogy az ön felszólalása mindenre alkalmas, csak a helyzet igaz és pontos értékelésére nem. Már csak azért is, mert amiről beszél, az nem egy vizsgálóbizottság, hanem pusztán baloldali haszonlesés. Ilyen vizsgálóbizottság a valóságban nem létezik, tisztelt képviselő úr, és ezt ön is pontosan jól tudja. Ezzel az erővel azt mondhatná, hogy ön a római pápa vagy az amerikai elnök. Ezt mondhatja, de attól még nem lesz igaz. Tisztelt Képviselő Úr! Azt javaslom, hogy mindenekelőtt ne újabb bizottságok, nem létező bizottságok ügyeiben interpelláljon itt a parlamentben, hanem foglalkozzanak először azzal, hogy a kamuvideós Korózs Lajos még mindig az egészségügyi bizottságnak az elnöke lehet, pedig mindannyian jól tudjuk, hogy ő főállásban egy álhírterjesztő. Tisztelt Képviselő Úr! Az is egészen riasztó, hogy önök újra és újra csak és kizárólag politikai cirkuszt akarnak csinálni, erről szól ez az ön által vizsgálóbizottságnak nevezett valami, és nem szégyellik ehhez a védekezés vezetőinek az idejét is megpróbálni rabolni. Ezért akarták Kásler Miklóst, Müller Cecíliát, az ő munkájukat akadályozni, az ő idejüket rabolni. Ezzel is hátráltatják, tisztelt képviselő úr, a védekezést, önök politikai hisztériát akarnak lefolytatni és nem pedig a védekezéssel foglalkozni. Tisztelt Képviselő Úr! Tehát megállapíthatjuk, hogy önök kizárólag akadályozzák a védekezést, kamuhíreket gyártanak, álhíreket gyártanak, és szégyent nem ismerve támadják a védekezés vezetőit, az egészségügyi dolgozókat és az egészségügyi szaktekintélyeket, oltásellenességükkel pedig bizonytalanságba akarják taszítani a magyar embereket. Tisztelt képviselő úr, nagyon kérem, hogy ezt fejezzék be. Tisztelt Képviselő Úr! Másrészt az is egy fontos dolog, és ön megpróbálhatja ezt eltitkolni, de ki kell hogy mondjuk: ha önökön múlna, akkor nem lenne bértámogatás, ami a vállalkozásokat segíti. [[Tordai Bence közbeszól.]] Hiszen jó előre kijelentették, hogy nem hajlandóak megszavazni a veszélyhelyzet meghosszabbításáról szóló törvényjavaslatot. Ön nézzen a magyar kis- és közepes vállalkozások, mikrovállalkozások szemébe, és mondja azt, hogy nem akar nekik bértámogatást adni [[Közbeszólás a Jobbik soraiból: Ki nem akar?]] [[Tordai Bence közbeszól.]] Hiszen jó előre kijelentették, hogy nem hajlandóak megszavazni a veszélyhelyzet meghosszabbításáról szóló törvényjavaslatot. Ön nézzen a magyar kis- és közepes vállalkozások, mikrovállalkozások szemébe, és mondja azt, hogy nem akar nekik bértámogatást adni (Közbeszólás a Jobbik soraiból: Ki nem akar?), nem akar nekik segítséget adni, mert egy szavazatot nem hajlandó leadni annak érdekében, hogy ezek a vállalkozások megkapják a szükséges támogatásokat. Tisztelt képviselő úr, nézzen a szemükbe, és mondja el nekik, hogy ma éjféltől nem lenne hitelmoratórium, nem lenne adó- és járulékcsökkentés, nem lenne bérletidíj-elengedés, nem lenne ágazati bértámogatás, és megszűnne minden, a védekezéshez szükséges intézkedés. Képviselő úr, nézzen a szemükbe és mondja el nekik! (Tordai Bence közbeszól.) Tisztelt Képviselő Úr! Engedje meg, hogy arra is felhívjam a figyelmet, hogy az ágazati bértámogatás keretében eddig közel 113 ezer munkavállaló vonatkozásában adtak be kérelmet a vállalkozások, amelyeknek a túlnyomó többsége, 99 százalék fölötti része mikro-, kis- és közepes vállalkozás volt, a beérkezett támogatási igényeknek pedig több mint a 98 százalékát előleg formájában már folyosították is a kormányhivatalok. Tisztelt Képviselő Úr! Ön föltett többek között kérdést is a SZÉP-kártyával kapcsolatban. Ott engedje meg, hogy fölhívjam a figyelmet arra, hogy a SZÉP-kártyának fontos célja a belföldi turizmus élénkítése, és nagy szükség van, idén még nagyobb szükség van arra, hogy a szálláshely-szolgáltatók akik gazdaságilag nehéz helyzetbe kerültek forgalmát élénkíteni tudjuk. Tehát továbbra is az a javaslatunk, és azt a szabályozást tartjuk helyesnek, hogy azokon a füleken lehessen fölhasználni a rendelkezésre álló forrásokat, ahová a munkavállalók kérték. Köszönöm megtisztelő figyelmét. [[Taps a kormánypártok soraiban.]]
Köszönöm szépen, államtitkár úr. Megadom a szót elfogadjae az államtitkári választ Kocsis-Cake Olivio képviselő úrnak.
Köszönöm. Remélem, én is kapok plusz 30 másodpercet. Államtitkár úr, ezek után egyébként, ez után a válasz után nem tudom, hogy ön hogy fog szembenézni a vendéglátósokkal, mert szégyen volt ez a válasz. Államtitkár úr, ön nem végezte el a munkáját. Ezt az interpellációt szerdán elküldtem önöknek, benne voltak pontról pontra ezek a javaslatok. Egyre sikerült reagálnia, de az is nagyon gyenge válasz volt, a többire semmit nem sikerült reagálni, hogy elfogadják, vagy ha nem fogadják el, miért nem fogadják el. Ez lett volna az ön feladata, hogy ezt indokolja.Nyilvánvaló, hogy azért kérik a vendéglátósok ezt a támogatást, mert az eddigi intézkedések nem elégségesek, azért tüntetnek, azért vannak nagyon nehéz helyzetben, tehát hiába mondja, hogy az eddigi intézkedések elégségesek. Államtitkár úr, a vendéglátósok, csak hogy megértsék, körülbelül olyan helyzetben vannak, mint Orbán Viktor miniszterelnök úr: nincsenek megtakarításaik [[Derültség az ellenzéki sorokban.]] nincsenek, csak adósságuk van, és nem értjük, hogy a miniszterelnök úr ezek után miért nem szolidáris velük. Úgyhogy ezt a választ sem a vendéglátósok, sem én nem tudom elfogadni, államtitkár úr. [[13.10]]
Köszönöm szépen; képviselő úr a választ nem fogadta el. Tájékoztatom önöket, hogy az elfogadott napirendünknek megfelelően a határozathozatalra a mai ülésnapon kerül sor.Tisztelt Országgyűlés! Kovács József, a Fidesz képviselője, interpellációt nyújtott be a külgazdasági és külügyminiszter úrhoz: „Hogy halad a védőoltások beszerzése?” címmel. Kovács József képviselő urat illeti a szó.
Köszönöm a szót, elnök úr. Tisztelt Államtitkár Úr! Tisztelt Ház! A járvány egész Európában újra felszállóágban van, sajnos. Számtalan országban már a vírus harmadik hulláma ellen védekeznek, és hozzák a szigorú korlátozásokat egymás után. A járványadatok Magyarországon is növekedést mutatnak, ezért minden oltóanyagra szükségünk van. Csak a védőoltás mentheti meg az életeket, a gazdaságot és a munkahelyeket.Sajnos az Európai Bizottság lassúsága miatt még mindig nem kezdődhetett meg a tömeges koronavírus elleni oltás az Unióban, így Magyarország kénytelen saját vakcinabeszerzési forrásokat keresni. A lehető leggyorsabban kell minél több védőoltást szereznünk, miközben hazánkban a baloldal nem tesz mást a vakcinákkal kapcsolatban, mint az emberekben félelmet és bizonytalanságot kelt. Titokban persze, a rendszert kijátszva, védőoltásért rohangálnak, mindeközben oltásellenességre buzdítják az embereket. Nyilvánvalóan a járványhelyzetből csak politikai hasznot próbálnak szerezni. Kérem, fejezzék ezt be minél előbb. A magyar emberek elé csak a magyar hatóságok által bevizsgált, biztonságos vakcina kerülhet. Mint tudjuk, a vakcina nélkül nem lehet megállítani a vírust, mert újabb és újabb hullámokban állandóan vissza fog térni, ezért minden oltóanyagra szükségünk van a nyájimmunitás eléréséhez. Azt láthatjuk, hogy az uniós országok az oltási számok tekintetében sajnos hátrányban vannak a világ más térségeihez képest. Az európai vakcinaellátás bizonytalanságai ellenére azonban Magyarországon május végéig 3,5 millióval több embert tudunk beoltani majd, mint egy hasonló méretű európai uniós ország, amely csak nyugati vakcinát használ. Tisztelt Államtitkár Úr! Az ország újraindításának a feltétele a vakcina. A kormány és a szakemberek keményen dolgoznak azért, hogy minél többet sikerüljön beszereznünk. Mindezek fényében tisztelettel kérdezem önt, hogy jelenleg hogy halad a védőoltások beszerzése. Várom megtisztelő válaszát. [[Taps a kormánypártok padsoraiból.]]
Köszönöm szépen, Kovács József képviselő úr. Válaszadásra megadom a szót Menczer Tamás államtitkár úrnak.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! A következőképpen nézünk ki: Magyarország megállapodást kötött Oroszországgal és Kínával is vakcinavásárlásra; az elsők voltunk és vagyunk e tekintetben az Európai Unióban. Természetesen a szerződést és a vásárlást, a megállapodást megelőzte a magyar szakemberek alapos vizsgálata és döntése a vakcinák biztonságosságával és hatásosságával kapcsolatban.Kínával 5 millió adag vakcinára kötöttünk megállapodást. A kínai Sinopharm vakcina ez a Sinopharm egy kínai állami vakcinagyártó, a legnagyobb állami vakcinagyártó, tehát 5 millió adagra kötöttünk megállapodást vele kétoltásos, így ez a mennyiség 2,5 millió embernek lesz elegendő. A szállítás négy ütemben zajlik: februárban, márciusban, áprilisban és májusban. Az első kínai szállítmány, mint az ismert, a múlt héten megérkezett. Ez azt jelenti, hogy az első szállítmány előbb jött, mint a szerződés szerint érkeznie kellett volna, ugyanis az első fordulópont, az első határidő február vége a szerződés szerint, de már február közepén megjött az első szállítmány, és 500 ezer adag helyett több, 550 ezer adag érkezett. Ez azt jelenti, hogy az első körben 275 ezer embernek elegendő kínai vakcina érkezett a múlt héten. Ennek a vakcinának az érkezését követően a Nemzeti Népegészségügyi Központ megkezdte azt a vizsgálatot, amit az NNK szakembereinek kell lefolytatniuk az érkezést követően, és ahogyan arról az NNK tájékoztatást adott, ezt a vizsgálatot befejezték. A vakcinát és a dokumentációját, amely dokumentáció persze megérkezett az a dokumentáció, aminek ilyenkor kell érkeznie, megérkezett, Gyurcsány Ferenc hazugságaival ellentétben , tehát a dokumentációt és a vakcinát megfelelőnek találták. Így, hogyha jól láttam a szakemberek tájékoztatását, ezen a héten megkezdődhet a kínai vakcinával is az oltás. Oroszországgal 2 millió adag, és mivel ez is kétoltásos, egymillió embernek elegendő vakcinára kötöttünk megállapodást. Idáig ebből 40 ezer adag érkezett meg; várhatóan a mai este során érkezik újabb 100 ezer adag. Ezen a héten, illetőleg a következő hetekben is jelentős mennyiségeket várunk. Ez így összességében azt jelenti, ahogyan arra képviselő úr is utalt, hogy május végéig, nyár elejéig még 3,5 millió emberrel többet tudunk majd beoltani, mint egy hasonló méretű uniós ország. 3,5 millió emberrel: mindenki láthatja és kiolvashatja a számból, hogy ez mekkora nagyságrendet jelent. Azt azonban veszélyesnek tartom, hogy egyes gyurcsányista, baloldali politikusok azt akarják, és arra tettek javaslatot, illetőleg azért harcolnak, hogy az általuk vezetett kerületben vagy városban orosz és kínai vakcinával ne történjen oltás. Ez szerintem egy rendkívül felelőtlen és veszélyes magatartás. Az oltás ingyenes és önkéntes, tehát mindenki maga dönthet arról, hogy szeretnée az oltást, illetőleg az adott, rendelkezésre álló vakcinát felvenni vagy nem. Az, hogy a gyurcsányista politikusok ezt a választási lehetőséget el akarják venni a magyar emberektől, szerintem felelőtlen, de azt is lehetne mondani, hogy aljasság, ugyanis előfordulhat az az eset, hogy az ország bizonyos részeiben számos településen oltanak, míg a gyurcsányista, baloldali kerületekben és településeken üresen állnak az oltóhelyek, mert a baloldali politikusok így döntöttek. Szerintem ez mindenképpen helytelen magatartás lenne. Még talán annyit, hogy a Szputnyikot 29 országban engedélyezték [[Az elnök a csengő megkocogtatásával jelzi az időkeret lejártát.]] a Sinopharmot pedig eddig már 17 országban. A munkát végezzük az elkövetkező időszakban is. Köszönöm, hogy meghallgattak. [[Taps a kormánypártok padsoraiból.]]
Köszönöm, Menczer Tamás államtitkár úr. Megkérdezem Kovács képviselő urat, elfogadjae az államtitkári választ.
Köszönöm szépen, elnök úr. Államtitkár úr válaszát természetesen elfogadom, és megragadom az alkalmat, hogy a válaszadáson túlmenően megköszönjem külügyminiszter úrnak, önnek személyesen is és munkatársaiknak azt a közbenjárást, amit ebben a munkában hosszú hónapok óta kifejtenek, és nagyon eredményesen végzik ezt a munkát.Ezen túlmenően szeretnék köszönetet mondani a kormányhivataloknak a kiváló szervezőmunkáért az ország egész területén, amelyek ezeknek az oltásoknak a logisztikai részét intézik, és természetesen ebben az esetben az egészségügyben dolgozóknak, az oltópontok szervezőinek és az ott dolgozó munkatársaknak. Kórházanként egyébként, ahol adnak be oltást, ettől a héttől legalább 40-40 oltópontot kell majd kialakítani, ez nagyon nagy szám. Mindenkit arra kérek [[Az elnök a csengő megkocogtatásával jelzi az időkeret lejártát.]] hogy jelentkezzen, regisztráljon, és oltassa be magát mindannyiunk közös érdekében. Köszönöm szépen. [[Taps a kormánypártok padsoraiból.]]
Köszönöm szépen, Kovács képviselő úr. Tisztelt Országgyűlés! Stummer János képviselő úr, a Jobbik képviselője, interpellációt nyújtott be a miniszterelnök úrhoz: „Korszerű úthálózatot, korszerű gazdaságot!” címmel. Az interpellációra miniszterelnök úr megbízásából a téma szerint feladat- és hatáskörrel rendelkező Gulyás Gergely, Miniszterelnökséget vezető miniszter felkérésére Orbán Balázs államtitkár úr fog válaszolni. Kérdezem, elfogadjae a válaszadót. [[Stummer János bólint.]] Köszönöm. Öné a szó, Stummer bizottsági elnök úr.
Nagyon szépen köszönöm. Tisztelt Elnök Úr! Tisztelt Hölgyeim és Uraim! Tisztelt Ház! Bizonyos fideszes képviselőknek és kertvárosi villáikban éldegélő luxusfeleségeiknek nyilván újdonság lesz, amit most mondani fogok, de 2021 Magyarországán emberek százezrei élnek még mindig olyan belterületi utcákban, amelyek nincsenek leaszfaltozva. A budai Vár erkélyéről persze nem látni el idáig, de ettől még igaz, hogy 2021-ben még mindig egymást érik a kritikán aluli minőségű vagy épp szilárd burkolat nélküli utcák a vidéki Magyarországon. [[13.20]] Messze is van az önök irodáitól, meg hát valószínűleg a Puskás Stadion is zavarja a miniszterelnöki kilátást onnan, a karmelitából, és az udvari beszállítóknak is nagy meló lenne ezekben az utcákban felvonulni, ezért nem veszi észre a feladatot a nemzet koldusa. Pedig akik ezekben az utcákban élnek, ezek az állampolgárok, ugyanolyan tisztességesen fizetik az adót, mint sok mindenki más ebben az országban. Fizetik a súlyadót az autó után, fizetik a jövedékit az üzemanyagért, és fizetik egész Európa legmagasabb áfáját minden egyes bevásárláskor, és nem érnek kevesebbet egyetlen belvárosi vagy úri negyedben élő állampolgárnál sem. De amikor beborul az ég, és aztán napokon keresztül esik, nekik mégis gondot okoz mindaz, ami mindenki másnak természetes. Gondot okoz az, hogy el tudjanak menni a boltba bevásárolni, gondot okoz az, hogy el tudjanak menni a gyerekért iskolába vagy óvodába, vagy hogy időben be tudjanak érni a munkahelyükre, és mindezt tegyék úgy, hogy amikor este hazaérnek, akkor ne úgy üljenek le a családi asztalhoz vacsorázni, mint a varacskos disznók. Azt gondolom, hogy ez nem egy olyan óriási hatalmas kérés 2021-ben, majdnem 20 évvel az uniós csatlakozás és 30 évvel a rendszerváltás után. Úgy hallom, hogy önök a következő néhány évben, a következő uniós költségvetési ciklusban önteni fogják a pénzt vidékre; magukat ismerve valószínűleg azért, hogy megnyerjék a következő országgyűlési választást, ami nem fog önöknek sikerülni. Államtitkár Úr! Hadd kérdezzem már meg, hogy ha egy mód van rá, akkor most lennee lehetőség ebben a következő költségvetési ciklusban arra, hogy most ne a haverok zsebét tömjék meg vele, hogy például nálunk, Békésben ne a Simonka Györgyök meg a magukhoz és hozzá hasonló korrupt bűnözők zsebét tömjük tele, hanem valóban értelmes célokra legyenek elköltve ezek az európai uniós források, hogy például utakat aszfaltozzunk belőle, betömjük a kátyúkat, tisztességesen megjavítsák a járdákat, legyen normális csapadékvíz-elvezetés, vagy éppen korszerű közműhálózat minden településen. Szerintem nem nagy kérés ez 2021-ben, márpedig ezek az emberek ezt szeretnék. Államtitkár Úr! Én a magam részéről nagyon kíváncsi vagyok a válaszra, hogy hajlandóake végre a kötelességüket teljesíteni tíz év kormányzás után, és azt hiszem, hogy nem vagyok ezzel egyedül, nagyon sok békési polgár várja ugyanezt a választ öntől. Parancsoljon! [[Taps a Jobbik soraiban.]]
Köszönöm szépen, képviselő úr. Válaszadásra megadom a szót Orbán Balázs államtitkár úrnak.
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Az úthálózat-fejlesztés valóban egy fontos alapvetése egy térség gazdasági, kereskedelmi és társadalmi modernizációjának, így volt ez korábban is, és így van ez most is. Azért egy dologra, ha megengedi, reagálnék, mert az ön felszólalása akár egy egyetértési pont is lehetne közöttünk, de ezen túlmenően politikai vádaskodásokat tartalmazott. Egy dologra hadd hívjam fel a figyelmet: ezen az oldalon, a parlamenti patkó ezen oldalán ülnek azok a képviselők, tehát a kormányoldalon, akiket Budapesten kívül a választópolgárok felhatalmaztak azzal, hogy képviseljük őket az Országgyűlésben, nem pedig azon az oldalon. Ez valószínűsíthetően azért van, mert a választópolgárok nem birkák, és nem dőlnek be ennek az olcsó propagandának, amit önöktől hallanak, hanem azokat a képviselőket bízzák meg az adott településen az adott körzetben lévő dolgok képviseletével, akik képesek is tenni, és képesek is javítani. Legutóbb még egy időközi választáson is bebizonyították ezt, ahol szintén a fideszes jelölt asszonynak szavaztak bizalmat [[Közbeszólás a Jobbik soraiból: Dunaújvárosban is így volt?]] , immáron 12 év kormányzás után, nem pedig az önök antiszemita és botrányból botrányba bukdácsoló jelöltjének. Egyébként pedig, hogy egy fontosabb dologról is beszéljünk: országos úthálózat-fejlesztés. A kormány célja, erről beszélünk mindennap, hogy az ország minden településéről 30 percen belül elérhető legyen négysávos autópálya. 2010-ben 14 megyei jogú város és 3 országhatár volt elérhető autópályán, 2020-ban 19 megyei jogú város és 7 országhatár, 2025-ig pedig 23 megyei jogú város és 19 országhatár lesz elérhető komplex útfelújítási program keretében. Pont a Békés megyében élők életminőségét javítja az M44-es út felújítása. 444 kilométer főút és 119 kilométer mellékút újult meg. Ez egy országos adat, 69 milliárd forintból. És a program tovább folytatódik: 28 országos közútfejlesztés, 4 vasútfejlesztés valósul meg a következő években 2400 milliárd forintból. Ez hozzávetőleg 800 kilométer gyorsforgalmi utat és autópályát jelent. Emellett létezik a falusi programunk is, a „Magyar falu” program, amelynek egyik fontos pillére a falusi útalap. Lényege az alacsonyabb, állami fenntartású 3-as, 4-es, 5-ös számjegyű belterületi és külterületi utak felújítása. Két év alatt közel 122 milliárd forintot biztosítottunk erre, amelyben összesen 1300 kilométert újítottunk fel. ’22-ig várhatóan 2500 kilométer útszakasz fejlesztése történik meg. Az önkormányzati fenntartású utaknál is ez a helyzet, hogy az 5 ezer fő alatti lélekszámú települések számára pályázati úton hirdetünk plusz útfelújítási programot, összesen mondom a legfrissebb számokat 19 milliárd forintot nyertek el a legutolsó pályázati körben belterületi és külterületi útjaik állapotának javítására az önkormányzatok, politikai hovatartozástól függetlenül. Kifejezetten Békés megye esetében pedig már említettem az M44-es megújítását, de további útfelújítási programok futnak csak Békéscsabán 3 milliárd forint értékben, további 7 milliárd forint értékben 180 utcában 83 kilométer járda újul meg, és egész Békés megyében falusi utak keretében eddig 23 kilométer, ebben az évben 34,5 kilométer újult meg. A programot folytatjuk, teljesen függetlenül attól, hogy önök milyen valótlanságokat állítanak itt a Házban. Ehhez kérem az ezen az oldalon ülő egyéni választókerületi kormánypárti képviselők támogatását. Köszönöm szépen a szót. [[Taps a kormánypártok soraiban.]]
Köszönöm szépen, Orbán Balázs államtitkár úr. Kérdezem képviselő urat, elfogadjae az államtitkári választ.
Nem fogadom el az államtitkári választ. Azt gondolom, hogy aki utat épít, az a jövőt építi, államtitkár úr, önök viszont nem jövőt építenek, hanem már tíz éve építik azt az oligarchabirodalmat, amivel foglyul ejtették Magyarországot.Azt kérem öntől bár lehet, hogy falra hányt borsó , hogy a következő európai uniós fejlesztési ciklusban kivételesen ne a haverok zsebét, hanem a kátyúkat tömködjék majd a vidék Magyarországán és Békés megyében, mert az ígéretekkel már tele van a padlás. Elmondták az utóbbi néhány hétben, hogy hány száz, hány ezer milliárd forintot fognak a következő években a magyar vidékre összpontosítani és küldeni. Ehhez képest sokat elárult az az államtitkári válasz, amikor 4-5-6 és 7 milliárd forintos felújításokról beszélt államtitkár úr. Történelmi léptékű infrastruktúra-fejlesztésre van szüksége a magyar vidéknek. Köszönöm szépen. [[Taps a Jobbik soraiban.]]
Köszönöm szépen. Stummer képviselő úr az államtitkári választ nem fogadta el, ezért tájékoztatom önöket, hogy az elfogadott napirendünknek megfelelően a határozathozatalra a mai ülésnapunkon kerül sor. Tisztelt Országgyűlés! Földi László, a Kereszténydemokrata Néppárt képviselője, interpellációt nyújtott be a családokért felelős tárca nélküli miniszterhez: „Hogyan segíti a magyar családokat a gazdaság-újraindítási akcióterv?” címmel. Földi László képviselő urat illeti a szó.
Köszönöm a szót, elnök úr. Tisztelt Elnök Úr! Tisztelt Államtitkár Úr! Tisztelt Ház! A Fidesz-KDNP-pártszövetség a kormányzása óta soha nem látott mértékben támogatja a magyar családokat, a családalapítást és a gyermekvállalást. Emlékezhetünk, hogy a 2008-2009-es válság idején az akkori kormány nemhogy nem segítette a családokat, hanem különféle adóemelések formájában sanyargatta őket, valamint devizahitelekbe és devizaadósságba taszította. A kormány 2010 óta, évről évre támogatja a fiatalok életkezdését, az otthonteremtést és a családalapítást. A Fidesz-KDNP kormányzása alatt két- és félszeresére emelkedett a családok támogatása, amely arányaiban egész Európában az egyik legmagasabb. A családbarát kormányzás hozzájárult ahhoz, hogy 2019-ben Magyarország érje el a második legnagyobb gazdasági növekedést az Európai Unión belül, a gyermekvállalási kedv pedig nálunk nőtt legjobban. Tisztelt Államtitkár Úr! A kormány egyik első döntése volt 2010 után, hogy bevezette a gyermekek után járó családi adókedvezményt. Később sorra jöttek az újabb és újabb intézkedések, így a családi otthonteremtési kedvezmény, amely kibővült a falusi CSOK-kal, a babaváró támogatással, a négygyermekes édesanyák szja-mentességével. A családok számára lehetővé tették a kedvezményes autóvásárlást is, amit már több mint 20 ezer család igénybe is vett. [[13.30]] A koronavírus-világjárvány azonban sajnos hazánkat sem kerülte el. A kormány mindent megtesz annak érdekében, hogy enyhítse a gazdasági károkat, és minden segítséget megadjon a bajba jutott vállalkozásoknak, a bajba jutott magyar családoknak. Ennek köszönhetően a 2020. évi negyedik negyedéves GDP már 1,1 százalékos növekedést mutat az előző negyedévhez képest. Kiemelendő, hogy a vírus okozta gazdasági helyzetre sem megszorításokkal válaszol a kormány, hanem ellenkezőleg, a gazdaság-újraindítási akcióterv keretében számtalan lehetőséget és támogatást kínál a családoknak, sőt bővíti is a családtámogatási intézkedések körét. A kormány a KDNP egyetértésével hitelmoratóriumot vezetett be, és bértámogatásokat nyújtott a nehéz helyzetben lévő ágazatoknál, beruházási támogatást adtak majd 1500 magyarországi vállalkozásnak, ami sok százezer munkahely megtartásához és több tízezer létrehozásához járult hozzá. Ezek alapján kérdezem tehát államtitkár urat, hogyan segíti a magyar családokat a gazdaság-újraindítási akcióterv, milyen új intézkedésekkel bővült a családtámogatási rendszer. Várom államtitkár úr megtisztelő válaszát.
Köszönöm szépen, Földi László képviselő úr. Válaszadásra megadom a szót Zsigó Róbert államtitkár úrnak.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Ahogy ön is mondta, a családok támogatásának ügye és az otthonteremtési támogatások jól mutatják a különbséget a korábbi baloldali és a mostani nemzeti kormány válságkezelése között. Jó visszaemlékeznünk arra, hogy 2010 előtt, a Gyurcsány-Bajnai-korszakban a családoktól csak elvettek, megszüntették az akkori otthonteremtési rendszert, csökkentették a gyes időtartamát, és megnyirbálták a családi adókedvezményt. A korábbi baloldali kormányok időszakában nem segítették, nem támogatták, hanem egyenesen kimondhatjuk, büntették a gyermekvállalást és a gyermeknevelést.Tisztelt Országgyűlés! 2010-ben családbarát fordulat történt Magyarországon. A kormány célja, hogy egyre könnyebb legyen családot alapítani, gyermeket vállalni és gyermeket nevelni. A költségvetésben 2021-ben mintegy 2300 milliárd forint áll rendelkezésre a magyar családok támogatására. Ez valóban azt jelenti, hogy 2010 óta 2,5-szeresére emelkedett ez az összeg, és arányaiban valóban egész Európában az egyik legmagasabb, a GDP 4,5 százalékát teszi ki. 2010-2021 között több mint duplájára nőtt a csecsemőgondozási ellátásra fordítható támogatás mértéke, és éppen az Országgyűlés ősszel fogadta el azt a törvényt, amely alapján 2021. július 1-jétől a korábbi 70 százalékról a bruttó fizetés 100 százalékára emelkedik a csecsemőgondozási díj, a csed összege. Mi a koronavírus-járvány okozta válsághelyzetben sem hagyjuk magukra a magyar embereket, a magyar családokat. 2021. január 1-jétől a gazdaság-újraindítási akcióterv keretében elindítottuk Magyarország eddigi legnagyobb otthonteremtési programját. Ennek keretében 2021. január 1-jétől az új építésű ingatlanok áfája 27 százalékról 5 százalékra csökkent, ha ehhez valaki CSOK-ot vesz igénybe, akkor a fennmaradó 5 százalék áfát sem kell megfizetnie. Amennyiben egy gyermekvállalás előtt álló pár vagy gyermeket nevelő család január 1-jétől CSOK igénybevételével új vagy használt otthont vásárol, ők teljes egészében mentesülnek a 4 százalékos vagyonszerzési illeték megfizetése alól. Szintén január 1-jétől az állam átvállalja a legalább egy gyermeket nevelő családoktól a meglévő otthonuk felújítási költségeinek felét maximum 3 millió forintig, és akiknek nincsen megfelelő önrészük arra, hogy ezt igénybe vegyék, nekik rendelkezésükre áll február 1-jétől az otthonfelújítási kölcsön, amelynek keretében maximum 6 millió forintot vehetnek fel maximum 10 éves futamidőre és maximum 3 százalékos kamattal. 2021. január 1-jétől a tetőtér-beépítéshez is igénybe vehető a CSOK maximális összege, 10 millió forint. Az év elejétől bővült azon települések listája, ahol a falusi CSOK-ot is igénybe lehet venni. Azt gondolom, hogy ezek fontos lépések, és ezek nemcsak a magyar családoknak, hanem a magyar vállalkozásoknak is segítenek, és ezzel hozzájárulnak a meglévő munkahelyek megőrzéséhez, új munkahelyek teremtéséhez, és segítenek a gazdaság újraindításában is. Emellett a 2021-es minimálbér-emeléshez kapcsolódóan nőtt a gyed és a diplomásgyed összege, és szintén január 1-jétől ismét emelkedett a gyermekek otthongondozási díja, a gyod összege is. Tisztelt Országgyűlés! Tisztelt Képviselő Úr! Ezekkel az intézkedésekkel is a családok életét tesszük biztonságossá, élhetőbbé és kiszámíthatóvá, ezért fogunk dolgozni a jövőben is. Köszönöm szépen a figyelmüket, és kérem, hogy fogadja el a válaszomat. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Kérdezem Földi képviselő urat, elfogadjae az államtitkári választ.
Köszönöm a szót, elnök úr. Tisztelt Államtitkár Úr! Elfogadom a válaszát, annál is inkább, mert abban a választókerületben, ahol én is élek, mintegy 106 ezer ember él, és azt tapasztaljuk, hogy egyre inkább igénybe veszik a CSOK mindenféle formáját. Voltak olyan falvaink, ahol például 6-8 évvel ezelőtt még sok üres lakás volt, ma már nincs, mert pontosan a falusi CSOK lehetőségével elkeltek ezek a lakások. De nemcsak ezért tettem én fel ezeket a kérdéseket, hanem azért is, mert nekem is van négy gyermekem, és a négy gyerek jövője nem mindegy, hogy milyen lesz, és bizakodással tekintek a gyerekeim jövője irányában is ezekre a lehetőségekre, amelyeket a családi támogatások biztosítanak majd az ő részükre is. Válaszát elfogadom, még egyszer mondom. Köszönöm szépen. [[Taps a kormánypártok soraiból.]]
Köszönöm szépen, képviselő úr. Tisztelt Országgyűlés! Bangóné Borbély Ildikó képviselő asszony, az MSZP képviselője, interpellációt nyújtott be a belügyminiszter úrhoz: „Magyarország alapértékeivel nem összeegyeztethető az, hogy magyar állampolgárok a kizsákmányolás bármely formájának vagy kiskorúak a gyermekprostitúció áldozatává váljanak” címmel. Bangóné Borbély Ildikó képviselő asszonyt illeti a szó. [[Dr. Szűcs Lajost a jegyzői székben dr. Vinnai Győző váltja fel.]]
Köszönöm szépen, elnök úr. Tisztelt Államtitkár Úr! Tisztelt Képviselőtársak! Az elnök úr által elmondott idézet Pintér Sándor miniszter úrtól származik, aki korábbi, emberkereskedelem és gyermekprostitúció témában feltett írásbeli kérdésemre többek között ezt a választ adta. Miniszter úr ezen állításával csak egyetérteni lehet, azonban felmerül a kérdés, hogy vajon eleget tesze a kormány a gyermekprostitúcióval szemben. A korábbi, témában született kérdéseimben az amerikai külügyminisztérium egy jelentését hívtam fel forrásként, amely lesújtó képet festett az emberkereskedelem helyzetéről hazánkban, amely pontosan és részletesen bemutatta, hogy 2010-2018 között hogyan romlott drasztikusan Magyarország gyermekprostitúcióval szembeni fellépése. A külügyminisztérium jelentése arra is felhívta a figyelmet, hogy számos, gyermekotthonban élő gyermek válik szexuális kizsákmányolás és emberkereskedelem áldozatává, akik gyermekotthonba való visszakerülésük esetén ismét áldozattá válhatnak. Ezeket a problémákat egy, a témával foglalkozó törvényjavaslat kapcsán fel is vetettem itt az ülésen. Akkor Völner Pál államtitkár úr azzal rázta le, hogy nem is romlott 2010 után Magyarországon a helyzet, pusztán az Obama-adminisztráció idején jobb volt a sajtója az akkori kormánynak, mint a Fidesz-kormánynak az adott időszakban. Nemrég a Hintalovon Alapítvány közölt egy jelentést a gyermekprostitúció helyzetéről, többek között magyar vonatkozásban. A jelentés lesújtó. Az Európai Unióban, 2015-16-ot vizsgálva a regisztrált, szexuális célú emberkereskedelem-áldozatok fele magyar származású volt, 1310 emberből 647, utóbbiak 64 százaléka gyermek, 7,4 százaléka 11 év alatti gyermek. 414 magyar gyermek lett 2015-16-ban prostitúciós bűncselekmény áldozata. Én azt gondolom, kimondhatjuk, hogy akkor lehetnénk elégedettek, ha ez a szám nulla lenne. De a jelentés is kitér arra, megerősíti az összes olyan körülményt, amelyet korábbi kérdéseimben érintettem: a kizsákmányolt gyermekek jelentős többsége mélyszegénységből érkezik, a kizsákmányolt gyermekek nagy része az ország elmaradottabb régiójából származik. Tehát kérdezem, államtitkár úr, hogy mikor terveznek végre valódi lépéseket tenni a gyermekprostitúció ellen, és azért is nagyon fontos ez a kérdés a mai napon, mert tudjuk nagyon jól, hogy a válsághelyzetek ezeket a problémákat erősíteni szokták. Kérdezem államtitkár urat, vane most felmérésük arról, hogy hány gyermek szenved ettől a bűncselekménytől, és milyen tényleges lépéseket kívánnak megtenni annak érdekében, hogy ezt a számot drasztikusan csökkenteni tudjuk. Várom megtisztelő válaszát. [[13.40]]
Köszönöm, képviselő asszony. Válaszadásra megadom a szót Kontrát Károly államtitkár úrnak.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Asszony! Ma a biztonság a legfontosabb közösségi érték, különösen akkor, ha gyermekeink biztonságáról van szó, és engedje meg, hogy ezúton is megerősítsem Pintér Sándor belügyminiszter úr nyilatkozatát, amit ön idézett. Hazánk alapértékeivel nem összeegyeztethető, hogy állampolgárai bármely bűncselekmény áldozataivá váljanak. A kormány továbbra is elkötelezett az emberkereskedelem, valamint a gyermekprostitúció visszaszorítása érdekében. Számos intézkedés történt, amely jelentős előrelépés a szóban forgó cselekmények elleni küzdelem területén. Engedje meg, hogy néhányat ezek közül itt is fölsoroljak. A kormány elfogadta a 2020-2023 közötti időszakra vonatkozó, emberkereskedelem elleni stratégiát. A stratégia külön fejezete tartalmazza a 18 év alatti áldozatok segítésére, védelmére és a megelőzésre irányuló intézkedéseket. Az emberkereskedelem áldozatainak kizsákmányolása elleni fellépés érdekében szükséges egyes törvények módosításáról szóló 2020. évi V. törvény, a büntető törvénykönyv, a gyermekvédelmi törvény, a szervezett bűnözés elleni fellépésről szóló törvény, valamint a szabálysértési törvény kiegészítésével hozzájárul a lehetséges áldozatok hatékonyabb védelméhez. A rendőrség továbbra is kiemelt figyelmet fordít a bűnügyi, bűnmegelőzési és áldozatsegítési feladatok végrehajtására. Az emberkereskedelem elleni küzdelemben kiemelt szerepe van a Belügyminisztérium által vezetett nemzeti koordinációs mechanizmusnak, működik egy civil szervezetek tömörítő kerekasztal is, amelyben az Országos Rendőr-főkapitányság is aktívan vesz részt. Továbbá a nyomozások hatékonyságának fokozása érdekében minden megyei, illetve fővárosi rendőr-főkapitányságon emberkereskedelemszakvonal-vezetőt jelöltek ki, aki az ilyen irányú eljárásokat szakmailag irányítja, illetve végzi a konkrét nyomozásokat. A nyomozók rendszeres képzésen vesznek részt. A „Ne hagyd, ne tedd!” emberkereskedelem elleni kampány keretében személyes beszélgetések, közös viták és ismeretterjesztés a pandémia időszakában az online térben folytatódik. A megyei rendőr-főkapitányságok előadást és képzést tartanak az általános bűnmegelőzési órák, a DADA és az ELLEN-SZER program keretében. Az Emberi Erőforrások Minisztériuma elindította a „A kapcsolati erőszak és az emberkereskedelem okozta ártalmak azonosítása és kezelése” című képzését. Ami pedig az interpellációja elején elmondottakat cáfolja, az Egyesült Államok külügyminisztériumának 2020. évi TIP jelentése egy kategóriával előre, a Tier 2. kategóriába sorolta Magyarországot még egyszer mondom: egy kategóriával előre, tehát jobbra értékelte, szemben azzal, amit ön mondott, ami cáfolja az ön állításait. Ennek egyik fő oka a 2020. évi V. törvény elfogadása volt. Tisztelt Képviselő Asszony! Tisztelt Országgyűlés! Tisztelt Képviselőtársaim! A jogalkotó, a rendőrség, valamint a társhatóságok valódi és hatékony lépéseket tesznek az emberkereskedelem és a gyermekprostitúció visszaszorítása érdekében. Azzal is tisztában vagyunk, hogy ezen a területen holnap még többet kell tenni, mint amit tegnap vagy tegnapelőtt tettünk, és a kormány elszánt annak érdekében, hogy fellépjen az emberkereskedelem és gyermekprostitúció visszaszorítása érdekében. Valóban, én is azt gondolom, hogy a lehető legnagyobb cél az, hogy egyetlen ilyen bűncselekmény se történjen meg, de azt gondolom, hogy ezek az intézkedések, ezek a törvénymódosítások, ezeknek a törvényjavaslatoknak az elfogadása mind-mind közelebb vitt bennünket ahhoz, hogy ebben a célban lépjünk előre. Ezt az amerikai értékelés is bizonyítja, és a kormány elszánt és kész arra, hogy még többet tegyen ennek érdekében. Tisztelt Képviselő Asszony! Ha ön is egyetért ezzel, akkor kérem, hogy fogadja el a válaszomat. Köszönöm a figyelmét. [[Taps a kormánypárti padsorokban.]]
Köszönöm szépen, államtitkár úr. Megkérdezem a képviselő asszonyt, Bangóné Borbély Ildikót, hogy elfogadjae az államtitkári választ.
Köszönöm szépen, elnök úr. Nem tudom elfogadni a választ, mivel szerettem volna, ha államtitkár úr mond valós számokat, hogy mondjuk, tavaly vagy tavalyelőtt hány gyermekről és hány ilyen szexuális célú kizsákmányolásról beszélhettünk, mert itt, az interpellációmban elmondtam, hogy a ’15-16. év jelentése több mint fele az Európai Unióból Magyarországról származott, és 64 százaléka gyermek volt.Azt is tudja államtitkár úr, hogy nincs elégséges szakembergárda Magyarországon, aki ezzel a helyzettel tudna foglalkozni. Azt is tudja, hogy a bíróságoknak nincs egységes gyakorlatuk a gyermekpornográfia szankcionálásának területén, mint ahogy azt a benyújtott interpellációban is érintettem. Ezt pontosan a Kaleta-ügy mutatta meg legfőképpen. És nagyon szerettem volna, ha azt mondja, hogy nem csak egy kategóriával léptünk előre, és ez dicséretes, hogy legalább egy minimálisat tudtunk javítani ezen a helyzeten. De azt, amikor olvastam a jelentésben, hogy [[Az elnök a csengő megkocogtatásával jelzi az időkeret leteltét.]] 7,4 százaléka ezeknek a gyerekeknek 11 éven aluli, azt gondolom, hogy nincs olyan eszköz, amit a kormánynak meg kellene tennie…
Köszönöm.
…és azt látjuk, hogy kevés eszköz van a mostani kormány kezében. Köszönöm szépen, elnök úr.
Köszönöm szépen. A képviselő asszony a választ nem fogadta el. Ezért tájékoztatom önöket, hogy az elfogadott napirendünknek megfelelően a határozathozatalra a mai ülésnapon kerül sor. Tisztelt Országgyűlés! Bősz Anett, a DK képviselője, interpellációt nyújtott be a Miniszterelnökséget vezető miniszterhez: „A MODERN VÁROSOK IDÉN MŰKÖDÉSKÉPTELENEKKÉ VÁLHATNAK” címmel. Bősz Anett képviselő asszonyt illeti a szó.
Köszönöm a szót, elnök úr. Tisztelt Képviselőtársaim! Tisztelt Államtitkár Úr! Nem újdonság, hogy önök a polgárokat első- és másodrendűekre osztják. Ezúttal a nagyobb települések polgárait fokozták le másodrendűekké; az iparűzési adó elengedése miatti bevételkiesést ugyanis nem korrigálták, ellentétben a kisebb városokkal.Önök mintha nem tudnák, mi a különbség a fejlesztési és a működési költségvetés között. Ennek eklatáns példáiként milliárdokat költenek kistelepüléseken akár a teljes lakosságot befogadni képes stadionokra, amelyek fenntartására már a közeli jövőben sem lesz pénze az adott településnek. A „Modern Városok” program keretében fejlesztési támogatást nyújtanak a településeknek, viszont a működési költségeiket az idegenforgalmi adó, a parkolási díjak, az önkormányzati tulajdonú vendéglátóhelyek bérleti díja, az iparűzési adó, a gépjárműadó és a szolidaritási hozzájárulás révén kegyetlenül megsarcolták. Aligha ellentétes a szándékukkal az a hamis látszat, hogy míg a kormány támogatja a fejlesztéseket, addig az önkormányzatok vezetői működésképtelenné teszik a saját településeiket. Nyilván ezért részesült tavaly karácsonyi ajándékként egyesével 1,4 milliárdos nagyságrendben gyorssegélyben az a 12 megyei jogú város, amely másfél éve kormánypárti vezetést választott, míg a többi alig valamit vagy semmit nem kapott. Érden a körzet kormánypárti képviselője rendre a „Modern Városok” programjának több tízmilliárd forintjára hivatkozik, mintha az összekeverhető volna a működési költségvetéssel. Tavaly viszont, tisztelt államtitkár úr, a 14 milliárdos bevételből csak 11,5 milliárd forint folyt be az iparűzési adó kiesése, valamint az elvont működési támogatás és a gépjárműadó elvonása miatt, miközben a polgárok 2010 óta ebben a városban világbajnok ingatlanadót fizetnek. Idén 1,4 milliárd forint esik ki az iparűzési adó felezése miatt. 230 millió forintot vonnak el szolidaritási hozzájárulásként, és az előző korrupt vezetés hibája miatt büntetést is kell fizetnie a városnak. Miközben ilyen gondokkal küszködünk, a kormány tavaly 900 milliárdos külföldi hitelt vett fel, és 5500 milliárddal engedte el az államháztartás hiányát. Jelentős többletforráshoz jutott hazánk az Európai Unió válságkezelő csomagjain keresztül is, ráadásul Brüsszel arra is lehetőséget adott, hogy a strukturális és kohéziós támogatások egy részét működési kiadások fedezésére fordítsuk. Futotta volna ebből a tömérdek pénzből arra is, hogy az iparűzési adó megfelezése miatt kieső bevételt a nagyobb városokban is automatikusan megtérítsék, önök azonban máshogyan határoztak, holott fennen hangoztatott kereszténységük okán talán az Írásnak legalább az Újszövetség könyveit [[Az elnök a csengő megkocogtatásával jelzi az időkeret leteltét.]] ezen belül Lukács evangéliumát is ismerik: „És amint akarjátok, hogy az emberek veletek cselekedjenek, ti is akképen cselekedjetek azokkal.” Köszönöm, elnök úr.
Köszönöm szépen, Bősz Anett képviselő asszony. Az elhangzott interpellációra Orbán Balázs államtitkár úr fog válaszolni. [[13.50]]
Köszönöm a szót. Tisztelt Elnök Úr! Tisztelt Ház! Tisztelt Képviselő Asszony! Volt a felszólalásában egy mondat, amit külön föl is írtam, mert mutatja azt a véleményem szerint torz, de a miénkkel bizonyosan ellentétes logikát, amivel önök, baloldali politikusok az elmúlt egy évben működtek, és ahogy önök az elmúlt egy évre néztek. Azt mondta a képviselő asszony, hogy az iparűzési adó bevételének csökkentése miatt másodrendű állampolgároknak tekintjük azokban a városokban élőket, akiket ez az intézkedés érint. Ez szöveg szerint így hangzott el az ön szájából. Nem félreértés, képviselő asszony, ez itt van. Mi azt gondoljuk, hogy a koronavírus-járvány kellős közepén, egy pandémia kellős közepén az embereket nem sanyargatni kell, hanem az embereket segíteni kell. Nem megszorításokat kell eszközölni, hanem adócsökkentést. Az iparűzésiadó-bevétel elengedésével nem vett semmilyen bevételt tehát a kormány magához, hanem azt ott hagyta a vállalkozásoknál, ráadásul a legkisebb vállalkozásoknál, ráadásul a magyar tulajdonú vállalkozásoknál. Tehát ezt az iparűzésiadóbevétel-csökkentést az önkormányzatoknak is meg kellett volna csinálniuk, hogyha a feladat- és hatáskör ott lett volna, de ezt a parlamentnek, illetőleg a kormánynak kellett megtennie. Az a helyzet, képviselő asszony, hogy annak a módját kellene keresni, hogy hogyan segítünk ilyen helyzetben az embereken, hogyan segítünk nekik. Az iparűzésiadó-bevételnek az elengedése, vagyis az ott hagyása a vállalkozásoknál egy komoly segítség. Kérdezze meg akkor az érdi vállalkozókat, kérdezze meg Karácsony Gergely főpolgármester urat, vajon mennyire lesz népszerű az a politikai elképzelés, hogy majd önként fizessék be ezek a vállalkozások! Ki szeretne önként, illetőleg a baloldal politikai nyomására több adót fizetni, mikor minden vállalkozás és a magyar emberek is a koronavírus-járvány miatti, egész világon tapasztalt gazdasági visszaeséstől szenvednek? A kormány megpróbál mindent megtenni annak érdekében, hogy ne úgy legyen kezelve a válság Magyarországon, mint 2010-et megelőzően, hogy annak a levét az embereknek kellett meginni, mert az ő bevételeik csökkentek, az ő életük lett nehezebb, hanem éppen ellenkezőleg, nekik könnyebb legyen. Az adóelengedések, illetőleg adókönnyítések, amelyeket a kormány ebben a helyzetben is eszközölt, ezt mutatják. Természetesen fontos az, hogy minden önkormányzat el tudja látni a törvényben meghatározott feladatát, fontos az, hogy ne adósságból lássa el ezeket a feladatokat. 2010 után ezért konszolidáltuk az önkormányzatokat, ezért emelkedik például a költségvetési soron lévő állami támogatás mértéke 16 százalékkal, és például ennek köszönhető az, hogy a saját adóbevételeik adóemelés nélkül is többszörösére emelkedtek. Ha megengedi, Érd város esetében 2010-ben az iparűzésiadó-bevétel 1,2 milliárd volt, 2019-ben, a pandémia előtt 2,8 milliárd volt ez a bevétel. Jelen pillanatban is, megnéztem, 2020 év végén 12 milliárd forint, kincstári számlán további 15 milliárd forint van Érd bankszámláján. Fut az ön által lesajnált „Modern Városok” program, Érd esetében 77 milliárd forint értékben: köznevelés, szakképzés, szociális, egészségügyi intézményrendszer fejlesztése, ipari park, kisvállalkozói támogatás, turisztikai beruházás, szabadidőközpont, csapadékvíz-elvezetés, nagy forgalmú városi, közúti csomópont biztonságosabbá tétele [[Az elnök megkocogtatja a csengőt.]] és érdligeti záportározók. Én ezt nem nevezném kivéreztetésnek. Kérem, hogy ha tiszteli a tényeket, akkor ön se tegye ezt. Köszönöm szépen. [[Taps a kormánypárti padsorokban.]]
Köszönöm szépen, Orbán Balázs államtitkár úr. Kérdezem Bősz Anett képviselő asszonyt, elfogadjae az államtitkári választ.
Köszönöm a szót, elnök úr. Nem tudom elfogadni az államtitkár úr válaszát. Nagyon sajnálom, hogy Gulyás Gergely miniszter úr ma nem tudott itt lenni, hiszen Érd városvezetése egyébként pont amellett érvelt a pénteki napon a polgármesteri találkozón, hogy ugyan igen, a „Modern Városok” program fut ebben a városban, de ez mit sem változtat azon, hogy a jelenlegi működési költségvetés, amelyet a pandémia következményeként a város betervezni mer, több milliárd forinttal alulmúlja azt a bevételt, amivel korábban tudtunk volna számolni. Ha megengedi, a helyett a 14 milliárd forint helyett örülni fog ez a város, hogyha 10-11 milliárd forinttal tud számolni. Ez az, amiből a mindennapos működést el kell látni, tisztelt államtitkár úr, és ez az, amiért a záportározó sem fogja az érdieket kárpótolni, hacsak nem esetleg a saját kríziseiket ki tudják pihenni ebben a szabadidős parkban. De higgye el nekem, államtitkár úr [[Az elnök megkocogtatja a csengőt.]] rossz dolog a fejlesztési pénzeket és a működési költségvetést összekeverni, én erről beszéltem. Köszönöm. [[Szórványos taps a Jobbik és az LMP soraiban.]]
Köszönöm szépen. A képviselő asszony a választ nem fogadta el, ezért az elfogadott napirendünknek megfelelően a határozathozatalra a mai ülésnapon kerül sor.Tisztelt Országgyűlés! Hohn Krisztina képviselő asszony, az LMP képviselője interpellációt nyújtott be az emberi erőforrások miniszteréhez: „Mi lesz a háziorvosi praxisokkal?” címmel. Hohn Krisztina képviselő asszonyt illeti a szó.
Köszönöm szépen a szót. Tisztelt Képviselőtársaim! A háziorvosokat a lakosság védőoltásával kapcsolatos feladatok komoly próbatétel elé állították. Szoros határidőkkel és csak részben pontos tájékoztatásokkal kell számolniuk, éppen ezért nem könnyű tervezni, szervezni az oltások elosztását, beadását. A körülmények ismeretében büszkék lehetünk arra, hogy a problémákat háttérbe szorítva, a betegek érdekeit szem előtt tartva a háziorvosok megfelelő aktivitással végzik a védőoltásokkal kapcsolatos feladatokat. Mindezekkel kapcsolatosan kérem, hogy a kormány és az érintett szervek tegyenek meg mindent annak érdekében, hogy az oltási koordináció, a programozhatóság a lehető legkiszámíthatóbb legyen. Az amúgy is leterhelt háziorvosok kapjanak meg minden segítséget, hogy zökkenőmentesen, a legkisebb hibalehetőséggel és a leghatékonyabban tudják a munkájukat végezni a járvány leküzdése érdekében. A nehéz körülmények és a megnövekedett felelősségvállalás mellett a háziorvosi, gyermekorvosi, fogorvosi praxisokban a praxisközösségek kialakításának gondja egyszerre terheli őket. Nehéz ilyen rövid idő alatt megszervezni a különböző típusú közösségeket, beadni a szükséges dokumentációkat, ráadásul a kormány a háziorvosi bérrendezést is ilyen diszkriminatív módon próbálja véghezvinni. Nem támogatható, hogy a kormány a háziorvosok bérrendezésének ügyét az érintett szereplők megosztására kívánja felhasználni. [[Hiszékeny Dezsőt a jegyzői székben Szabó Sándor váltja fel.]] Fontos lenne, hogy a kormány a háziorvosi alapellátásban dolgozók bérrendezését és a praxisközösségek kérdését egymástól elkülönítetten kezelje. Mivel az orvosi alapellátás megfelelő működése elsősorban a helyi közösségek ügye, ezért támogatandó, hogy a helyi orvosok, az érintett lakosság és az önkormányzat döntése előnyt élvezzen, és ne a kormány által erőltetett kényszer-praxisközösségek rendszere legyen domináns. Ellentmond az egyenlő bánásmód és a szektorsemleges finanszírozás elvének, minden erkölcsnek és a józan észnek, hogy pénzügyi zsarolással kényszeríti ki a kormány a praxisközösségek létrehozását. Szeretném megkérdezni, hogy mikor rendezik végre érdemben a háziorvosok helyzetét, és hogyan orvosolják a hatalmas háziorvoshiányt, ami több mint ötszáz betöltetlen praxist jelent és amit a jelenlegi átalakítások egyáltalán nem oldanak meg. Köszönöm szépen. Várom a választ. [[Szórványos taps a Jobbik soraiban.]]
Köszönöm szépen, Hohn Krisztina képviselő asszony. Válaszadásra fölkérem Rétvári Bence államtitkár urat.
Köszönöm szépen a szót, elnök úr. Tisztelt Képviselő Asszony! Tisztelt Ház! Valóban, meg kell köszönnünk minden háziorvosnak, akik eddig is együttműködtek, hogy bár az egészségügyben a találkozások számát igyekeztünk a minimumra csökkenteni, de igyekeztek megőrizni a rájuk bízottaknak az egészségét. Köszönjük azoknak is, akik most az oltás kapcsán vagy szervezik a betegeket az oltópontokra, vagy pedig maguk is részt vesznek az oltásban. Bízunk benne, hogy egyre több és több emberhez tudják eljuttatni a vakcinát. Ezért volt fontos, hogy a kormány olyan léptékben emelte a háziorvosi praxisoknak a finanszírozását az elmúlt években is és aztán az idei évben is, amire korábban nem nagyon volt példa. Tudja, mikor mi elkezdtük a kormányzást 2010-ben, akkor az elfogadott költségvetési törvényben 79,3 milliárd forint szerepelt a háziorvosok során, kevesebb mint 80 milliárd forint. Ez idén 214 milliárd forintnál is több; tehát 79 milliárdról 214 milliárdra emelkedett, ez egy 170 százalékos emelkedés. Nem 170 százalékra, tehát nem a kétharmadával emelkedett, hanem 170 százalékos. Fogászati ellátásnál szintén 22,6 milliárd forintról indultunk 67,1 milliárd forintnál tartunk az idei esztendőben. [[14.00]] Óriási emelkedés, soha korábban semelyik kormányzat ilyen léptékű háziorvosi támogatásemelkedést nem fogadott el és ennek fedezetét nem teremtette meg. Ha még a mostani praxisközösség előtti pénzügyi adatokat, pénzügyi számokat nézzük, hogy egy praxisnak a finanszírozása mekkora havi összegből oldható meg, tisztelt képviselő asszony, akkor azt láthatjuk, hogy 2010-ben egy átlagos praxisbevétel 867 ezer forint volt, és a praxisközösség bevezetése előtt, tehát mondjuk, idén vagy januárban egy átlagos praxisé viszont már nem 867 ezer, hanem 1 632 700 forint. Óriási emelkedések, és ahogy említettem, idén egy nagyon nagy löket jön mindehhez, 71,5 milliárd forint többlet. Visszautasítom a képviselő asszonynak azt a mondatát, hogy ebben bármi kötelező lenne, vagy zsarolás vagy bármi hasonló. Mindenki többlettámogatást fog kapni. Aki nem lép szintet a háziorvosi ellátásban, tehát ugyanazt nyújtja a későbbiekben is, mint amit eddig tett, annál is van egy 30 százalékos emelkedés, aki szintet lép, annál egy 80 százalékos emelkedés van, aki pedig két szintet is lép az alapellátás jobb szervezettségében, annak pedig egy 100 százalékos emelkedés van; az emelkedésnél a 100 százaléknak azt tekintem, ami egy hasonló orvosi állásra fizetendő bér, a megemelt bér a kórházakban, így jön ki ez a 71,5 milliárd forintos összeg, hogy ne keressen kevesebbet egy háziorvos a praxisában, mint ha a kórházba menne, és ott gyógyítana orvosként az új bértábla alapján, ami a kamara javaslata volt, a kormányzat is elfogadta, és ehhez több száz milliárd forintos többletet is biztosított a költségvetésben. Ez tehát az a 100 százalék, amit szeretnénk elérni mindenki számára, aki akár két lépést is lép az alapellátásban. Mindez a betegek érdekéből indul ki, tisztelt képviselő asszony, hogy ők többet kapjanak az alapellátásban, mint eddig, és ha van egy orvosnak szakvizsgája, többletszakvizsgája is a háziorvostanon kívül, akkor azt is tudja a praxisközösségben is hasznosítani. Ezért indítottuk el ezt a programot. Az elmúlt időszakban, pontosan azért, hogy az ön által is jelzett körzetekben, ahol nem volt saját, önálló háziorvos, hanem helyettesítéssel oldották meg, legyen önálló háziorvos, praxis- és letelepedési pályázatot indítottunk. A praxispályázaton eddig 322 nyertes volt és 1,6 milliárd forintnyi összeget fordítottunk erre; a letelepedési pályázatra, ami akár 20 millió forintos vissza nem térítendő támogatást is jelenthet, 344 nyertes pályázat volt, 234 háziorvosi [[Az elnök csenget.]] 110 fogorvosi, 6,5 milliárd forintot fordítottunk erre. Ezzel 375 ezer lakosnak a háziorvosi ellátását tudtuk biztosítani. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Megkérdezem Hohn Krisztina képviselő asszonyt, elfogadjae az államtitkári választ.
Köszönöm szépen. Hát, a választ nem tudom elfogadni, ugyanis lehet, hogy ez nem zsarolás, akkor rábírás. [[Dr. Rétvári Bence: Ösztönzés.]] Tehát szerintem egy régi adóssága a kormánynak az, hogy rendezze a háziorvosok bérét, és ezzel rábírja a háziorvosokat arra, hogy minél szorosabb praxisközösséget hozzanak létre, ha akarnak, ha nem, és úgy gondolom, hogy ez több, mint…, hát, zsarolás; lehet nyugodtan zsarolásnak is nevezni, bár az államtitkár úr ezt a szót nem szerette, de én akkor is azt gondolom, hogy így van, és ez az önállóságukat veszélyezteti. Sokan kialakítottak különféle praxisokat az elmúlt években, felszerelték azokat, és most sokan úgy érzik, hogy rákényszerítik őket, hiszen többlettámogatást kapnak, ha praxisközösségbe vonulnak, azaz kénytelenek lesznek praxisközösségbe menni, hogyha szeretnék normálisan, rendes összegből ellátni a feladataikat. Azért köszönöm a választ. [[Taps a Jobbik soraiban.]]
Köszönöm. A választ nem fogadta el, ezért elfogadott napirendünknek megfelelően a határozathozatalra a mai ülésnapunkon kerül sor. Tisztelt Országgyűlés! Ezt a napirendi pontot lezártuk. Áttérünk a következő napirendi pontunkra, ahol és amikor az előterjesztések megtárgyalására kerül sor. Kérem, hogy a pandémiás helyzetre tekintettel az ülésteremben lehetőség szerint csak a soron következő felszólaló és az azt követő két felszólalásra váró tartózkodjon. Tisztelt Országgyűlés! Soron következik tehát a koronavírus-világjárvány elleni védekezésről szóló előterjesztéshez benyújtott bizottsági jelentés vitája. A kormány-előterjesztés T/14800. számon a parlamenti informatikai hálózaton elérhető. Emlékeztetem önöket, hogy múlt heti döntésünknek megfelelően az előterjesztést sürgős tárgyalás keretében tárgyaljuk. Bejelentem, hogy az előterjesztést nemzetiségi napirendi pontként tárgyalja az Országgyűlés. Tisztelt Országgyűlés! Megkérdezem az előterjesztő nevében itt helyet foglaló Völner Pál államtitkár urat [[Dr. Völner Pál nemet int.]] hogy most vagy a végén kíváne felszólalni. [[Dr. Völner Pál: A végén.]] Jelzi, hogy a végén. Tisztelt Országgyűlés! A kijelölt Igazságügyi bizottság nem állított előadót. Megadom a szót Paulik Antal szlovák nemzetiségi szószólónak, a vitához kapcsolódó Magyarországi nemzetiségek bizottsága előadójának, aki nemzetiségi nyelven ismerteti felszólalásának első mondatait, majd magyarra fordítja azokat.
Ďakujem za slovo, pán predseda! Tisztelt Elnök Úr! Köszönöm a szót. Vážený pán predseda, poslanci, národnostní hovorcovia! Vo svojom dnešnom príhovore informujem Vás o stanovisku Výboru národností v Maďarsku k návrhu zákona číslo T/14 800 o ochrane proti svetovej pandémii. Náš výbor predloženú koncepciu prerokoval na svojom zasadnutí 17. februára.Tisztelt Elnök Úr! Tisztelt Képviselő Asszonyok és Urak! Tisztelt Nemzetiségi Szószólótársaim! Felszólalásomban ismertetem a Magyarországi nemzetiségek bizottsága álláspontját a koronavírus-világjárvány elleni védekezésről szóló T/14800. számú törvényjavaslatról. A tervezetet a nemzetiségi bizottság vitához kapcsolódó bizottságként a február 17-ei ülésén vitatta meg. A nemzetiségi bizottság a tervezethez benyújtott módosító indítványokat tekintettel arra, hogy azok tartalma a nemzetiségeket e minőségükben nem érinti nem tárgyalta, és azokkal kapcsolatos álláspontot sem alakított ki. Döntött a bizottság arról, hogy a tervezettel kapcsolatos módosítást nem kíván benyújtani. A törvényjavaslatban felsorolt, a koronavírus elleni védekezés korábbi időszakában elfogadott és a jelen törvényjavaslattal hatályában megerősített 69 kormányrendelet tartalmát részleteiben és kimerítően értelemszerűen szintén nem vitattuk meg, azonban célszerűnek tartom megemlíteni, hogy azokat a rendelkezéseket, amelyek nemzetiségi minőségükben érintik közösségeinket, támogatjuk, és egyetértünk a tartalmukkal. A tervezet 4. §-a közvetlenül érinti a helyi, megyei és országos önkormányzataink működését és a nemzetiségi önkormányzatok időközi választásával összefüggő szabályozásokat. A képviselő-testületek feloszlatásának, majd az új időközi választások kiírásának szabályozásával teljes egészében egyetértünk, ehhez kapcsolódóan bizottságunk véleményt nem fogalmazott meg. A katasztrófavédelemről és a hozzákapcsolódó egyes törvények módosításáról szóló 2011. évi CXXVIII. törvény 47. § (4) bekezdése alapján a települési önkormányzat képviselő-testületének, a fővárosi, megyei közgyűlésnek a feladat- és hatáskörét veszélyhelyzetben a polgármester, illetve a főpolgármester, a megyei közgyűlés elnöke gyakorolja. Ezen törvényi szabályozás előírásai vonatkoznak a helyi, területi és az országos nemzetiségi önkormányzatok képviselő-testületeire és elnökeire is. A szabályozás tiszta és egyértelmű. Ennek ellenére a veszélyhelyzet kihirdetését követően tekintettel egyes határidőkre, illetve azok megszakítására is a nemzetiségi önkormányzatok nem minden esetben tudtak élni a nemzetiségi törvényben biztosított egyetértési, véleményezési jogukkal. Ilyen esetekre elsősorban a köznevelési intézmények átszervezésével, szakmai dokumentumainak módosításával, illetve a beiskolázási körzethatárok megállapításával összefüggésben került sor. A jogkörök gyakorlását esetenként a jegyző akadályozta meg a megjelent kormányrendeletekre hivatkozva. Problémaként jelezték felénk az egyes nemzetiségi önkormányzatok, hogy bár a nemzetiségek jogairól szóló 2011. évi CLXXIX. törvény lehetővé teszi önként vállalt feladatok ellátását például a szociális ellátás keretében is, a jelenlegi finanszírozási szabályok nem tették számukra lehetővé, hogy az eredetileg működésre vagy programokra szánt, fel nem használt pénzeszközeiket átcsoportosítsák és szociális támogatás céljára használják fel a nemzetiségükhöz tartozók felé. Véleményünk szerint a veszélyhelyzetben ilyen átcsoportosítás lehetővé tételéről érdemes volna elgondolkodnunk, adott esetben a nemzetiségi törvény újabb módosítása során. A nemzetiségi önkormányzatok működési gyakorlata is változatos volt a veszélyhelyzetben. Egyesek közülük azokban az ügyekben, ahol az elnök úgy vélte, hogy a kérdés súlya igényli például jelentősebb pénzügyi, beruházási döntések, javadalmazások módosítása, kitüntetések vagy nem halasztható jogi kérdések , ott a testületek online formában, közgyűlésszerűen, de nem hivatalos, szavazás nélküli, esetenként online vagy e-mailes szavazással szervezett egyeztetések keretében segítették és segítik az elnökök munkáját. [[14.10]] Ez a korábban több országos nemzetiségi önkormányzatnál elterjedt szokás rámutat arra, hogy a XXI. század elvárásainak megfelelően vagy sürgős esetben, ne adj’ isten, újabb veszélyhelyzet esetére szükséges az online képviselő-testületi ülések szabályozását megalkotni, hogy megfelelő jogbiztonságban, teljes, támogató jogi környezetben tudjanak a nemzetiségi önkormányzatok elnökei, képviselő-testületei működni. Természetesen nem a jelen helyzetben és nem most kezdeményezzük a megoldását az említett két problémának, hiszen látjuk és érzékeljük, hogy ennél fontosabb szabályozási és egyéb védekezési feladatai is vannak a kormánynak, de középtávon fontosnak tartjuk a kérdés megoldását, és amint a helyzet engedi, megkezdjük a módosításhoz szükséges szakmai anyagok előkészítését, a szükséges egyeztetések kezdeményezését. Tisztelt Ház! Az elhangzott észrevételekkel a parlament Magyarországi nemzetiségek bizottsága a törvényjavaslatot változatlanul támogatja, és azt elfogadásra javasolja. Ďakujem Vám za pozornosť. Köszönöm a figyelmüket. [[Taps a kormánypártok és a szószólók soraiban.]]
Köszönöm szépen, Paulik Antal szószóló úr. Tisztelt Országgyűlés! Most a képviselői felszólalások következnek, a napirend szerinti időkeretekben. Elsőként az írásban előre jelentkezett képviselő uraknak adom meg a szót; köztük elsőnek Sza-kács László képviselő úrnak, Magyar Szocialista Párt.
Köszönöm a szót, elnök úr. Tisztelt Képviselőtársaim! Tisztelt Államtitkár Úr! Lefolytattuk az általános vitát, ami valójában arról szól, hogy a kormány újra kéri a felhatalmazást, amit novemberben megkapott, aztán ugye, láttuk, hogy mit tett vele. Azt láttuk, hogy elmaradtak azok az intézkedések, amelyeket mi fontosnak tartottunk volna, pedig ha valaki bizalmat kér és bizalmat kap, akkor utána talán joggal várhatja azt, hogy azokat a javaslatokat, amelyeket megtesz, figyelembe veszik, és nemcsak költségvetési átcsoportosítások vannak, nemcsak költségvetési sorok átnevezése van, hanem ténylegesen azokat az intézkedéseket megteszik, amelyeket mi hiányolunk. Álljon itt egypár!Azt mondták önök, hogy 3600 milliárd forintot költöttek a gazdaságra, ennél még többet jobban mondva: efölött még költöttek egyébként a védekezésre, még sincsen 100 százalékos táppénz azoknak, akik a koronavírus-fertőzés miatt kényszerülnek otthon maradni. Itt, ugye, álljon az is, hogy még azoknak sem, akik esetleg nem saját maguk miatt, hanem valamelyik családtagjuk miatt kell hogy otthon maradjanak táppénzen, nem tudnak dolgozni, őnekik ez rögtön bevételkiesés. Azt is kértük önöktől, hogy úgy, ahogyan Európában mindenütt, önök is a bevételt pótolják, ne a költségeket csökkentsék, hiszen ha valakinek nincsen bevétele, akkor teljesen mindegy, hogy mennyire csökkentik le a költségeit, akkor sem fogja tudni kifizetni; tehát a bevételt pótolják. Mi azt mondtuk, hogy vegyék át a német Kurzarbeit, a rövidített munkaidő szabályait, 80 százalékban állják a munkabéreket, sőt amikor novemberben önök megkapták a felhatalmazást, amihez hozzájárult az ellenzék is, arról volt szó, hogy ha be kell zárni, mondjuk, a vendéglátóipari egységeket, a szórakoztatóipart, akkor ők kapják meg a bevételük, mondjuk, 80 százalékát. Ehelyett önök ígérték a bérek 50 százalékát, de azt sem fizették ki. [[Nacsa Lőrinc: Nem igaz!]] Ha nem igaz, kedves Nacsa képviselőtársam, akkor miért volt az, hogy állt egyik lábáról a másikra Gulyás miniszter a sajtótájékoztatón, a kormányinfón, és elmondta, hogy hát, bizony beérkezett rengeteg pályázat, és bizony még 27 milliárd forint nem került kifizetésre, de most majd változtatunk a szabályokon mondta ezt februárban. Hát, decemberben, no-vemberben meg januárban miből éltek ezek a vállalkozók? Miből fizették ki a munkabért vagy akár annak csak a felét? És nem utolsósorban azok a munkavállalók miből éltek pontosan az évnek abban az időszakában, amikor, mindenki tudja, a legköltségesebb az élet, hiszen ilyenkor hideg van, fűteni kell, sokkal többet vásárolnak, költenek az emberek, már persze, ha van miből. Mondtuk azt, hogy legyen ingyenes, tömeges tesztelés ezt sem látjuk. És nem utolsósorban, amit önöktől kértünk: szép és jó a hiteltörlesztési moratórium, de álljon le a végrehajtó is. Nagyon sokan azért nem várják ennek a különleges jogrendnek a végét, mert akkor, amikor vége lesz a különleges jogrendnek, őket kipaterolják az otthonukból. Önök, az önök kormánya kötött a pénzvilággal, az EBRD-vel egy megállapodást 2015-ben: önök vállalták, hogy nem fognak egyetlenegy magyar család kilakoltatása ellen sem fellépni, és nem is teszik meg még ilyen helyzetben sem. [[Z. Kárpát Dániel: Az önök szövetségesei, a bankok!]] Kérem szépen, itt arról van szó, hogy ha most lejár a moratórium, akár a kilakoltatási moratórium, akár a különleges jogrend, megvan már a végrehajtási vevő, vége lesz a végrehajtási eljárásnak, és ki fogják rakni ezeket az embereket. Azt láttuk még, hogy ahelyett, hogy az embereket így segítették volna, politizáltak: az önkormányzatoktól elvették tavaly a súlyadót meg az idegenforgalmi adót, idén pedig az iparűzési adót, ezeknek a jó részét, magyarán mondva: az önkormányzatoknak a saját bevételét, hogy mégis azok tudjanak valamelyest segíteni azokon az embereken, akik hozzájuk fordulnak, és higgyék el, őhozzájuk sokan fordulnak. Ezzel szemben mit láttunk? Költekezést. Ebből a 3600 milliárdból nagyon kevés jutott az emberekre, de sok jutott azoknak, aki önöknek kedves: egy pillanatig sem felejtették el a Paks II.-beruházást, pedig most akkor végre egyszer okkal csúszott volna, mondjuk, fél évet, egy évet; a Budapest-Belgrád vasútvonalra is természetesen oda kellett tenni, az emberek asztaláról elvéve, 82 milliárd forintot, mert azt a védekezési alapból vették el; és természetesen MotoGP-pályát is most kell építeni, amikor a családok biztonságáról kellene gondoskodni, és a vadászkiállítás sem maradhat el, hiszen az önöknek fontos. És még egy dolgot azért ne felejtsünk el: a nemzet gázszerelője idén a leggazdagabb magyar ember lett; abban az évben, amikor ezrek, százezrek mentek tönkre, ő akkor is még 100 milliárd forinttal növelte a vagyonát, és ettől a kormánytól a kitüntetett figyelem és a barátság mellett még akkor is kapott majd 18 milliárd forintot, ha elbocsátott 850 embert. Úgy gondoljuk, ezek azok, amelyekre önök nem kaptak felhatalmazást, és ezért most talán nem is érdemlik meg, hogy újra megtegyük. Köszönöm szépen a figyelmet.
Köszönöm szépen, Szakács László képviselő úr. A következő előre bejelentett felszólaló Bencsik János független képviselő úr.
Köszönöm a szót, elnök úr. Tisztelt kormánypárti Képviselőtársaim! Amikor önök áterőszakolnak egy törvényt ezen a parlamenten, aminek általában az lesz a vége, hogy a közpénz elveszíti a közpénzjellegét, mindig, minden alkalommal a közhatalmi, közjogi felhatalmazásokra hivatkoznak, azt mondják, hogy így döntöttek az emberek, és önök az emberek döntését hajtják végre. Érdekes módon ez a nagy össznépi legitimáció valahogy mindig csak addig tart, amíg a saját vagyonszerzésüket kell törvényesíteni. Amikor valóban nehéz döntéseket kéne meghozni, amikor valóban szükség lenne 133 bátor emberre, akkor önök rögtön a nép mögé bújnak, és nemzeti konzultációt hirdetnek. Nem tudom, feltűnte önöknek, de lassan egy éve önök teljhatalommal, különleges jogrendben, teljes felhatalmazással kormányoznak. Miért nem vállalják ezen kormányzás döntéseinek a felelősségét és a következményeit? Megkérdezik az emberektől a konzultációban, hogy ha már a járványügyi helyzet engedi, akkor szeretnéneke újra színházba meg moziba meg uszodába menni. Hát, ki nem szeretne?! Él ebben az országban olyan ember, aki bár megtehetné, mert a járványügyi helyzet engedi, de inkább mégis otthon maradna még önként vállalt karanténban? Én nem ismerek ilyen embert. Mi értelme van debil kérdésekkel fárasztani az egyébként is frusztrált embereket? Tisztelt Képviselőtársaim! Kormánypárti Képviselőtársaim! Azt, hogy mikor jön el ez a pont, amikor ki lehet nyitni az országot, egyedül önök tudják megítélni; azért, mert az önök számára állnak rendelkezésre azok a háttér-információk, azok az elemzések, amelyek alapján lehetne felelős döntést hozni, hogy mikor lehet nyitni. Ezekhez az információkhoz nem fér hozzá senki más önökön kívül, még mi sem, ellenzéki országgyűlési képviselők. Önök vannak kormányon. Ne terítsék szét a kormányzás felelősségét! Ne bújjanak az emberek háta mögé, hanem a megfelelő időben hozzák meg a megfelelő döntéseket! Világos kilábalási forgatókönyv ezt várják most önöktől az emberek. A Polgári Válasz-mozgalom nevében ezért azt kérem önöktől, hogy a kormány végre mutassa a kormányzás jegyeit. [[14.20]] De van egy kérésem az ellenzéki pártok képviselői felé is. Azt szeretném kérni, amit már múltkor is megtettem, hogy fejezzék be az oltás elleni nyílt vagy burkolt hangulatkeltést, és végre kezdjenek el ellenzékként működni, végezzék a dolgukat, ellenőrizzék a kormányt, és tegyék meg a saját előremutató javaslataikat. Nagyon mulatságos különböző táblákat fellóbálni, nagyon mulatságos a krumpliszsákot meglóbálni a parlamentben, csak ezzel egy centivel sem kerülünk közelebb a megoldáshoz, és ettől még egyetlen magyar családnak sem lesz könnyebb a dolga, az élete a járványhelyzet alatt. Az a helyzet, tisztelt képviselőtársaim, hogy a politikai elit ismét és sokadjára magára hagyta az embereket. A politikai elit képviselői a valóságtól elrugaszkodva, a saját kis buborékukban élve gyepálják egymást, ahelyett, hogy teljesítenék a saját választóik felé tett kötelezettségeiket. Ezért én a mai szavazáson erre a törvényre nem fogok gombot nyomni. Nem azért, hogy ne adjak teljhatalmat a kormánynak, mert teljesen függetlenül attól, hogy mi lesz ennek a mostani szavazásnak az eredménye, a kormánynak így is, úgy is teljhatalma van, hanem azért, mert nem kívánok részt venni ebben a szánalmas bohózatban. Azt követelem több millió magyar honfitársam nevében önöktől, hogy kezdjenek el végre kormányozni, vessenek véget ennek a tragikomédiának, kezdődjön el végre az érdemi törvényhozói munka ebben a Házban. Köszönöm szépen. [[Taps a függetlenek soraiból.]]
Köszönöm szépen, Bencsik János képviselő úr. Megadom a szót Szolga József szószóló úrnak.
Köszönöm a szót. Tisztelt Elnök Úr! Poštovani Gospodine Predsjedniče! Tisztelt Ház! Poštovani Dome! Tisztelt Államtitkár Úr! Poštovani Gospodine Državni Tajniče! A 2020. március 11-én kihirdetett veszélyhelyzet óta már a harmadik hullámát éljük a világjárványnak. Már elmondhatjuk, hogy elkerülhetetlen volt a no-vember 3-ai kormánydöntés és a védekezésről szóló új törvény életbe léptetése. Az elmúlt hetek adatainak alakulása megköveteli a további védekezést és az ahhoz szükséges eszközök legmagasabb szintű jogi szabályozását. Leszögezhetjük, hogy a T/14800. számon benyújtott, a koronavírus-világjárvány elleni védekezésről szóló törvényjavaslat megfelelő keretet biztosít a további lépésekhez. Az elmúlt csaknem egy év alatt a társadalom minden szegmensét érintették a korlátozások, így a nemzetiségi közösségeket, azok önkormányzatait, civil szervezeteit. A 13 őshonos magyarországi nemzetiség elismerőleg vette tudomásul, hogy a kormány a harmadik hullám elleni védekezésként első körben döntött a népszámlálás 2022. évre történő elhalasztásáról. Tisztelt Ház! A továbbiakban néhány fontos jogi szabályozási kérdésre hívnám fel a figyelmet. Természetesnek vehető, hogy a veszélyhelyzetre tekintettel a nemzetiségi önkormányzatokat érintő időközi választások elhalasztódnak, és újakat csak az annak megszűnését követő 45. napon lehet megtartani. A katasztrófavédelmi törvény 46. § (4) bekezdésében meghatározott kógens rendelkezésekre tekintettel a nemzetiségi önkormányzat képviselő-testülete feladat- és hatáskörét a veszélyhelyzet fennállása alatt az elnök gyakorolja, ami alapján biztosított a nemzetiségi közfeladat ellátása. Lényeges megjegyezni, hogy a törvényjavaslatban megfogalmazott felhatalmazás a kormány jövőben meghozandó intézkedéseire is vonatkozik és szerintem ez az egyik legfontosabb eleme. Ennek ismeretében célszerű további rendkívüli és átmeneti jogi rendelkezéseket alkotni, így a nemzetiségi önkormányzatok vonatkozásában is az államháztartási törvény, a feladatalapú támogatás jövőbeni megalapozása, a nemzetiségek jogairól szóló törvény közmeghallgatásra vonatkozó szakaszaira. A beterjesztett javaslat hatályára tekintettel az államháztartási törvény 91. §-ában meghatározott zárszámadási eljárási határidők nem tarthatók. Javasolt, hogy az önkormányzat a 2020. évre vonatkozó zárszámadását a veszélyhelyzet megszűnését követő 30 napon belül tárgyalja meg. Tekintettel arra, hogy a nemzetiségi önkormányzatok jövő évi feladatalapú támogatását megalapozó nemzetiségi feladat ellátása az év első öt hónapjában biztosan korlátozva van, vagy lehet, hogy még tovább is, javasolt az időszakra vonatkozó átmeneti rendelkezések megalkotása, melyre vonatkozóan bizottságunknak is lesz az előző évihez hasonló kezdeményezése. A nemzetiségek jogairól szóló törvény kötelező jogintézményként szabályozza az éves közmeghallgatást, amely az önkormányzatok túlnyomó többségében a korlátozások miatt elmaradt. A közvetlen demokráciagyakorlás biztosítása érdekében átmeneti szabályként elvárható lenne a 2020. évi zárszámadás tárgyalásához kapcsolódóan összehívni a közmeghallgatást. Tisztelt Államtitkár Úr! A pandémia okozta veszélyhelyzetben nem hagyható szó nélkül az a szolidaritás, amelyet az elmúlt hónapban láttunk. Horvátországot a 2020. év utolsó hetében elsöprő erejű földrengés rázta meg. A rengések még ma is sújtják a régiót. A magyarországi horvát nemzetiség képviseletében külön köszönöm Magyarország Kormányának az azonnali segítségét. Továbbá hálával adózunk az önkormányzatoknak, egyházaknak, civil szervezeteknek… [[Zaj. Az elnök csenget.]]
Képviselőtársaimnak szólok: egy kicsit halkabban! Köszönöm. Folytassa!
Köszönöm, elnök úr. Hálával adózunk az önkormányzatoknak, egyházaknak, civil szervezeteknek, valamint magánszemélyeknek, akik önzetlen segítséget nyújtottak, és ma is támogatják adományaikkal a károk enyhítését, az újjáépítést. Hvala sima na pomoći!Tisztelt Országgyűlés! Megítélésem szerint a tárgyalt törvénytervezet és a keretében biztosított 90 napos felhatalmazás nélkülözhetetlen a védekezés sikeréhez, mindenféle halasztás veszélyezteti, hogy Magyarország polgárai visszatérhessenek a normálisan elvárt életvitelükhöz. Felhívom a nemzeti közösségeket, hogy segítsék a védekezést, minél többen regisztráljanak az oltásnál, és töltsék ki a nemzeti konzultációt, hogy minél felelősségteljesebb döntést lehessen hozni. Remélem, pünkösd ünnepének eljövetelével a kegyelem kiáradása a magyar nemzetet is eléri. A magam részéről megerősítem a Magyarországi nemzetiségek bizottságának véleményét, és egyben kérem az Országgyűlés tagjait, hogy szavazataikkal támogassák a törvényjavaslat elfogadását. Köszönöm megtisztelő figyelmüket. Hvala na pozornosti! [[Taps a kormánypártok és a nemzetiségi szószólók soraiból.]]
Köszönöm szépen, Szolga József szószóló úr. Előre bejelentett felszólaló Mesterházy Attila, Magyar Szocialista Párt. Öné a szó, képviselő úr.
Nagyon szépen köszönöm. Tisztelt Elnök Úr! Tisztelt Ház! Tisztelt Képviselőtársaim! Fél évvel ezelőtt a kormány javaslatot tett erre a rendkívüli jogrendre. Akkor azt kérte az ellenzék, hogy legyen ennek a jogrendnek valamilyen határideje, tehát hogy határozott időre szóljon. A kormány akkor elutasította az erre való ellenzéki igényt vagy ellenzéki kérést. Éppen ezért az ellenzék akkor nem tudta támogatni, hiszen nem láttuk azt, hogy ez milyen időtávra, milyen garanciák mellett akar eszközt adni a kormány kezébe. Így akkor a fideszes többség tudta megszavazni ezt a felhatalmazást. Aztán a második alkalommal, amikor újra kérték ezt a lehetőséget, akkor érdekes módon szerintem helyes módon a kormány beletett egy 90 napos határidőt ebbe a felhatalmazásba. Akkor úgy tűnt számunkra, hogy valamifajta kompromisszumkeresés vagy konszenzuskeresés történik a kormányzat részéről. Ezért az ellenzék is úgy döntött, hogy érdemes ezt a kinyújtott kezet nem elütni, hanem kezet fogni, és azt mondani, hogy jó, akkor tegyünk egy lépést annak az irányába, hogy ezt a járványkezelést ne pártpolitikai alapon közelítsük meg, hanem próbáljunk valóban valamilyen közös utat találni ennek a járványnak a kezelésére. Ezért szavazta meg az ellenzék 90 nappal ezelőtt ezt a felhatalmazási törvényt. Aztán nagyon sok olyan dolog történt az elmúlt 90 napban, ami egyre kevésbé vállalhatóvá tette ezt a felhatalmazást, legalábbis az ellenzéki képviselők számára, így számomra is. Több képviselő beszélt már arról, hogy milyen intézkedéseket nem hoztak meg, miket hoztak meg, amiket nem kellett volna, és adott esetben milyen olyan egyéb más javaslata volt az ellenzéknek, ami szerintünk segítette volna a járványügyi védekezést. De az ilyen javaslatait az ellenzéknek mindig elutasította a kormányzó többség. Közben folyamatosan azzal kritizáltak bennünket, mint amit itt Bencsik képviselőtársamtól is meghallgattunk, hogy mi bármilyen módon is oltásellenesek lennénk. Ennél többször már nem tudjuk felszólítani sem a Facebookon, sem a parlamentben, sem személyes beszélgetéseken a magyar választópolgárokat, hogy igenis oltassák be magukat. Én a magam részéről saját magamat regisztráltam is az elsők között, sőt a családomat is erre biztattam, sőt a 240-250 ezres Facebook-követői csoportomban is folyamatosan arra biztatom a követőket, hogy regisztrálják magukat, kérjék az oltást, fogadják el az oltást, mert ebből a helyzetből nincsen másik kiút, mint ha valamifajta immunizációt érünk el. [[14.30]] Éppen ezért úgy a kormánypárt részéről, mint a független képviselő részéről is visszautasítom azt a vádat, amely arról szól, hogy az ellenzék bármely tagja is oltásellenes lenne, sőt az ellenzék tagjai folyamatosan ennek az ellenkezőjére biztatják a magyar választópolgárokat. Tehát még egyszer összegezve azt tudom mondani, hogy az a kormányzati magatartás, ahogy önök az ellenzéket vádolják, minden, csak nem együttműködésre való hajlandóság [[Az elnök a csengő megkocogtatásával jelzi az idő leteltét.]] , és az a tartalom, ami meg jellemezte ezt a rendeleti kormányzást…
Köszönöm szépen.
…az lehetetlenné teszi az én számomra is és az ellenzéki képviselők számára is, hogy támogassuk ezt a mostani előterjesztést. Elnök úr, köszönöm szépen a türelmet.
Köszönöm szépen, képviselő úr. A következő hozzászóló Z. Kárpát Dániel képviselő úr, Jobbik.
Tisztelt Elnök Úr! Tisztelt Ház! A rendkívüli helyzet vége valóban sok magyar család számára a kilakoltatást fogja jelenteni. Ez a kormányzat önmagát nemzeti színben igyekszik álláspontom szerint hamisan feltüntetni, hiszen kérdezem én, egy valóban nemzeti kurzus alatt előfordulhatnae, hogy járványügyi veszélyhelyzetben a legkisebb jövedelműek, a legalacsonyabb bevétellel rendelkezők esetén a végrehajtói letiltások változatlan formában mennek, mint a járványügyi veszélyhelyzet előtt. Továbbra sem tett semmit ez a kormányzat az ellen, hogy a legalacsonyabb összegű kisnyugdíjak, illetve minimálbéres fizetések esetén is 33, illetve 50 százalékos letiltásokkal élhessenek végrehajtók, és elvonják a nagyon nehéz helyzetben szűkölködő és most egy még nagyobb kihívással találkozó honfitársaink jövedelmét, bevételét, mindennapi létfenntartásukhoz szükséges összegét. A helyzet az, hogy ez a kormány kegyetlen. Ez a kormány ismeri ezeket a problémákat. Mi, ellenzékiek több pártból számtalanszor megosztottuk velük ezeket az elképesztő dilemmákat, és azt, hogy itt bizony segítenek önök multicégeken, megtartanak vadászkiállítást, segítenek ingatlanberuházókon, de nem nyújtanak segítő kezet azok számára, akiknél szó szerint a túlélést jelentheti az a néhány ezer, egy-két tízezer forint, amit azok a végrehajtó csapatok vonnak le a bevételükből, a jövedelmükből, a nyugdíjukból, akik már bizonyítottan többször, visszaélésektől hemzsegő üzleti termékeket vezettek be a magyar gazdaság életébe.Éppen ezért szólítjuk fel önöket arra, hogy haladéktalanul vegyék észre több százezer magyar ember problémáját. Nem nevezheti magát sem nemzetinek, de továbbmegyek kereszténynek sem egy olyan kormányzat, amely szó szerint tízezreket hagy az út szélén, és egy ennyire egyértelmű helyzetben, amikor le kellene állítani ezeket a végrehajtói letiltásokat legalább a veszélyhelyzet végéig, nem avatkozik be. Szégyen és gyalázat, hogy ezen több százezer honfitársunk érdekében több hónappal a veszélyhelyzet elrendelése után még mindig parlamenti felszólalást kell tartani. Cselekedjenek végre! Köszönöm a figyelmet. [[Taps a Jobbik padsoraiból.]]
Köszönöm szépen, képviselő úr. A következő hozzászóló Arató Gergely képviselő úr, DK.
Tisztelt Ház! Önök gyakran bírálják az ellenzéket azzal, hogy nem nyújtunk elég segítséget önöknek a járványügyi védekezéshez, nem támogatjuk önöket ebben. Én azt szeretném kérni önöktől, hogy hagyják, hogy segíthessünk önöknek, hiszen teljes zűrzavart sikerült az összevissza nyilatkozataikkal kelteni abban a kérdésben, hogy szabadon megválaszthatjáke a magyar polgárok azt, hogy milyen vakcinában bíznak, mivel oltatják be magukat. A miniszterelnök úr is többször ellentmondásosan nyilatkozott ebben a kérdésben, az országos tiszti főorvos asszony is, a miniszter úr is hol arról beszélt, hogy lehet választani, hol arról, hogy nem lehet választani. Ne nézzen ilyen csúnyán, képviselő úr, szívesen elküldöm önnek a konkrét idézeteket is! Most nem ismertetem a parlamenttel, nem akarom ezzel húzni az időt. Van ebben az ügyben egy bizonytalanság. Ha azt akarjuk, hogy az emberek merjék választani az oltást, ahhoz az kell, hogy biztosak lehessenek abban, hogy olyan vakcinát kapnak, amelyikben megbíznak. Nem azért bizalmatlanok, mert az ellenzék bizalmatlanságot kelt. Ugyan már! Azért bizalmatlanok, mert önök az orosz vakcinát úgy engedélyeztették, hogy a miniszterelnök lényegében utasítást adott rá egy rádióinterjúban, és utána a szakértők véleményét semmibe vették. A kínai vakcinánál meg erre sem volt szükség, mert egy kormányrendelet-módosítással lehetővé tették, hogy lényegében a külügyminiszter véleménye alapján engedélyezzék ezt a vakcinát szakmai vélemények szerint. Ezt önök tették. Önök erőltetik az Európai Gyógyszerügynökség által nem engedélyezett kínai és orosz vakcinát. Önök tartják ezt fontosnak. Önök csináltak ebből politikai ügyet. Van, aki hisz önöknek, van, aki nem hisz önöknek. Ahogy látjuk a kutatásokat, sokkal többen vannak az utóbbiak egyébként.De ha ez a helyzet, akkor mi a közös érdeke az országnak? Az, hogy mindenki eldönthesse, hogy egyébként csak olyan vakcinával oltatja be magát, amely egy megbízható európai ellenőrzésen ment keresztül, amely megfelelően dokumentált, amelyről tudjuk, hogy biztonságos, vagy elhiszik önöknek azt, hogy az önök által meghatározott eljárási rend is ugyanilyen biztonságot ad. Kérem, hogy ne hivatkozzanak a kiváló magyar kutatókra, mert az ő véleményük volt az, amit az orosz vakcina esetében semmibe vettek, a kínai vakcina esetében meg meg sem kérdeztek. Szóval, azt mondjuk, bízzuk az emberekre, hogy ők döntsék el, hogy melyik vakcinában bíznak, melyiket tartják hatékonynak, melyiket tartják biztonságosnak, ragaszkodnake az Európai Unió közismerten szigorú, jól működő gyógyszerellenőrzési eljárásához, vagy az önök eljárásában is bíznak, a magyar kormány eljárásában. Mert ilyen módon fog nőni az oltási kedv. Ha az emberek biztosak lehetnek abban, hogy olyan vakcinával oltják be őket, amiben megbíznak, amit őt is elfogadnak biztonságosnak és hatékonynak, akkor ez növelni fogja az oltási kedvet. Amióta önök csinálják ezt a szélhámoskodást az orosz meg a kínai vakcinával, azóta a KSH kutatásai alapján is csökken az oltási kedv. Ezt meg kell fordítani. Ez közös érdekünk. Most tehetnek ennek érde-kében önök valamit. Benyújtottunk egy módosító indítványt, amely garantálja azt, hogy mindenki olyan vakcinával oltassa be magát, amiben bízik, amit elfogad, és hogy emiatt ne érje őt hátrány. Ez egy pofonegyszerű módosító javaslat. Önök ezt az Igazságügyi bizottságban leszavazták anélkül, hogy indokolták volna, hogy miért, de abban bízom ott mégsem szakértők ülnek , biztos félreértettek valamit. Most itt a kiváló lehetőség. Mi a plenáris ülésen kértük azt, hogy erről szavazás legyen. Egy óra múlva itt lesz a lehetőség. Önök a szabad vakcinaválasztásra mondhatnak igent vagy nemet. Ott lesz önök előtt a gomb. Kérem azt, hogy ezt gondolják meg! Gondolják meg, hogy ha tényleg van szabad vakcinaválasztás önök közül sokan azt mondják, látom, hogy küldik a bérkommentelőket az oldalamra, hogy de hát van szabad vakcinaválasztás , ha van szabad vakcinaválasztás, akkor semmi probléma, nyomják meg az igen gombot, akkor az önök szándéka is ez, és innen kezdve törvényi garanciája lesz minden magyar polgárnak a szabad vakcinaválasztásra. De ha nemet mondanak, az azt mutatja, hogy önök nem akarják biztosítani a szabad vakcinaválasztás jogát, és ilyen módon önök lényegében, nem mondom, hogy oltásellenes, mert nem szeretnék itt nagy szavakkal dobálózni, mint ahogy ezt önök teszik, de mondjuk azt, nem kellően felelős magatartást tanúsítanak, és az önök döntése lesz az, ami még jobban alá fogja ásni az oltásba vetett bizalmat. Még egyszer kérem önöket, hagyják, hogy segítsünk! Tegyék egyértelművé a magyar polgárok számára, hogy szabad vakcinaválasztás van. Ha ezt megteszik, akkor ezzel segíteni fogják azt, hogy több ember válassza nyugodt szívvel azt, hogy beadatja magának az oltást. Köszönöm szépen. [[Taps a Jobbik padsoraiból.]]
Köszönöm szépen, Arató Gergely képviselő úr. Megadom a szót Keresztes László Lóránt képviselő úrnak, frakcióvezető úrnak, LMP.
Köszönöm a szót, elnök úr. Tisztelt Országgyűlés! Tisztelt Képviselőtársaim! Valóban lefolytattuk az általános vitáját ennek a törvényjavaslatnak igen hosszan. Úgy emlékszem, hogy 4 és félórás… Hallatszik a hangom? [[Jelzésre:]] Kiváló, köszönöm szépen, csak mert legutóbb probléma volt a mikrofonommal. Tehát egy igen hosszú általános vitát folytattunk. Én azóta figyeltem az önök megnyilatkozásait, sajtónyilatkozatait, és látható, hogy gyakorlatilag semmi nem ment át, amit mi megfogalmaztunk önök felé. Azóta is semmiféle önkritikára nem voltak hajlandóak, és nem ismerték el, hogy nagyon-nagyon súlyos hibákat vétettek itt az elmúlt bő egy évben a válságkezelés és a járványügyi védekezés terén. Mi elmondtuk az általános vitában is, hogy önök nem éltek, hanem visszaéltek a rendkívüli felhatalmazással, amit egyébként egyöntetűen megszavazott no-vemberben az önök számára az ellenzék. Az önök válságkezelése elégtelennek bizonyult, és ebből kifolyólag egy nagyon súlyos, mély társadalmi és gazdasági krízis alakult ki Magyarországon. Hosszan sorolták a képviselőtársaim, hogy milyen költségvetési tételekkel szórták el ezt a pénzt, amit a legnehezebb helyzetbe került magyar családok támogatására lehetett volna fordítani. Ezt semmiképpen nem szeretném megismételni. [[14.40]] Annyi pontosítás még a Budapest-Belgrád vasútvonal kapcsán, hogy nem is csak 82 milliárdról beszélünk. Két év alatt, ha az idei évet is tekintjük, a költségvetésben már 200 milliárd szerepel, és a mai napig egyetlenegy számot nem mondtak, hogy hány munkahely megteremtését várják ettől az önök által titkosított, amúgy értelmetlen projekttől. Amiről beszélnünk kell mindenképpen, az egy olyan helyzet, amely rendkívüli, katasztrofálisan veszélyes helyzetet állít elő a jelenlegi krízishelyzethez képest is. Amikor azt mondjuk, hogy az első lépésük volt, hogy önök ne éljenek, hanem visszaéljenek ezzel a rendkívüli felhatalmazással , arra gondolunk, hogy ez abban nyilvánult meg, hogy gyakorlatilag amint megkapták újra a felhatalmazást a rendeleti kormányzásra, önök nagyon durva újabb megszorításokkal érintették az önkormányzatokat. Teljesen világos, az önkormányzati szövetségek és egyébként kormánypárti városvezetők is világossá tették, hogy az a helyzet, ami kialakult, az újabb megszorítások, az újabb elvonások a működőképesség határára sodorták az önkormányzatokat. Láthattuk az elmúlt időszakban, különböző ígéretek hangzottak el Gulyás Gergely minisztertől, hogy majd leülnek tárgyalni az önkormányzati szövetségekkel, városvezetőkkel, és tárgyalnak arról, hogy milyen módon lehet visszapótolni a kiesett bevételeket. De én itt időhúzást látok, nem veszik komolyan az önkormányzati szövetségeket, nem veszik komolyan a városokat sem, és itt egy nagyon durva, politikai alapon elindított támadást látunk az önkormányzatok ellen. Az legyen világos mindenkinek: amikor önök ilyen megszorító politikát folytatnak, amikor ilyen drasztikus módon elvonják a forrásokat, akkor nem a városokat, nem a városvezetőket, nem az ellenzéki polgármestereket támadják, hanem közvetlenül a magyar embereket sodorják veszélybe, és a magyar embereknek okoznak károkat. Ugyanis az önkormányzatok nagyon fontos, a legfontosabb közszolgáltatások biztosításáért felelősek, és ha önök nem biztosítják, a kormány, illetve az Országgyűlés nem biztosítja a forrásokat arra, ami egyébként a feladatuk, akkor az összeomlás szélére kerülnek ezek a közszolgáltatások. Ezért ki vállalja a felelősséget, tisztelt képviselőtársaim? Beszélhetünk itt például tömegközlekedésről. Láthatjuk, hogy egyre több város jelenti be, hogy gyakorlatilag képtelenek fenntartani a tömegközlekedést, kénytelenek olyan intézkedéseket hozni, amelyek önmagában veszélyesek, tehát a járatcsökkentés eszközével élnek, egyszerűen nem tudják fenntartani a jelenlegi szolgálatot az önök megszorításai miatt, és ez egyértelműen növeli majd a fertőzésveszélyt, hiszen ha ritkábban járnak a különböző tömegközlekedési járatok, nagyobb lesz a zsúfoltság, nagyobb lesz a fertőzésveszély. Hasonlóképpen: ha leáll vagy gyengül a tömegközlekedés, az növelni fogja a személygépkocsi-forgalmat, növelni fogja a balesetveszélyt, a légszennyezettséget, a zsúfoltságot, és amúgy közvetlenül is gazdasági károkat fog okozni az embereknek; tehát nem az önkormányzatoknak csak, hanem az embereknek, és ezért önöket, az önök kormányát terheli a felelősség. Hasonlóképpen beszélhetünk a legfontosabb közszolgáltatásról, az ivóvízellátásról. Azt pontosan tudják, hogy amúgy is a működőképesség határára került a lehető legtöbb víziközmű-szolgáltató cég, és nagyon komoly a forráskiesésük. Ehhez képest önök semmiképpen nem segítenek nekik, és az önkormányzati elvonásokkal az önkormányzatokat is olyan helyzetbe hozzák, hogy ne tudják kipótolni a szükséges forrásokat. Ez megint csak azt fogja eredményezni, hogy elmaradnak a karbantartások, a jelenleginél még több lesz a csőtörés, egyre több helyen lesz probléma a vízminőséggel, szakemberek még nagyobb számban fogják otthagyni az ágazatot, és a későbbiekben megint olyan óriási gazdasági károkat fognak okozni, ami, mondhatjuk, gyakorlatilag kezelhetetlen lesz. A kérdésem az, tisztelt képviselőtársaim, önök közül nagyon sokan egyéni képviselők, hogy konzultálnake az önök területén lévő városvezetőkkel, polgármesterekkel, halljáke az ő vészjelzéseiket, és miért nem lépnek fel egy ilyen brutális megszorító politika esetén a kormányukkal szemben, miért nem követelik meg a kormánytól, hogy a teljesen felesleges, százmilliárdokat felemésztő gigantikus beruházásokat állítsák le, az önkormányzati forrásokat pedig azonnal pótolják, és állítsák le ezt az önkormányzatokat érintő brutális megszorító politikát, hiszen ez alapvetően az embereknek okoz kárt, és konkrétan nehezíti vagy adott esetben megakadályozza, hogy az önkormányzatok a védekezés nagyon fontos feladatát ellássák. Köszönöm szépen.
Köszönöm szépen, képviselő úr. Megadom a szót Nacsa Lőrinc képviselő úrnak, KDNP.
Köszönöm szépen a szót. Tisztelt Elnök Úr! Tisztelt Országgyűlés! Nagyon érdekes nézni, ahogy magyarázzák a bizonyítványt a baloldali képviselők, hogy miért fordulnak szembe megint az ország érdekével, miért fordulnak megint szembe a választóikkal, és miért mondanak nemet arra, hogy egy járvány kellős közepén, a harmadik hullám kapujában a veszélyhelyzetet újabb 90 napra meghosszabbíthassa a parlament. Önök óriási gesztusként tálalják, hogy 3 hónappal ezelőtt az önök szavazataival együtt fogadta el az Országgyűlés a 90 napra szóló felhatalmazást, a veszélyhelyzet kihirdetését. Önök mindig elfelejtik elmondani és elhallgatják azt, hogy tavasszal az önök ígéretei, a hétpárti egyeztetések ellenére sem szavazták meg a veszélyhelyzetet, és ha önökön múlt volna, nem lett volna gyors döntéshozatal. Most is úgy állunk, hogy ha önökön múlna, ha önökre hallgatnánk, és az önök forgatókönyve valósulna meg itt a parlamentben, akkor holnaptól a hitelmoratóriumnak vége lenne, a magyar családoknak, több mint egymillió magyar családnak kellene fizetnie a hiteltörlesztőjét holnaptól, több mint 50 ezer magyar vállalkozásnak kellene holnaptól fizetnie a hitelét, pedig július 1-jéig meghosszabbítottuk a hitelmoratóriumot, csak önök szerint ennek most vége kellene hogy legyen. Ugyanez vonatkozik a bértámogatásokra is. Ha önökön múlna, akkor holnaptól a bajba jutott szektorok nem kapnának bértámogatást, amit most már a kormány egy hónapra előre fizet ki és nem csak utólagos elszámolás keretében. [[Z. Kárpát Dániel: Persze, persze!]] Ha önökön múlna, akkor az otthonfelújítási támogatás is megszűnne holnaptól, és az a több száz, több ezer család, amely már ebben az évben igényelte, a Magyar Államkincstártól már nem kaphatná meg a támogatását, mert önök szerint ezeket a programokat meg kell szüntetni. Önök szerint ezeket a programokat be kell szüntetni, mert önök nem akarják, pedig ezeket a programokat mind-mind a veszélyhelyzet ideje alatt hirdette ki a kormány, mégis önök úgy gondolják, hogy ezekre a programokra többet nincs szükség. Nagyon érdekes, hogy a piti politikai, hatalmi törekvéseik miatt megint azt mondják, ahol tavasszal tartottunk, önök ugyanoda visszaérkeztek, önök a piti politikai, hatalmi érdekeik miatt azt mondják, hogy nincs szükség felhatalmazásra, egy járványhelyzet kellős közepén nincs szükség gyors, hatékony döntéshozatalra, ahogy ezt a kormány az elmúlt időszakban is tette. Külön vicces, hogy Bencsik képviselő úr a felszólalása első részében olyan hangokat ütött meg, úgy érzékeltem, mintha vissza akarna kérezkedni a Jobbikba [[Arató Gergely: Te meg a Fideszbe kérezkedsz be!]] , hátha kap egy helyet a Gyurcsány-listán, és debilnek minősítette azokat a kérdéseket, amely kérdések mindannyiunkat foglalkoztatnak. Például az újraindítás kérdései, a fokozatos, felelősségteljes nyitás vagy egyben nyitás a járványhelyzet végén, a vakcinaigazolványok ügye, ezek olyan fontos kérdések, amelyek mindannyiunk életét érintik, minden magyar állampolgárt érdekelnek ezek az ügyek. A nemzeti konzultáció kérdéseit ön nemes egyszerűséggel debilnek nevezte, olyan ügyeket, amelyeket minden magyar ember szem előtt tart és fontosnak tart. Ezek után azt a remek és bátor döntést merte meghozni, hogy nem nyom gombot e törvény szavazásakor. Tisztelt Arató képviselő úr, azért mondjuk, hogy önök oltásellenesek, mert önök oltásellenesek. Önök azt mondták az orosz vakcinára [[Arató Gergely: Micsoda érv! Micsoda érv!]] , önök azt mondták az orosz vakcinára, hogy emberkísérlet. Önök azt mondták a kínai vakcinára, hogy petíciót kell indítani, és az emberek írják alá, hogy ne lehessen Magyarországon a kínai vakcinát felhasználni. Ezt nevezem én oltásellenességnek, amikor petícióval fordulnak az emberek felé, hogy írják alá, hogy ne lehessen egy vakcinát felhasználni, egy olyan vakcinát, amely egyébként több százezer életet meg fog menteni Magyarországon. Önök petícióval fordultak az emberek felé, hogy írják alá, hogy ne használják a kínai vakcinát. Milyen felelőtlen lenne az a viselkedés, ha önökre hallgatnánk és megvárnánk, amíg a lassú Európai Gyógyszerügynökség, mondjuk, szeptemberben vagy októberben engedélyezi a kínai meg az orosz vakcinát, mert az ön főnöke a múlt héten azt mondta, hogy előbb-utóbb úgyis engedélyezve lesz az Európai Gyógyszerügynökség által! Azalatt mennyi magyar életet tudunk megmenteni azért, mert már most tudjuk majd használni az orosz és a kínai vakcinát?! Azok lennének elvesztegetett életek, és az az önök lelkét terhelné, ha önökre hallgattunk volna az oltással kapcsolatban is. Hogyan vehető komolyan az a módosító javaslat, amelyet önök benyújtottak egy olyan törvényhez, amelyről két héttel ezelőtt elmondták, hogy nem fogják megszavazni? Hogyan vehető komolyan egy olyan képviselői módosító, amelyet egy olyan törvényhez nyújtanak be, amit kezdettől fogva szidalmaznak, és amiről elmondták, hogy nem fogják megszavazni? Hogyan lehet ezt komolyan venni, tisztelt képviselő úr? Volt egy időszak, amikor politikai befolyásolás alatt álltak a különböző egészségügyi szervek, például a gyógyszerhatóság. Ez az a kommunista rendszer volt, amit az ön főnöke lelkesen kiszolgált a Központi Bizottság titkáraként. Az volt az az időszak, amikor politikai befolyás alatt állt például az orvostudományi intézet vagy gyógyszerintézet. Amikor megint leszólja a magyar szakembereket, a járványügyi szakembereket, a Gyógyszerészeti Intézet szakembereit és elmondja, hogy csak a professzionális Európai Gyógyszerügynökség az, amiben hinni lehet, ami kizárólagosságot élvez, és csak ott található meg a profizmus, akkor ön belerúg több száz magyar tudósba [[Arató Gergely: Őket veszitek semmibe!]] , belerúg több száz magyar szakemberbe, akik megfeszítve dolgoztak az elmúlt egy évben, hogy legyőzzék a járványt, és megtalálják azokat az ellenszereket például a vakcinával kapcsolatban, amelyek több százezer magyar életet menthetnek meg. Erre mondjuk mi, hogy önök oltásellenesek. Önök folyamatosan kipécéznek vakcinákat, hangulatot keltenek vakcinák ellen, ezért kérjük önöktől immár nagyon sokadszorra, hogy fejezzék be az oltásellenességet. Köszönöm szépen. [[Taps a kormánypártok padsoraiból.]]
Köszönöm szépen, Nacsa Lőrinc képviselő úr. [[Z. Kárpát Dániel: A végrehajtókról nem beszéltetek!]] Következik Hollik István képviselő úr. [[Arató Gergely: Nézzük a KDNP-s gyalázkodóverseny második helyezettjét!]]
Köszönöm szépen a szót, elnök úr. Néhány szóban én is reagálnék arra, ami az előzőekben elhangzott. Egyrészt, tisztelt baloldali képviselőtársaim, értsék már meg, hogy a járvány elleni sikeres védekezés alapfeltétele a kormány rendkívüli felhatalmazása. [[14.50]] Ez nemcsak Magyarországon van így, hanem mindenhol így van, és ha önök ezt az alapfeltételt sem akarják biztosítani, akkor tulajdonképpen megint csak önmagukat árulják el, hogy valójában önök nem a járvány elleni védekezés sikerében érdekeltek. [[Közbeszólás a kormánypártok soraiból: Így van!]] Adják meg ezt a lehetőséget, és utána természetesen lehetőségük, sőt alkotmányos kötelezettségük, hogy kritizálják az egyes intézkedéseket. Lehetőség szerint, én azt mondanám, úgy lenne méltó és udvarias, ha lezárnánk a védekezést, sikerrel magunk mögött hagynánk a járványt, és utána egyébként önök is hitelesebben vonhatnának mérleget, hogy sikeres volte ez a védekezés vagy sem. De ha önök a védekezés alapfeltételét sem akarják biztosítani ezzel a rendkívüli felhatalmazással, azzal megint önmagukat árulják el, hogy önök nem szeretnék azt, hogy a járvány ellen sikeresen tudjunk védekezni. Képzeljék már el, hogy mi lenne, ha Szlovákiában, ahova elemi erővel tört be a járvány harmadik hulláma, a szlovák kormány nem tudna intézkedni olyan gyorsan, amilyen gyorsan rendkívüli felhatalmazással lehet. Mi lenne? Az életekbe kerülne! Tehát önök emberéletekkel szórakoznak csak azért, mert a politikai érdekük jelenleg azt diktálja, hogy ezt a rendkívüli felhatalmazást ne szavazzák meg. Ez a helyzet. [[Z. Kárpát Dániel közbeszól.]] Én nagyon sajnálom, hogy Mesterházy képviselőtársunk most nincs itt, mert ő kikérte magának, hogy oltásellenesek lennének. Csak meg kellett volna hallgatnia Arató képviselőtársát, és akkor rögtön rájönne, hogy miről is beszéltünk, amikor azt mondjuk, hogy önök oltásellenesek. Erről beszélünk! Amit itt Arató képviselő úr előadott, az egyébként tipikus komcsi tempó: körmönfont módon, de mégiscsak abba az irányba mutat, hogy bizalmatlanságot keltsenek a vakcinával szemben. Ez volt az ön mondandójának a lényege. Így, úgy, amúgy, de hogy hát azért nem lehet megbízni ezekben a vakcinákban. Szégyelljék magukat! A hatóságoknál felelős szakemberek dolgoznak, magyarok, akik azért tesznek meg mindent [[Arató Gergely közbeszól.]] [[Arató Gergely közbeszól.]] hogy megvizsgálják ezeket a vakcinákat, és ha ők azt mondják, hogy a saját honfitársaik használhatják ezeket a vakcinákat, akkor hogyan jön maga ahhoz, hogy az ő hatósági engedélyüket kétségbe vonja? Hogyan jön maga ahhoz? És hogy fog majd tudni egyébként elszámolni a lelkiismeretével, amikor azért, mert ön és a főnöke a Facebookon hangulatot kelt, lesznek olyan emberek, akik nem oltják majd be magukat ezekkel a vakcinákkal, és mondjuk, ne adja Isten, ezek az emberek koronavírusosok lesznek, ne adja Isten, mondjuk, az életüket vesztik? Hogy számol majd el ön a lelkiismeretével? Most nem csodálkozom egyébként, hogy a telefonjába mélyed (Arató Gergely közbeszól.), mert egyébként ezzel majd önöknek kell elszámolni. [[Z. Kárpát Dániel közbeszól.]] Önöknek kell elszámolni! És tényleg az a helyzet, hogy lebuktak. Amikor az ön főnöke a múlt héten azt mondja, hogy előbb-utóbb az orosz meg a kínai vakcinának is nyilvánvaló, hogy lesz európai engedélye, az azt jelenti, hogy önök pontosan tudják, hogy ezek biztonságos vakcinák, tehát amit egyébként a magyar hatósági szakemberek mondanak, az úgy van. Ennek ellenére hergelnek e kettő vakcinával szemben. Szakács képviselő úr, aki szintén nincs itt, azt mondja, hogy az emberek nem akarják a rendkívüli jogrend végét, mert akkor újra fizetni kell a hitelüket. Ebben speciel egyetértek vele. Csak azt felejtette el mondani, hogy az ő nem szavazatuk azt jelentené, hogy holnaptól kezdve az embereknek a hitelt újra fizetniük kell. [[Z. Kárpát Dániel közbeszól.]] És ha már egyébként objektív tájékoztatás és megnyilatkozás, azért azt valahogy elfelejtették elmondani a hitelmoratóriummal kapcsolatban, hogy az mind személyi összetételében, mind kiterjedtségében az egyik legnagyobb egész Európában. [[Z. Kárpát Dániel közbeszól.]] Tehát ez valós segítséget jelent a magyar családoknak és a magyar vállalkozásoknak egyaránt. Én is csatlakoznék itt Nacsa képviselőtársamhoz Bencsik Jánossal kapcsolatban, amikor azt mondja, hogy a konzultáció debilség. Lassan 300 ezer ember mondja azt, hogy ez nem így van, amit ön mond, és valószínűleg egyébként ez lényegesen több lesz. És képviselő úr, majd idézze vissza az emlékezetébe a saját szavait akkor, amikor meglátja a konzultáció végeredményét, mert bár én nem tudom, de nagyon sejtem, hogy több kérdésben is egyébként [[Közbeszólás a Jobbik soraiból. Az elnök csenget.]] nagyon közel lesznek az álláspontok egymáshoz. És például a vakcinaigazolvánnyal kapcsolatban [[Z. Kárpát Dániel közbeszól.]] majdnem biztos vagyok benne, hogy majdnem fifti-fifti lesz az eredmény. Ebből is látszik, hogy ez egyáltalán nem debil. Vagy egyébként ha megnézi az Indexnek a konzultációs eredményét, abból is ezt láthatja. Ezek nem evidens kérdések, nem debilség, nem bohóckodás, mint ahogy azt egyébként Jakab Péter mondja. Becsüljék már meg az embereket! Tiszteljék már meg őket azzal, hogy meghallgatják a véleményüket! De nyilvánvalóan önök nem ezt csinálják, mert nem kíváncsiak a magyar emberek véleményére, hanem még járványügyben is csak a saját politikai érdekeik vezetik önöket. Úgyhogy szégyelljék magukat, hogy a rendkívüli felhatalmazást nem adják meg a kormánynak! A Fidesz-KDNP-re viszont az emberek számíthatnak, ezért mi a rendkívüli felhatalmazást természetesen meg fogjuk szavazni. [[Közbeszólások a Jobbik soraiból.]] Köszönöm szépen. [[Taps a kormánypártok soraiban.]]
Köszönöm szépen, Hollik István képviselő úr. A következő hozzászóló Balla György képviselő úr, Fidesz.
Köszönöm szépen a szót, tisztelt elnök úr. Igyekszem higgadt maradni, de nem tudom garantálni, hogy ezt végig meg is őrzöm [[Derültség.]] mert amit önök most itt bemutattak, annál primitívebb, aljasabb, tisztességtelenebb színjátékot még életemben nem láttam. [[Közbeszólás a Jobbik soraiból: Jó sokáig bírtad!]] Mesterházy Attila feláll, kikéri magának, hogy oltásellenesnek minősítjük őket, elmondja, hogy a hány százezres Facebook-oldalán mindenkit kér arra, hogy oltassa be magát, ő maga elsőként jelentkezett ezt egyébként róla el is hiszem , majd bejön Arató képviselő úr, és bemutatja a világ legnagyobb, teljesen egyértelmű oltásellenes hozzászólását. Nettó hazugságokat állít. Megvádol magyar szakembereket, megvádolja a teljes magyar kormányt, megvádolja az embereket, döbbenetes, miket tud mondani, rádióinterjúban adott utasítást és a többi, mintha komolyan mondom meg lenne hibbanva; lehet, hogy nem állok messze a valóságtól. Amit ön most itt bemutatott, képviselő úr, az tényleg arról szól, hogyan lehet az embereket elbizonytalanítani. És én szeretnék vitatkozni Hollik képviselő úrral. A képviselő úr azt mondta, hogy amit Arató úr művelt, az egy körmönfont hazugság. Szerintem meg egy végtelen primitív és átlátszó aljasság. Úgy beszélnek az oltás mellett, hogy egyébként mindenkit elbátortalanítsanak. Önöket nem érdekli, hogy nagyszerű felkészültségű magyar hivatalok teljesen egyértelműen állítják, hogy mindegyik, Magyarországon lévő oltóanyag egyébként hasznos. Önt nem érdekli, mert nyilván sokkal nagyobb tudása van, mint mondjuk, Merkely professzor úrnak, így ránézésre is látszik [[Derültség a kormánypártok soraiban.]] meg a korábbi hozzászólásaiból is, hogy vírusügyben, oltásügyben, egészségügyben Merkely professzor úr meg ön közül biztos, hogy ön a sokkal nagyobb. [[Z. Kárpát Dániel közbeszól.]] Önt nem érdekli az ő véleménye, aki azt mondja, hogy az a legjobb oltás, ami itt van és már be van adva. El tudja képzelni, hogy egy világhírű orvosprofesszor, mint Merkely professzor úr, arról beszélne, ha bizonytalan lenne bármelyik oltás is Magyarországon, akkor egyébként érvelne mellette? Úgy látom, ön el tudja képzelni, mert önnek ezt adták pártutasításba, hogy ezt mondja. [[Nacsa Lőrinc: Bizony!]] De feltételezem, hogy magától is ezt mondaná, mert semmi más nem érdekli semmi más nem érdekli , csak az, hogy hogy tudjon ártani, hogy legyen az ország helyzete minél rosszabb, és ezért úgy gondolja, hogy magának minél jobb. Ezt csinálták kormányon is, ezt csinálják ellenzékben is. Ön semmit nem változott, ugyanolyan maradt, mint volt. Ugyanolyan maradt, mint volt! [[Z. Kárpát Dániel: Mit akarsz mondani?]] Az sem gondolkodtatja el önöket, ami sajnos a napokban látszik Szlovákiában. Ha jól emlékszem, több hónapon keresztül a teljes baloldal a teljes baloldal! azzal kampányolt, hogy legyen rendszeres tesztelés, mindenkit tesztelni kell, az a megoldás. Karácsony úr talán még most is tesztel. Na, ha volt Európában egy ország, amelyik, nem azt mondom, hogy megfogadta az önök tanácsait, de hasonló módon járt el, az pont Szlovákia volt. Nagyon sajnálom őket, szánom, ami ott történt, de az a helyzet, hogy a szlovák kormánynak be kellett jelentenie, hogy segítséget kér az egészségügyi ellátásban, olyan mérvű a járvány. Ennyit használ az az általános, fene nagy általános teszt, amit önök több hónapon keresztül követeltek. És ezek után maguknak még kinyílik a szája, és azt merik mondani, hogy amit a magyar kormány tett járványkezelésügyben, az mind haszontalan? Még képesek kinyitni a szájukat? Mekkora aljasság ez?! [[Közbeszólások a Jobbik soraiból: Ezt te se gondolod komolyan! Népbiztos vagy!]] [[15.00]] Ami pedig azt illeti, hogy a veszélyhelyzeti törvényt nem támogatják: milyen átlátszó kifogások ezek megint! Milyen átlátszó kifogások! Pontosan tudják, mert ennyit azért tudniuk kell, ennyit még föltételezek önökről is, hogy képesek tudni [[Zaj, közbeszólások.]] , hogy nyilvánvalóan veszélyhelyzet idején nem lehet máshogy kormányozni, csak veszélyhelyzeti felhatalmazás alapján. Nem lehet négyhetes parlamenti vitákat folytatni akkor, amikor egyik napról a másikra kell dönteni. [[Az elnöki széket dr. Latorcai János, az Országgyűlés alelnöke foglalja el.]] Szerintem ezt pontosan tudják, csak arra utaznak, hogy ha ezt önök nem támogatják, hátha nem fog sikerülni, és akkor nagy káosz lesz az országban. Önök káoszpolitizálást akarnak [[Közbeszólások az ellenzéki sorokból.]] azt folytatnak, és folyamatosan ezt csinálják. [[Közbeszólások, köztük Z. Kárpát Dániel: Normális ember ilyet nem mond.]] Be lehet azt kiabálni, hogy normális ember ilyet nem mond, de szerintem normális ember ilyet nem csinál, drága képviselő úr! [[Taps a kormánypártok soraiban.]] Amit maguk csinálnak, olyat normális ember nem csinál még ellenzékben sem, csak felelőtlen, a végletekig gyűlölködő, tisztességtelen ember csinál ilyet, mint önök. [[Közbeszólások a kormánypárti sorokból: Így van!]] Képesek a szájukra venni az önkormányzatokat, egy olyan társaság már elnézést, Keresztes képviselő úr, amihez ön most csatlakozott , ami a 2008-as válság idején százmilliárd forintot vett el az önkormányzatoktól! Nem hagyott ott a vállalkozásoknál meg az embereknél, fogta, elvette, és besöpörte az államkasszába. Ön most ezekkel ül egy táborban. Ott van Arató képviselő úr, a kebelbarátja, aki egyébként ezeket még meg is szavazta. És önök beszélnek most bármiféle önkormányzati tönkretételről?! Amikor az a döntés születik meg, hogy mint ahogy az állam is kevesebbet vesz el járulékban, adókban, akkor az önkormányzatok is tegyék meg az embereknek azt a gesztust járulékban, adókban, hogy kevesebbet vesznek el! Egyébként nem mindenki, nem a multik, a kisvállalkozások, a magyarok, amikért ön egyébként szóban néha ki szokott állni, csak úgy látszik, hogy amikor úgy kívánja a politikai érdek, akkor pont az ellenkezőjét mondja. Tisztelt Képviselőtársaim! Tisztelt Elnök Úr! Elnézést kérek, ha egy kicsit indulatos voltam, de amit az ellenzék, amit a baloldal ma bemutatott, azt gondolom, azt higgadtan, nyugodtan nem lehet tűrni. Aljas módon politizálnak, tisztességtelenek, és folyamatosan hazudnak, különösen Arató képviselő úr. Köszönöm a figyelmüket. [[Taps a kormánypártok soraiban.]]
Szeretettel köszöntöm képviselőtársaimat. Köszönöm szépen, képviselő úr. Tájékoztatom önöket, hogy négyen várnak még e napirendi pont keretében felszólalásra. Most Keresztes László Lóránt frakcióvezető úrnak adok szót, az LMP képviselőcsoportjából. Parancsoljon, frakcióvezető úr! Öné a szó.
Köszönöm a szót. Tisztelt Elnök Úr! Tisztelt kormánypárti Képviselőtársaim! Nem gondolom azt, még egy ilyen heves vitában sem, hogy az a helyes, ha önök abból rendeznek ilyen háziversenyt, hogy ki tudja durvábban gyalázni, hazugságokkal gyalázni az ellenzéket. Azzal kapcsolatban, hogy ki rúgott bele a vírusvédelemben avatott szakemberekbe: október 2-án az önök egyik befolyásos… Így van! Október 2-án az önök egyik befolyásos államtitkára konkrétan riogatással vádolta meg Jakab Ferenc virológus professzort aki a késlekedő intézkedésekre és az elszaladó számokra hívta fel a figyelmet , és azt mondta egy televíziós műsorban október 2-án, a második hullám kezdetén, hogy a számok stabilizálódtak. Azt gondolom, hogy ez a súlyos felelőtlenség, és ez volt az, amikor egy politikus, egy befolyásos kormánypárti politikus belerúgott egy virológus professzorba, egy szakemberbe. Amikor azt mondja, Hollik képviselő úr azt hazudja, hogy az emberi életekkel szórakoznak az ellenzéki képviselők, emlékezzünk rá, hogy Gulyás Gergely miniszter egy kormányinfón nyilvánosan a televízióban bagatellizálta a 65 év alattiakra a vírus hatását, hogy milyen hatást gyakorolhat. Ez a súlyos felelőtlenség. Azt gondolom, amikor egy miniszter ilyen súlyosan felelőtlen kijelentéseket tesz, na az, az a súlyos. [[Az elnök a csengő megkocogtatásával jelzi az időkeret leteltét.]] Még egy dolgot engedjenek meg, tisztelt képviselőtársaim, elnézést kérek, elnök úr: amikor Mészáros Lőrincnek önök úgy adnak 18 milliárdot a szállodaláncához, hogy párhuzamosan az építőipari cégeiből 11,5 milliárd osztalékot kivesz, na, arra nincs szükség. [[Folyamatos közbeszólások a kormánypárti padsorokból: Idő!]] Ehhez nem lehet felhatalmazást adni, mert ez a magyar emberek elárulása, és ez az a politikai szórakozás, ez a politika egy gyalázatos politikai játék, amit egy ilyen súlyos járványügyi helyzetben bűn, a magyar emberek ellen elkövetett bűn megcsinálni kormánypárti pozícióból…
Köszönöm szépen, frakcióvezető úr. Arra kérek mindenkit, hogy igyekezzen betartani az időkeretet. A Jobbik képviselőcsoportjából Rig Lajos képviselő úr következik. Parancsoljon, képviselő úr! Öné a szó.
Köszönöm szépen a szót. Tisztelt Elnök Úr! Tisztelt Képviselőtársaim! Így a vita hevében engedjék meg, hogy pár kiegészítés vagy helyretétel azért szóba kerüljön. Önök itt a kormányzati padsorokban oltásellenességről beszélnek. Azért tegyünk már tisztába valamit: oltásellenes az, aki semmilyen fajta oltást nem támogat. [[Közbekiáltások a kormánypárti sorokból: Nem! Balla György: Aki csak azt támogatja... Az elnök csenget.]] Megpróbáltam, Balla képviselő úr, türelemmel végighallgatni az ön beszédét, ugyanezt elvárom öntől is. Az oltásellenesség mindenfajta oltás ellen szól. A vakcinába vetett hit, az egy másik kérdés. Mondjanak az Európai Unióban még egy olyan országot és kormányt, aki a vakcinákból, az oltásból politikát csinált! [[Dr. Völner Pál: Ellenzékek. Balla György: Ellenzék van olyan... Az elnök csenget.]] Mondjanak egy olyan országot, mondjanak még egy olyan országot és kormányt, ahol kormánypárti politikus orvosi rendelőbe oltóanyagot szállít! Mi lesz a következő? Önök adják be az oltást?! Mi ez, ha nem színtiszta politika?! Az emberek nagy része bizalmatlan lett a vakcinák miatt. Többfajta vakcina létezik ma Magyarországon, és önök összevissza beszéltek róla. Hol van még egy olyan ország, ahol egy eljáró hatóság feladatát egy kormányzati rendelet felülírja?! Miért iktatták ki a rendszerből a gyógyszerészeti kamarát? Önök arra használták fel ezt a rendkívüli helyzetet, hogy egy olyan egészségügyi törvényt, új egészségügyi törvényt vezessenek be, amivel az egészségügyi szakdolgozók és orvosok nem mindegyike ért egyet, vagy nagy része nem ért egyet, és itt most nem a béremelésről beszélek. Önök ezelőtt 90 nappal kértek egy felhatalmazást, amelyet az ellenzék is támogatott. Ez a 90 nap lejárt, ez a támogatás megszűnt épp azért, mert önök nem arra használták fel, amire engedélyt kértek. Önök sunyi, alattomos módon átalakítják az egészségügyi rendszert. Átalakítják úgy az egészségügyi rendszert, hogy közben rébuszokban beszélnek. Azt mondják, hogy az egészségügyi dolgozóknak 30 napjuk van megismerni az új munkaszerződésüket, vírusidőszak alatt 30 napjuk van megismerni, és van olyan egészségügyi dolgozó, aki a mai napig nem kapta meg, és mindjárt itt van február 28-a, és nem tudja, hogy mit tartalmaz a munkaszerződése, és önök ezt nem veszik figyelembe. Önök az életek megmentéséről, gyógyszerekről beszélnek. Tudják, hogy a tumoros betegségek fájdalma mit jelent egy családtagnak vagy mondjuk, egy betegnek? Azt a legnehezebb csillapítani, csökkenteni vagy megszüntetni. S most már az Unió elért arra a szintre, hogy olyan gyógyászati pluszadalékokat ad a kemoterápia mellé, ami ezeket a fájdalmakat csillapítja. És ki az az egyetlenegy kormány, aki szembeszáll mindezzel az ENSZ-ben? Magyarország Kormánya. Az orvosi célra használható kannabisz lehetőségét elveszik a tumoros betegektől úgy, hogy sok… [[Nacsa Lőrinc felé fordulva:]] Nacsa képviselő úr, hiába, ez nem bábszínház, ne tessék mutogatni! Tehát úgy, hogy minden egyes EU-tagállam egészségügyi szervezete egyetért vele. Tehát ha önök az elkövetkezendő 90 napot arra fogják felhasználni, amit az előzőekben elmondtak képviselőtársaim, hogy haverok zsebét tömik ki, MotoGP-beruházásokra több tíz évre eladósítják ezt az országot, nincs az a képviselő, aki megadja. De ha azt mondják önök, hogy nem kilencezer lélegeztetőgépet, hanem csak ötszázat szerzünk be, amit tudunk használni az egészségügyi rendszeren belül, és szerzünk be még százat, amit oda tudunk adni a szlovákoknak, mert sajnos egészségügyi dolgozót nem fogunk tudni adni nekik segíteni, akkor ezt lehet támogatni. De ahhoz nem kell felhatalmazási törvény, hogy újabb TOP-os pályázatokat szórjanak szét. S még egy az önkormányzatokról: különleges jogrendben a polgármesterek önállóan döntenek akár a költségvetésről és más határozati javaslatokról. Nagyon sok polgármesterrel, illetve képviselővel beszéltem, hogy ezen változtatni kell, hiszen magukra hagyják a polgármestereket a döntésekben. [[15.10]] Lehet, hogy jó döntéseket hoznak, de a rossz döntésekben is cserben hagyják őket. Miért nem lehet olyan online képviselő-testületi üléseket tartani, ami az Ötv. szabályainak megfelelő, és akkor nem kerülhetnének olyanok felszínre, hogy egy polgármester önhatalmúlag olyan önkormányzati szerződéseket köt, ami hátrányosan érinti az önkormányzatokat? Ez egy pozitív előrelépés lett volna, de önök semmi másra nem akarják ezt az egészet fenntartani, mint hogy továbbvigyék a politikát, és félrevezessék az embereket a vakcinák iránt, illetve hogy azokat az egészségügyben hozott új törvényeket belügyminisztériumi szinten végigvigyék az egészségügyi rendszeren. Szégyen! És az utolsó zárszó: több helyen elhangzott az, hogy az egészségügyi dolgozóknak az átoltottsága 80-90 százalék szemenszedett hazugság! [[Kezével a telefonjára mutatva:]] Itt az e-mail, hogy a második kört bizonytalan ideig lefújták. Ha egyszer kiáll akár az országos tiszti főorvos vagy a kancelláriaminiszter, akkor megfelelő számokat mondjon! A 90 százalék, a 80 százalék messze van a valóságtól. Boldogok lehetünk akkor, ha az egészségügyi dolgozók 40 százaléka, aki jelentkezett, 40 százaléka át van oltva. Tehát ennyit a vészhelyzetről és az önök által hozott intézkedésekről! [[Taps a Jobbik padsoraiból.]]
Köszönöm szépen, képviselő úr. A hátralévő időkeret erejéig Arató Gergely képviselő úr következik, a DK képviselőcsoportjából. Parancsoljon, képviselő úr, öné a szó.
Köszönöm szépen. Aki nyomon követte eddig ezt a vitát, az szerintem világos képet kapott arról, hogy miben különbözik a kormányoldal és az ellenzék hozzáállása. [[Nacsa Lőrinc: Így van! Eddig egyetértünk…]] llenzéki oldalról mi higgadt hangú, szakmai hozzászólásokat mondtunk [[Derültség a kormányzó pártok padsoraiból.]] ; próbáltunk olyan javaslatokat és szempontokat felvetni, amelyek segítenének a járványkezelésben. Ehhez képest itt a nagy hármas, Nacsa, Hollik és Balla képviselő úr, meglehetősen szenvedélyes, személyeskedő és politizáló beszédeket mondott. Az a helyzet, tisztelt képviselőtársaim, hogy önök például azzal vádolják az ellenzéket, hogy mi nem bízunk a magyar szakemberekben, a magyar szakértőkben. Kérem, nézzék meg a 488/2020. kormányrendelet 6/A. §-át: ennek alapján engedélyezték a kínai vakcinát, és ez teszi lehetővé azt, hogy a magyar szakemberek szakmai véleményének megkerülésével lehessen a kínai vakcinát engedélyezni. Én azt kérem tehát önöktől, hogy próbáljunk a tényeknél maradni. Ami meg azt illeti, hogy mennyire veszik komolyan ezt a kérdést, és hogy mennyire sürgős most hirtelen meghozni ezt a rendeletet, azt mutatja, hogy az előző felhatalmazási törvény, mint önök bizonyára tudják, február 10-én járt le. Nem volt sürgős önöknek, hogy idehozzák a parlament elé. Amikor mi kezdeményeztünk parlamenti ülést, el sem jöttek, hanem az utolsó határidő legvége után nyújtják be ezt a törvényjavaslatot [[Dr. Völner Pál: Így van.]] , hogy eljátszhassák azt a politikai színjátékot, hogy ha az ellenzék nem támogatja, akkor holnap következik a világvége. Ha ez ilyen súlyos ügy, akkor két hete miért nem volt fontos, vagy három hete, vagy február 8-án miért csak most lett fontos? Köszönöm szépen.
Köszönöm szépen, képviselő úr. A Fidesz képviselőcsoportjából Turi-Kovács Béla képviselő úr következik.
Köszönöm a szót, elnök úr. Megvallom, engem nem lep meg az ellenzék magatartása. Az ellenzéknek kezdetektől fogva, azóta, amióta a politizálást közösen folytatják, nincs más programja, csak a közös gyűlölködés. Márpedig én szeretném javasolni az ellenzéknek, hogy olvassanak néha Spinozát, aki, amikor őt alaptalanul megvádolták, amikor megtámadták a sajátjai, akkor azt az egyszerű mondatot mondta: higgyék el, a gyűlölködés soha nem vezet jóra. Nos, tisztelt Ház, nekem az a véleményem, hogy ebből a politikából szervesen következett az, hogy nem azt tették, hogy ha valahol hibáztunk, a hibákat támadták volna, hanem általánosságban mindent, amit csak a kormány tesz, kivétel nélkül rossznak állítanak be. Higgyék el, ez hiteltelen, és továbbmegyek: ha végiggondolják, egy öngyilkos politika. A magyar emberek túlnyomó többsége ma már érti és tudja, hogy a vakcina nélkül nem lehet megállítani ezt a fertőző hullámot. Ki tudta azt nemrégen még, hogy lesz harmadik hullám? Senki nem tudhatta. Ki tudta azt vagy ki tudja ma, hogy ennek a harmadik hullámnak milyen következményei vannak? Ha van valami ebben az országban, amikor teljesen indokolt lenne, hogy egy olyan általános összefogás jelenjen meg, ami az emberek túlnyomó többségével megértetné, hogy csak közös fellépés segíthet, és nem azt tennék, hogy anélkül, hogy bármilyen tudományos alapja lenne, a különböző vakcinákat különbözőképpen minősítik… Ha én szocialista lennék, megvallom, hogy én a Pfizerben bíznék a legkevésbé. Hogy miért? Mert egy kapitalista csökevény. [[Derültség a kormányzó pártok padsoraiból.]] Már bocsánatot kérek, nem egy állami intézmény állítja elő, következésképpen nem érdemli meg a bizalmat. A teljes bizalmat nyilvánvalóan a kínai vakcinához kellene hogy megadják, hiszen azt nyilvánvalóan állami felügyelet alatt állítják elő. De most a tréfát félretéve, beszéljünk komolyan: arról van szó, tisztelt Ház, hogy itt minden késedelem, minden napi késedelem emberek életébe kerülhet, és ezt önök se felejthetik el. Azt is tudniuk kell, hogy az a fajta vakcina elleni küzdelem, amit, valóban úgy, ahogy képviselőtársaim elmondták, meglehetősen ravaszul és meglehetősen hátsó szándékok mellett, oly módon tesznek, hogy közben állítólag arra buzdítanak, hogy menjenek el az emberek, csak ezt a vakcinát ne fogadják el, meg ezt a vakcinát ne fogadják el, lehetőleg csak olyat fogadjanak el, amit éppen nem szállítanak… teljesen világos a magatartás. És azért mondtam, hogy ez a politika öngyilkos politika, mert amikor a közönség, a magyar nép rájön arra, hogy itt egy olyan politizálás folyik, ahol nem számítanak az emberek, akkor önök sem számíthatnak azok támogatására. Tisztelt Ház! Én egy picikét más okból is jelentkeztem felszólalásra. Én a kormányt szeretném arra kérni, hogy azokat a meghozott és kormányrendeletbe foglalt döntéseket, amelyek szükségesek, vizsgálják felül olyan értelemben, hogy ezek között vannak, amelyek hosszú távon is érvényesülni fognak, ilyen például az otthon végzett munka. Én azt gondolom, hogy ennek a szabályait már most el kell kezdeni kidolgozni. Bizonyítanunk kell, hogy nem arról van szó, hogy napi politizálást folytatunk ez az ellenzékre jellemző. Nem arról van szó, hogy az ellenzéknek akarjuk megmondani az igazságot, hanem arról, hogy hosszú távon akarjuk előkészíteni úgy a kormányzást, hogy az az elkövetkezendő években vagy akár évtizedben jól szolgálja a magyar népet. Az otthon dolgozás lehetősége az én meggyőződésem szerint élesen fel fogja vetni a munka és a tőke közötti, mindig meglévő ellentétet. Azt gondolom, hogy amikor majd ezzel foglalkozunk, akkor egyértelművé kell tenni, hogy mi hol állunk. Világossá kell tenni, hogy nem a tőke ellen vagyunk, de kifejezetten a munka mellett vagyunk. Ezt kell majd, úgy gondolom, jogszabályban, törvényben is rögzíteni, mert ez a rendszer, ez az intézmény fenn fog maradni; hogy milyen mértékben, azt ma még nem tudjuk, de a szabályozásra szükség van. Több ilyen van ezekben a rendeletekben, amelyek jók, de amelyek nyilvánvalóan rövid távra készültek, és amit most hosszú távra kell majd előkészíteni. Tisztelt Ház! Összességében úgy gondolom, hogy az elkövetkező néhány hét, de lehet, hogy egy-két hónap arról fog szólni, tudunke olyan mértékben itt, kormányoldalon hitelesek lenni, hitelesek maradni, hogy az ellenzék nélkül megértessük a magyar emberekkel: el kell menni, oltakozni kell, védekezni kell, mert más lehetőség arra nincs, hogy ezt a válságot túléljük. Köszönöm megtisztelő figyelmüket. [[Taps a kormánypártok padsoraiból.]]
Köszönöm szépen, képviselő úr. Tisztelettel kérdezem képviselőtársaimat, hogy kíváne még valaki felszólalni a vitában. [[Nincs ilyen jelzés.]] Jelentkezőt nem látok. A vitát lezárom. Most megkérdezem Völner Pál államtitkár urat mint előterjesztőt, hogy kíváne a vitában elhangzottakra válaszolni. [[Jelzésre:]] Igen. Tájékoztatom önt, államtitkár úr, hogy mivel az elején nem használta fel azt az időkeretet, amely rendelkezésére állt, így 15 perces időkeret áll most az ön rendelkezésére. Parancsoljon, öné a szó. [[15.20]]
Köszönöm a szót, elnök úr. Tisztelt Ház! Tisztelt Képviselőtársaim! Honnan indult el most a záróvita? Az a vád ért bennünket, hogy a korábbi felhatalmazást gyakorlatilag a kormány nem használta arra a célra, amire vonatkozott. Szeretném bejelenteni, hogy 3,5 millió vakcinával többet tudtunk beszerezni, mint amennyit az önök által favorizált Unió biztosít. [[Szórványos taps a kormánypártok soraiban.]] Ez azt jelenti, hogy május végére ennyivel több embert tudunk mentesíteni a járvány veszélye alól. Mi ez, ha nem eredmény? Mire, ha nem jó célra használtuk? De mondhatnám a kormányhivatalok bevonását a védekezésbe, vagy azt, hogy a katonaság is tudja segíteni az egészségügyi védekezést. Ez mind-mind olyan eszköz, ami normál jogrend mellett nem lett volna elérhető. Gyakorlatilag az 50 százalékos bértámogatás, a nyugdíjemelés, az egészségügyi dolgozók, az orvosok béremelése mind-mind a védekezés célját szolgálták. Tehát, amikor azt mondja itt Rig képviselőtársam, hogy az egészségügy terén a kormány sunyi módon használta fel a lehetőségeit, azért ezekre is illene odafigyelni, arra, hogy a dolgozókat, hogy úgy mondjam, sikerült kedvezőbb helyzetbe hozni. Nyilván egy ilyen átalakítás sok nehézséggel jár, de könyörgöm, ha nem nyúlunk hozzá, akkor nem lesz működőképesebb a rendszer. Volt vita itt az oltásellenesség tekintetében. Látszik, hogy a Gyurcsány-koalíció tényleg ezer szólamon játszik, hogy elbizonytalanítsa az embereket. Turi-Kovács képviselőtársammal annyiban vitába szállnék, hogy Moszkva hátsó udvarából már Brüsszel hátsó udvarába költöztek át ezek a baloldali pártok, tehát ma már az onnan fújó szeleknek a hívei elsősorban. A másik dolog pedig a vakcinaválasztás. Pénteken a miniszterelnök úr is elmondta a rádióinterjúban, hogy akinek nem kell az a vakcina, ami éppen rendelkezésre áll, az hazamegy, és amikor majd lesz olyan, amilyenre igényt tart, akkor majd azzal fogják beoltani. Önök olyan választás elé akarják állítani az embereket, ami nem reális választás, mert egy nem létező és egy létező vakcina között választanak, tehát ez egy nem valós helyzet. Ez volt az egyetlen érdemleges módosító javaslat is az Igazságügyi bizottság előtt, hogy foglaljuk bele a törvénybe a vakcinaválasztás jogát. Létezik a vakcinaválasztás joga a létező vakcinák közül; amelyek nem állnak rendelkezésre, azokat sajnos nem lehet törvénybe foglalni, vagy hiába foglaljuk törvénybe, az olyan, mint az uniós beszerzés: papíron létezik, a valóságban pedig nem. A végrehajtókkal kapcsolatosan elhangzott vélemény is volt. A lakások tekintetében végrehajtási moratórium él, mindenki tudja. Tehát ne tévesszük meg az embereket, igenis megvédjük azokat, akiknek a lakhatása veszélybe kerülne, merthogy tartozásaik vannak. Keresztes László Lóránt képviselő úr mondta, hogy itt októberben még megtámadták Jakab Ferenc virológus szakembert. Szeptember 21-én a miniszterelnök úr a parlamentben elmondta, hogy milyen járvány várható, 200 ezer aktív megbetegedettről beszélt, a kórházi ágyak leterheltségéről. Tehát gyakorlatilag a kormány részéről bejelentésre került, hogy milyen veszély előtt állunk, és arról is szó volt, hogy dupla akkora kapacitásokat fogunk biztosítani, mint amit a szakemberek prognosztizáltak. Tehát maga a miniszterelnök úr cáfolja ezeket a szavakat, hogy mi kétségbe vontuk volna a szakemberek állításait. Az, aki a kannabisz legalizálása mellett szólal fel, figyelmen kívül hagyja, hogy a fájdalomcsillapítás eddig is létezett a magyar gyógyászatban, és jelenleg is létezik. Kérem, ne keverjük össze a dolgokat, mert ez egy teljesen más frontvonal, mint ami a mostani járványhelyzettel kapcsolatos. Majd nyilván ezt is meg lehet vitatni higgadt körülmények között. Tehát folytathatnám, folytathatnám, de képviselőtársaim is elég jól megválaszolták ezeket az ügyeket, és az általános vitában is már sor került ezeknek az egyébként nem mindig tárgyhoz tartozó kérdéseknek a megvitatására. Tehát azt kérem az ellenzéktől, hogy kicsit gondolkozzanak el: járvány van, veszélyhelyzet van, vegyék már tudomásul, hogy nem most van itt az ideje annak, hogy az embereket bizonytalanságba taszítsák! Köszönöm figyelmüket. [[Taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! A határozathozatalokra még a mai ülésnapunkon sor kerül. Tisztelt Országgyűlés! Soron következik a köztársasági elnök úr által alaptörvény-ellenesség miatt visszaküldött, az Országgyűlés 2020. december 15-ei ülésnapján elfogadott, az egyes energetikai és hulladékgazdálkodási tárgyú törvények módosításáról szóló törvényhez benyújtott törvényalkotási bizottsági jelentés és módosító javaslat vitája. A köztársasági elnöknek aláírásra megküldött törvény szövege T/13958/14. számon, a köztársasági elnök úr levele T/13958/15. számon a Ház informatikai hálózatán valamennyiünk számára elérhető. A Törvényalkotási bizottság módosító javaslata T/13958/17., jelentése pedig T/13958/18. számon ugyancsak a honlapon mindenki számára elérhető. Tisztelt Ház! A vitában elsőként a Törvényalkotási bizottság álláspontjának ismertetésére kerül sor, 15 perces időkeret áll rendelkezésre erre. Megadom a szót Héjj Dávid képviselő úrnak, a bizottság előadójának. Parancsoljon, képviselő úr! Öné a szó.
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2021. február 18-án tartott ülésén megtárgyalta az egyes energetikai és hulladékgazdálkodási tárgyú törvények módosításáról szóló T/13958/14. számú elfogadott, de ki nem hirdetett törvényt. A Törvényalkotási bizottság a jelentést és a módosító javaslatát a HHSZ 79. §-a alapján 24 igen szavazattal, 5 nem ellenében, 5 tartózkodás mellett elfogadta. Tisztelt Ház! Igaz, hogy az előttünk fekvő tervezetet a Törvényalkotási bizottság a 2020. december 10-ei ülésén már egyszer megtárgyalta, és az Országgyűlés 2020. december 10-ei ülésén el is fogadta azt, ám köztársasági elnök úr előzetes normakontroll indítványában tett megalapozott alkotmányjogi észrevételei miatt indokoltnak mutatkozott a visszaküldött törvény Alaptörvénnyel ellentétesnek nyilvánított rendelkezéseinek újbóli megvitatása, valamint a felmerült hibák korrekciója. Tisztelt Képviselőtársaim! Néhány szóban szeretném összefoglalni a Törvényalkotási bizottság módosító javaslatának lényegi vonásait. A hulladék átadásának kötelezettségét érintő módosítás az Alkotmánybíróság 5/2021. számú határozatára tekintettel előírja, hogy a pénzben kifejezhető értékkel rendelkező hulladék átadásáért ellentételezés, azaz kompenzáció fizetése szükséges. Továbbá sor kerül a kompenzáció törvényi definíciójának rögzítésére is. A nagyobb, eredeti hulladéktermelő gazdálkodó szervezetek részére az egyedi igényekre vonatkozó szerződés megkötése a módosítás értelmében kötelezettségből lehetőséggé transzformálódik. A kompenzációt koncessziós társaság, koncessziós szerződés hiányában az állam által kijelölt jogi személy fizeti meg az eredeti hulladéktermelő gazdálkodó szervezetek számára, amelynek mértékét elsődlegesen a felek közösen állapítják majd meg. Amennyiben a felek nem tudnak megállapodni, akkor a hulladékért fizetendő kompenzációt, annak mértékét és részletszabályait a Magyar Energetikai és Közmű-szabályozási Hivatal fogja megállapítani. Az előttünk fekvő tervezet igazodik az Európai Unió 2018-ban elfogadott körforgásosgazdaság-irányelvcsomagjához, amely a hulladékgazdálkodás terén még fokozottabb teljesítményt ír elő a tagállamok számára. Ennek fényében az új koncessziós modell egy össztársadalmi felelősségvállaláson alapuló, a környezeti terhelést minimalizáló, egységes és hatékony szabályozási modellben gondolkodik, amelyben nem lehetséges az egyes jövedelmező vagy veszteséges hulladékgazdálkodási területek elkülönítetten kezelése. A hulladékátadás esetében a hulladékbirtokosok választási lehetőségének a törvényben foglaltak szerinti korlátozását pedig a közérdek mellett mások alapjogainak védelme Alaptörvény P) cikk , a természeti források megőrzése XX. és XXI. cikk , az egészséghez való jog, egészséges környezethez való jog is megalapozza. Tisztelt Ház! Az előttünk fekvő módosító javaslat megfelelően kiküszöböli azokat a hiányosságokat, amelyeket köztársasági elnök úr alkotmányos vétójában megfogalmazott, éppen ezért a javaslat támogatandó. Köszönöm megtisztelő figyelmüket. [[Taps a kormánypártok soraiban.]]
Köszönöm szépen, képviselő úr. Tisztelt Ház! Tisztelt Képviselőtársaim! Megkérdezem az előterjesztőt, Steiner Attila államtitkár urat, az Innovációs és Technológiai Minisztérium államtitkárát, hogy kíváne felszólalni. [[Steiner Attila: A vita végén szeretnék csak!]] Igen, köszönöm szépen. Tisztelt Államtitkár Úr! Mielőtt megadnám a szót, felhívom szíves figyelmét, hogy a vitában történő felszólalásra és az esetleges zárszóra együttesen 15 perc időkeret áll rendelkezésére. Tehát amennyit fölhasznál most az expozénál, annyival kevesebb marad a zárszóra. [[Steiner Attila: A vita végén szeretnék szólni.]] A végén szeretne, köszönöm szépen. Tehát ennek megfelelően 15 perc időkeret áll önnek rendelkezésre majd.Most a képviselői felszólalások következnek a napirend szerinti időkeretekben. A vita során kétperces hozzászólásra nincs lehetőség. Elsőnek megadom a szót Bana Tibor képviselő úrnak. Parancsoljon, képviselő úr, öné a szó. [[15.30]]
Köszönöm a szót, elnök úr. Tisztelt Képviselőtársaim! Korábban több alkalommal kiálltam már a hulladékgazdálkodási törvény kapcsán a szombathelyiek és Vas megyeiek mellett, és sajnálatos módon azt kell mondanom, hogy a kormánypárti oldalról elhangzottakkal szemben egyáltalán nem történik itt érdemi változtatás sem Áder János köztársasági elnök úr kérése, sem az alkotmánybírósági döntés ellenére. Bizonyos módosítások történnek, de érdemi változtatásra nem kerül sor, tisztelt Országgyűlés, tehát továbbra is az a helyzet, hogy koncessziós eljárások során kívánják önök végigvinni ezt az államosítást, ami kísértetiesen hasonlít a trafikmutyihoz. Emlékezhetünk rá, hogy országszerte ennek milyen következménye lett, és sajnos Vas megyében is ezt kellett tapasztalnunk, és nagyon félő, hogy most, a hulladékgazdálkodás átszervezése esetében is ezzel kell majd szembesülnünk. Persze, ugyanúgy szép köntösbe foglalják ezt a javaslatot, és ilyen módon próbálják meg ezt előadni és kommunikálni a választópolgárok felé, mint például a körforgásos gazdaság kiemelése és különböző környezetvédelmi szempontok.Azt egyébként annak idején az általános vitában elismertem, hogy vannak jó és támogatható elemei ennek az indítványnak, de összességében mégiscsak arról szól, hogy az önkormányzatokat rosszabb helyzetbe hozzák, így Szombathelyt és a szombathelyieket is rosszabb helyzetbe hozzák. Én a tavalyi év során már tavasszal egyeztettem Kopcsándi József szombathelyi önkormányzati képviselővel, hiszen ő is megfogalmazta aggályait ezzel összefüggésben. Írásbeli kérdéseket is benyújtottam, ezekre akkoriban nem érkezett érdemi válasz, és sajnálatos módon az általános vita során is azt kellett tapasztalnom, hogy teljesen más irányba vitték el önök a kommunikációt ezzel kapcsolatban, holott nincs szó másról, tisztelt Országgyűlés, ebben az esetben, mint feladatelvonásról, vagyonvesztésről az önkormányzatok tekintetében, és azt lehet látni, ha visszagondolunk az elmúlt évek hasonló fejleményeire, hogy bizony ennek az lehet a következménye, hogy a szolgáltatás színvonala vissza fog esni, és másik oldalról, ami szintén rendkívül negatív következmény, hogy áremelkedéssel szembesülhetnek a lakosok, így a Szombathelyen és környékén élők is. Persze, bizonyos kompenzációra itt utaltak, és valóban a módosító javaslat tartalmaz ezzel kapcsolatban elemeket, de mégiscsak az a félelem, ami megfogalmazódik ezzel a koncessziós államosítással összefüggően, azt gondolom, hogy teljes mértékben valós. És szégyenletesnek tartom azt, hogy Hende Csaba kormánypárti országgyűlési képviselőként egyetlen alkalommal sem állt ki ezzel összefüggésben, nem állt ki a szombathelyiek és térségbeliek érdekében, és sajnos abban is biztos vagyok, hogy a szavazás során is támogatni fogja ezt a javaslatot. Én nemmel fogok erre szavazni, ezúttal sem teszem meg ezt a támogatást, hiszen látható az, és sajnos a napnál is világosabb, hogy nem szól másról ez az indítvány, tisztelt Országgyűlés, mint a Fidesz-közeli üzletemberek és vállalkozások helyzetbe hozásáról. Ezért azt tudom ígérni, hogy munkatársaimmal árgus szemekkel fogjuk figyelni ezeket a koncessziós eljárásokat, és bármilyen szabálytalanságot tapasztalunk, vagy akár csak korrupcióra utaló jelet, akkor meg fogom tenni a szükséges lépéseket a szombathelyiek és környékbeliek érdekében. Köszönöm szépen megtisztelő figyelmüket. [[Taps a függetlenek padsorából.]]
Köszönöm szépen, képviselő úr. A következő felszólaló az LMP képviselőcsoportjából Schmuck Erzsébet képviselő asszony. Parancsoljon, képviselő asszony, öné a szó.
Köszönöm a szót, elnök úr. Tisztelt Képviselőtársaim! December közepén vitattuk meg itt az Országgyűlésben ennek a törvényjavaslatnak a tervezetét, és akkor is elmondtuk, amit most is alá fogok húzni, és hangsúlyosan mondom, hogy megint egy olyan salátatörvényt hoztak ide, amelynek sok részét egyébként az LMP támogatni tudná, és most gondolunk itt az EU körforgásos gazdaságot célzó politikájára vagy a fogyasztóvédelem erősítésére, a betétdíjas rendszer fejlesztésének körébe tartozó módosító javaslatokra, viszont a támogatásunkat ellehetetlenítették azzal, hogy ebbe a törvénybe olyan részeket bújtattak el, amelyek a hulladékgazdálkodás hazai rendszerét teljesen és ismételten felrúgják.Sajnos, ezt az indítványt nem egyeztették sem a szakmai, sem a civil szervezetekkel, és hiába, hogy az LMP és a többi ellenzéki párt is kifejezte, hogy itt szakmai balfogások vannak benne, sőt az előterjesztés alaptörvény-ellenes, önök mégis, csak azért is erőből keresztülvitték ennek a törvénynek az elfogadását. Nem véletlen, hogy a köztársasági elnök az Alkotmánybírósághoz fordult az ügy felülvizsgálata érdekében. A sok érvből, amelyeket a köztársasági elnök úr felhozott, az Alkotmánybíróság egyet egyértelműen alátámasztott, hogy a pénzben kifejezhető, értékkel rendelkező hulladék átadásáért ellentételezés, kompenzáció fizetése szükséges. Ez azonban csak a jéghegy csúcsa, ugyanis az Alkotmánybíróság határozatához különvélemény is készült, ebből a Szabó Marcel nevével fémjelzett alkotmánybírói különvéleményt emelném ki, amelynek az a lényege, hogy a köztársasági elnök úr levelében foglaltakhoz képest még van más pont is, amely alkotmányossági kérdéseket tesz fel, fogalmaz meg. Önök mintegy két hónappal a vitatott törvény elfogadása után benyújtottak egy újabb tervezetet, hogy orvosolni próbálják az Alkotmánybíróság által is jogosan elítélt alkotmányossági problémákat, de valójában a felvetett problémára csak tessék-lássék megoldást javasoltak, figyelmen kívül hagyva az ügy egészének megoldhatóságát. Arra sem figyeltek, hogy a hazai hulladékgazdálkodás mostani válságos helyzetében, amikor több mint 10 milliárd forintnyi adófizetői pénzt kell pumpálni az EU és az önkormányzati forrásokból felépített, korábban nagyrészt saját magát eltartó ágazatba, hogy számos településen a kukaholding helyett ne a katasztrófavédelemnek kelljen ellátni a szemétszállítási feladatokat, önök újabb hazárdjátékba vinnék bele a hazai hulladékgazdálkodást, miközben már csak a Covid-járvány miatt is ez egy népegészségügyi szempontból is kiemelt feladat. Önök az egész feladatkört egy olyan cégnek, cégcsoportnak adnák át koncesszióba, amilyen hazai cég ehhez a feladathoz illő referenciákkal és felkészültséggel, kapacitással nem rendelkezik. Igaz, hogy erre a tervezetben a kinézett és tényleg létező cégek lenyúlására, behabzsolására felkészülésül adnak több mint két évet. De továbbmegyek: mindez magába foglalja azt is, hogy a 2010 óta többször erőből és eredménytelenül, sőt károsan átszervezett hazai hulladékgazdálkodási rendszerből kisemmizik az önkormányzatokat, elvéve minden eddigi eszközüket, ráfordításukat, amit a lakosság érdekében beruháztak és működtettek, és elvehetik a helyi adófizetők pénzét is. A kiszolgáltatott helyzetük miatt a munkát fillérekért elvégző helyi cégeket cselédsorba küldik, még azokat a hazai vállalkozásokat is, akik ebben eddig talpon tudtak maradni. Ha viszont az új koncesszor alkalmatlan lesz a feladatra, akkor az a sok odacsorgatott több milliárd ellenére, féléves határidővel kiugorhat a feladat alól, vagyis egy felelőtlen, Fidesz-közeli, pénznyelő automatával állunk szemben, amely az egész országot veszélyhelyzetbe sodorhatja. Tisztelt Ház! Nyomon követtem a Törvényalkotási bizottság ülését, különösen figyelemmel arra, hogy miként hagyták teljesen figyelmen kívül a Hulladékgazdálkodók Országos Szövetsége elnökének javaslatát, miszerint az ország érdekében vonják vissza ezt a javaslatot, és az érintettekkel együtt gondolják újra. Ez ügyben fenntartom korábbi, itt még meg nem ismételt egyéb fenntartásainkat és javaslatainkat is, úgyhogy az LMP jelen formájában nem támogatja ezt a javaslatot. Bontsák szét a törvényt úgy, hogy a támogatható részeket meg tudjuk felelősséggel szavazni, és ne kelljen az elfogadhatatlan részek miatt elutasítani az egész törvényt, de az alaptörvény-ellenes, illetve a közjót sértő részeket felejtsék el, az érdemi megoldásról egyeztessenek az érdekeltekkel. Ha ez nem megy, akkor dobják a kukába ezt az egészet! Köszönöm a figyelmet. [[15.40]]
Köszönöm szépen, képviselő asszony. A következő felszólaló a KDNP képviselőcsoportjából Juhász Hajnalka képviselő asszony. Parancsoljon, öné a szó.
Köszönöm a szót, elnök úr. Tisztelt Ház! Tisztelt Képviselőtársaim! Magyarországon jelenleg körülbelül évente négymillió tonna hulladék keletkezik. Ez átlagosan 387 kilogramm háztartási hulladék személyenként egy évben. Ez jelentősen az Európai Unió átlaga alatt van, amely átlagosan 502 kilogrammot jelent, és a települési hulladékok mennyiségének tekintetében meglehetősen nagy előrelépést értünk el az Eurostat 2021-es, legfrissebb kimutatásában. A magyar lakosság úgy ért el közel 16 százalékos javulást a települési hulladék tekintetében, hogy ez idő alatt az uniós átlag kevesebb, mint 1 százalékos javulást tudott elérni. A hulladékgazdálkodással kapcsolatos hatékony modell kidolgozásakor a jogalkotó feladata egy olyan, kellően differenciált rendszer megalkotása volt, amely egyszerre teremti meg a hulladéktulajdonosok ellentételezését, és veszi figyelembe a kötelező közszolgáltatást, környezetvédelmi és közegészségügyi szempontok maradéktalan érvényesülését úgy, hogy azok az uniós szabályozásból származó szabályozási kötelezettségeiknek is megfeleljenek. Az Alkotmánybíróság határozatának megfelelően az eredeti hulladéktermelő gazdálkodó szervezetek részére megfelelő kompenzációt biztosít a módosítás a pénzben kifejezhető, értékkel rendelkező hulladékok tekintetében, amelyet a koncessziós társaság, illetve ha nincs koncessziós szerződés hatályban, az állam által kijelölt jogi személy fizeti meg az eredeti hulladéktermelő gazdálkodó szervezetek számára. Az új koncessziós modellben közérdekből kerül sor a hulladékbirtokosok választási lehetőségeinek korlátozására is. Ez a korlátozás képes garantálni, hogy a hulladék olyan személynek kerüljön átadásra, aki nemcsak a saját profitja maximalizálásában érdekelt, de a tagállami célszámok teljesítésében is, azaz, hogy a közegészségügyi és környezetvédelmi célok érvényre jussanak. Az új koncessziós modellben a koncesszor átvállalja az államtól a koncessziós tevékenységek ellátásának kötelezettségét, az uniós célszámok teljesítését és az ehhez szükséges beruházások megvalósítását. Ugyanakkor viseli annak a kockázatát, hogy tevékenysége teljes mértékben függ a hulladék mennyiségétől és minőségétől. Az új rendszer egy össztársadalmi felelősségvállaláson alapuló, a környezet terhelését minimalizáló, egységes és hatékony szabályozási modellben gondolkodik, amelyben nem lehetséges az egyes jövedelmező vagy veszteséges hulladékgazdálkodási területeket elkülönülten kezelni. A nagy hulladéktermelő cégeknek lehetőségük van az ipari hulladék átadása esetében az egyedi igényekre vonatkozóan szerződést kötni a hulladékgazdálkodási koncesszióval, vagy a törvénynek megfelelően lehetőségük van a hulladékuk saját célú hasznosítására. Előbbi esetében a koncessziós társaság kompenzációt fizet meg az értékkel rendelkező hulladék után a cég részére. Az új hulladékgazdálkodási rendszer másodnyersanyagként kezeli a hulladékot. Ennek lényege, hogy az eddig kvázi veszteségként számontartott anyagok így visszakerülhetnek a gyártási folyamatba. Fontos hangsúlyoznunk természetesen, hogy a hulladék kezelésére a legmegfelelőbb mód a megelőzés. A törekvés akkor lehet a legeredményesebb, ha már a gyártásnál visszaszorítják a hulladékok keletkezését. Ehhez szükségeltetik, hogy a gyártók felelősséget vállaljanak a keletkezett hulladékért, vagyis gondoskodjanak a teljes termékéletutat felölelően a hulladék körforgásban maradásáról, tehát a cégek gyűjtsék azt vissza, és minél nagyobb arányban használják fel alapanyagként. Az új szabályozás a környezeti terhelést minimalizáló, egységes és hatékony szabályozási modellen alapul, a leghatékonyabban hozzájárulva a fenntartható és tudatos hulladékminimalizáló és hulladék-újrahasznosító, -újrafeldolgozó szemlélet kialakításához. Ezért a fentiek függvényében a módosító javaslatot a KDNP támogatja. Köszönöm a megtisztelő figyelmet. [[Taps a kormánypárti padsorokban.]]
Köszönöm szépen, képviselő asszony. A következő felszólaló az MSZP képviselőcsoportjából Molnár Gyula képviselő úr. Parancsoljon, képviselő úr, öné a szó.
Köszönöm szépen, elnök úr. Tisztelt Ház! Szeretnék egy nagyon egyszerű, világos, bővített magyar mondatot elmondani: bocsánat, hibáztunk, megpróbáljuk másképp.Futtassák ezt végig a saját fejükön! Van egy olyan magyar szó, hogy korrekció: amikor valami nem sikerül abban a formában, ahogy megpróbálták, akkor hozzákezdenek máshogy. Az önök politikai kultúrájába semmilyen formában nem fér az bele, hogy belássák, hogy egy dolog abban a formájában nem működik, nem megy. Mi kell ahhoz, őszintén kérdezem: mi kell ahhoz, hogy megértsék vagy elfogadják, miért kell ilyenkor azt a fajta politikai dacot, politikai dühöt végigvinni, hogy akkor is megcsináljuk, bármit mond az Alkotmánybíróság, aki nyilvánvalóan politikai értelemben az önök által kinevezett Alkotmánybíróság többségében nyilván nincs ilyen, ők független emberek, én tudom, de mégis , a köztársasági elnök, aki az önök párttársa volt, szintén azt mondja valamire, hogy ez már nem jó így? És nem azzal van baj, amit majd most pár mondatban megpróbálok elmondani, mert az is nagy probléma, hanem az alapvető lényegével, ami felé megy a világ, és amit önök megint megpróbálnak megerőszakolni. Mi kell ahhoz, hogy egyszer az életben azt mondják, hogy ezen az úton tovább nem lehet menni, visszafordulunk? Nem a gyengeség jele, higgyék el, néha a bölcsesség jele, ha ezt a képességet meg tudják tenni, és képesek arra, hogy ezt megtegyék. De nem ezt teszik. Önök megint eljátsszák azt, mintha mi sem történt volna. Kiragadnak egyetlenegy elemet az Alkotmánybíróság határozatából, azt valamilyen sete-suta módon vagy közepes módon megpróbálják korrigálni, és valójában az alapvető problémához semmilyen formában nem nyúlnak hozzá. Vannak dolgok a világban, amit készséggel elfogadok, mert ebből a szempontból régen vagyok én is a politikában, vannak dolgok, amiket központosítani lehet, néha kell is; van olyan dolog, amit jobban lehet központból vezényelni, de higgyék el, őszintén gondolom azt, és ebben semmi politikai felhang nincs, nem bal- vagy jobboldali kérdés, a hulladékgazdálkodás nem ezek közé tartozik. Itt igenis, azt gondolom, van annak jelentősége, hogy adott településen vagy adott térségben mik a szokások, mik az eljárások, kik azok a szereplők, akik ismerik egymást. Tehát higgyék el, hogy maga az egész dolog, ahogy ehhez hozzányúlnak, és most már tényleg hosszú-hosszú évek óta próbálkoznak különböző társasági formákkal, különböző megoldásokkal, és jól láthatóan ez a történet nem akar működni, veszteség keletkezik, lassul a szállítás, mindenhol problémák vannak, mindenki elégedetlen, de önök mégis újra és újra megpróbálnak ehhez hozzányúlni. Nem akarok belemenni; most már olyan sokszor elhangzott a másik napirend kapcsán az önkormányzatokkal kapcsolatos valami indulatuk, érdemes lenne ebből kikeveredni, mert nagyon rossz felé mennek. Tehát ez a fajta centrális hatalom, amit önök mindenben építenek, ennek tényleg vannak korlátai. Érdemes lenne néhány ügyben megbízni azokban, akiket helyben az emberek megválasztanak arra, hogy tegyék a dolgukat, és ilyennek tekintem, még egyszer mondom, mindazt, amit az elmúlt években elvettek, ilyen a közoktatás, ilyen az egészségügyi szakellátás, a kéményseprés, és nyilván itt van most ez a hulladékszállítás is. Nos, ebben a törvényben ezt elmondom még egyszer, mert hátha most hall valaki először; látom, hogy érkeznek már be a szavazni vágyó 133 bátrak, úgyhogy kihasználom ezt a lehetőséget , szóval, ebben a törvényben megjelenik egy új elem is, mert eddig általában azt szokták csinálni, hogy államilag magukhoz vonnak valamilyen konkrét tevékenységet, majd utána valaki ezt a koncessziót, amit kiírnak, vagy valamilyen pályázatot vagy valamilyen tendert, megnyeri az önökhöz közel álló vállalkozó, és hatalmas pénzeket keres. Most úgy látom, ebben a törvényben léptek egy szintet. Itt most már azonnal privatizálják is, és tudják, mi ebben az érdekes? Hogy fog keletkezni egy olyan monstrum, amivel szemben az állampolgárok védtelenek. Már nem az állam lesz a felelős a hulladékszállításért, hanem valamilyen magáncég, amely vélhetően, ha ez egy darab lesz, hatalmas cég lesz. Hogyan fog működni annak az ügyfélszolgálata? Hogyan fog tudni tényleg, ez egy praktikus dolog az egyszerű polgár eljutni oda, ha nála a szemétszállítás nem működik, akkor tudjon érdemben valamilyen módon hatni és lépni? Ezek a dolgok nincsenek ma megválaszolva. De ezekkel önök nem foglalkoznak. Itt van az Alkotmánybíróság, adott egy esélyt önöknek, hogy akkor másszunk ki ebből, és gondoljuk végig: mégsem illendő ezt a dolgot ilyen formában átvinni. De önök nem élnek ezzel a lehetőséggel. Behozzák ezt a fajta szabályozást, amit a kormánypárti képviselők, ahogy hallottam, nagyon fegyelmezetten védenek, de értsük már meg, a szemétgazdálkodás terén nem csak cégek vannak. Most nem akarok visszautalni arra, hogy mi lesz az úttörőkkel, akik papírt meg hulladékot gyűjtenek. Azokkal ki fog majd tárgyalni akkor, ha adott esetben nem tudnak megállapodni az árról? [[15.50]] Továbbra is azt tudom mondani, mint sok törvény kapcsán el szoktuk mondani, abban nincs azért önökben bizalom, hogy ha önök létrehoznak egy hatóságot vagy egy hivatalt, akkor az a hatóság nem az állami érdeket vagy nem a nagyobb érdeket fogja nézni, hanem sokkal inkább lokális érdeket. Nos, tisztelt hölgyeim és uraim, én is szeretnék csatlakozni az előttem szóló LMP-s hozzászólóhoz, stílusosan szólva, hogy ez a törvény oda való, amiről szól: a hulladékba. Tehát dobják ki ezt a törvényt, és próbálják ezt meg máskor! Higgyék el, ha egyszer kipróbálják, meglátják, hogy nem fog fájni! Köszönöm szépen. [[Varju László tapsol.]]
Köszönöm szépen, képviselő úr. A következő felszólaló a Fidesz képviselőcsoportjából Balla György képviselő úr. Parancsoljon, öné a szó.
Köszönöm szépen a szót. Tisztelt Elnök Úr! Tisztelt Képviselőtársaim! [[Folyamatos zaj.]] Ha nem lenne tragikus, amit Molnár képviselő úr mondott, akkor komikus lenne. De azt gondolom, hogy ennyi idő alatt, ilyen parlamenti múlt után [[Folyamatos, nagy zaj. Az elnök megkocogtatja a csengőt.]] nem érteni azt, hogy miről szól egy olyan vita [[Az elnök ismét csenget.]] , amikor az Alkotmánybíróság egyetlenegy pontban az alkotmánnyal összeegyeztethetetlennek tart egy törvényjavaslatot, miután ez a harmincéves gyakorlat, hogy akkor abban az egyetlenegy pontban kell értelemszerűen kijavítani, nem egy teljes törvényt kell újra idehozni, hanem azt az egy pontját, ami alkotmányellenes volt, amit az Alkotmánybíróság megállapított, azt ki kell javítani.Ezt szeretném mondani Schmuck Erzsébet képviselő asszonynak is, hogy a mostani vita az nem az önök érveit támasztja alá, hanem az önök érveit cáfolja meg. Ugyanis önök folyamatosan arról beszéltek, hogy ez a törvény úgy, ahogy van, alkotmányellenes, ennek a törvénynek számtalan pontja alkotmányellenes. Majd odakerült az Alkotmánybíróságra ez a törvény, és egyetlenegy pontjában azt mondta, hogy az a megoldás, ami éppen a törvényben van, az nem egyeztethető össze az Alaptörvénynyel. Tehát nem húszban, mint amit önök állítottak, hanem egyben. Csak szeretném ezt világossá tenni, hogy az, hogy ma itt vagyunk, és azt az egyetlenegy módosítást korrigálnunk kell, az nem önöket erősíti, hanem önöket gyengíti. Ketten, hárman szóltak hozzá az ellenzéki képviselők közül. Elmondta Molnár képviselő úr, hogy megint hozzá akarunk nyúlni valamihez, ami teljesen rossz. Most én azon túl, hogy nem írom alá azt, hogy teljesen rossz, de azért az a gondolatmenet, hogy ne nyúljunk hozzá valamihez, ami teljesen rossz, ez azért számomra mindenképpen az újdonság erejével hat. Igen, a mai hulladékszállításnak vannak problémái. A hulladékszállításnak jócskán voltak problémái akkor is, amikor az teljes egészében az önkormányzatok, önkormányzati társulások feladata volt. Sőt, a legtöbb probléma, ami most látszik, az általában önkormányzati társulásokhoz kapcsolódik. De egyébként önmagában számonkérni egy kormányon azt, hogy ha valami nincs rendben, azt megpróbálja új alapokra helyezve rendbe hozni, szerintem tényleg vicces. Tényleg vicces! Mint ahogy, elnézést, Schmuck képviselő asszony, az is meglehetősen vicces, hogy ön kinyilatkoztatja, hogy a koncesszor nem fog érteni ahhoz, amit egyébként majd csinál. Egy probléma van ebben, hogy még senki nem tudja, hogy ki lesz a koncesszió nyertese, senki nem tudja, hogy ki lesz a koncesszor. Úgy mondani valakiről valamit, hogy egyébként gőzünk nincs róla, hogy az kicsoda, ez megint, azt gondolom, hogy az ellenzéki politizálásnak egy meglehetősen új, nem új, most már azt kell mondjam, régi válfaja. Mint ahogy az is, hogy azt tetszik mondani, hogy önöknek volt igaza, merthogy önök szerint számtalan módon alkotmánysértő a javaslat, és lám, az Alkotmánybíróságban volt is különvélemény. Ez azt jelenti, hogy a többség szerint meg nem. Tehát ha egy különvéleményt írok valamihez, az azt jelenti, hogy a többség szerint nem. Tehát még egyszer szeretném leszögezni: a mai törvényjavaslat pusztán arról szól, hogy egyetlenegy ponton javítsuk ki a már korábban elfogadott törvényjavaslatot. Ennek a kormány száz százalékig eleget tett. A javaslat jó, hasznos, nyugodtan támogatható. Az a legmegdöbbentőbb, az ellenzék magatartásában a legmegdöbbentőbb, hogy ez a javaslat tartalmazza mindazt, amiről egyébként a baloldalon beszélni szoktak, csak tenni nem, azt a körforgásos gazdálkodást, ami a hulladékképzés helyett a hulladék újrahasznosítására helyezi a gyakorlatot. Ezt tartalmazza, ez a törvényjavaslat beszél erről, önök meg ellene szavaznak. Gratulálok hozzá! Köszönöm szépen a figyelmüket. [[Taps a kormánypárti padsorokban.]]
Köszönöm szépen, képviselő úr. A következő felszólaló a Jobbik képviselőcsoportjából Nunkovics Tibor képviselő úr. Parancsoljon, képviselő úr, öné a szó.
Köszönöm a szót, elnök úr. Tisztelt Képviselőtársaim! Tisztelt Ház! Ahogy azt már egyébként a korábbi javaslat vitájában is elmondtam, azért ez a javaslat több sebből vérzik. Értem én, hogy volt itt egy kisebb korrekció Áder Jánosnak és az Alkotmánybíróságnak köszönhetően, amellyel egyébként valóban egy induripindurit javult a javaslat, de tulajdonképpen a főbb pontokban, én azt gondolom, illetve mi, a néppárti Jobbiknál azt gondoljuk, hogy továbbra is alkalmatlan arra, hogy ezt a szerepet betöltse. Miért is mondom ezt? Eleve egy példa nélküli beavatkozásról beszélünk, tehát egy ilyen szintű államosítás sem az Európai Unióban, sem egyébként tudomásunk szerint a világ más országában még nem történt meg. Nem voltak egyeztetések az érdekképviseletekkel, ami, azt gondolom, hogy egy ennyire fontos ágazatot illetően, egy ennyire fontos szektorban elengedhetetlen. Annyi történt csupán, hogy az illetékes minisztérium behívta a szereplőket, és elmondta nekik, hogy kész, ezt kell majd elfogadnotok, ez a javaslat, és ennyi, pont. Ezáltal pedig egyébként a piaci szereplők lesznek kivéreztetve. Azt azért valljuk be, hogy a koncesszor… tehát megszüntetünk egy piaci alapon működő szektort, amelyben rengeteg szereplő van, tehát itt több száz szereplőről beszélünk, ahol van 30-40 ezer foglalkoztatott. Ezeknek a munkája, ha azt vesszük, egyik napról a másikra majd egy koncesszortól fog függeni, aki nemhogy a versenyhelyzetet fogja javítani, hiszen koncesszor lévén, az államosítás révén ő egy piaci monopolhelyzetben lesz, ő fog minden szabályt meghozni, ha úgy vesszük, ő fog diktálni ezen a területen. Itt az Alkotmánybíróságnak köszönhetően volt egy kisebb módosítás, amellyel a gazdasági szereplők ugyan részesülhetnek majd kompenzációban, de ez a kompenzáció is egy tárgyalásnak az eredménye. Semmilyen jogi kerete nincs ennek a tárgyalásnak, majd ha tudnak, megegyeznek, ha nem, nem, és akkor majd jön a hivatalos hatóság és közbelép. Nyilván nem a gazdasági szereplő javára fog majd ez a hatóság dönteni, hanem az állam által megbízott koncesszor javára. De ami még rosszabb, hogy kimaradnak ebből a kompenzációból egyébként a magánszemélyek, a költségvetési intézmények és az iskolák is, tehát az oktatási intézmények. Most úgy akarunk példát mutatni a jövő generációinak, vagy úgy akarjuk a jövő generációit egyébként környezettudatosságra meg fenntartható fejlődésre nevelni, hogy például a papírgyűjtés intézményét kivesszük a kezük alól, mert mostantól ez egy teljesen értelmetlen tevékenység lesz, amely egyébként egy jó közösségépítő gyakorlat is volt az elmúlt sok-sok évtizedben. Önök a körforgásos gazdálkodásra hivatkoznak. De ezt a körforgásos gazdálkodást egyébként más országok meg tudták úgy tenni, hogy a piaci helyzetet nem befolyásolták, és nem egy koncesszort hoztak létre, hanem egész egyszerűen egy olyan jogi környezetet alkotott az állam, amelyben a szereplőket a megfelelő útra tudták terelni. Itt most azért, valljuk be őszintén, Magyarországon a kétharmad nyugodtan meg tudná teremteni a megfelelő jogi környezetet, semmilyen szükség nem lenne arra, hogy egy koncesszort hozzunk létre. Ráadásul ez a rendszer egyáltalán nem biztosítja azt, hogy a hulladékgazdálkodás egy magasabb szintet fog elérni Magyarországon, mondjuk, a jövő évtől vagy az azt követő évtől, mint ami jelenleg is van. Nyilván a jelenlegi rendszernek is megvannak a hibái, ezt önök is ismerik, mi is ismerjük. Ezeket a hibákat kellene helyrehozni, de nem azzal, hogy kinevezünk az állam által egy koncesszort, aki majd monopolhelyzetben diktálja az iramot, és tulajdonképpen kivérezteti ezzel az önkormányzatokat, kivérezteti a hulladékgazdálkodással foglalkozó cégeket. [[16.00]] Éppen ezért mondtuk mi ma, ezért kértük szavazásra, hogy vetessék le napirendről ezt a javaslatot, önök nem támogatták. Viszont arra kérem a kormánypárti képviselőket, hogy a szavazásnál ne támogassák a javaslatot, hanem adják meg a lehetőséget az illetékes minisztériumnak arra, hogy a szervezetekkel, az érdekképviseletekkel le tudjanak ülni, tárgyalni tudjanak, mert higgyék el nekem, hogy nagyon jó meglátásaik vannak, és bízzák rájuk azt, hogy milyen javaslatot fognak letenni az asztalra. Köszönöm. [[Taps a Jobbik és a DK soraiban.]]
Köszönöm szépen, képviselő úr. A hátralévő időkeret értékéig az LMP képviselőcsoportjából Keresztes László Lóránt frakcióvezető úr következik. Parancsoljon!
Köszönöm, elnök úr. Csak egy gyors kérdést szeretnék feltenni az államtitkár úrnak. Amikor ennek a törvénynek a vitája elkezdődött, akkor még létezett energiapolitikáért felelős államtitkárság, és létezett a fenntarthatóságért felelős államtitkárság. Most ezt a változást úgy értékeljük, hogy a kormány úgy értékeli vagy úgy látja, hogy nem elég fontosak ezek a politikaterületek, és ezért összevonja őket, illetve azt látom, hogy a fenntarthatóság a kormánynak nem ér meg egy önálló minisztériumot de akkor most már [[Az elnök csenget.]] egy önálló államtitkárságot sem érne meg? És hogyha mondjuk, az atomenergia, a nukleáris biztonság kérdéséről vagy a radioaktív hulladékok kérdéséről szeretnék kérdést feltenni, akkor ki most a kormány illetékese e kérdések, e szakpolitikai területek kapcsán? Köszönöm, elnök úr. [[Taps a Jobbik soraiban.]]
Köszönöm szépen, frakcióvezető úr. A Jobbik képviselőcsoportjából Dudás Róbert képviselő úr következik. Parancsoljon, képviselő úr, öné a szó.
Köszönöm a szót, elnök úr. Tisztelt Országgyűlés! Tisztelt Államtitkár Úr! Megmondom őszintén, örömmel vettem volna, ha a törvényjavaslat vitája a kormány részéről egy felvezetővel, egy expozéval kezdődik, én azt gondolom, azzal sokunknak tudott volna segíteni, hogy mi az, ami változott, mi az, amit változtatni kívánnak nyilván a kiküldött anyagokból mi is tudjuk és látjuk. Ugyanakkor viszont akár a Törvényalkotási bizottság ülésén, akár a jelen vita során azok az elhangzott állítások, hogy az Alkotmánybíróság részéről ez most már megfelelő, megmondom őszintén, hogy számomra, illetve számunkra még véletlenül sem kielégítőek. Két dolog van, amit biztosan nem tartalmaz ez az előterjesztés, ez pedig a szakmának a véleménye, valamint a lakosságnak az érdeke. Hiába nevet ezen Balla képviselő úr, mert a Törvényalkotási bizottság ülésén a szakma képviselői elmondták kritikáikat, véleményüket, pontosan ön ment velük szembe teljes mértékben gondolom, jobban ért hozzá, mint a hulladékgazdálkodási szakemberek. Nagyon fontos lenne pedig a szakma véleménye, egyébként nemcsak ennél a törvényjavaslatnál, hanem bármely más törvényjavaslatnál ez mindig kimarad, és a lakosság érdeke; azt már meg sem említem, bár nyilván meg kellene hogy említsem, hogy az önkormányzatoknak az érdeke. Az önkormányzatok az elmúlt években, az elmúlt egy-másfél évben rendkívül mostoha gyermekké váltak, és bármilyen törvényjavaslat van, azért próbálnak még egy kicsit húzni azon a nadrágszíjon, amely már nem húzható tovább, próbálnak mindig egy kicsit belerúgni az önkormányzatokba. És akkor engedje meg, hogy egy olyan rövid megközelítést is adjak mint volt polgármester, hogy hogyan csapódik le egyébként a hulladékgazdálkodás, a hulladékszállítás a településen a lakosság körében! Az elmúlt évtizedben elindult átalakítás, központosítás úgy csapódott le, hogy teljes mértékben felborultak egyébként azok a megszokott rendszerek, azok a bevett gyakorlatok, szokások, amelyek jellemezték, és az a jól működő rendszer, amelyet előtte üzemeltettek a hulladékszállítók, a hulladékgazdálkodók, az teljes mértékben felborult. Nemegyszer előfordult, hogy három-négy-öt hónapnyi kimaradás is volt esetleg a szolgáltatás ellentételezésére kiküldött csekkek küldésében, mert egyébként a központi rendszer még nem állt fel, nem tudják azt küldeni, majd egyszerre küldtek hathavi csekket. Azok a vidéki szegény emberek, akik egyébként kisnyugdíjasok, zömében százezer forint alatti nyugdíjjal rendelkeznek, odáig már el sem megyek, hogy gondoljanak bele, hogy ha aki 28 500 forintos minimálnyugdíjon van otthon, egyszerre kap meg hathavi, de legyen csak négy-öt havi hulladékelszállítási számlát, az hogyan fogja azt kifizetni. Ők késhetnek egyébként, a szolgáltatók, akár fél évet, ha egy napot késik a befizetéssel a lakos, abból viszont már komoly problémák vannak. Engedje meg, hogy egypár pontot kiemeljek még, és a törvényjavaslat kapcsán megemlítsek! A közszolgáltatás magas színvonalú működtetéséhez nem piaci területek államosítására és mesterséges monopólium kialakítására van szükség, hanem a közszolgáltatás finanszírozásának a helyreállítására ez az egyik. Az elhagyott hulladékok problémáját a koncesszió nem orvosolná, mivel a koncesszor feladatellátása nem terjed ki az illegálisan elhagyott hulladékokkal történő feladatellátásra, az továbbra is önkormányzati hatáskörben maradna. A körforgásos gazdaság megvalósításához sincs szükség államosításra és koncesszióba adásra, ez a piaci területek tekintetében egyébként teljes mértékben példa nélküli az Európai Unió tekintetében. Az új koncessziós modellben a koncesszor átvállalja az államtól a koncessziós tevékenységek ellátásának a kötelezettségét, az uniós célszámok teljesítését és az ehhez szükséges beruházások megvalósítását, ugyanakkor viseli annak kockázatát, hogy tevékenysége teljes mértékben függ a hulladék mennyiségétől, minőségétől. Ez jól hangzik, de a koncesszornak nincsen semmilyen kockázata [[Az elnök csenget.]] , hiszen veszteséges működés esetén nem kap állami támogatást. Ezen és még számos pont miatt ezt a javaslatot nem fogja tudni támogatni a Jobbik frakciója. [[Taps a Jobbik soraiban.]]
Köszönöm szépen, képviselő úr. Megkérdezem képviselőtársaimat, hogy kíváne még valaki a vitában felszólalni. [[Senki nem jelentkezik.]] Jelentkezőt nem látok. A vitát lezárom. Most Steiner Attila államtitkár úrnak adok szót, aki már a vita elején jelezte, hogy zárszót kíván mondani. Parancsoljon, öné a szó, 15 perces az időkerete.
Köszönöm a szót. Tisztelt Elnök Úr! Tisztelt Országgyűlés! Az önök előtt lévő törvény mindössze két okból módosult ahhoz képest, amit önök már 2020 decemberében is támogattak. [[Közbeszólások, köztük: Nem hallani!]] Lehet hallani? [[Közbeszólások, köztük: Igen.]] Az egyik ok az, hogy a hulladékgazdálkodás rendszereinek átalakítását megcélzó normaszöveg egyetlenegy rendelkezésével kapcsolatban a köztársasági elnök, az Alkotmánybíróság nem tudta teljes mértékben kizárni egy esetleges tulajdonkorlátozás valószínűségét. Szeretném kiemelni, hogy a köztársasági elnök indítványa a megszavazott javaslat céljaival egyetértett hangsúlyozom: egyetértett , a hulladékgazdálkodás átalakítása indokolt, annak iránya, vagyis a megnövelt állami szerepvállalás is támogatandó, és csupán egyes rendelkezések esetében kért vizsgálatot. Az Alkotmánybíróság döntése eredményeként az önök által tavaly támogatott törvény egyetlenegy rendelkezése sem semmisült meg. A jelen módosítással a törvény olyan szabályokkal egészül ki, amelyek összhangban az Alaptörvény rendelkezéseivel és az Alkotmánybíróság döntésének eleget téve kifejezetten azt rögzítik, hogy az értékkel rendelkező hulladék tulajdonosa részére kompenzációt szükséges nyújtani a hulladék átadásakor, az új rendelkezések ugyanis azt biztosítják, hogy a koncessziós rendszerben sem éri hátrány a hulladék tulajdonosait amiatt, hogy a hulladékuk kezelésére jelenleg biztosított választási lehetőség helyett azt kizárólag a koncesszornak kell hogy átadják. A módosítás másik oka pedig az, hogy a törvény az eredetileg tervezett 2021. január 1-jétől eltérően csak később tud hatályba lépni, emiatt pedig egyes rendelkezések pontosítása szükséges a jogszabály alkalmazhatósága érdekében. Mivel a tavalyi törvény más szempontból nem módosult, arról továbbra is elmondható, hogy a hulladékról szóló törvény módosításával egyfajta paradigmaváltás indulhat meg a körforgásos gazdaságra történő átállás érdekében. A kormány célja, hogy Magyarország minél előbb áttérjen a körforgásos gazdaságra, csökkentsük a hulladéklerakást, növeljük az újrafeldolgozást és az újrafelhasználást, és zárt láncú termékciklusokat alakítsunk ki. Több szempont is felmerült a vita során, hogy mindent megszüntetünk, illetve privatizálunk. Ezzel kapcsolatban azt szeretném kiemelni, hogy a tervezett modell a magánszféra leépítésében egyáltalán nem érdekelt, sőt az állam a koncesszort a magánszféra szereplői közül tervezi majd kiválasztani [[Arató Gergely: Név szerint?!]] , és a sokszínű magánszféra cégeinek a közreműködésével lesz csak képes a koncesszióba tartozó jogosultságok gyakorlására és a kötelezettségek teljesítésére. Vagyis mindenkinek lesz lehetősége arra, hogy a koncesszorral egyeztetve ő is részt vegyen ennek a feladatnak az ellátásában alvállalkozóként. Azt is szeretném kihangsúlyozni, hogy a koncessziós tevékenység körébe nem tartozik több feladat sem, például a hulladékhasznosítás és az -ártalmatlanítás, illetve a koncessziós tevékenység körébe nem tartozó hulladékok gyűjtésében, szállításában és kezelésében továbbra is részt tudnak venni a magánszereplők. [[16.10]] Szeretném azt is kiemelni, hogy a kormány a klíma- és természetvédelmi akciótervben egyértelműen állást foglalt a teremtett világ védelme mellett, meghatározta a cselekvés irányait, és ez a törvényjavaslat is ezt az elhivatottságot testesíti meg. Nekünk meggyőződésünk, hogy nem a szavak, hanem az elkötelezett cselekvés az, ami elősegítheti környezeti értékeink védelmét, annak érdekében, hogy gyermekeinknek és unokáinknak egy élhető világot hagyjunk örökül. Ezért kérem a tisztelt Házat, hogy a törvényjavaslatot támogatni szíveskedjenek. Köszönöm szépen a figyelmet. [[Taps a kormánypártok soraiban.]]
Köszönöm szépen, államtitkár úr. Tisztelt Ház! Tájékoztatom képviselőtársaimat, hogy a határozathozatalokra a mai ülésnapunkon kerül sor. Most a napirend szerinti határozathozatalokkal folytatjuk munkánkat. A mai határozathozatalok során minősített többséget igénylő előterjesztések elfogadásáról is döntünk. Felhívom szíves figyelmüket, hogy a határozati házszabály 50. § (3) bekezdése alapján, amennyiben a törvényjavaslat zárószavazása során az Országgyűlés nem fogad el minősített többséget igénylő rendelkezést, ez további külön döntés nélkül is kiterjed az el nem fogadott szabályozás sarkalatosságára utaló rendelkezés elhagyására is. Ebben az esetben az egyszerű többséggel történő zárószavazás az előterjesztés ekképpen módosult szövegéről történik. [[Több képviselő állva beszélget.]] bekezdése alapján, amennyiben a törvényjavaslat zárószavazása során az Országgyűlés nem fogad el minősített többséget igénylő rendelkezést, ez további külön döntés nélkül is kiterjed az el nem fogadott szabályozás sarkalatosságára utaló rendelkezés elhagyására is. Ebben az esetben az egyszerű többséggel történő zárószavazás az előterjesztés ekképpen módosult szövegéről történik. (Több képviselő állva beszélget.) Mielőtt megkezdenénk a szavazási eljárást, megkérem a teremszolgálat munkatársait, szíveskedjenek ellenőrizni a patkóban helyet foglalók mikrofonjainak átállítását, hogy azok rendben legyenek, a szavazógépek működőképességének ellenőrzése érdekében pedig, szokásainknak megfelelően, jelenlét-ellenőrzést tartunk. Tisztelt Képviselőtársaim! Arra kérek mindenkit, foglalja el helyét, mert most lehet majd reklamálni, hogy nem működik a gép, utána már mindig bonyolultabb. Kérem, nyomják meg a szavazógépük valamelyik gombját! [[Jelenlét-ellenőrzés.]] 192 képviselő van jelen, 7-en vannak távol, az Országgyűlés határozatképes. Megkérdezek még mindenkit, hogy géphibát tudnake jelezni, vagy mindenkinél működik a szavazógép. [[Jelzés nincs.]] Jelentkezőt nem látok, tehát a szavazógép működik. Soron következik a köztársasági elnök úr által alaptörvény-ellenesség miatt visszaküldött, az Országgyűlés 2020. december 15-ei ülésnapján elfogadott, egyes energetikai és hulladékgazdálkodási tárgyú törvények módosításáról szóló törvényhez benyújtott törvényalkotási bizottsági módosító javaslatról történő döntés és a zárószavazás. A köztársasági elnök úrnak aláírásra megküldött törvény szövege T/13958/14. számon, a köztársasági elnök úr levele T/13958/15. számon a Ház informatikai hálózatán valamennyiünk számára elérhető. A Törvényalkotási bizottság módosító javaslatát T/13958/17., jelentését pedig T/13958/18. számon terjesztette elő. Tájékoztatom önöket, hogy a határozathozatal során módosító javaslat fenntartására és külön szavazás kérésére nincs lehetőség. Először a Törvényalkotási bizottság módosító javaslatáról határozunk. Arra figyelemmel, hogy ennek 11. pontja elfogadásához minősített többség szükséges, a határozathozatalra két részletben kerül sor. Először a minősített többséget igénylő pontról határozunk, amelynek elfogadásához a jelen lévő országgyűlési képviselők kétharmadának igen szavazata szükséges. Kérdezem a tisztelt Országgyűlést, elfogadjae a Törvényalkotási bizottság T/13958/17. számú módosító javaslatának minősített többséget igénylő 11. pontját. Kérem, szavazzanak! [[Szavazás.]] Kimondom a határozatot: az Országgyűlés a módosító javaslat minősített többséget igénylő pontját 131 igen szavazattal, 47 nem ellenében, 13 tartózkodás mellett elfogadta. Most a Törvényalkotási bizottság módosító javaslatának egyszerű többséget igénylő további pontjairól határozunk. Kérdezem a tisztelt Országgyűlést, elfogadjae a Törvényalkotási bizottság T/13958/17. számú módosító javaslatának egyszerű többséget igénylő pontjait. Kérem, szavazzanak! [[Szavazás.]] Kimondom a határozatot: az Országgyűlés a módosító javaslat egyszerű többséget igénylő további pontjait 132 igen szavazattal, 47 nem ellenében, 13 tartózkodás mellett elfogadta. Most a zárószavazás következik, amelynek során a ki nem hirdetett törvénynek a Törvényalkotási bizottság módosító javaslatának elfogadott pontjaival módosított szövegéről döntünk. Felhívom szíves figyelmüket, hogy az Alaptörvény meghatározza az imént módosított, ki nem hirdetett törvény minősített többséget igénylő rendelkezéseinek körét. Ezek elfogadásához a jelen lévő országgyűlési képviselők kétharmadának igen szavazata szükséges. Kérdezem ezért a tisztelt Országgyűlést, elfogadjae az egyes energetikai és hulladékgazdálkodási tárgyú törvények módosításáról szóló, ki nem hirdetett törvény minősített többséget igénylő rendelkezéseit az imént elfogadott módosításokkal. Kérem, szavazzanak! [[Szavazás.]] Kimondom a határozatot: az Országgyűlés a módosult, ki nem hirdetett törvény minősített többséget igénylő rendelkezéseit 132 igen szavazattal, 47 nem ellenében, 13 tartózkodás mellett elfogadta. Most az imént módosított, ki nem hirdetett törvény egyszerű többséget igénylő rendelkezéseiről határozunk. Kérdezem a tisztelt Országgyűlést, elfogadjae az egyes energetikai és hulladékgazdálkodási tárgyú törvények módosításáról szóló, ki nem hirdetett törvény egyszerű többséget igénylő rendelkezéseit az imént elfogadott módosításokkal. Kérem, szavazzanak! [[Szavazás.]] Kimondom a határozatot: az Országgyűlés a módosult, ki nem hirdetett törvény egyszerű többséget igénylő rendelkezéseit 132 igen szavazattal, 46 nem ellenében, 13 tartózkodás mellett elfogadta. Most soron következik a koronavírus-világjárvány elleni védekezésről szóló T/14800. számú törvényjavaslat zárószavazása. Emlékeztetem önöket, hogy korábbi döntésünknek megfelelően a törvényjavaslatot sürgős tárgyalás keretében tárgyalta az Országgyűlés. Tájékoztatom önöket, hogy a házszabály 48. § (4) bekezdése alapján a DK képviselőcsoportja az 5. számú módosító javaslat fenntartását indítványozta. Először erről határozunk. Az 5. számú módosító javaslat Arató Gergely és Varga Zoltán képviselő urak indítványa. Kérdezem a tisztelt Országgyűlést, fenntartjae a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 54 igen szavazattal, 132 nem ellenében, 2 tartózkodás mellett nem tartotta fenn. Mivel az Országgyűlés módosító javaslatot nem tartott fenn, és az előterjesztéshez összegző módosító javaslat sem érkezett, a zárószavazás során a törvényjavaslat benyújtott szövegéről határozunk. Felhívom szíves figyelmüket, hogy az Alaptörvény meghatározza a törvényjavaslat minősített többséget igénylő rendelkezéseinek körét. Ezek elfogadásához a jelen lévő országgyűlési képviselők kettőharmadának igen szavazata szükséges. Erre figyelemmel a zárószavazásra két részletben kerül sor. Kérdezem a tisztelt Országgyűlést, elfogadjae a T/14800. számú törvényjavaslat minősített többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés a törvényjavaslat minősített többséget igénylő rendelkezéseit 133 igen szavazattal, 55 nem ellenében, 1 tartózkodás mellett elfogadta. Most a törvényjavaslat egyszerű többséget igénylő rendelkezéseiről határozunk. Kérdezem a tisztelt Országgyűlést, elfogadjae a T/14800. számú törvényjavaslat egyszerű többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés a törvényjavaslat egyszerű többséget igénylő rendelkezéseit 131 igen szavazattal, 56 nem ellenében, tartózkodás nélkül elfogadta. [[16.20]] Most soron következik a Kúria elnökének országgyűlési beszámolója a Kúria 2019. évi tevékenységéről a jogegység biztosítása és az önkormányzati normakontroll körében címmel benyújtott beszámoló elfogadásáról szóló H/13952. számú határozati javaslat zárószavazása. Mivel az előterjesztéshez összegző módosító javaslat nem érkezett, most a határozati javaslat benyújtott szövegéről határozunk. Kérdezem a tisztelt Országgyűlést, elfogadjae a H/13952. számú határozati javaslatot. Kérem, szavazzanak! [[Szavazás.]] Kimondom a határozatot: az Országgyűlés a határozati javaslatot 145 igen szavazattal, 9 nem ellenében, 33 tartózkodás mellett elfogadta. Most soron következik az Országos Bírósági Hivatal elnökének 2019. évi beszámolója elfogadásáról szóló H/13947. számú határozati javaslat zárószavazása. Mivel az előterjesztéshez összegző módosító javaslat nem érkezett, most a határozati javaslat benyújtott szövegéről határozunk. Kérdezem a tisztelt Országgyűlést, elfogadjae a H/13947. számú határozati javaslatot. Kérem, szavazzanak! [[Szavazás.]] Kimondom a határozatot: az Országgyűlés a határozati javaslatot 129 igen szavazattal, 58 nem ellenében és 2 tartózkodás mellett elfogadta. [[Folytatás 181/2-ben!]] 2018-2022. országgyűlési ciklus Budapest, 2021. február 22. hétfő 181/2. szám Országgyűlési Napló Most soron következik az ügyészség 2019. évi tevékenységéről szóló beszámoló elfogadásáról szóló H/13930. számú határozati javaslat zárószavazása. Mivel az előterjesztéshez összegző módosító javaslat nem érkezett, most a határozati javaslat benyújtott szövegéről határozunk. Kérdezem a tisztelt Országgyűlést, elfogadjae a H/13930. számú határozati javaslatot. Kérem, szavazzanak! [[Szavazás.]] Kimondom a határozatot: az Országgyűlés a határozati javaslatot 127 igen szavazattal, 58 nem ellenében és 1 tartózkodás mellett elfogadta. Soron következik az adóalap-erózió és nyereségátcsoportosítás megelőzése érdekében hozott, adóegyezményekhez kapcsolódó intézkedések végrehajtásáról szóló Multilaterális Egyezmény kihirdetéséről szóló T/14938. számú törvényjavaslat zárószavazása. Az előterjesztő T/14938/1. számon kiigazítást nyújtott be, mely a Ház hálózatán valamennyiünk számára elérhető. Mivel az előterjesztéshez összegző módosító javaslat nem érkezett, most a benyújtott törvényjavaslat kiigazított szövegéről határozunk. Kérdezem a tisztelt Országgyűlést, elfogadjae a T/14938. számú törvényjavaslatot a kiigazítással együtt. Kérem, szavazzanak! [[Szavazás.]] Kimondom a határozatot: az Országgyűlés a kiigazított törvényjavaslatot 188 igen szavazattal, ellenszavazat és tartózkodás nélkül elfogadta. Soron következik a Montrealban, 1999. május 28-án kelt, a nemzetközi légi fuvarozásra vonatkozó egyes jogszabályok egységesítéséről szóló Egyezmény 2019. évi módosításáról szóló, a Nemzetközi Polgári Repülési Szervezet által kiadott, 2019. június 28-án kelt, LE 3/38.1-19/50 számú Tagállami Értesítő és a Montrealban, 1999. május 28-án kelt, a nemzetközi légi fuvarozásra vonatkozó egyes jogszabályok egységesítéséről szóló Egyezmény 2019. évi módosításáról szóló, a Nemzetközi Polgári Repülési Szervezet által kiadott, 2019. október 11-én kelt, LE 3/38.1-19/70 számú Tagállami Értesítő kihirdetéséről szóló T/14939. számú törvényjavaslat zárószavazása. Mivel az előterjesztéshez összegző módosító javaslat nem érkezett, most a törvényjavaslat benyújtott szövegéről határozunk. Kérdezem a tisztelt Országgyűlést, elfogadjae a T/14939. számú törvényjavaslatot. Kérem, szavazzanak! [[Szavazás.]] Kimondom a határozatot: az Országgyűlés a törvényjavaslatot 189 igen szavazattal, ellenszavazat és tartózkodás nélkül elfogadta. Most soron következik a Magyarország Kormánya és a Szlovák Köztársaság Kormánya között a katonai repülés területén folytatott együttműködésről szóló Megállapodás kihirdetéséről szóló T/14940. számú törvényjavaslat zárószavazása. Mivel az előterjesztéshez összegző módosító javaslat nem érkezett, most a törvényjavaslat benyújtott szövegéről határozunk. Kérdezem a tisztelt Országgyűlést, elfogadjae a T/14940. számú törvényjavaslatot. Kérem, szavazzanak! [[Szavazás.]] Kimondom a határozatot: az Országgyűlés a törvényjavaslatot 186 igen szavazattal… [[Jelzésre:]] alelnök úr egy pluszszavazatát kérem hozzátenni! Hiller István alelnök úr. Tehát még egyszer: 186 plusz 1 igen szavazattal, ellenszavazat és tartózkodás nélkül elfogadta. Soron következik a Magyarország Kormánya és a Finn Köztársaság kormánya között a Magyar Népköztársaság kormánya és a… [[Dr. Vadai Ágnes: Egységes szanálási rendszer! Közbeszólások az ellenzék soraiból: Egységes szanálás! Balczó Zoltán: És a szavazás szanálva lett.]] Elnézést! Két lap összetapadt. Soron következik az Egységes Szanálási Rendszerhez kapcsolódó kormányközi megállapodás módosításáról szóló megállapodás kihirdetéséről szóló T/14941. számú törvényjavaslat zárószavazása. Mivel az előterjesztéshez összegző módosító javaslat nem érkezett, most a törvényjavaslat benyújtott szövegéről határozunk. Kérdezem a tisztelt Országgyűlést, elfogadjae a T/14941. számú törvényjavaslatot. Kérem, szavazzanak! [[Szavazás.]] Kimondom a határozatot: az Országgyűlés a törvényjavaslatot 166 igen szavazattal, 21 tartózkodás mellett, ellenszavazat nélkül elfogadta. Soron következik a Magyarország Kormánya és a Finn Köztársaság Kormánya között a Magyar Népköztársaság Kormánya és a Finn Köztársaság Kormánya között a beruházások védelméről szóló megállapodás megszűnéséről szóló megállapodás kihirdetéséről szóló T/14942. számú törvényjavaslat zárószavazása. Mivel az előterjesztéshez összegző módosító javaslat nem érkezett, most a törvényjavaslat benyújtott szövegéről határozunk. Kérdezem a tisztelt Országgyűlést, elfogadjae a T/14942. számú törvényjavaslatot. Kérem, szavazzanak! [[Szavazás.]] Kimondom a határozatot: az Országgyűlés a törvényjavaslatot 187 igen szavazattal, ellenszavazat és tartózkodás nélkül elfogadta. Soron következik a Magyarország Kormánya és a Koszovói Köztársaság Kormánya között a beruházások ösztönzéséről és kölcsönös védelméről szóló megállapodás kihirdetéséről szóló T/14943. számú törvényjavaslat zárószavazása. Mivel az előterjesztéshez összegző módosító javaslat nem érkezett, most a törvényjavaslat benyújtott szövegéről határozunk. Kérdezem a tisztelt Országgyűlést, elfogadjae a T/14943. számú törvényjavaslatot. Kérem, szavazzanak! [[Szavazás.]] Kimondom a határozatot: az Országgyűlés a törvényjavaslatot 187 igen szavazattal, ellenszavazat és tartózkodás nélkül elfogadta. Tisztelt Országgyűlés! Az elfogadott napirendünknek megfelelően most a mai napon elhangzott interpellációkra adott válaszok elfogadásáról történő határozathozatalokra kerül sor. Ander Balázs képviselő úr, a Jobbik képviselője, az I/15078. számú interpellációjára adott választ nem fogadta el. Kérdezem az Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 127 igen szavazattal, 59 nem ellenében és 1 tartózkodás mellett elfogadta. [[16.30]] Bangóné Borbély Ildikó képviselő asszony, az MSZP képviselője, az I/15077. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 125 igen szavazattal, 60 nem ellenében, 1 tartózkodás mellett elfogadta. Varju László képviselő úr, a DK képviselője, az I/14950. számú interpellációjára adott választ nem fogadta el. Kérdezem a tisztelt Országgyűlést, hogy elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 126 igen szavazattal, 60 nem ellenében, 1 tartózkodás mellett elfogadta. Tisztelt Országgyűlés! Hohn Krisztina és Ungár Péter képviselők, az LMP képviselői, az I/14955. számú interpellációjukra adott választ nem fogadták el. Kérdezem a tisztelt Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 125 igen szavazattal, 60 nem ellenében, 1 tartózkodás mellett elfogadta. Kocsis-Cake Olivio, a Párbeszéd képviselője, az I/15076. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 125 igen szavazattal, 60 nem ellenében, 1 tartózkodás mellett elfogadta. Stummer János képviselő úr, a Jobbik képviselője, az I/15063. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 125 igen szavazattal, 60 nem ellenében, 1 tartózkodás mellett elfogadta. Bangóné Borbély Ildikó képviselő asszony, az MSZP képviselője, az I/15074. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 125 igen szavazattal, 59 nem ellenében, 1 tartózkodás mellett elfogadta. Bősz Anett képviselő asszony, a DK képviselője, az I/15072. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 124 igen szavazattal, 59 nem ellenében, 1 tartózkodás mellett elfogadta. Hohn Krisztina képviselő asszony, az LMP képviselője, az I/15073. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 124 igen szavazattal, 60 nem ellenében, 1 tartózkodás mellett elfogadta. Tisztelt Országgyűlés! Képviselőtársaim! Soron következik a mentelmi ügyek megtárgyalása és határozathozatala. Tájékoztatom önöket, hogy Simonka György országgyűlési képviselő mentelmi jogának felfüggesztésére irányuló indítvány érkezett KSB. 3682/2019/13-I. számon a legfőbb ügyésztől vesztegetés hatósági eljárásban bűntette miatt indított közvádas ügyben. Az Országgyűlés elnöke ezt megvizsgálásra kiadta a Mentelmi bizottságnak. A Mentelmi bizottság H/15158. számon határozati javaslatot terjesztett elő Simonka György országgyűlési képviselő mentelmi jogával kapcsolatban. Erről az Országgyűlés vita nélkül határoz. A határozathozatal előtt megadom a szót Hargitai János elnök úrnak, a bizottság elnökének, aki a bizottság javaslatát szóban is meg kívánja indokolni ötperces időkeretben. Parancsoljon, elnök úr, öné a szó.
Tisztelt Országgyűlés! [[Közbeszólások, köztük: Nincs hang! Rig Lajos: Még ezt is elhallgatjátok! Derültség az ellenzéki pártok soraiban.]]
Még nem jelent meg a neve, csak most. Parancsoljon!
Köszönöm a szót, elnök úr. Tisztelt Országgyűlés! Ahogy itt elhangzott, a legfőbb ügyész átiratában az Országgyűléshez fordult, és vesztegetés hatósági eljárásban bűntette miatt Simonka György képviselő úr mentelmi jogának felfüggesztését indítványozza. A legfőbb ügyész a beadványában visszatér arra a bűncselekményre, amely kapcsán a képviselő úr mentelmi jogát már az Országgyűlés felfüggesztette, amely alapvetően költségvetési csalásról szólt. A képviselő úr jelezte azt, hogy a Mentelmi bizottság ülésén részt kíván venni, mégsem tudott ez megtörténni, mert egy másik ügy másfelé szólította [[Derültség és közbeszólások az ellenzéki pártok soraiban: Egy másik büntetőügy! Zaj. Az elnök csenget]] nem olyan mosolyognivaló [[Derültség az ellenzéki pártok soraiban.]] , de egy nagyon alapos beadvánnyal fordult a Mentelmi bizottsághoz. Őt idézem: „Ne csak az eddigi szokásjog alapján ítéljük meg ezt a kérdést, hanem érdemben foglalkozzunk az általam felvetett kérdésekkel.” Ezt meg is tette a Mentelmi bizottság. Akit őt ez a dolog érint, nyilvánvalóan majd a jegyzőkönyvet megtekintheti. Ebben a beadványában sok olyan kérdést feszeget, ami egy bírósági eljárásban izgalmas lehet, és a bíróság nyilvánvalóan ezekre reagálni is fog, de a Mentelmi bizottság ezeknek a kérdéseknek az érdemi vizsgálatát csak elhárítani tudta magától, mert ezek olyan kérdések, amelyek alapvetően büntető-, alanyi jogi vagy eljárásjogi kérdéseket feszegetnek, ezeknek a megítélése pedig nem tartozik a Mentelmi bizottság hatáskörébe, hanem a bíróság hatáskörébe. Mi az, amit a bizottság egyébként minden egyes esetben tesz, különösen akkor, ha közvádas eljárásokról van szó? Vizsgálja azt, hogy az tettee az indítványt az Országgyűlésnek, aki erre jogosult. Ebben az esetben, a büntetőeljárásnak ebben a szakaszában ezt csak a legfőbb ügyész teheti. Nyilvánvalóan könnyű volt észlelnünk, hogy a legfőbb ügyész tette. Hivatkozik a legfőbb ügyész egy büntetőtörvényben rögzített tényállásra, ami alapot adhat egy vádemelésre. Ezt meg tudta állapítani a Mentelmi bizottság. A Mentelmi bizottság azt is meg tudta állapítani, hogy ez a büntetőjogi tényállás, ami vesztegetés ebben a bizonyos eljárásban, összefüggésbe hozható Simonka képviselő úrral, mert erről a legfőbb ügyész tájékoztatása szerint tanúvallomás, tanúk tanúvallomása, gyanúsítotti tanúvallomás és tárgyi bizonyítékok vannak. Ennyi tartozik mindig a Mentelmi bizottság hatáskörébe, ezeknek a kérdéseknek a vizsgálata, akár közvádról, akár magánvádról van szó, Az összes többi ügy, ami, mondom, egy nagyon alapos beadvány része volt, a bíróságra tartozik, ezért ezeknek a vizsgálatát mi elhárítottuk. A Mentelmi bizottság ilyen szempontból tartotta magát ahhoz, amit én azzal a szófordulattal szoktam itt jellemezni, a szokásjoghoz, hogy közvádas ügyekben kiadjuk a képviselő mentelmi jogát. Most mondok önöknek számokat, mert az ügy kapcsán munkatársaimmal ennek utánanéztem. A rendszerváltás óta 83 közvádas ügy került az Országgyűlés elé, és 17 esetben nem adta ki közvádra sem a képviselő mentelmi jogát az Országgyűlés, de ez a 17 eset a rendszerváltás utáni parlament első két ciklusára vonatkozott. Tehát azóta kikristályosodott az a gyakorlat, ami, azt gondolom, helyes, hogy az elsődleges szabály az, hogy közvádra kiadjuk, felfüggesztjük a képviselő mentelmi jogát. [[16.40]] A bizottság erről most is szavazott: 6 egyhangú szavazattal azt javasoljuk az Országgyűlésnek, hogy ebben az adott ügyben a képviselő úr mentelmi jogát függessze fel az Országgyűlés. [[Taps a kormánypárti padsorokban.]]
Köszönöm szépen, elnök úr. Megkérdezem Simonka György képviselő urat, hogy kíváne élni a felszólalás lehetőségével. [[Simonka György: Nem.]] Nem kíván.Most a határozathozatal következik. Emlékeztetem önöket, hogy a bizottság úgy foglalt állást, hogy a képviselő úr mentelmi jogát az Országgyűlés függessze fel. Felhívom szíves figyelmüket, hogy a mentelmi jog felfüggesztéséhez a jelen lévő országgyűlési képviselők kétharmadának igen szavazata szükséges. Kérdezem a tisztelt Országgyűlést, hogy felfüggesztie Simonka György országgyűlési képviselő mentelmi jogát. Kérem, szavazzanak! [[Szavazás.]] Kimondom a határozatot: az Országgyűlés Simonka György képviselő úr mentelmi jogát 174 igen szavazattal, 1 nem szavazat ellenében, 1 tartózkodással felfüggesztette. Tisztelt Országgyűlés! Tájékoztatom önöket, hogy Szabó Timea képviselő asszony mentelmi jogának felfüggesztésére irányuló indítvány érkezett 16.Bpk.1800/2020/4. számon a Budapesti II. és III. Kerületi Bíróságtól becsületsértés vétsége miatt indított magánvádas ügyben. Az Országgyűlés elnöke ezt megvizsgálásra kiadta a Mentelmi bizottságnak. A Mentelmi bizottság H/15156. számon határozati javaslatot terjesztett elő Szabó Timea országgyűlési képviselő mentelmi jogával kapcsolatban. Erről az Országgyűlés vita nélkül határoz. A határozathozatal előtt megadom a szót Hargitai János elnök úrnak, a bizottság elnökének, aki a bizottság javaslatát szóban is meg kívánja indokolni ötperces időkeretben. Parancsoljon, elnök úr, öné a szó.
Köszönöm a szót, elnök úr. Tisztelt Országgyűlés! Ahogy elhangzott, a II. és III. Kerületi Bíróság fordul az Országgyűléshez átiratában, amelyben azt indítványozza, hogy Szabó Timea képviselő asszony mentelmi jogát becsületsértés miatt függessze fel az Országgyűlés. A leírt tényállást vizsgálva azt állapíthattuk meg, hogy Szabó Timea 2020. október 7-én egy Facebook-bejegyzésében tett mondataiban, amit később, október 19-én az Óbuda újságban is gyakorlatilag megismételt, a becsület csorbítására alkalmas kijelentéseket tett a feljelentő szerint. A feljelentő egyébként az óbudai volt polgármester. Ez az eset a sajtóban is visszhangot kapott, egy óvoda, egy óvónő érintett ebben az ügyben. A Készenléti Rendőrség Nemzeti Nyomozó Irodája Kiberbűnözés Elleni Főosztálya folytatott eljárást egy óvodapedagógus ellen. A két közszereplő vitája, tehát a képviselő asszony és a volt polgármester vitája arról szól, hogy ebben a kínos ügyben a volt polgármester úgy járte el, ahogy kellett volna. Ez a volt polgármester álláspontja, a képviselő asszony meg azt mondja, hogy politikai indokból nem úgy járt el, ahogy kellett volna. Tehát ez az ő konfliktusuk lényege. Az előbb már elmondtam, hogy mi az, amit mi ilyenkor vizsgálunk. Ez alapján azt a megállapítást tehettük, hogy a kialakult főszabályt, a szokásjogot itt is követhetjük, magánvádas eljárásról lévén szó, a Mentelmi bizottság többségi szavazással úgy döntött, hogy Szabó képviselő asszony mentelmi jogát az adott ügyben ne függesszük fel. [[Taps a kormánypártok padsoraiból.]]
Köszönöm szépen, elnök úr. Most megkérdezem Szabó Timea képviselő asszonyt, frakcióvezetőt, hogy kíváne felszólalni. [[Szabó Timea: Nem.]] Nem kíván. Most a határozathozatal következik. Emlékeztetem önöket, hogy a bizottság úgy foglalt állást, hogy a képviselő asszony mentelmi jogát az Országgyűlés ne függessze fel. Felhívom szíves figyelmüket, hogy a mentelmi jog felfüggesztéséhez a jelen lévő országgyűlési képviselők kétharmadának igen szavazata szükséges. Kérdezem a tisztelt Országgyűlést, hogy felfüggesztie Szabó Timea országgyűlési képviselő mentelmi jogát. Kérem, szavazzanak! [[Szavazás.]] Kimondom a határozatot: az Országgyűlés Szabó Timea mentelmi jogát 10 igen szavazattal, 156 nem szavazat ellenében, 1 tartózkodással nem függesztette fel. Tisztelt Országgyűlés! Tájékoztatom önöket, hogy Szabó Timea országgyűlési képviselő mentelmi jogának felfüggesztésére irányuló újabb indítvány érkezett 14.Bpk.2055/2020/3. számon a Budapesti II. és III. Kerületi Bíróságtól rágalmazás vétsége miatt indított magánvádas ügyben. Az Országgyűlés elnöke ezt megvizsgálásra kiadta a Mentelmi bizottságnak. A Mentelmi bizottság H/15157. számon határozati javaslatot terjesztett elő Szabó Timea országgyűlési képviselő mentelmi jogával kapcsolatban. Erről az Országgyűlés vita nélkül határoz. A határozathozatal előtt ismét megadom a szót Hargitai Jánosnak, a bizottság elnökének, aki a bizottság javaslatát szóban is meg kívánja indokolni ötperces időkeretben. Parancsoljon, elnök úr! Öné a szó.
Köszönöm a szót, elnök úr. Tisztelt Országgyűlés! Amit most ismertetnem kell, a bizottság itt is konzekvens volt, de ez azért kínosabb mindannyiunk részére, tehát most lehet majd ott, a túloldalon mosolyogni, ha ehhez van kedvük. [[Zaj.]] hogy itt elhangzott, a Budapesti II. és III. Kerületi Bíróság fordul átiratában az Országgyűléshez, amelyben azt javasolja, hogy Szabó képviselő asszony mentelmi jogát rágalmazás vétsége miatt függesszük fel. Egy Facebook-bejegyzés szolgáltat alapot, ezt a tényállások között kihámozhatta a bizottság, a kellemetlen ebben annyi, hogy a tatai Öreg-tó körüli építkezésekről van szó, és a képviselő asszonynak a megszólalásában sikerült a HELL ENERGY Magyarország Kft.-t nehéz helyzetbe hozni, azt a kft.-t, amelynek mint jogi személynek ehhez a beruházáshoz az égvilágon semmi köze nincs, ellenben azt, aki építeni akar, meg sem említette. [[Nagy zaj. Szabó Timea közbeszól. Az elnök csenget.]] Tehát a képviselő asszony ilyen szempontból mellényúlt. De a Mentelmi bizottság…
Frakcióvezető asszony, önnek van lehetősége válaszolni- Parancsoljon, elnök úr!
A Mentelmi bizottság itt is azt tekintette irányadónak, amit a gyakorlatával kialakított, hogy magánvádas eseteket főszabály szerint olyannak tekintünk, ami a képviselő figyelmét elvonja az országgyűlési munkától, és mi az országgyűlési munkát támogatjuk még ilyen esetben is. [[Dr. Vadai Ágnes: Jaj! Folyamatos zaj.]] Ezért ebben az esetben is a Mentelmi bizottság többségi szavazással úgy döntött, hogy azt javasolja az Országgyűlésnek, hogy az elkövetett baki ellenére ebben az adott ügyben a képviselő asszony mentelmi jogát ne függesszük fel. [[Közbekiáltás a kormánypárti padsorokból: Nem érdemli meg! Folyamatos zaj.]]
Köszönöm szépen, elnök úr. Most megkérdezem Szabó Timea frakcióvezető asszonyt, hogy kíváne élni a felszólalás lehetőségével. [[Szabó Timea igent int.]] Parancsoljon, öné a szó. Kérem kiadni hangot Szabó Timea frakcióvezető asszonynak! Képviselő asszony, öné a szó.
Nem hallottam Kocsis Máté építő kommentjét, de biztos… [[Kocsis Máté: Átküldöm majd!]] Értem, majd elküldi sms-ben. Jó.Egy dolgot szeretnék csak mondani, tisztelt képviselőtársaim. Nyugodtan függesszék fel a mentelmi jogomat. Én olyan szívesen megvédeném az álláspontomat! Ugyanis ahhoz, hogy nincs köze annak a cégnek a tatai tó körüli luxushotel-beruházáshoz, csak annyit szeretnék mondani, hogy a HELL a tulajdonosa annak a cégnek, amely ezt a beruházást végre akarja hajtani. Tehát az, hogy semmi közük nincs hozzá, picit barokkos ebben a tekintetben. Én nagyon szívesen megvédem az álláspontomat a bíróság előtt, ezért arra biztatom önöket is, hogy nyugodtan függesszék fel a mentelmi jogomat. Köszönöm.
Köszönöm szépen. Most a határozathozatal következik. Emlékeztetem önöket, hogy a bizottság úgy foglalt állást, hogy a képviselő asszony mentelmi jogát az Országgyűlés ne függessze fel. Felhívom szíves figyelmüket, hogy a mentelmi jog felfüggesztéséhez a jelen lévő országgyűlési képviselők kétharmadának igen szavazata szükséges.Kérdezem a tisztelt Országgyűlést, felfüggesztie Szabó Timea országgyűlési képviselő mentelmi jogát. Kérem, szavazzanak! [[Szavazás.]] Kimondom a határozatot: az Országgyűlés Szabó Timea mentelmi jogát 14 igen szavazattal, 147 nem szavazat ellenében, 4 tartózkodás mellett nem függesztette fel. [[Folyamatos zaj. Az elnök csenget.]] [[16.50]] Mindenkinek volt lehetősége beszélni, még egy határozathozatalra mindenféleképpen igényt szeretnék tartani, úgyhogy kérem a türelmüket. Tisztelt Országgyűlés! Tájékoztatom önöket, hogy Tiba István országgyűlési képviselő mentelmi jogának felfüggesztésére irányuló indítvány érkezett 80.Bpk.1777/2020/5-II. számon a Debreceni Járásbíróságtól rágalmazás vétsége miatt indított magánvádas ügyben. Az Országgyűlés elnöke ezt megvizsgálásra kiadta a Mentelmi bizottságnak. A Mentelmi bizottság H/15155. számon határozati javaslatot terjesztett elő Tiba István országgyűlési képviselő mentelmi jogával kapcsolatban. Erről az Országgyűlés vita nélkül határoz. A határozathozatal előtt megadom a szót ismét Hargitai Jánosnak, a bizottság elnökének, aki a bizottság javaslatát szóban is meg kívánja indokolni ötperces időkeretben. Parancsoljon, elnök úr, öné a szó.
Köszönöm a szót, elnök úr. Tisztelt Országgyűlés! A Debreceni Járásbíróság fordult az Országgyűléshez átiratában, indítványozva Tiba István országgyűlési képviselő mentelmi jogának felfüggesztését rágalmazás vétsége miatt. A feljelentő Balmazújváros jelenlegi polgármestere. A képviselő úrnak szintén egy Facebook-bejegyzése adott okot a feljelentésre. Ebben a képviselő úr röviden, de lényegre törően úgy fogalmaz, hogy Balmazújváros ’14 és ’18 között mintegy 3 milliárd 191 millió forint támogatást szerzett meg pályázati fejlesztésekre, ezzel szemben a jelenlegi polgármester a Szabad Városok képviselőjeként egy fizetett hirdetésben 2228 millió forintról beszél; a kettő különbözete 960 millió forint. Tiba István képviselő úr úgy vélte, hogy ezt az összeget a jelenlegi városvezetés el akarja lopni, és ezért el a kezekkel a balmazújvárosi kasszától. A jelenlegi polgármester úr érzékelte, hogy közszereplőként többet kell tűrnie, mint ha nem egy közszereplőről fogalmaztak volna meg egy ilyen állítást, de ő úgy érvel, hogy ez már túlmegy az Alkotmánybíróság által megszabott határon, és ezért tette meg a feljelentését. Azt a vizsgálati sort követtük itt is, amit már az első megszólalásom során elmondtam önöknek: itt is a bizottság többségi döntéssel úgy döntött, hogy az adott ügyben magánvádas indítványról lévén szó Tiba István képviselő úr mentelmi jogát ne függessze fel az Országgyűlés. [[Taps a kormánypártok soraiban.]]
Köszönöm szépen, elnök úr. Most megkérdezem Tiba István képviselő urat, kíváne élni a felszólalás lehetőségével. [[Jelzésre:]] Nem kíván. Ezért a határozathozatal következik. Emlékeztetem önöket, hogy a bizottság úgy foglalt állást, hogy a képviselő úr mentelmi jogát az Országgyűlés ne függessze fel.Felhívom szíves figyelmüket arra, hogy a mentelmi jog felfüggesztéséhez a jelen lévő országgyűlési képviselők kétharmadának igen szavazata szükséges. Kérdezem ezért a tisztelt Országgyűlést, felfüggesztie Tiba István országgyűlési képviselő mentelmi jogát. Kérem, szavazzanak! [[Szavazás.]] Kimondom a határozatot: az Országgyűlés Tiba István képviselő úr mentelmi jogát 6 igen szavazattal, 164 nem ellenében és 1 tartózkodás mellett nem függesztette fel. Tisztelt Országgyűlés! Képviselőtársaim! A határozathozatalok végére értünk. Most kétperces technikai szünetet rendelek el, és utána folytatjuk a munkánkat. [[Több képviselő távozik az ülésteremből.]] [[Szünet: 16.53-16.56]] Megkérem a képviselőtársaimat, hogy akik a teremben maradnak, foglalják el a helyüket. Tisztelt Ház! Képviselőtársaim! Jakab Péter és Szilágyi György képviselő urak, a Jobbik képviselői, azonnali kérdést kívánnak feltenni a miniszterelnök úrnak: „Mit gondol erről, Miniszterelnök úr?” címmel. A miniszterelnök úr távolléte miatt válaszadásra Gulyás Gergely, Miniszterelnökséget vezető miniszter urat jogosította fel. Tisztelettel kérdezem Szilágyi György képviselő urat, elfogadjae a válaszadó személyét, vagy a miniszterelnök úrtól személyesen kéri a választ. Parancsoljon!
Köszönöm, elnök úr. Megvárjuk a miniszterelnök urat a válaszadással. [[Taps a Jobbik soraiban.]]
Köszönöm szépen. Tisztelt Képviselő Úr! Tájékoztatom önt, hogy a miniszterelnök úrnak a második soron következő azonnali kérdések órájában kell válaszolnia. Tisztelt Országgyűlés! Csányi Tamás és Lukács László György képviselő urak, a Jobbik képviselői, azonnali kérdést kívánnak feltenni az emberi erőforrások miniszterének: „Mit gondol erről, Miniszter úr?” címmel. A miniszter úr távolléte miatt a válaszadásra Rétvári Bence államtitkár urat jelölte ki. Tisztelettel kérdezem Lukács László György képviselő urat, hogy elfogadjae a válaszadó személyét.
Köszönöm szépen, de nem, megvárnám a miniszter urat. [[Taps a Jobbik soraiban.]]
Köszönöm szépen, képviselő úr. A miniszter úrnak a második soron következő azonnali kérdések órájában kell válaszolnia. Magyar Zoltán képviselő úr, a Jobbik képviselője, azonnali kérdést kíván feltenni az agrárminiszternek: „Mi az igazság?” címmel. Tájékoztatom önt, képviselő úr, hogy a miniszter úr távolléte miatt válaszadásra Farkas Sándor államtitkár urat jelölte ki. [[Jelzésre:]] A képviselő úr jelzi, hogy elfogadja a válaszadó személyét. Magyar Zoltán képviselő urat illeti a szó. Parancsoljon!
Köszönöm a szót, elnök úr. Tisztelt Ház! Államtitkár Úr! Elég nehéz megmondani, hogy a Fidesz a korábbi ígéreteihez képest miben ment leginkább szembe saját magával; na persze nem azért nehéz ezt megmondani, mert olyan kevés példa lenne erre, épp ellenkezőleg: túl sok, túl nagy a választék. [[17.00]] Én mindenesetre a birtokpolitikát biztos, hogy a dobogóra helyezném, tehát ez az a terület, ahol egészen biztosan szembementek önnön korábbi ígéretükkel. Ellenzékből még fordulatot ígértek, arról volt szó, hogy a kis családi gazdálkodók hálózatára fogjuk építeni a magyar vidéket, és ők lesznek az a gerinc, amire aztán lehet építkezni. Ehhez képest az elmúlt tizenegy év kormányzása bebizonyította, hogy visszafordultak, és egyfajta újkori feudalizmust építenek itt hazánkban. Brutális birtokkoncentráció zajlik, ezzel együtt a támogatások is nyilván ehhez a szűk körhöz kerülnek, arról nem is beszélve, hogy az állami földeket is javában, legalábbis a legzsírosabb részeket hozzájuk játszották át. De úgy tűnik, hogy önöknek semmi sem elég, egész egyszerűen ezt a szót, hogy elég, nem ismerik. Ezt bizonyítja Rogán Antalnak, a miniszterelnök kabinetfőnökének legújabb botránya is, ahol a legújabb felesége és családja Borsodban 1600 millió forintért készült termőföldet vásárolni. Amikor az egész ügy robbant, akkor egyfajta kínos hallgatásba fulladt az önök reakciója, majd amikor ez tarthatatlanná vált, akkor megszólalt Rogán Antal is, illetve a teljes kormánysajtó is. Hazugságot kiáltottak, azt mondták, hogy kérem szépen, itt nincs semmi látnivaló. De aztán néhány nap múlva előkerültek a dokumentumok is, innentől kezdve ez a védekezés is vállalhatatlanná vált, és elkezdődött egy nehéz, erőltetett, szánalmas magyarázkodás. Arra kérem tehát államtitkár urat, hogy próbálja meg nekünk megvilágítani ezt a történetet, hogy világossá váljanak a részletek, egyáltalán mi a kormány álláspontja arról, hogy 1600 hektárt meg tudjon vásárolni egy kormányközeli család. Várom érdemi válaszát.
Köszönöm szépen, képviselő úr. A választ Farkas Sándor államtitkár úr, miniszterhelyettes fogja megadni. Parancsoljon! [[Farkas Sándor mikrofonja nem működik, ezért egy hordozható mikrofont kap.]]
Köszönöm szépen. Tisztelt Elnök Úr! Tisztelt Képviselőtársam! Önök mindig azzal jönnek elő, hogy a „Földet a gazdáknak!” program mennyire hátrányos, mennyire megkülönböztető, milyen feltételezett anomáliákat tartalmaz, mennyire igazságtalan, holott azért el kell mondani önöknek, önök nagyon jól tudják, hogy a „Földet a gazdáknak!” program az egyik legsikeresebb programunk volt. Az a földterület, ami állami tulajdonból magántulajdonba, a „Földet a gazdáknak!” programba került, egyértelműen bizonyítja a mai napig is, hogy ezeknek a területeknek a hasznosítása megfelelő módon megtörtént.Az ön konkrét kérdésére szeretném elmondani: ahogy már a korábbi sajtómegkeresésekre reagálva is jelezte az Agrárminisztérium, úgy most ismételten megerősítem és az ön kérdése mögött tudom, hogy ez volt , hogy Nagy István miniszter úr az állítólagos földvásárlási ügy kapcsán egyáltalán nem találkozott és nem is beszélt Rogán Antal miniszter úrral. [[Közbeszólások a Jobbik soraiból.]] Minden egyéb feltételezés az ön és a baloldali barátainak hazugságokra alapuló gyűlöletkampányának a része, amit határozottan vissza kell utasítanom, már csak azért is, mert önök mindig olyan ügyekkel jönnek elő, amiknek sem valóságtartalma, sem egyéb olyan vonzata nincs, amellyel gyakorlatilag támadják a kormánypártokat. Szeretném megkérni tisztelt képviselőtársamat, mint az agráriumban jártas képviselőt, hogy legyen szíves és legközelebb olyan kérdéseket tegyen fel, amely valós, megalapozott kérdéseknek ad lehetőséget. Köszönöm szépen. [[Taps a kormánypártok soraiban.]]
Köszönöm szépen. Figyeltem az időt, az elején elszaladt az idő, és Farkas Sándor államtitkár úr tartotta a két percet.Egyperces viszonválaszra Magyar Zoltán képviselő úré a szó. Parancsoljon!
Köszönöm, elnök úr. Valóban tartotta a két percet, csak ebből sok érdemi választ mégsem lehet kihámozni. Azt azért csak ne tagadja már le, államtitkár úr, hogy szerződéskötés tervben volt, hiszen ezeket a dokumentumokat a sajtó nyilvánosságra hozta. Aztán persze, tudhatjuk azt is, hogy annyira kellemetlenné kezdett válni ez az ügy, hogy állítólag maga Orbán Viktor tiltotta le erről a földvásárlásról Rogán Antalékat.De ha már erről az ügyről van szó, államtitkár úr, örömmel vettük volna például azt a választ, hogy a magyar állam végre él az elővásárlási jogával, és láthatóan egy ennyire nyilvánvalóan spekulációs szándékú földvásárlás esetében megszerzi ezeket a földeket, hogy aztán valóban helyben élő, valóban családi gazdálkodók számára, mondjuk, tartós bérbe odaadja. Vagy mondjuk, jó válasz lett volna az is, hogy elkezdték vizsgálni, hogy ki és miből kívánta ezt a földet megvásárolni, egyáltalán reálisnak tartjae államtitkár úr azt, hogy ma valaki bemegy egy pénzintézethez, és több mint egymilliárd forintos hitelt kaphat földvásárlásra. Mi erről az ön álláspontja? Miért nem lépett időben a magyar állam, amikor tényleg [[Az elnök a csengő megkocogtatásával jelzi az időkeret leteltét.]] teljesen egyértelműen spekulációs földvásárlásról volt szó?
Köszönöm szépen, képviselő úr. Egyperces viszonválasz illeti meg államtitkár urat is. Parancsoljon!
Köszönöm szépen. Tisztelt Képviselő Úr! Bizonyára ön is jól tudja, hogy a földforgalmi törvény alapján milyen szabályok szerint van lehetőség termőföld vásárlására. A kérdéses, érintett ügyben is ennek az eljárásrendnek megfelelően járt el az illetékes kormányhivatal, vagyis a jegyzőtől beérkezett szerződésről megállapította, hogy tartalmi és alaki kellékei alapján nem felel meg a földforgalmi törvény rendelkezéseinek, ennek alapján a kormányhivatal meghozta a jóváhagyást megtagadó határozatot, amit postai úton kézbesített a jogi képviselőnek is.A megtagadó határozattal szemben a kézbesítéstől számított 30 napon belül a szerződő felek bírósági felülvizsgálatot kezdeményezhetnek az illetékes törvényszéken, a határozat kézbesítésével a földforgalmi eljárás az illetékes kormányhivatalban befejeződött. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Szabó Sándor képviselő úr, az MSZP képviselője, az Országgyűlés jegyzője azonnali kérdést kíván feltenni az innovációért és technológiáért felelős miniszternek: „Miért van szükség a felsőoktatási intézmények modellváltására, ha az uniós források állami fenntartásban is az egyetemek rendelkezésére állnak a versenyképesség növelésére, az intézmények fejlesztésére?” címmel. Tisztelt Képviselő Úr! Tisztelt Jegyző Úr! A miniszter úr távolléte miatt válaszadásra Schanda Tamás államtitkár urat, miniszterhelyettest jelölte ki. Tisztelettel kérdezem önt: elfogadjae a válaszadó személyét? [[Jelzésre:]] Köszönöm szépen, jegyző úr jelzi, hogy elfogadja a válaszadót, úgyhogy Szabó Sándor képviselő úr, az Országgyűlés jegyzője következik. Parancsoljon!
Köszönöm a szót, elnök úr. Tisztelt Államtitkár Úr! Januárban hirtelen nagyon fontossá vált a kormánynak a hazai felsőoktatás átfogó reformja a vidéki egyetemek tekintetében is, ami tulajdonképpen lényegében azt jelentette, hogy a jövőben egy 5-7 fős, élethossziglan tartó kuratóriumi tagságból álló alapítvány működtetné a pécsi, a szegedi, illetve a debreceni egyetemet is, magukhoz vonva az állami vagyont is, mindez a jövőre vonatkozólag lenne érvényes.Karácsony tájékán persze az önök illetékes minisztériumától még arról hangzottak a válaszok, a szavak, hogy tulajdonképpen a fenntartói modellváltás egyáltalán nincs a napirenden, hiszen egyszer volt Budán kutyavásár, aztán mégis. Több mint gyanús, hogy mindez akkor történik, amikor tulajdonképpen tudjuk, hogy 1500-2000 milliárd forint érkezik a hazai felsőoktatásra, elsősorban EU-s felzárkóztatási alapból, és nagyon árulkodó a fenntartóváltás melletti azon érvelés is, hogy tulajdonképpen a közbeszerzési eljárás az alapítványi formában nem vagy sokkal egyszerűbben lebonyolítható, könnyebben föl lehet használni az EU-s pénzeket. De mégis, az átalakítás ilyen gyors, hirtelen, egyeztetés nélküli módja azért számos kérdést felvet. Kinek az érdeke mindez? Mi a valódi célja az egyetemi modellváltásnak? Vane okuk aggódni a magyar állampolgároknak, benne a szegedi 162 ezer polgárnak, hogy tulajdonképpen ez az átalakítás valójában nem a közjót, hanem a Fidesz hatalmi érdekeit vagy újabb gazdasági haszonszerzést szolgálnak? Egyébként nagyon botrányos volt a szegedi szenátusi ülés, ahol döntöttek, számos szabálytalanság történt. [[17.10]] Nem is lehetett pontosan tudni, hogy miről szavaztak, majd a szenátusi ülés után többen le is mondtak, illetve a szavazás megismétlését is kérték többen. Kérdezem én államtitkár urat, hogy ha egyébként tudjuk, hogy ez a rengeteg pénz, ez az 1500 milliárd felhasználható az egyetemek jövőbeni működésére, a fejlesztésekre és a versenyképesség növelésére, akkor miért van szükség modellváltásra. Várom megtisztelő válaszát.
Köszönöm szépen. A választ Schanda Tamás államtitkár úrtól, miniszterhelyettestől fogjuk hallani. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Röviden összefoglalható, hogy miért van szükség a modellváltásra: a kormány a gazdaságfejlesztés és az innováció központi szereplőiként számít a magyar felsőoktatási intézményekre, és azt szeretnénk, hogy ezek az intézmények még sikeresebbek, még eredményesebbek, még versenyképesebbek legyenek nemzetközi összehasonlításban is. Azt szeretnénk, hogyha ezek az intézmények olyan tudást, olyan képességeket adnának a magyar fiataloknak, amivel sikeressé válhatnak a jövőben. Tisztelt képviselő úr, mi ezt szeretnénk.És azt is világosan elmondtuk már többször, hogy a kormány azokban az intézményekben már kezdeményezte legkésőbb az őszi ülésszak során a modellváltást, ahol azt gondoltuk, hogy ez feltétlenül szükséges. Tisztelt Képviselő Úr! Ezt követően az intézmények maguk jelezték, több intézmény maga jelezte, hogy ő is szeretne részt venni ebben a modellváltási folyamatban [[Arató Gergely közbeszól.]] [[Arató Gergely közbeszól.]] ő is szeretne élni azzal a lehetőséggel, hogy az oktatáshoz szükséges tulajdon a saját vagyonába kerüljön; szabadabb, autonómabb működés váljon számára is lehetővé (Arató Gergely közbeszól.); rugalmasabban tudjon [[Az elnök csenget.]] megvalósulni az élet szervezése a felsőoktatási intézményekben. Tisztelt Képviselő Úr! Világos és egyértelmű az, amit az egyetemek üzennek nekünk: a Dunaújvárosi Egyetemen 13 igennel, nulla nemmel, nulla tartózkodással szavazott a szenátus; a Debreceni Egyetemen 65 igennel, nulla nemmel és 3 tartózkodással; a Semmelweis Egyetemen 41 igennel, nulla nemmel, 1 tartózkodással; a szegedi egyetemen 29 igennel, 16 nemmel, 7 tartózkodással. Tisztelt Képviselő Úr! Legyen egyértelmű: a felsőoktatási intézmények szenátusai döntöttek, ők szeretnék a modellváltást. Az a kérésem, tisztelt képviselő úr, hogy támogassa az egyetemek szenátusait. Köszönöm megtisztelő figyelmüket. [[Taps a kormánypártok padsoraiból.]]
Köszönöm szépen. Egyperces viszonválaszra Szabó Sándor képviselő urat, országgyűlési jegyzőt illeti a szó. Parancsoljon!
Köszönöm a szót, elnök úr. Államtitkár úr, azért úgy látom a pécsi, a szegedi, a debreceni rektort, így újév után felébrednek, és a szenátussal összeülve kitalálják gyorsan, hogy egyébként még ebben a hónapban, januárban meg kell történnie a modellváltásnak, mert egyébként a szenátusnak kell dönteni, és önöknek erre semmilyen ráhatása nincsen. Ugye, ezt azért ön sem gondolja komolyan? Ez az egyik dolog.A másik: másfél évvel ezelőtt megtörtént a modellváltás a Corvinus Egyetemen, most már vannak tapasztalatok. Mi történt? Bizalomvesztés; egyetemi tanári elbocsátások; közalkalmazotti jogviszonyok megszűnése; autonómiavesztés [[Dr. Rétvári Bence: Már megint? Már megint elvesztették az autonómiájukat? Harmadszorra vagy negyedszerre…]] ; a szenátus összetételének megváltoztatása, jogköreinek megcsorbítása; egyetemi karok megszűntek, összevonták őket. Belharcok vannak a differenciált bérezés miatt, és ami a legfontosabb: 20 százalékkal csökkent a hallgatói érdeklődés. Önök ezt nevezik sikeres modellváltásnak? Akkor, azt gondolom, ebből nem kérünk, úgyhogy javasolom, hogy üzenje meg az alapítványi kuratóriumi tagoknak, hogy ne nagyon rendezkedjenek be. Köszönöm. [[Dr. Rétvári Bence: Fenyeget! Professzorokat fenyeget! Németh Szilárd István: Azt a mindenit! Ez kemény!]]
Köszönöm szépen. Egyperces viszonválasz illeti meg államtitkár urat is. Parancsoljon!
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Úgy látszik, önöknek Gyurcsány Ferenc egyértelműen kiadta azt az utasítást, hogy fenyegetni kell egyetemi professzorokat [[Dr. Rétvári Bence: Földönfutó lesz az egyetem is?]] ; fenyegetni kell a szenátusokat; fenyegetni kell a kuratóriumok szabályosan kinevezett vezetőit.Tisztelt Képviselő Úr! Az a kérésem önhöz, hogy fejezzék be ezt a fenyegetőzést. Ne akarjon az egyetemi szenátus feje fölött olyan döntést hozni, amiről ön országgyűlési képviselőként elmondhatja a véleményét, de az Országgyűlés fogja megvitatni azt a törvényjavaslatot, amelyik majd a modellváltásról szól. Az egyetem nevében, az a kérésem, hogy ne tegyen nyilatkozatot. Az egyetem nevében nyilatkoztak, akik erre fel vannak jogosítva: az egyetem szenátusa. [[Dr. Rétvári Bence: Így van.]] Az egyetem szenátusa világosan elmondta, hogy mit szeretne. Az a kérésem, hogy tartsa tiszteletben. Köszönöm megtisztelő figyelmét. [[Taps a kormánypártok padsoraiból.]]
Köszönöm szépen, államtitkár úr. Tisztelt Képviselőtársaim! Arató Gergely képviselő úr, a DK képviselője, azonnali kérdést kíván feltenni a miniszterelnök úrnak: „Hogyan gondolja, miniszterelnök úr?” címmel. Tisztelt Képviselő Úr! A miniszterelnök úr távolléte miatt válaszadásra Gulyás Gergely, Miniszterelnökséget vezető miniszter urat jogosította fel. Tisztelettel kérdezem önt, elfogadjae a válaszadó személyét, vagy a miniszterelnök úrtól személyesen kéri a választ.
Megvárom miniszterelnök urat.
Köszönöm szépen. Tájékoztatom önt, képviselő úr, hogy a miniszterelnök úrnak a második soron következő azonnali kérdések órájában kell válaszolnia.Tisztelt Képviselőtársaim! Sebián-Petrovszki László képviselő úr, a DK képviselője, azonnali kérdést kíván feltenni az emberi erőforrások miniszterének: „Miért nem tartják be a törvényt?” címmel. Tisztelt Képviselő Úr! A miniszter úr távolléte miatt válaszadásra Rétvári Bencét jelölte ki. [[Jelzésre:]] Köszönöm szépen, hogy jelzi, hogy elfogadja a válaszadó személyét. Sebián-Petrovszki László képviselő urat illeti a szó. Parancsoljon!
Köszönöm, elnök úr. Tisztelt Ház! Államtitkár Úr! Többedjére beszélünk ugyanarról a témáról, mégsem jutunk semmire, de még egyszer nekifutok.Ugye, többéves történet az már, hogy az Alkotmánybíróság alkotmányellenesnek mondta ki az önök rokkantnyugdíjak szabályozásáról szóló törvényét, mert az az emberi jogok európai egyezményébe ütközik. Ez volt az a törvény, amely a rokkantnyugdíjasok százezreit hozta abba a helyzetbe, hogy egyfelől megalázó felülvizsgálatokra kényszerítették őket, másfelől pedig megfosztották őket jogos juttatásaiktól, illetve csökkentették ezeket a juttatásaikat. Az Alkotmánybíróság a döntésekor akkor adott önöknek egy határidőt, ameddig ezt a hibát korrigálniuk kell, ameddig az alkotmányellenes törvényt ki kell javítani, illetve esetleg kártéríteni azokat, akiket jogtalanul megkárosítottak. Ez a határidő, kérem tisztelettel, 2019 márciusa volt, tehát lassan kétéves évfordulóját üljük ennek. Semmi nem történt, noha ez nem tegnap volt, nem tegnapelőtt volt, nem múlt évben volt. Vegyük tehát akkor sorra! Önök egy alkotmányellenes törvénnyel több százezer embert rosszabb helyzetbe hoztak, mint azelőtt volt. Ezt megállapította az az Alkotmánybíróság, amelynek addigra már minden egyes tagját önök nevezték ki, és ezt a határidőt, amit az Alkotmánybíróság megszabott, még ennek ellenére sem tartották, és nem tartják most. [[Dr. Rétvári Bence közbeszól.]] Tisztelt Államtitkár Úr! Két eset lehetséges: vagy az van, hogy önök tesznek arra, hogy az Alkotmánybíróság mit mond, illetve hogy alkotmányellenes, amit csinálnak, vagy alkalmatlanok a kormányzásra, mert nem tudják két év alatt megoldani, hogy hogyan oldják meg azt a problémát, amit önmaguk generáltak. Kérdezem azt, államtitkár úr, melyik igaz a kettő közül: tesznek a döntésre, az Alkotmánybíróság döntésére, vagy alkalmatlanok erre? Várom megtisztelő válaszát. [[Taps a DK padsoraiból.]]
Köszönöm szépen, képviselő úr. Rétvári Bence államtitkár úr válaszol az elhangzottakra. Parancsoljon, államtitkár úr, öné a szó miniszterhelyettesként. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Ön azt a jogszabályt támadja, amely a megváltozott munkaképességűek foglalkoztatásának radikális emeléséhez hozzájárult, hogy ne segélyből, hanem munkabérből tudjanak élni ezek az emberek. Ezen törvény, amelyet ön az előbb kritizált, ez is hozzájárult ahhoz, hogy 18 százalékról 44 százalékra emelkedjen azon megváltozott munkaképességű emberek száma, akiknek már nem segélyből, hanem bérből, tehát jóval magasabb jövedelemből lehet megélniük. [[Sebián-Petrovszki László közbeszól.]] mi az ön szóhasználatát illeti, lehet, hogy azért, mert nem jogász, ezért az alkotmánysértő és hasonló szavakat könnyen kimondja: az Alkotmánybíróság nem mondta ki, hogy a tulajdonhoz való jog sérült volna; nem mondta ki, hogy kártérítési kötelezettsége van a kormánynak; nem mondta ki, hogy kamatfizetési kötelezettsége van a kormánynak; nem mondta ki, hogy az Alaptörvénybe ütközne ez a jogszabály-módosítás. Azt mondta, hogy van egy nemzetközi szerződés, ami alapján fennáll egy jogszabálybenyújtási kötelezettsége a kormányzatnak. Ezt kimondta, de ennél többet nem, úgyhogy bár valóban nem először beszélgetünk, de úgy látszik, a pedagógiai képességeimmel probléma van [[Arató Gergely közbeszól.]] mert még mindig nem sikerült önnek azt elmagyaráznom, vagy lehet, hogy az ön szövegértési képességével van a probléma, lehet, hogy ez az esélyesebb [[Az elnök csenget.]] , tehát hogy az Alkotmánybíróság semmi olyasfajta tartalmú döntést nem hozott, amiről ön itt beszélt, tisztelt képviselő úr. De hogyha megnézné a költségvetés számait, amiben azt látja, hogy a tavalyi évben 45,6, az idei évben 48,6 milliárd forintot fordítunk arra, hogy tavaly 375, idén már 394 akkreditált munkáltatónál tavaly 30 ezer, idén 32 700 ember tudjon dolgozni, akkor látná, hogy ebben a rendszerben egyre több embernek egyre magasabb jövedelmet tudunk biztosítani. Ezzel állt szemben az önök politikája 2010 előtt, amelyik ezeket az embereket nagyon hosszú távon a segélyek világában tartotta, ami kevésbé az emberhez méltó létforma. Köszönöm szépen. [[Taps a kormánypártok padsoraiból.]]
Köszönöm szépen. Azért csöngettem bele, mert úgy ítéltem meg, hogy személyeskedésbe szaladt az a része, és ezt meg szeretném akadályozni. úgyhogy viszonválaszra megadom a szót Sebián-Petrovszki László képviselő úrnak. [[17.20]]
Ha jól értem államtitkár úr válaszát, annak örüljön több százezer olyan rokkantnyugdíjas, akinek rosszabb a helyzete ma, mint ezen törvény előtt, hogy néhányan esetleg azóta jobban jártak, mert nagyobb emelést kaptak. Ez önmagában felháborító, államtitkár úr! Ennél még Orbán Viktor, az ön főnöke is többet mondott, amikor tavaly májusban ugyanezt a kérdést feltettem neki. Nézzék vissza, a parlamenti naplóban benne van, azt mondta Orbán Viktor, hogy ez egy bonyolult kérdés, de dolgoznak a válaszon. Legalább idáig eljutottunk. Azóta eltelt majdnem egy év. Majdnem egy év alatt az a több százezer ember, pláne most már a járvány hatásai miatt is, még rosszabb életkörülmények között él, még nagyobb gondjai vannak. Azzal válaszoljunk nekik, államtitkár úr, hogy néhányan közülük meg jól jártak az elmúlt években, mert a kormány többet emelt? Ebből vegyen ő, mondjuk, gyógyszereket? Ebből lássa el a családját? Önmagában felháborító ez a válasz, nem is válasz, és természetesen önmagában felháborítja azt a tömeget, akiket ez érint. Mondom, több százezer emberről beszélünk. Köszönöm szépen.
Köszönöm szépen, képviselő úr. Egyperces viszonválasz illeti meg Rétvári Bence államtitkár urat is. Parancsoljon!
Köszönöm szépen. Viszonylag kevés idő marad a válaszadásra, mert az ön helyreigazításával kell az időkeretet kitöltsem. Nincs szó természetesen több százezer emberről. Nincs szó arról, hogy bárki rosszabb helyzetbe került volna. Hiszen ez a felülvizsgálat miről szólt, tisztelt képviselő úr? Arról, hogy mindenki a valós egészségi állapotának megfelelő juttatásra legyen jogosult az állam részéről, aki nem munkaképes, az egyfajta segítséget kapjon, és ha valakiről megállapították egyébként, hogy mondjuk, öt év alatt, tíz év alatt romlott az egészségi állapota, akkor magasabbat kapott, ha javult az egészségi állapota, akkor pedig rehabilitációs vagy más képzéssel, vagy munkahellyel növelni tudtuk a jövedelmét úgy, hogy mellette dolgozni tudott. [[Sebián-Petrovszki László: 180 ezren jártak rosszabbul!]] Ebből nem az a következtetés, amit ön mond, tisztelt képviselő úr, hogy itt bárkinek romlott volna az anyagi helyzete. Mindenkinek a fizikai állapotához képest vagy nem változott, vagy, ha javult az állapota, akkor dolgozni tudott és ezért javult, vagy ha romlott az egészségi állapota, akkor pedig a járadéka növekedett. Ebből tehát mindenki jól tudott kijönni. Az önök minisztere és az önök államtitkára mondta korábban, hogy fenntarthatatlan az az állapot, hogy milyen sok szociális juttatást folyósít az állam. Jobb, ha a Gyurcsány-kormányban néz körbe, tisztelt képviselő úr, ha ilyen mondatokat keres. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelettel arra kérem képviselőtársaimat, hogy legyenek türelemmel egymás iránt, és lehetőleg ne kiabáljanak be a másik mondandója alatt, hiszen az is megvárta az önök mondandóját. Tisztelt Országgyűlés! Keresztes László Lóránt képviselő úr, az LMP frakcióvezetője, azonnali kérdést kíván feltenni a miniszterelnök úrnak: „Ki vállalja a felelősséget, Miniszterelnök úr?” címmel. Tisztelt Frakcióvezető Úr! A miniszterelnök úr távolléte miatt válaszadásra Gulyás Gergely miniszterelnökséget vezető miniszter urat jogosította fel. Tisztelettel kérdezem önt, hogy elfogadjae a válaszadó személyét, vagy a miniszterelnök úrtól személyesen kéri a választ.
Köszönöm, elnök úr, megvárom miniszterelnök urat.
Tájékoztatom önt, hogy a miniszterelnök úrnak a második soron következő azonnali kérdések órájában kell majd önnek válaszolnia. Köszönöm, hogy állva maradt, mert máris következik ugyancsak ön. Keresztes László Lóránt képviselő úr, az LMP frakcióvezetője, azonnali kérdést kíván feltenni az innovációért és technológiáért felelős miniszternek: „Ki vállalja a felelősséget, Miniszter úr?” Miniszter úr távolléte miatt a választ Schanda Tamás államtitkár úr fogja megadni. [[Jelzésre:]] Frakcióvezető úr jelzi, hogy elfogadja a válaszadó személyét. Keresztes László Lóránt frakcióvezető úré a szó. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Az imént kapott egy kérdést Szabó képviselő úrtól itt a modellváltásnak hazudott egyetemi kiszervezés ügyében, és ön gyakorlatilag egyetlenegy kérdésre sem válaszolt, ezért azt javaslom, hogy ismét fussunk neki ennek a kérdésnek. Amit önök modellváltásnak hazudnak, az nem más, mint az egyetemek, az egyetemi vagyon, az egyetemi ingatlanok, az egyetemi döntéshozatal kiszervezése és politikai irányítás alá helyezése. A cél teljesen világos, ez már el is hangzott: a következő fejlesztési időszakban kutatás-fejlesztésre fordított európai uniós források feletti rendelkezés biztosítása. Önök gyakorlatilag privatizálni akarják a legnagyobb vidéki tudományegyetemeket, fel akarják számolni az egyetemi autonómiát, ezzel évszázados tradíciókat vesznek semmibe. Hazugság az, hogy önök fejleszteni akarnak, hogy komolyan vennék az egyetemek, a felsőoktatás fejlesztését. Miért nem tették meg ezt 2010 óta? Miért nem rendezték a mai napig gyalázatos oktatói, kutatói és munkavállalói béreket a felsőoktatási szektorban? Miért folytattak olyan politikát, hogy döbbenetes mértékben csökkent a hallgatói létszám? Három nagy vidéki tudományegyetemről beszélünk. Csak a három egyetem esetében tíz év alatt 30 ezerrel csökkent a hallgatói létszám. Tehát ha fejleszteni akartak volna, megtehették volna. Konkrét kérdéseim, államtitkár úr. Mi köze a fejlesztéshez, a forrásbővítéshez annak, hogy önök alapítványokba szervezzék ki az egyetemeket, olyan alapítványokba, amelyeknek az alapszabálya értelmében a kuratórium minden döntést magához vonhat? Mi köze a fejlesztésnek ahhoz, hogy önök neveznek ki visszahívhatatlan kurátorokat, és látható, sorolhatnánk hosszan a példákat, hogy konkrét politikusokat, minisztereket, államtitkárokat, országgyűlési képviselőket neveznek ki nem kis számban? Milyen modellváltás az, hogy privatizálják fideszes alapítványokba az egyetemet, de ugyanúgy az adófizetőkkel fizettetik meg a felsőoktatás finanszírozását? Igaze az, államtitkár úr, hogy már a három nagy, tehát a pécsi, a szegedi és a debreceni egyetem esetében önök megfogalmazták a jelentős létszámleépítést már most, a modellváltás előtt? Igazake ezek a hírek? Kérem a politikai szólamoktól mentes válaszát. Pécs, Debrecen és Szeged polgárai is joggal várják el, hogy ön ne pártpolitikai szólamokat, hanem egy tisztességes, világos választ adjon a kérdésekre. Köszönöm.
Köszönöm szépen, frakcióvezető úr. Mint ahogy említettem, Schanda Tamás államtitkár úr válaszol az elhangzottakra. Parancsoljon, államtitkár úr!
Nagyon szépen köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Az a helyzet, hogy kicsit igazságtalan a helyzet, mert ha tudom, hogy ön is ebben az ügyben tesz fel azonnali kérdést, akkor Szabó képviselő úrnak mondom el, hogy alapvetően az elmúlt években milyen hibákat kellett helyrehoznunk a baloldali kormányzást követően. De hogy ne csak saját magamat ismételjem, ezért engedje meg, hogy felhívjam arra a figyelmet, amit egyébként ön is pontosan jól tud. Borzalmas állapotban vettük át a felsőoktatást az ön baloldali szövetségeseitől, azoktól az oktatáspolitikusnak nevezett emberektől, akiket ön egyébként most vissza akar segíteni a hatalomba. Ön, tisztelt képviselő úr, egy olyan oktatáspolitikát támogat jobb, ha tőlem tudja meg , ahol tandíjat akarnak bevezetni a hallgatóknak. [[Közbeszólások az ellenzéki pártok soraiban.]] Az önök baloldali szövetségesei minden egyetemi hallgatóval Magyarországon tandíjat akartak fizettetni. Tisztelt Képviselő Úr! Arról se feledkezzünk el, hogy szintén ez a bukott baloldali oktatáspolitika sok tíz milliárd forinttal adósította el a felsőoktatási intézményeket. Olyan PPP-konstrukciónak nevezett valamit hoztak létre, ami kizárólag a külső szereplők számára volt megfelelő, csak ők tudtak rajta extraprofitot realizálni. Ebből kellett kiszabadítanunk a magyar felsőoktatás rendszerét, ebből kellett kiszabadítanunk a magyar egyetemeket, főiskolákat, 39 milliárd forint értékben váltottunk ki 2010 óta 19 előnytelen PPP-konstrukciót. Tisztelt Képviselő Úr! Sok munkát végeztünk az elmúlt évtizedben is. A magyar felsőoktatás sokkal jobban áll, mint amikor az ön baloldali szövetségesei kormányoztak. Sok munka van még hátra, amiben sikeresebbek, eredményesebbek, versenyképesebbek lehetnek ezek az intézmények egy modellváltást követően. Köszönöm megtisztelő figyelmét. [[Taps a kormánypártok soraiban.]]
Köszönöm szépen, államtitkár úr. Egyperces viszonválasz illeti meg Keresztes László Lóránt frakcióvezető urat. Parancsoljon!
Köszönöm, elnök úr. Az államtitkár úr sajnos nekem sem válaszolt egyetlenegy kérdésre sem. Jelenleg egy doktori fokozattal rendelkező egyetemi adjunktusnak körülbelül 185 ezer forint a havi nettó fizetése. Ez önök szerint tisztességes? Ezért a helyzetért ki a felelős? Úgy gondolom, hogy 2010 óta bőven lett volna lehetőségük, hogy a megalázóan alacsony fizetéseket rendezzék.Ugye, említette azt, hogy a szenátusok megszavazták, hogy elinduljon a modellváltás. Minden egyes szenátusi ülésen Debrecenről nem tudjuk, mert zárt ülésen zajlott a szenátorok megfogalmazták, hogy szükségesnek tartanak ebben a folyamatban garanciákat, olyan garanciákat, hogy az alapítványi kuratóriumok tagságának jelentős többségét a szenátus delegálhassa, biztosítják a visszahívhatóságot. Ez az eddigi modellváltásnál nem valósult meg. Mikor biztosítják a forrásokat, és milyen többletforrások, milyen mennyiség tekintetében? A 15 százalékos béremelés teljes mértékben elégtelen. Nagyon fontos információ, hogy mi lesz a három érintett tudományegyetem esetében az orvosi karoknak és a kapcsolódó klinikáknak a sorsa. Államtitkár Úr! Szeged, Pécs, Debrecen sorsa is összekapcsolódik ezekkel az egyetemekkel, mind gazdasági, mind foglalkoztatási szempontból. Nagyon kérem, hogy ne pártpolitikai szólamokat ismételjen, adjon végre tisztességes válaszokat a jogosan felvetett kérdésekre. Köszönöm.
Köszönöm szépen, frakcióvezető úr. Egyperces viszonválasz illeti meg Schanda Tamás államtitkár urat is. Parancsoljon, államtitkár úr! [[17.30]]
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Szerintem meg pont önök csinálnak pártpolitikát akkor, amikor úgy látszik, magukat a baloldali padsorokban egyetemek szenátusi tagjainak képzelve, olyan mondatokat mondanak, amiről önök is pontosan tudják, hogy nem igazak.Tisztelt képviselő úr, engedje meg, hogy arra is fölhívjam a figyelmet, hogy lesz még lehetőségünk ezekről a kérdésekről vitatkozni, hiszen ezek a modellváltást kezdeményező intézményekkel kapcsolatos törvényjavaslatok az Országgyűlés elé fognak kerülni. És harmadrészt, tisztelt képviselő úr, engedje meg, hogy fölhívjam a figyelmét arra, hogy pont a modellváltás teszi lehetővé, hogy a bérek is javuljanak a felsőoktatásban. Mi is ebben vagyunk érdekeltek, hogy a bérek javuljanak a felsőoktatásban, azt gondoljuk, hogy ez fontos feladat, és a modellváltás ehhez is hozzá tud járulni. Nem véletlen, hogy a modellváltó intézményekben is jelentős béremelések várhatók. Köszönöm megtisztelő figyelmét. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Burány Sándor és Szabó Timea, a Párbeszéd képviselői, azonnali kérdést kívánnak feltenni a miniszterelnök úrnak: „Mi folyik itt?” címmel. Miniszterelnök úr távolléte miatt a válaszadásra Gulyás Gergely, Miniszterelnökséget vezető miniszter urat jogosította fel. Tisztelettel kérdezem Burány Sándor képviselő urat, hogy elfogadjae a válaszadó személyét, vagy a miniszterelnök úrtól személyesen kéri a választ. Parancsoljon!
Köszönöm, elnök úr, de megvárjuk miniszterelnök urat.
Köszönöm szépen, képviselő úr. Tájékoztatom önt, hogy a miniszterelnök úrnak a második soron következő azonnali kérdések órájában kell választ adni.Tisztelt Ház! Kocsis-Cake Olivio képviselő úr, a Párbeszéd képviselője, azonnali kérdést kíván feltenni az emberi erőforrások miniszterének: „Mi folyik itt?” címmel. Tájékoztatom önt, képviselő úr, hogy a miniszter úr távolléte miatt a válaszadásra Rétvári Bence államtitkár urat jelölte ki. [[Jelzésre:]] Képviselő úr jelzi, hogy elfogadja a válaszadó személyét. Kocsis-Cake Olivio képviselő úré a szó. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Az a helyzet, hogy végre-valahára volt egy jó javaslatuk az orvosibér-emelésről és a hálapénz megszüntetéséről, amit mi is támogattunk, hiszen ez egy sok évtizedes adósságot rendezett el. De maguknak sikerült ezt is elrontani, ugyanis beletették ezt a teljesen szükségtelen, új munkavállalói jogállást, ami több bajt okoz, mint hasznot. Ennek következtében az a helyzet most, hogy a járványhelyzet közepén, alig egy hét múlva az egészségügyi dolgozók munkaviszonya meg fog változni, azonban több a bizonytalanság, mint a bizonyosság.A Független Egészségügyi Szakszervezet és a Magyar Orvosok Szakszervezete szerint nagyon sok probléma van itt az új szerződésekkel. Egyfelől vannak olyan egészségügyi dolgozók, akik még mindig nem kapták kézhez az új szerződésüket, a munkaszerződésüket, sok munkaszerződés kapcsán hibás vagy egyáltalán nem világos, mi szerint fogják a bérüket megkapni. Jelen állás szerint az a félelem, hogy kevesebbet fognak kapni, mint ami járna, illetve az ügyeleti díj nemhogy meghaladja, hanem kevesebb, mint a rendes óradíj, ez is igazságtalanság. Nem véletlen, hogy a Független Egészségügyi Szakszervezet kutatása szerint a dolgozók 25 százaléka nem szeretne az új szabályok alatt dolgozni. Ez további munkaerőhiányt jelentene, ami a biztonságos betegellátást veszélyezteti. Tisztelt Államtitkár Úr! Az alábbi kérdésekre legyen olyan kedves válaszolni. Hány szakdolgozó jelezte eddig, hogy nem írja alá az új szerződést, hány dolgozó írta már azt alá? Hogyan fordulhat elő, hogy valaki még a szerződését nem kapta meg? Garantáljáke, hogy senkinek nem lesz kevesebb az illetménye, mint eddig? Az ügyeleti díjat megemelike az eredeti tervezethez képest? Illetve megfontoljáke, hogy a járványhelyzetre tekintettel eltolják ezt a teljesen értelmetlen és káros dolgot? Várom válaszát.
Köszönöm szépen, képviselő úr. A választ, mint említettem, Rétvári Bence államtitkár úrtól fogjuk hallani. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Azon baloldal nevében szólal föl, tisztelt képviselő úr, amelyik a magyar történelemben egyetlen olyan szereplő volt, amely csökkentette az orvosok fizetését, itt a parlamentben megszavazva. [[Kocsis-Cake Olivio és Burány Sándor közbeszól.]] Ön azokkal indul egy listán, azokkal kampányol együtt és azokkal készül együtt 2022-ben kormányzásra, akik soha nem volt módon a magyar orvosoktól és a magyar ápolóktól elvettek egyhavi bért csak hogy tisztázzuk, hogy ki az, aki a jelen kérdéseket felteszi, tisztelt képviselő úr.Pontosan azért, hogy minél inkább rugalmas legyen az átmenet, minél több ideje legyen mindenkinek végiggondolni pontosan a helyzetét, ezért döntött úgy a kormány, hogy bár a béremelés január 1-jétől már érvényes, és mindenki már most, február elején a januári megemelt bérét kapta, ettől függetlenül a jogviszonyváltásra további két hónapot engedélyezett a kormány, ennyi idővel kitolja azt, hogy mindenkinek több ideje legyen ezt átgondolni. Egy újfajta eljárásban működik már az egészségügy, a járványhelyzet alatt alakult ez át. Vannak a városi kórházak, vannak fölöttük a megyei kórházak, amelyek az ő működésüket is koordinálják, és a megyei kórházakat, az országos intézeteket pedig az Országos Kórházi Főigazgatóság. Így zajlik most a jogviszony változtatása is. Az Országos Kórházi Főigazgatóság hosszú és részletes tájékoztatót küldött ki, hogy abból mind a megyei kórházak, mind pedig a városi kórházak tudják informálni az orvosokat, hogy ki-ki, aki a kórházban dolgozik, az el tudja dönteni, hogy pontosan mit is választ. Olyan mértékű béremelésről van szó, tisztelt képviselő úr, amit a baloldal soha, de soha nem lépett meg Magyarországon, sőt éppen ellentétesen lépett, mert bért csökkentett az orvosok tekintetében. Egy kezdő orvos nem kereshet ma már kevesebbet, mint 481 ezer forint, egy 20 éve dolgozó orvos, nem kereshet kevesebbet, mint egymillió forint, egy pályája vége felé, 40 év gyakorlattal rendelkező orvos pedig idén nem kereshet kevesebbet, mint 1 millió 666 ezer forint. Ez az, amivel a járvány ellen is védekezünk, hiszen egy ilyen orvosibér-emelés, bízunk benne, hogy abban is segíteni fog, hogy minél több ember egészségét is megóvjuk a járványhelyzetben. Innen folytatom. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Egyperces viszonválaszra Kocsis-Cake Olivio képviselő úré a szó. Parancsoljon, képviselő úr!
Köszönöm a szót. Tisztelt Államtitkár Úr! Nem sikerült egy kérdésre sem válaszolni, de én az ön helyében azért sokkal szerényebb lennék. Valószínűleg azért nem sikerült egy kérdésre sem válaszolni, mert az ön főnöke egyáltalán nem dolgozik. Tehát az egészségügyért is felelős miniszter egyébként most sincs itt. Talán ezzel kéne foglalkozni, hogy mi lesz az egészségügyi dolgozók és az orvosok státuszával, új munkaszerződéseivel, de ezt sem látjuk, csak azt látjuk, hogy előre felvett PR-videókat posztolgatnak róla. Egészen elképesztő, hogy az egészségügyért felelős miniszter ilyen helyzetben nem dolgozik, egy járványügyi helyzetben. És, tisztelt államtitkár úr, azért az nem a szervezettségre ad bizonyítékot, hogy csak három nappal ezelőtt újabb részletszabályok jelentek meg ezekben a szerződésekben. Ezt hívják önök kormányzásnak? Ez önök szerint egy felkészült kormányzati terv, ami alapján most dolgoznak? És az ön szerint elfogadható, hogy egészségügyi dolgozóknak arra kell koncentrálnia a járvány közepén, hogy bújják az internetet, egyeztetnek munkajogászokkal, egyeztetnek szakszervezetekkel, hogy mi lesz ő fizetésükkel, hogy mi lesz az ő munkaszerződésükkel, ez államtitkár úr szerint teljesen rendben van?
Köszönöm szépen, képviselő úr. Egyperces viszonválasz illeti meg államtitkár urat is. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Előre felvett PR-videókban az ön főnökét, Karácsony Gergelyt szerintem kevesen tudják megközelíteni, önök a Facebookon kormányoznak, és azt hiszik, hogy az hosszú távon működni fog, de az élet nem ezt igazolja Budapest tekintetében.Tisztelt Képviselő Úr! Egy olyan javaslatot fogadott el, egy olyan bértáblát fogadott el a kormány, amely a Magyar Orvosi Kamara javaslata volt. A kamara beterjesztette a javaslatát, és a kormány azt mondta, hogy igen, ezt vállalja, azzal számolva, hogy ez százmilliárdos, több száz milliárdos többletfedezetet igényelt a költségvetésből. De míg a baloldal, amikor kormányon volt, akkor, míg a válságos időkben csökkentette az orvosok fizetését, ezzel szemben ez a kormányzat, a jobboldali kormányzat növeli, és nem 10 százalékkal meg 20 százalékkal növeli, hanem kétszeresére növeli az orvosok fizetését, és ön ezt támadja, tisztelt képviselő úr. Nem könnyű feladat, de úgy látszik, ön erre is vállalkozik. Amikor két év múlva ez a program véget ér, 2023 januárjában, akkor egy kezdő orvos bére már legalább 687 ezer forint lesz, egy 20 éve dolgozó orvos közel 1,5 millió forintot fog keresni, egy 41 éve dolgozó orvos pedig 2 millió 380 ezer forintot, tisztelt képviselő úr. [[Az elnök a csengő megkocogtatásával jelzi az időkeret leteltét.]] Ez az a tisztességes bér, amit egy jobboldali kormány alatt sikerült elérni a magyar orvosok számára. Megérdemlik. Bízunk benne, hogy még több magyar embernek az egészségét tudják így megőrizni a járványhelyzet alatt is és az után is. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Tisztelt Képviselőtársaim! Dunai Mónika képviselő asszony, a Fidesz képviselője, azonnali kérdést kíván feltenni a családokért felelős tárca nélküli miniszter asszonynak: „Kritizálni, majd felvenni a CSOK-ot ez a baloldali logika?” címmel. Tisztelt képviselő asszony, miniszter asszony távolléte miatt a válaszadásra Zsigó Róbert államtitkár urat jelölte ki. [[Jelzésre:]] Képviselő asszony jelzi, hogy elfogadja a válaszadó személyét. Dunai Mónika képviselő asszonyé a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Ház! A Fidesz-KDNP-kormány által 2015-ben bevezetett családok otthonteremtési kedvezménye, valamint a családvédelmi akcióterv intézkedéseinek célja a gyermekvállalás minden eddiginél nagyobb mértékű ösztönzése, a fiatalok életkezdésének és otthonteremtésének támogatása, a családosok, a családok erőfeszítéseinek elismerése. [[17.40]] Mi elkötelezettek vagyunk az otthonteremtés és a gyermekvállalás támogatásában, melyet mi sem igazol jobban, mint hogy a CSOK mellett elérhető kedvezmények köre az idei évtől a koronavírus-járvány ellenére is tovább bővült. A Fidesz-KDNP-kormány a baloldali kormányokkal ellentétben nem a magyar családok megkárosításával kezeli a válságot; nem úgy, mint annak idején a baloldali koalíció, akik 2008-2009-ben a három- és többgyermekesek esetében a családi adókedvezményt a gyermekenkénti havi 10 ezer forintról 4 ezer forintra csökkentették, megrövidítették a gyes idejét egy évvel, a családi pótlék felső életkori határát 23 évről 20-ra csökkentették. A Gyurcsány-kormányok időszakában 15-ször emelték az energia árát: a villanyé a kétszeresére, a gázé a háromszorosára emelkedett, és csak néhányat említettem a megszorító intézkedések közül. A baloldali politikusok a kormányzásuk alatti teszetoszaságukat követően még ellenzékben is tovább folytatják a destruktív tevékenységüket. Rendre támadják a családokat segítő intézkedéseinket. Felszólalásaikban megkérdőjelezik hatékonyságukat, azt a téves képet festve, miszerint ezeket csupán a gazdagok tudják igénybe venni. Tisztelt Képviselőtársaim! Savanyú a szőlő? Tisztelt Képviselőtársaim! Az otthonteremtéssel kapcsolatos parlamenti vitákban önök mindig hangos szót emeltek a családpolitikai intézkedések hatékonysága ellen. Ennek dacára 10 millió forintnyi otthonteremtési támogatással vásárolt magának új otthont Tóth Bertalan, az MSZP elnöke. Vagyis az elmulasztott cselekvés szégyene után, az újonnan benyújtott családpolitikai javaslatok támadását [[Az elnök a csengő megkocogtatásával jelzi az időkeret leteltét.]] követően mégis igénybe veszi a támogatást a Szocialista Párt frakcióvezetője. Az elhangzottakra való tekintettel tisztelettel kérdezem államtitkár urat, hátráltatjae családpolitikai célok megvalósulását a baloldal negatív kampánya. Köszönöm szépen. Várom válaszát. [[Taps a kormánypárti padsorokban.]]
Köszönöm szépen, képviselő asszony. A választ, mint ahogy hallottuk, Zsigó Róbert államtitkár úr fogja megadni. Parancsoljon, államtitkár úr, öné a szó.
Köszönöm a szót, elnök úr. Tisztelt Országgyűlés! Tisztelt Képviselő Asszony! A magyar emberek, a magyar családok számára 2010-ben egy nagyon nehéz időszak, a Gyurcsány-Bajnai-korszak ért véget. 2010-ben a magyar emberek családalapítási és gyermekvállalási kedve a mélyponton volt, ami nem is csoda [[Z. Kárpát Dániel közbeszól.]] hiszen a baloldal eltörölte a korábbi otthonteremtési rendszert, ezzel devizahitelekbe lökte a családok nagy részét. Abban az időszakban csak elvettek a családoktól, és folyamatos megszorítások voltak. A baloldal, élen az MSZP-vel, évek óta hevesen támadja egyébként a családi otthonteremtési kedvezményt [[Közbeszólás a kormánypárti padsorokból: Szégyen! Z. Kárpát Dániel: Nem is veszi fel nyaralóra!]] , amely egyébként 2015-ös bevezetése óta már több mint 159 ezer családnak segített, összesen 505 milliárd forint értékben. De nézzük csak, hogy miket is mondtak erről itt az MSZP-s képviselők! Bangóné Borbély Ildikó azt mondta, idézem: „A CSOK egyszerűen elérhetetlen vagy hatalmas kockázattal jár.” Az álhírgyártó Korózs Lajos azt bírta mondani, hogy a CSOK életidegen, mindenféle realitásoktól mentes. És maga Tóth Bertalan, akiről az ön kérdése is szól, 2018-ban itt a parlamentben azt mondta, idézem: „Egészen elképesztő az a felfogás, hogy amúgy ha valakinek van pénze és akar lakást venni, akkor azt még segítsük ezzel a CSOK nevű intézménnyel.” Ezt mondta Tóth Bertalan. Hozzáteszem egyébként, képviselő asszony, hogy a hatályos rendeletek alapján a családi otthonteremtési kedvezményt minden magyar állampolgár igényelheti, aki a jogszabályi feltételeknek megfelel, azt viszont már nem tartom tisztességesnek, hogy vannak olyan baloldali képviselők, akik itt a parlamentben szapulják ezeket az intézkedéseket, majd a mindennapi életükben ennek ellenére felveszik azt. Természetesen a kérdésére utalva jobb lenne, ha a családtámogatás ügye pártpolitikai vitáktól mentes lenne. Amíg ez nem így lesz, addig nyugodtan kijelenthetem, hogy a Fidesz-KDNP-re és a nemzeti kormányra a családok számíthatnak. Köszönöm szépen. [[Taps a kormánypárti padsorokban. Z. Kárpát Dániel: A családi otthonteremtési programot kritizáljuk, mégis fölveszi mindenki, ne vicceljél már!]]
Köszönöm szépen, államtitkár úr. Egyperces viszonválasz illeti meg Dunai Mónika képviselő asszonyt. Parancsoljon, képviselő asszony!
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Ház! Azt gondolom, hogy a családpolitikai területen elért eredmények önmagukért beszélnek. Ezt senkinek nem kell magyarázni. Magyarországon a családok százezrei, sőt bizonyos kedvezményeket milliói vesznek igénybe párthovatartozástól függetlenül, ahogy ön is mondta. Az külön örömmel tölt el bennünket, hogy az MSZP elnöke és frakcióvezetője, Tóth Bertalan is élt ezzel az alkotmányos és törvény adta lehetőségével, viszont mindenki láthatja most feketén-fehéren, minden magyar család és minden magyar ember, hogy a baloldali politikusok mint mindenben, ebben is bort isznak, és vizet prédikálnak. Vagyis mást gondolnak és másképp cselekszenek, azt mondják, hogy a családpolitikai intézkedéseket nem érdemes figyelembe venni, nem érdemes azzal foglalkozni, lekicsinylik, leócsárolják ezeket az intézkedéseket, önmaguk pedig sunyiban rendre szépen felveszik ezeket a támogatásokat. Tisztelettel megköszönöm azt a tevékenységet és azt az elkötelezett munkát, amellyel a magyar kormány és az újonnan felállt minisztérium következetesen a magyar családokat képviseli. A válaszát tisztelettel elfogadom. [[Taps a kormánypárti padsorokban.]]
Köszönöm szépen, képviselő asszony. Egyperces viszonválasz illeti meg az államtitkár urat is. Parancsoljon!
Köszönöm szépen, elnök úr. Tisztelt Képviselő Asszony! Tisztelt Országgyűlés! Ha már az otthonteremtésről volt szó, akkor érdemes azt is elmondani, hogy idén január 1-jétől minden idők eddigi legnagyobb otthonteremtési programja indult meg Magyarországon. A gazdaság-újraindítási akcióterv keretében 27 százalékról 5 százalékra csökkent az új építésű ingatlanok áfája. Ha valaki ezt CSOK-kal veszi igénybe, akkor ezt az 5 százalék áfát is vissza tudja fizetni. De hogy egy másik példát mondjak: január 1-jétől az állam átvállalja a legalább egy gyermeket nevelő családoktól a meglévő otthonuk felújításának a költségeit, maximum 3 millió forintig, és akinek nincsen ehhez megfelelő önereje, az igénybe tudja venni az otthonfelújítási kölcsönt is, amely maximum 6 millió forint; maximum tízéves futamidővel, és maximum 3 százalékos kamattal vehető igénybe. Ez az otthonteremtési akcióterv ráadásul nemcsak a családoknak jó, hanem a vállalkozásoknak is, hiszen segít megőrizni a munkahelyeket, újakat teremteni, és segít a gazdaságot újraindítani. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. [[A Németh Szilárd István és Szijjártó Péter mögött helyet foglaló Kocsis Máténak:]] Tisztelettel jelzem Kocsis Máté frakcióvezető úrnak, hogy legalább egy székkel üljön arrébb, mert rossz helyen ül. [[Kocsis Máté: Tényleg! Derültség.]] Nunkovics Tibor képviselő úr, a Jobbik képviselője, azonnali kérdést kíván feltenni a külgazdasági és külügyminiszternek: „Meddig áll tátott szájjal a külügy?” címmel. Parancsoljon, képviselő úr, öné a szó.
Köszönöm a szót, elnök úr. Tisztelt Képviselőtársaim! Tisztelt Ház! Miniszter úr, egy olyan problémára szeretném felhívni a figyelmet és lehetőleg politikamentesen, amely elég sok magyar embert érint, sőt határokon átívelő problémáról beszélünk. És ez nem más, mint a Tisza szennyezése. Ez a jelenség már hosszú évek óta fennáll, egyébként nem csak a Tiszát érintette, emlékszünk a habzó Rábára, amely a napokban is újra borzolta a kedélyeket. Ennek az eredményét még várjuk, de a Tisza kapcsán mégiscsak már egy évek óta visszatérő jelenség az, hogy Romániából, Ukrajnából az illegálisan lerakott hulladékot árvíz idején magával hozza a Tisza és mellékfolyói, most ráadásul ez még egy nehézfémszennyezéssel is párosult a napokban, amely ugyan a román hatóságok szerint már felhígult annyira, mire a magyar határt elérte, hogy nem jelent veszélyt a környezetre, én azért mégiscsak kételkedem ebben a dologban, és nagyon sok kérdésem lenne ezzel kapcsolatban. Nyilván ez egy olyan terület, amelyben, azt gondolom, mi is minden segítséget megadunk, ha szükség van rá, hogy a megfelelő fellépést produkálni tudjuk majd. Itt azért mégiscsak nemzetközi szerződésekről beszélünk, amelyek szabályozzák ezt, és most jelenleg úgy állunk, hogy a magyar államnak, a magyar adófizetőknek már 2 milliárd forintba került csak az idei, csak az elmúlt pár hónapban tapasztalt szennyezés, amely a Tiszán megjelent. Itt az árvízvédelem, illetve a vízügyi hatóságok szakemberei tényleg erőn felül teljesítve hiszen magas vízállás mellett kellett lepucolniuk a folyót több tíz tonna, sőt majdnem száz tonnát is elérő hulladékot halásztak le a folyóról, majd jött még ez a nehézfémszennyezés. Azt szeretném kérdezni, hogy mikor lesz már ennek vége. Tehát a külügy milyen lépéseket kíván tenni azért, hogy ez az évek óta tartó tendencia egyszer és mindenkorra véget érjen, és ne a magyar embereknek kelljen megfizetni azt, amit más országokban élők okoznak. Köszönöm. [[Taps a Jobbik padsoraiban.]] [[17.50]]
Köszönöm szépen. Szijjártó Péter külgazdasági és külügyminiszter úré a szó. Parancsoljon, miniszter úr!
Köszönöm a szót. Tisztelt Elnök Úr! Tisztelt Képviselő Úr! Először is szeretném azt mondani, hogy az értékítéletünk egybeesik. Tehát nem igazságos az, amikor egy másik ország területén elkövetett jogsértés vagy fegyelmezetlenség árát másik ország polgárai fizetik meg, és főleg nem helyes, hogyha a természettel fizettetik meg a saját fegyelmezetlenségük vagy jogsértésük árát.A Kárpát-medencében élünk, Magyarország a folyók országa, és a területünkön folyó folyóknak egy jelentős része más országok területéről érkezik hazánkba, tehát egymásra vagyunk utalva, és számos folyó, elhagyván Magyarország területét, más országok területére lép be. Én azt gondolom, hogy mi elmondhatjuk, hogy mi itt, Magyarországon minden jogszabályt szigorúan tiszteletben tartva és tartatva ügyelünk arra, hogy a Magyarországot elhagyó folyók a szomszédos országok területein ne okozzanak problémákat, és szerintem jogos az elvárásunk a szomszédos országokkal szemben, hogy hasonlóképpen tegyenek. Sajnos azt kell látni, hogy az elmúlt időszakban Ukrajnában és Romániában is számos olyan eset történt, amely rávilágít az ottani szabályozási hibákra, hiányosságokra vagy arra, hogy a szabályokat nem tartják, illetve nem tartatják be az ottani hatóságok. Ezért az elmúlt időszakban mindkét ország hatóságaival személyesen is felvettük a kapcsolatot, sőt a köztársasági elnök az ukrán elnöknek és a román elnöknek levelet is írt, mi pedig a magunk szintjén, minisztériumi szinten és miniszteri szinten is folyamatosan felvetjük ezeket a problémákat. Felajánlottuk a szomszédainknak, hogy ha nekik önállóan nem megy, akkor mi is szívesen segítünk, akár azzal, hogy az Európai Unió vonatkozó forrásai kapcsán javasoljuk az ilyen típusú támogatás biztosítását a szomszédos országoknak, vagy a magunk eszközeivel, legyen ez pénzügyi vagy szakértési eszköz, szívesen segítünk abban, hogy az ilyen típusú problémákat a szomszédos országok területein meg tudják előzni. Szeretném biztosítani tehát a képviselő urat, elnök urat és valamennyi képviselőtársamat, hogy folyamatosan, hangsúlyosan napirenden tartjuk ezt a kérdést. Köszönöm. [[Taps a kormánypárti padsorokban.]]
Köszönöm szépen, miniszter úr. Egyperces viszonválaszra Nunkovics Tibor képviselő urat illeti a szó. Parancsoljon, képviselő úr!
Önmagában a válasz egyébként jól hangzott, csak az a probléma, hogy ezt minden évben meghallgathatjuk itt a parlamentben, és tulajdonképpen jelentős változás nem történik. Én azt gondolom, hogy nyilván a diplomácia és ehhez a miniszter úr sokkal jobban ért, mint én, ezt meg kell hogy valljam őszintén, mivel ön a külügyminiszter, én meg képviselő vagyok és más a szakterületem , nos, tehát a diplomácia egy érzékeny mezsgye, és nem szabad elhamarkodott lépéseket tenni. Csakhogy itt már évek óta zajlanak ezek a jelenségek, és tényleg mindenkorra véget kell ennek vetni, mert a Tisza-parton élők, a Tisza és a mellékfolyói környékén élők azok, akik a legjobban ki vannak téve ezeknek a szennyezéseknek. Tehát az a kérdésem, hogy esetleg fognake fordulni az Európai Bírósághoz, hogy megfizettessék az okozott kárt a másik féllel, illetve talán ezzel is ösztönözni őket arra, hogy ilyen többet ne történjen. Köszönöm. [[Taps a Jobbik soraiban.]]
Köszönöm szépen, képviselő úr. Egyperces viszonválaszra Szijjártó Péter miniszter úré a szó. Parancsoljon, miniszter úr!
Köszönöm a szót. Tisztelt Elnök Úr! Meg fogjuk vizsgálni, hogy vane értelme ebben az ügyben az Európai Bírósághoz fordulni azzal a reménnyel, hogy adott esetben még számunkra eredményesen is véget érhet egy ilyen típusú eljárás. Erről tájékoztatni fogom a képviselő urat, hogy a jogi vélemények itt mit mutatnak. Abból a szempontból talán jobb a helyzet ha megengedi, szeretném kicsit kibővíteni ezt a képet , amit volt kedves ide elénk tárni, hogy Romániában új kormány van, amely kormányban az RMDSZ-es Tánczos Barna kapta a környezetvédelmi tárcát. Vele múlt csütörtökön már személyesen egyeztettem, tekintettel arra, hogy a Szamoson is hasonló problémák léptek fel az elmúlt héten. A miniszter úr elmondta nekem a probléma lényegét, gyakorlatilag bányászati kérdések és bányászati tevékenységgel kapcsolatos szabályozási kérdések vannak, amelyek kapcsán a miniszter úr azt ígérte, hogy a lehető leghatározottabban fog fellépni annak érdekében, hogy a jövőben Románia irányából Magyarországot ilyen típusú környezeti kár ne érje. Ukrajna ebből a szempontból, elnézést a kifejezésért, talán keményebb dió, tehát ott a kapcsolataink [[Az elnök megkocogtatja a poharát.]] összességében sincsenek most pozitív mederben, de továbbra is azt tudom önnek ígérni, hogy ezt a kérdést folyamatosan, nem diplomatikusan, hanem keményen napirenden fogjuk tartani. Köszönöm szépen. [[Taps a kormánypárti padsorokban.]]
Köszönöm szépen, miniszter úr. Tisztelt Országgyűlés! Képviselőtársaim! Simicskó István képviselő úr, a KDNP képviselője, a frakció vezetője, azonnali kérdést kíván feltenni a honvédelmi miniszternek: „Hogyan segíti a honvédség a járvány elleni védekezést?” címmel. A miniszter úr távolléte miatt válaszadásra Németh Szilárd államtitkár urat, miniszterhelyettest jogosította fel. Tisztelettel kérdezem… [[Dr. Simicskó István bólint.]] nem kell kérdeznem, mert jelzi a frakcióvezető úr, hogy elfogadja a válaszadó személyét. Simicskó István képviselő urat, frakcióvezetőt illeti a szó. Parancsoljon!
Köszönöm szépen. Elnök Úr! Tisztelt Képviselőtársaim! Tisztelt Államtitkár Úr! Mindannyian látjuk, hogy egy olyan sajátos helyzetbe került a világunk, amely alapvetően átírja az életünket. A világjárvány okozta veszélyhelyzet időszakában élünk, óriási erőpróba mindez mindenki számára, egyénenként is az embereknek, nemzetek és államok számára is. Az állampolgárok védelme minden bajtól minden veszély időszakában fontos feladat, fontos küldetés. Alapvetően állami feladat ennek az ellátása, és világosan látható, hogy mindenki számára, minden állam számára óriási próbatétel a védekezésnek a megszervezése, az állampolgáraink életének a megmentése, védelmezése. Természetesen ez az erőpróba elsősorban az egészségügyi rendszeren múlik, orvosainkon, ápolókon, de mivel a haza védelméről és az állampolgárok védelméről van szó, ezért látjuk azt a törekvést, azt az erőfeszítést a Magyar Honvédség részéről is, a Honvédelmi Minisztérium irányításával, hogy mindent megtesznek annak érdekében, hogy a magyar állampolgárok egészsége megóvható legyen. Láthattuk azokat a feladatokat, amelyeket eddig a Magyar Honvédség végrehajtott: idősotthonok, szeretetotthonok fertőtlenítése, a higiénia garantálása, a vegyvédelmi speciális alakulatoknak a jelenléte, a közrend, közbiztonság fenntartása, eközben pedig még a határaink védelmében való közreműködés is. Tehát óriási feladat, és mi úgy látjuk, hogy a magyar állampolgárok ezt világosan látják, hogy kire számíthatnak: számíthatnak a magyar kormányra, számíthatnak az állami szervekre és számíthatnak a magyar katonákra is. Fontos ez, hiszen tudjuk, a haza vé-delme, az állampolgáraink védelme, ahogyan Kossuth fogalmazott, mindennapos szolgálatot jelent. Tisztelt Államtitkár Úr! Az lenne a kérdésem, hogy a Magyar Honvédség milyen egyéb úton-módon igyekszik még kivenni a részét Magyarország védelméből, a magyar állampolgárok egészségének a megőrzéséből és megóvásából. Előre is köszönöm megtisztelő válaszát. [[Dunai Mónika tapsol.]]
Köszönöm szépen, frakcióvezető úr. Mint említettem, a választ Németh Szilárd államtitkár úrtól, miniszterhelyettestől halljuk. Parancsoljon!
Köszönöm szépen, elnök úr. Tisztelt Képviselő Úr! Frakcióvezető Úr! Könnyű helyzetben vagyunk, mert azt hiszem, jogfolytonos a párbeszéd közöttünk, hiszen az elmúlt időszakban ön miniszterként, én pedig a szakbizottság elnökeként kezdtünk még bele abba a munkába, amelyik azt szolgálta itt a parlamenten belül, hogy hazánknak olyan honvédsége, olyan hadserege legyen ismét, amely képes ellátni azokat a honvédelmi, védelmi feladatokat, amit ön említett. Bizony az elmúlt időszakban, ha a 2010 óta folytatott kormányzást tekintjük, akkor nemcsak a szándékaink szerint működik ez a hadseregfejlesztés, hanem a valóságban, a cselekedeteink alapján is. Természetesen abban az időszakban, ahogy Magyarország egyre erősebbé vált, egyre erősödött, abban ez az utóbbi időszak, a „Zrínyi 2026” terv, a „Zrínyi 2026” honvédelmi és haderőfejlesztési program az, amelyik ebben meghatározó. De említhetném a dunai, tiszai árvizet, a vörösiszap-katasztrófát, természetesen azokat a különleges időjárási viszonyokat, mint a 2013. március 15-ei, hihetetlen gyorsan bekövetkezett tél, vagy pedig a miniszter úrnak rendkívül ismerős lehet a 2015-ös, tömeges bevándorlás okozta válsághelyzet, amit egy kerítés megépítésével kellett leküzdenie. Nos, a Magyar Honvédség a teljes képességével, a létszámával, a kiképzéssel és azokkal az új technikai eszközökkel mindig is a magyar emberek rendelkezésére állt, amit egyébként itt a koronavírus árnyékában vagy a koronavírus-járvány elleni küzdelemben is bevetettünk különböző területeken, amit ön említett. A járőrözéstől a határvédelmen, a kórházparancsnoki rendszeren keresztül mind-mind ezt tapasztalhatták meg a magyarok, és mindig is számíthatnak a magyar honvédre. [[Szórványos taps a kormánypárti padsorokban.]]
Köszönöm szépen, államtitkár úr. Egyperces viszonválaszra a frakcióvezető urat illeti a szó. Parancsoljon!
Köszönöm szépen az államtitkár úr válaszát. Engedje meg, hogy ezúton is megköszönjem, és kérem, továbbítsa a Magyar Honvédség állománya felé a köszönetünket innen a parlamentből, hiszen valóban számíthatunk rájuk, számíthattunk az elmúlt időszakban is, fontos, hogy érezzék, hogy mi is segítjük az ő munkájukat költségvetéssel és természetesen politikai hozzáállással. A jövőben is megadunk minden támogatást, hogy ezt a védelmező, óvó munkát el tudják látni. [[18.00]] Egy dologra hadd hívjam fel még a figyelmet, egy történelmi visszatekintés néhány másodpercben. Az első világháború időszakában is számos járvány dúlt, az első világháborút majdnem ha előbb jelentkezett volna a spanyolnátha az döntötte volna el, hála a jóistennek végül is, bár nyilván sokan meghaltak akkor, de hála istennek, a háború lezárult, és bizony az oltásnak a fontossága, a védőoltás fontossága ott is felmerült. Én azt hiszem, hogy a történelemből érdemes tanulnunk, tehát fontos, hogy az oltás is megfelelően haladjon az oltási terv alapján, de nagyon fontos, hogy továbbra is megadjunk minden támogatást, állami, kormányzati támogatást a hazánk biztonságát és a magyar emberek egészségét védelmező állami szerveknek, így a Magyar Honvédség katonáinak is. Még egyszer nagyon szépen köszönjük a válaszát, és gratulálunk a katonáinknak. [[Taps a kormánypártok soraiban.]]
Köszönöm szépen, frakcióvezető úr. Egyperces viszonválasz illeti meg az államtitkár urat is. Parancsoljon, államtitkár úr!
Frakcióvezető Úr! Köszönjük az elismerést, tolmácsolni fogom a Magyar Honvédség számára. Azt is szeretném megerősíteni, hogy nemcsak az a fizikai jelenlét a fontos, amit tapasztalunk a kórházakban, a határ mentén, az utcákon, a korridorokon, azokban az intézményekben, ahol a honvédség az egyedülálló képességével ez több mint 1300 szociális, egészségügyi intézményt, oktatási intézményt jelent elvégezte a fertőtlenítési feladatokat, hanem itt egy nagyon fontos szellemi termék is megjelenik, ha mondhatok ilyet: a katonai gondolkodás, a honvédségi eljárásrendnek az alkalmazása, a fegyelmezettség, a bajtársiasság és az a plusz, amit az esküben foglaltak maradéktalan és teljes végrehajtása jelent a magyar katonák számára. Ezzel is példát mutattak az embereknek, hogy egy ilyen helyzetben, mint a koronavírus-világjárvány, ebben a nagyon nehéz veszélyhelyzetben, amely jogilag is kihirdetve vagyon az országban, ebben milyen képességekre, milyen tulajdonságokra van szükség, hogy maradéktalanul helyt tudjunk állni [[Az elnök csenget.]] és közösen, együtt le tudjuk győzni ezt a veszélyt. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Mesterházy Attila képviselő úr, az MSZP képviselője, azonnali kérdést kíván feltenni a külgazdasági és külügyminiszternek: „Hogy is van ez?” címmel. Mesterházy Attila képviselő urat illeti a szó, parancsoljon!
Nagyon szépen köszönöm. Tisztelt Elnök Úr! Tisztelt Ház! Tisztelt Képviselőtársaim! Egy olyan kérdéssel fordulnék érdekes módon a Külügyminisztériumhoz, hiszen pár héttel ezelőtt azt olvashattuk, hogy a külügyminiszter lett az új vakcinafelelős miniszter tehát ezt a területet is elvették az EMMI-től, most már három minisztérium végzi az EMMI helyett a munkáját, az egyik a Honvédelmi Minisztérium, a másik a Belügyminisztérium, és a Külügyminisztérium is egyre nagyobb mértékben végzi az EMMI-nek a munkáját , éppen ezért kérdezném én, bármily meglepő, de mégis a miniszter úrtól, hogy kaphatnake a magyar választópolgárok valamilyen átláthatóságot, világos információt arról, hogy melyik vakcinából hány darabot rendelt a magyar kormány, ha nem rendelte meg például azt az összes kvótát, amit az Európai Unió Magyarország számára rendelkezésre bocsát, akkor miért nem rendelte meg. Korábban folyamatosan azt hallottuk, hogy az anyagi korlátok nem lehetnek korlátok, vagy nincsenek ilyen típusú korlátok, hogyha az egészségről van szó ez egy nagyon helyes megközelítés, bár talán a lélegeztetőgépeknél azért túlteljesítették ezt pár száz milliárd forinttal. Tehát magyarul, azt kérdezném, hogy mikor lehet végre pontosan látni azt, hogy a Külügyminisztérium melyik vakcinából mit hogyan, mikor, milyen ütemezéssel szerez be. Ez lenne az egyik kérdésem. A másik pedig az, hogy az Európai Unió, hogyha jól emlékszem, hatféle vakcinára nyitott meg egy kvótát az európai uniós tagállamoknak és Norvégiának. Azt kérdezném, hogy ezekből a vakcinákból, amelyek Magyarország számára lakosságarányosan rendelkezésre állnak, a magyar kormány lekötöttee az összes rendelkezésre álló, tehát a Magyarország számára kvótaként rendelkezésre álló vakcinamennyiséget, és ha nem, akkor miért nem. Köszönöm szépen, elnök úr.
Köszönöm szépen, képviselő úr. A választ Szijjártó Péter külgazdasági és külügyminiszter úrtól fogjuk hallani. Parancsoljon, miniszter úr!
Köszönöm a szót. Tisztelt Elnök Úr! Tisztelt Képviselő Úr! Köszönöm a kérdését. Jelenleg védekezünk a világjárvánnyal szemben, a magyar emberek élete, egészsége és munkahelye a tét. Nyilvánvaló, hogy igazi megoldást a világjárvánnyal szemben csak a vakcina ad, ezért sok vakcinát kell beszerezni a biztonságos vakcinák közül, és gyorsan. A magyar kormány az Európai Unió központosított közbeszerzési eljárása keretében minden olyan mennyiséget lekötött, amely szükségesnek bizonyult ahhoz, hogy minden magyar embert be tudjunk oltani, így a Pfizer-BioNTech oltóanyagából 6 593 710-et, a Moderna oltóanyagából 1 millió 744 ezret, az AstraZeneca oltóanyagából 6 millió 540 ezret, a Janssen oltóanyagából 4 millió 360 ezret, a CureVac oltóanyagból pedig 500 ezret. Ebből a mai napig a lekötött mennyiség mindösszesen 4,45 százaléka, vagyis 879 115 adag vakcina érkezett meg. Mivel a napnál is világosabb, hogy a központosított brüsszeli beszerzésből lassabban érkezik az oltóanyag, és kevesebb, mint a megrendelt mennyiség, és lassabban jön ez a mennyiség, mint ahogyan azt előzetesen az Európai Unió előre jelezte, ezért úgy döntöttünk, hogy más forrásokból is vásárolunk a magyar szakemberek, az erre jogosultsággal rendelkező magyar hatóságok által biztonságosnak és hatékonynak minősített oltóanyagot. Ezért Oroszországból 2 millió adag oltóanyagot vásároltunk szeretném önöket tájékoztatni arról, hogy ezekben a percekben érkezett meg Szlovákia és Magyarország határára százezer adag Oroszországból , Kínából pedig 5 millió adagot vásároltunk, ez összesen 7 millió adag orosz és kínai forrásból összességében. Ez azt jelenti, hogy három és fél millió ember oltására alkalmas [[Az elnök csenget.]] oltóanyagot vásároltunk Keletről, így egy hozzánk hasonló nagyságrendű országhoz képest ekkora versenyelőnyünk mindenképpen van. Köszönöm megtisztelő figyelmüket. [[Taps a kormánypártok soraiban.]]
Köszönöm, miniszter úr. Egyperces viszonválasz illeti meg Mesterházy Attila képviselő urat. Parancsoljon!
Köszönöm szépen. Tisztelt Elnök Úr! Tisztelt Ház! Miniszter úr, köszönöm szépen a számokat; bízom benne, hogy ezek a valódi számok abban az értelemben, hogy ezek a ma tényszerűen meglévő számok. Mégis, egy dologra nem válaszolt, ezért kérném, hogy a miniszter úr erre is térjen ki, az én kérdésem második fele pontosan arra irányult, hogy az, amit ön felsorolt, durván 19 millió vakcina most leegyszerűsítve a kínai és az orosz vakcina nélkül az európai uniós számokat, hogyha jól adtam össze gyorsan itt a papíromon, azt kérdezném a miniszter úrtól, és ezt is kérdeztem, hogy az összes kvótánkat lekötöttüke, mert a számok alapján az Európai Unió azt mondja, hogy mintegy 2 milliárd fölötti dózist rendelt, hogyha ezt népességarányban nézzük, akkor ennél egy kicsit nagyobb szám jön ki a számomra. Magyarul tehát: lekötöttüke az összeset? Ez csak azért érdekes a számomra, mert ugye, mindenki azt mondja, hogy emlékeztető oltást is kell majd adni az embereknek, tehát magyarul, ezzel a problémával nemcsak ebben az évben, hanem a következő években is szembesülni fogunk, és talán egyszerűbb erre is felkészülni úgy, hogy akkor ne nézzünk szembe újra ilyen nehézségekkel, hanem adott esetben úgymond a polcról lehessen levenni ezeket a vakcinákat. [[Az elnök csenget.]] Tehát ezért érdemes a maximumot, a száz százalékot elhozni, amit az európai uniós közös beszerzés lehetőségként Magyarország számára megad. Köszönöm a türelmet, elnök úr.
Köszönöm szépen, képviselő úr. Egyperces viszonválasz illeti meg Szijjártó Péter miniszter urat is. Parancsoljon, miniszter úr!
Köszönöm a szót. Tisztelt Elnök Úr! Tisztelt Képviselő Úr! Minden olyan mennyiséget lekötöttünk az Európai Unió központosított beszerzésében, amely a teljes magyar lakosság beoltásához szükséges tehát itt nincsen hiány, abban a képviselő úr egészen biztos lehet , és hogyha ezek a mennyiségek szerződés szerinti módon kerültek volna, illetve kerülnének leszállításra, akkor nem is lenne semmilyen gond. De a helyzet az, hogy azt látjuk, hogy az Európai Unióban működő és gyártó vállalatok több oltóanyagot szállítottak eddig az Európai Unión kívülre, mint az Európai Unió tagállamaiba, arányosítva természetesen a mennyiségeket. Ezért volt szükség arra, hogy idejekorán más beszerzési források után nézzünk, és a kínai és az orosz szerződésekkel együtt garantálni tudjuk a kormánynak azt a célkitűzését, hogy minél előbb újra lehessen indítani a gazdaságot, és minél előbb védettnek tudhassuk azokat az embereket, akik a leginkább ki vannak téve a koronavírus-járvány veszélyének. Köszönöm szépen. [[Taps a kormánypártok soraiban.]]
Köszönöm szépen, miniszter úr. Tisztelt Képviselőtársaim! Az azonnali kérdések órájának a végére értünk, ezzel a mai napirendi pontjaink tárgyalásának is a végére értünk. [[18.10]] Most a napirend utáni felszólások következnek. Napirend utáni felszólalásra jelentkezett Keresztes László Lóránt, az LMP frakcióvezetője. Parancsoljon, öné a szó.
Köszönöm szépen a szót. Tisztelt Elnök Úr! Tisztelt Országgyűlés! Mint szinte mindig, most is napirend után szűkebb hazám, Pécs-Baranya problémáiról beszélek az Országgyűlés előtt. Majdnem pontosan egy évvel ezelőtt Orbán Viktor miniszterelnök úr bejelentette, hogy felszámolják az illegális hulladéklerakókat, és megbüntetik az elkövetőket. Azt kijelenthetjük most, így 2021 februárjában, hogy a kormány ezen a téren is megbukott, és megbukott a térség képviselője, Hoppál Péter országgyűlési képviselő is. 2019 decemberében óriási országos botrányt kavart, hogy Baranya megyében, Komló és Mánfa határán egy kamionról soktonnányi hulladékot raktak le illegálisan, törvénytelenül. Akkor az esemény során rajtakapták a tettest, előkerült a kamion, azonnal megtörtént természetesen a feljelentés, és ismert az is, hogy milyen cégtől származik a lerakott hulladék, sőt ismerik a hatóságok a lerakás helyszínének a tulajdonosát is. Tehát mondhatjuk, hogy gyakorlatilag minden információ azonnal a hatóságok rendelkezésére állt. Ehhez képest most 2021 februárja van, tehát eltelt tizennégy hónap, és semmit nem tudtak tenni az illegálisan lerakott hulladék elszállítása, illetve a tettesek, elkövetők elszámoltatása, megbüntetése, számonkérése érdekében. Tehát mondhatjuk azt, hogy a kormány megbukott, teljes mértékben alkalmatlan volt arra, hogy azt a feladatot, amit megígértek világosan, elvégezzék. Egészen elképesztő állapotok uralkodnak a területen, a szél szabadon viszi a szemetet, óriási problémát okozva a környéken élőknek. [[Az elnöki széket Lezsák Sándor, az Országgyűlés alelnöke foglalja el.]] A kérdés az, hogy miért alkalmatlan a kormány. Rossz a jogi környezet? Akkor miért nem oldották meg? Miért nem szigorították a törvényeket? Miért nem alakították úgy, hogy a hatóságok érdemben el tudjanak járni? Ha a törvények jók, vagy a hatóság nem rendelkezik kellő kapacitásokkal, akkor megint csak a kormány mulasztásáról beszélhetünk, hogy nem pótolta ezeket a hatósági kapacitásokat. Tehát megint csak azt tudjuk mondani, hogy a kormánynak, illetve egyébként az illetékes országgyűlési képviselőnek a súlyos felelőssége, hogy ennyi idő alatt ezt a botrányos helyzetet nem tudták kezelni. Kérdés, hogy milyen információra lenne még szüksége a hatóságoknak, hogy fellépjenek, mennyi időre van szükség, hogy egy ilyen gyalázatos szituációt megoldjanak, és tudják mentesíteni ezt a térséget, ezt a területet a döbbenetes hulladékkupactól. Még egy kérdésre szeretnék utalni: Pécs és Cserkút határán már hosszú évek óta egy egészen elképesztő és felháborító, szintén az országos sajtót megjárt ügy mentén egy óriási, illegális használtgumiabroncs-lerakótelep működik, megint csak törvénytelenül, megint csak illegálisan. Mi erre már 2019-ben felhívtuk a hatóságok figyelmét, egész pontosan feljelentést tettünk az ügyben, de megint csak nem árulok el meglepetést azzal, ha azt mondom, hogy most, 2021 februárjában ezt az illegális gumiabroncs-lerakót sem sikerült a hatóságoknak felszámolni. Akkor levélben kerestem meg az Innovációs és Technológiai Minisztériumot, jelezve a problémát, és akkor, 2020 februárjában, tehát egy évvel ezelőtt Schanda Tamás államtitkártól kaptam egy levelet, amelyben elmondja: „A klíma- és természetvédelmi akciótervben foglaltaknak megfelelően 2020. július 1-jén megkezdődik az illegális hulladéklerakók felszámolása, és létrejön a hulladékgazdálkodási hatóság, és ennek a hatóságnak a feladata lesz az ágazat ellenőrzése, a hulladéklerakók felkutatása és büntetése, illetve az ingatlantulajdonosok kényszerítése a hulladék elszállítására. Célunk” megint csak mondja az államtitkár úr „a tiszta, fenntartható Magyarország megteremtése, ennek érdekében a lehető legszigorúbban lépünk fel a környezetkárosítás ellen.” Hát, el tudom mondani, hogy ebben az ügyben megint csak beszélt a kormány, cselekedni nem tudtak, teljes mértékben alkalmatlanok voltak arra, hogy a világosan megfogalmazott ígéreteiknek megfeleljenek, senkit nem vontak felelősségre, a gumilerakó még mindig ott éktelenkedik Pécs és Cserkút határában, a feljelentésemet sajnos elutasították, a hatóságok tehetetlenek, nem tudják megoldani a feladatot. Tehát el tudjuk mondani, hogy a kormány nagy szavakat használt, beszélt arról, hogy megtisztítják az országot, felszámolják az illegális hulladéklerakókat, de gyakorlatilag teljesíteni nem tudtak semmi. Ezért el tudom mondani, hogy ahhoz is, hogy az illegális hulladéklerakókat fel lehessen számolni, és az egészséges környezetet biztosítani lehessen, kormányváltásra van szükség. Köszönöm szépen.
Köszönöm szépen, frakcióvezető úr. A következő napirend utáni felszólalásra jelentkező képviselő asszony Potocskáné Kőrösi Anita jobbikos képviselő: „A vidék hangja! 2.” Öné a szó, ötperces időkeretben.
Köszönöm szépen a szót, elnök úr. Tisztelt Ház! Tisztelt Képviselőtársaim! Amikor azt mondjuk, hogy komplex vidékfejlesztési stratégiára van szükség, akkor nem a levegőbe beszélünk: szükség van lakhatásra, jövedelemre, munkahelyekre, szolgáltató szektorok elérésére, és még egy fontos alappillérre, a közösség fejlesztésére.Az Európai Unió demokráciáiban bevett gyakorlat, hogy a pályázati pénzekről, amelyek civil szervezeteknek szólnak, helyben döntenek egyébként ez támogatható. Magyarországon azonban, ahogy azt már a nemzeti együttműködés rendszerében, a NER-ben megszokhattuk, ezt a pályázati rendszert is meghekkelik, ugyanis semmi másról nem szól ennek az európai uniós forrásnak a felhasználása itthon, mint hogy a fideszes oligarchák zsebeit megtömve járjanak el ezen az úton. Ezt meg kell állítani, ugyanis az látszik, hogy maga ez a pályázati rendszer amely egyébként a TOP-os pályázatoknak a soft részében található meg, angol rövidítéssel CLLD-pályázatnak hívják külön utakat jár itt Magyarországon. A cél nemes, hiszen létre kell hozni egy helyi egyesületet, amelyben a helyi civil szervezetek tömörülnek, oda helyi vállalkozásokat is alapító tagként meghívnak, és a helyi önkormányzatok képviselői is szerepet vállalnak alapítóként. Tehát a cél nemes, de az itthoni megvalósítás olyan Fidesz-módi, és ennek Siófok az egyik iskolapéldája. 2019-ben volt megfigyelhető a féktelen elburjánzása ennek a CLLD-pályázatnak, ami egyébként azóta is folyamatosan tart. Mi is történt Siófokon ebben a pályázatban? A jól értesült fideszesek egyesületet alapítottak, de arra gondosan figyeltek, hogy ebbe a Siófok Holnap nevű egyesületbe baráti civil szervezeteket hívjanak, baráti vállalkozásokat invitáljanak, és még a helyi önkormányzat részéről a Fidesz-frakció vezetőjét választották be ebbe az egyesületbe. Így megalakult ez a fantasztikus ernyőszervezet, amely egyébként éves szinten akár százmillió forint odaítélése felett is diszponál. Ez miért is fontos? Mert az, aki tudja ezeket az információkat, nyilvánvalóan előnyben részesíthető. És ez még az egésznek csak a kezdete, mert a bírálóbizottságot is saját maguk közül választották, és az egyesületek is, amelyek pályáztak, saját magukhoz, a köreikhez kapcsolódnak. Ez a civil pályázati rendszer nem minősül közösségfejlesztésnek, mert azért az mégsem járja, hogy 2019-ben, éppen az önkormányzati választások kellős közepén saját magukat megtömik. Abban az időben, még a 2018. évben, de egyébként azóta is működik Siófokon egy úgynevezett Civil Kerekasztal, ahol is a városban működő és aktív civil szervezetek képviselői megjelennek. Amikor még alpolgármester voltam, akkor én is bevittem ezt az ügyet, a CLLD-pályázat ügyét a civil szervezetek elé, és tágra nyílt szemekkel figyeltek, hogy mi is ez, merthogy ők erről nem hallottak. Tehát látható, hogy ez ilyen füstös, zárt szobákban született ötlet, de mégiscsak jó, mert több millió forint vándorolt a fideszes civil szervezetekhez és vállalkozásokhoz. Semmi baj nem lenne, ha ebből például a siófokiak részesülhettek volna, és megtudták volna, hogy a közösségépítés forrásai és az európai uniós források hova is vándorolnak. Hát, nem kell nagyon nagy fantázia ahhoz, hogy hova vándoroltak, és mire kellettek a 2019. évben. Tehát amikor vidékfejlesztési stratégiáról beszélünk, akkor a civil szervezetek támogatása, az, hogy erről helyben dönthessenek, egy rendkívül fontos és támogatandó, nemes cél, de annak a hogyanja és a mikéntje legalább kérdéseket vet fel. És mivel ez Siófokon így ment, nagy valószínűséggel mondhatjuk azt, hogy ez egy fideszes jelenség, hiszen már megtudtuk egyéb más ügyek kapcsán, hogy nincs két Fidesz. Komplex vidékfejlesztési stratégia közösségépítéssel együtt erre van szükség, ehhez a megfelelő támogatást önöknek kell megadni, és a legfontosabb az, hogy nem kell ellopni az Európai Unióból érkező forrásokat, mert azoknak a magyar embereknél van a helye, a magyar civil szervezeteknél, akik valóban tesznek a közösségért. Köszönöm szépen, elnök úr. [[Taps a Jobbik soraiban.]]
Köszönöm szépen, Potocskáné Kőrösi Anita képviselő asszony. Napirend utáni felszólalásra jelentkezett Z. Kárpát Dániel jobbikos képviselő úr: „Meddig még?” címmel. Öné a szó, képviselő úr. [[18.20]]
Tisztelt Elnök Úr! Tisztelt Ház! Járványügyi veszélyhelyzet van, és azt látjuk az MNB, illetve elemzőcégek kimutatásaiból, hogy a háztartások hitel- és egyéb tartozásai a tavalyi év végére mintegy 1200 milliárd forinttal nőttek. Ez egy brutális, tetemes összeg, és főként a fogyasztási és egyéb hitelek miatti adósságok több mint 700 milliárdos növekményének köszönhető. Azt is láthatjuk ugyanakkor, hogy a személyi kölcsönöket a polgárok, érthető módon, jóval nagyobb arányban nem tudták fizetni, mint a moratórium előtt, hiszen nagyon sokaknak megcsappantak a bevételeik, kompenzációra pedig rettenetesen kevesen számíthattak. Azt is látjuk, hogy a végrehajtói letiltások eközben folyamatosak, így számos család a rendkívüli helyzetet követően kilakoltatással kell hogy szembesüljön. Eközben, talán nem kell hangsúlyoznom, különösen fontos lenne a családok kieső bevételeinek pótlása, hiszen bár a munkavállalók fizetései tűnnek el leginkább egy válsághelyzetben, azért a gyerekek, az utódok nagyon sokszor szintén a kárvallottjai ennek a folyamatnak, és én állítom, nem szabadna, hogy Magyarországon éhesen feküdjön le gyermek egy ilyen helyzet miatt. A családtámogatások bizonyos fajtái eközben évtizedes távlatban befagyasztásra kerültek, a sokat emlegetett családi pótlék értékének 40 százaléka párolgott el az infláció miatt az utóbbi tíz évben. Én magam hiszek a munkaalapú társadalomban. Nem úgy, ahogy azt a Fidesz elbábozza, hiszen a Fidesz hozzájárul ahhoz, hogy megalázóan alacsony bérszínvonal mellett lényegében kizsigerelhessék több ágazatban a magyar munkavállalókat. Ám abban is hiszek, hogy egy járványügyi válsághelyzet közepén, ahogy említettem, ne hagyjunk gyermeket éhesen lefeküdni. Ha valaki, akkor én a terepről ismerem a családi pótlékkal kapcsolatos visszaéléseket is, ezért nem szeretném a pótlékot feltétel nélkül növelni, ám családi kártya nevű konstrukción igen, sőt azon egyenesen meg is dupláznám ennek összegét, egy olyan eszközön, mely gyermekvédelmi eszköz, egy SZÉP-kártyára emlékeztető plasztikkártya, amellyel alapvető élelmiszereket, gyermeknevelési cikkeket, harmadsorban a gyermek szellemi fejlődéséhez szükséges termékeket, szolgáltatásokat lehet kifizetni, megvásárolni. Ezt követően pedig ezt a rendszert inflációkövetővé is kell tenni, hogy ne fordulhasson elő többször az, hogy gyermekvédelmi eszközök párolognak el, pusztán azért, mert bármely kormányzat befagyasztja ezeket. Az én megközelítésem tehát alapvetően gyermekvédelmi orientációjú, azt szeretném tehát, hogy a családi kártyán keresztül alapvető élelmiszert, gyermeknevelési cikket lehessen vásárolni, szerencsejátékkal kapcsolatos terméket, szolgáltatást ne lehessen vele vásárolni, és élvezeti szereket, alkoholt, illetve cigarettát sem. Látható tehát, hogy gyermekvédelmi megközelítésből egy befagyasztott családtámogatási rendszer inflációkövetővé tétele és akár a mostani családi pótlék összegének megduplázása szükséges, ugyanakkor ezt egy családi kártyán lenne ildomos folyósítani, garantálva azt, hogy kimondottan és kizárólag a gyermekek érdekében hasznosulnak ezek az összegek. Én magyar életvédőként nemcsak a kilakoltatásokon igyekszem helytállni, de minden magyar gyermek létérdekeit képviselni szeretném, éppen ezért követelem ettől a kormánytól, hogy a befagyasztott családtámogatási módozatokat tegyük inflációkövetővé, ezek évről évre őrizzék meg vagy növeljék az értéküket, és még egyszer hangsúlyozom, egyetlen gyermek se feküdhessen le éhesen Magyarországon. Mindenkinek meg kell teremteni a szülőföldön boldogulás lehetőségét és klímáját. Köszönöm a figyelmet. [[Taps a Jobbik és a függetlenek soraiból.]]
Köszönöm szépen, Z. Kárpát Dániel képviselő úr. Napirend utáni felszólalásra jelentkezett Dudás Róbert, a Jobbik képviselője: „Nem felelősöket keresek, hanem megoldásokat!” címmel. Öné a szó, képviselő úr.
Köszönöm a szót, elnök úr. Tisztelt Országgyűlés! Tisztelt Képviselőtársak! Nem felelőst keresek, hanem megoldást ezzel a szlogennel és ezzel a megközelítéssel és hozzáállással hoztam már a Parlament falai közé több olyan témát, amely a Mátrát és a Mátra térségét érinti. Azért foglalkozom ezzel a térséggel, hiszen ott születtem, és azóta is ott élek. Meggyőződésem, hogy csak és kizárólag akkor lehet egy térséget megfelelő módon, elhivatottan és őszintén képviselni, ha az ember tényleg onnan származik, ott is lakik, életvitelszerűen ott éli az életét. Pár héttel ezelőtt Gyöngyös alpolgármestere keresett meg egy levéllel, melyet nemcsak nekem címzett, hanem a Belügyminisztériumnak is, melyben több témát feszegetett. Az egyik a közbiztonság kérdése Gyöngyös városában, a másik pedig a Mátra közlekedése, a téli hónapokban Kékestető és Mátraháza környékén kialakult, nyugodtan lehet mondani, hogy közlekedési káosz kérdése. Azonnal vettem… Azt akartam mondani, hogy azonnal vettem a fáradságot, de egyébként ez nem volt fáradság. Én is a Belügyminisztériumhoz fordultam egy levélben, amelyben nem választ kértem tőlük írásban, hanem azt kértem, hogy egy személyes konzultáció keretén belül tudjuk átbeszélni azokat, melyekre szükség van Gyöngyösön a megfelelő közbiztonság érdekében, és amire szükség van a Mátrában a megfelelő közlekedés érdekében. Múlt héten az államtitkár úr fogadott a Belügyminisztériumban, akivel sikerült is átbeszélnünk ezeket a kérdéseket. Elsőként a gyöngyösi közbiztonság kérdését röviden hadd elemezzem. Gyöngyösön évekkel ezelőtt megalakult és folyamatos fejlesztés alatt áll a városrendészet intézménye, egyre komolyabb létszámmal vesznek részt a közbiztonság megfelelő szinten tartásában. Ugyanúgy, mint a polgárőrök. Ez a két csoport az, amely a rendőrség munkáját segítve, a rendőrséggel karöltve tesz meg mindent annak érdekében, hogy az emberek szubjektív biztonságérzete és összességében a biztonságuk megfelelő szinten legyen, megfelelő legyen. Ugyanakkor azt is el kell mondani, hogy Gyöngyös városának a közbiztonsági mutatóiban egy megyei jogú város bűnügyi mutatóit lehet felfedezni. Ezzel kapcsolatban viszont tenni kell valamit. Mindent megtesznek ezek az emberek a rendőrség mellett, ugyanakkor azt se felejtsük el, hogy nincs meg minden jogosultság és lehetőség a városrendészet és a polgárőrség kezében annak érdekében, hogy intézkedjenek, mert vannak olyan dolgok, melyekre a rendőrségnek vannak jogosítványai, a rendőrségnek vannak jogosultságai. Segítik a munkájukat, és a jövőben is segíteni fogják, és az elmúlt években számos alkalommal fel tudták mutatni, hogy akár lopások, akár áramtolvajlás, akár illegális szemetelés, körözött személyek felderítése, feltartóztatása, amíg a rendőrség oda nem ér… számos ilyen példát lehetne hozni. Tehát az ő munkájuk kiemelkedő. Egyébként a rendőrség munkája is kiemelkedő, azt sem szabad viszont elhallgatni, hogy a létszámuk a létszámminimum alatt van, tehát létszámfejlesztésre van szükség a Gyöngyösi Rendőrkapitányságon. Államtitkár úrral arról is beszéltünk, hogy több mint száz kültéri kamera üzemel Gyöngyös városában, ennek viszont nincs minden egyes darabja bekötve a rendőrséghez. És van egy városrész, amely különös módon részt vesz és aktív sajnálatos módon a szemetelésben, a kijárási korlátozások megszegésében, és számos olyan dologban, amellyel egyébként mások életét is megkeserítik, ezért ezeknek a kameráknak nemcsak a bekötése, de egyébéként majd a bővítése is szükséges. Mindenre ígéretet kaptam, akár a létszámbővítés kapcsán, akár ezeknek a bűnelkövetőknek a komolyabb ellenőrzésére és a komolyabb rendőri és városrendészeti és polgárőri jelenlétre, mindenre államtitkár úr ígéretet tett. Mint ahogy arra is, hogy ezt közösen kell megoldanunk, közösen kell a gyöngyösieknek, a lakosságnak, a rendőrkapitányságnak, a Heves Megyei Rendőrkapitányságnak, és természetesen az Országos Rendőr-főkapitányságnak az engedélye, illetve hathatós támogatása kell hozzá. Röviden még a Mátra közlekedése, hiszen ez rendkívül fontos. Ide is komolyabb rendőri jelenlét kell, annak érdekében, hogy ne alakulhasson ki közlekedési káosz, mert ez nemcsak a Mátrában élőket érinti egyébként, hanem a Mátrán átutazók számára is rendkívül kellemetlen volt, ami december-januárban a havazások után ott kialakult. A végső és hosszú távú megoldás egy teljesen új koncepció lesz, egy elkerülő út, amely azt az utat, amely Mátraházán át vezet, tehermentesíteni fogja. Addig viszont az ígéret a Belügyminisztérium részéről az, hogy segítséget adnak a rendőrség részéről. Bízunk benne, hogy ez így is lesz. Amennyiben esetlegesen rövid időn belül nem történik változás, akkor újra a Belügyminisztériumhoz fogok fordulni. Köszönöm szépen. [[Taps a Jobbik és a függetlenek soraiból.]]
Köszönöm szépen, képviselő úr. A következő hozzászóló Steinmetz Ádám képviselő úr: „Fogyatékosnak lenni nem jelenti azt, vesztesnek lenni” címmel. Várjuk napirend utáni felszólalását.
Köszönöm a szót, elnök úr. Tisztelt Képviselőtársaim! Önök közül hányan gondolkodtak már el azon, miért van az, hogy alig-alig látunk az utcákon fogyatékkal élő embereket? [[18.30]] Nyugat-Európában vagy éppen az Egyesült Államokban viszont jóval gyakrabban találkozhatunk velük, pedig arányaiban itthon sincs kevesebb fogyatékkal élő ember, csak nem tudnak vagy nem mernek úgy részt venni a mindennapokban, mint nyugat-európai vagy amerikai sorstársaik. Hazánkban még mindig nem része a nevelésnek, a szocializációs folyamatnak, hogy tudjunk természetesen együtt élni, együttérezni fogyatékos honfitársainkkal. Történelmi lépésnek tartom ezért, hogy 2017-ben az Országgyűlés február 22-ét a magyar parasport napjává nyilvánította. 1970-ben ugyanis pontosan ezen a napon alakult meg az első hazai parasport-egyesület, szervezet, a Mozgásgátoltak Halassy Olivér Sport Clubja. És hogy ki is volt Halassy Olivér? Sokunk példaképe, aki úszóként és vízilabdázóként is elképesztően sikeres pályafutást tudhatott magáénak, akinek fiatalon egy baleset következtében amputálni kellett a lábfejét, és így nyert Európa-bajnokságokat és olimpiai bajnokságokat is. Mindig csodálattal tekintek azokra a fantasztikus sportemberekre, akik fogyatékosságukkal együtt élve mutatnak példát a sportpályákon, többek között Pásztory Dóra, Vereczkei Zsolt, Gurisatti Gyula sikerei is ámulatba ejtettek. Tisztelt Képviselőtársaim! A mi dolgunk, hogy olyan jogi környezetet, olyan feltételrendszert, speciális sportinfrastruktúrát hozzunk létre, hogy a mozogni vágyó, fogyatékkal élő honfitársaink rendszeresen tudjanak sportolni. Feladatunk a parasportolók megbecsülése is, ami pozitív üzenet minden fogyatékkal élő polgártársunk számára. Beszéljünk tehát a parasportról, és a köznevelés rendszerében váljon természetessé annak elfogadása! Ahogy a magyar parasport napja hirdeti, fogyatékosnak lenni nem jelenti azt, vesztesnek lenni. Olimpiai bajnokként tudom, hogy a kitartó munkával lehet igazán győzni. Köszönöm, hogy meghallgattak. [[Taps a Jobbik padsoraiból.]]
Köszönöm szépen, Steinmetz Ádám képviselő úr. Tisztelt Országgyűlés! Napirend utáni felszólalásra jelentkezett Balczó Zoltán, a Jobbik képviselője: „A Kormány gazdaságpolitikája és annak következményei” címmel. Öné a szó, képviselő úr.
Elnök úr, köszönöm a szót. Tisztelt Országgyűlés! Orbán Viktor évnyitó parlamenti beszédében kijelentette, hogy a magyar gazdaság a járvány előtt Európa egyik legstabilabb, gyorsan növekvő gazdasága volt, növekvő jövedelmek, csökkenő szegénység és óriási befektetésvonzó képesség. Hát, nézzük, hogyan állunk a jövedelmek tekintetében a Fidesz-kormányzás 11. évében! Az életszínvonalat nemzetközi összehasonlításban az egy főre eső tényleges egyéni fogyasztásban mérik. Az Európai Unióban Magyarország csak Horvátországot és Bulgáriát előzi meg, és mindez egy szétszakadó társadalomban jövedelemszempontból, hiszen a legalsó tizedbe tartozó háztartások az összjövedelemnek csupán 3 százalékát birtokolják, az alsó 30 százalékba tartozók pedig 14 százalékot. Csökkenő szegénység? A GKI tanulmánya szerint Magyarországon 2 millió állampolgár él a létminimum szintjén, illetve az alatt. Óriási befektetésvonzó képesség? Ez igen, hiszen ez az orbáni gazdaságpolitika alapja, a nagy, döntően multinacionális cégeknek olcsó és kiszolgáltatott munkaerővel való ellátása, ha kell, Ukrajnából betelepítve a béreket lenyomva tartó munkaerőt. Szaúd-Arábiában annak idején Orbán Viktor ezt teljesen világosan megfogalmazta, amikor arra biztatta a szaúd-arábiai befektetőket, jöjjenek Magyarországra beruházni, mert a magyar munkaerő képzettségéhez mérten meglepően olcsó, és a munka törvénykönyve pedig rugalmas. Hát igen, ezt még jobban rugalmassá tette a fideszes többség annak idején a megfelelő, úgynevezett rabszolgatörvénnyel. Orbán Viktor a válságkezelésről azt fogalmazta még meg, hogy a lényege a munkahelyek megvédése volt: „Ismerik a felfogásunkat, ha munka van, minden van. Ez volt a gazdaságvédelmi akcióterv feladata.” Nos, igen, de ugyanebben a beszédben elmondja, hogy ő min kívánja ezt mérni: „A gazdaságvédelmünk eredményessége abban mérhető le, hogy az Eurostat-előrejelzések szerint a 2020-as évben a magyar nemzeti össztermék csak 5,2 százaléka fog csökkenni.” Igen, az orbáni gazdaságpolitika a GDP-t úgy-ahogy védeni tudja, de a minőségi munkahelyeket megőrizni nem tudja, mert nem is akarja. Van erre a miniszterelnöknek ajánlata: „Egyébként pedig, aki kiesik a munkanélküli-segély időtartamából, azok számára továbbra is korlátlan mennyiségben áll rendelkezésre a közmunka, senki nem marad munka nélkül. Most mi becsüljük azokat, akik közfoglalkoztatottként dolgoznak.” A kormány becsülje őket azzal , hogy teljes munkaidőben foglalkoztatva, képzettségtől függően nettó 57 ezer vagy 73 ezer forintot biztosít számukra. Miközben Orbán Viktor 2017 novemberében Göteborgban maga is aláírta a nyilatkozatot az Európai Unió szociális jogáról, az európai pillérről, és egyben a következőket vállalta és ismerte el: „A munkavállalóknak joguk van tisztességes megélhetést nyújtó, méltányos bérezésben részesülni, és ezért gondoskodni kell a megfelelő összegű minimálbérről.” És amit még hozzátett a miniszterelnök: „Amivel szerintem meg fogjuk nyerni a 2021-22-es évet, az pedig az, hogy a beruházás nemzetiössztermék-arányos szintje 27 százalék felett marad.” Hát igen, az orbáni birodalomban a „hajózni muszáj, élni nem” megfelelője a „beruházni muszáj, élni nem”. Hiszen a beruházások kellenek ahhoz, hogy táplálni tudja a hűbéri láncolatát, valamint elnyerni nagy nemzetközi cégek támogatását, miközben mértékadó szakemberek hangsúlyozták, hogy a gazdaságpolitikai eszközeinket a humán tőke megtartására kellett volna összpontosítani. „Újraindítjuk a gazdaságot” hirdetik a plakátok a kormány ígéretét. A Jobbiknak pedig azt kell biztosítania, hogy a mai ellenzék választási győzelmét követően olyan új gazdaság- és társadalompolitika valósuljon meg, amelynek célja jólét és szabadság mindenkinek. Köszönöm szépen. [[Taps a Jobbik padsoraiból.]]
Köszönöm szépen, Balczó Zoltán képviselő úr. Napirend utáni felszólalásra jelentkezett Horváth László, a Fidesz képviselője, „Gördülő kövek Rakjuk sínre a Tarna menti kőszállítást” címmel. Képviselő úr, hallgatjuk.
Köszönöm a szót, elnök úr. Tisztelt Képviselőtársaim! Azt hiszem, egyetértünk abban, hogy a képviselői munkának mindig egy nagy kihívása, amikor egy választókerületben egyeztetni kell, és egyensúlyba kell hozni a gazdasági és közösségi érdekeket. Itt nem „vagy” és „vagy”-ok vannak, hanem „és”-ek, és a gazdaság sem önmagában nézendő, hiszen sok közösségi célt egy jól működő gazdaság tud segíteni. Nevezetesen, az a kőbányászat, amiről a Tarna mentén szólnunk kell, az is jó néhány munkahelyet teremt, és mivel az építőanyag-iparnak és az építőiparnak alapanyagot szolgáltat, alapanyag nélkül az építőiparban sok ezer vagy sok tízezer munkahely válna értelmetlenné kőbányászat nélkül.Ugyanakkor az sem lehet, hogy a helyben élők, a környéken élők pedig egyértelműen és hosszú évek óta csak és kizárólag vesztesnek tudják magukat ezen a térfélen, csak a vesztesek térfelén tudják magukat elhelyezni. A Heves megyei Tarna menti települések közvetlen közelében két kőbánya is működik, Recsken és Kisnánán. A bányákból kitermelt követ közel húsz éve közúton kamionokkal szállítják 12 településen keresztül, és a lakóövezet hosszában elhelyezkedő szűk főúton haladnak végig ezek a 40 tonnás kamionok. Az évi több ezer kamion rontja, alapvetően rontja az életminőséget, károkat okoz az itt élő emberek egészségében, rombolja az ingatlanokat, és tönkreteszi az utakat. A házak, melyek közvetlenül az út mellett fekszenek, folyamatosan repedeznek, statikai állapotuk egyre romlik. Az állandó zaj- és porszennyezés elől lehetetlen elmenekülni, a turistákat, az ideérkező vendégeket is elriasztja, elriaszthatja a hatalmas forgalom, és nyilvánvalóan a baleseti kockázat is jelentős. Az 50-60 éve épült utak egyszerűen nem bírják tovább a terhelést, és az emberek is egyre elkeseredettebbek, tegyük hozzá, teljesen érthető módon. [[18.40]] A probléma egyetlen megoldását a kőszállítás vasútra helyezése jelenti, jelentheti, és erre van is lehetőség, hiszen a Kál-Kápolna-Recsk közötti vasúti pálya a kilencvenes évek végén, az első Orbán-kormány idején egy jelentős felújításon esett át, teherbírást növelő felújításon, kifejezetten azért, hogy a kőbányákból a követ vasúton lehessen szállítani. Ezt a vonalat sajnos a Gyurcsány-kormány bezárta, és a vonal újranyitása azóta sem sikerült. Pedig ismereteink szerint a vasúti szállítás az elmúlt időszakban gazdaságossági szempontból egyre inkább alternatívája lehet a közúti szállításnak. Ha csak a kisnánai kőbánya éves kitermelését vesszük alapul, kiderül, hogy évi 400-500 ezer tonna kitermelt kőmennyiséget 20 ezer kamionnal lehet elszállítani, és mivel az üres járművek vissza is mennek oda, ahonnan jöttek, máris évi 40 ezer kamionról beszélhetünk. A kőbányától beszerzett termelési és szállítási adatok szerint a Tarna menti településeken áthaladó kamionforgalom közel egyharmada csak azért megy végig a már említett településeken, hogy a káli vasútállomás rakodóján vagonokba rakják át a szállítmányokat. Több éve folyamatosan és kitartóan egyeztetünk az érintett települések vezetőivel, akik képviselik a kárvallott több mint 20 ezer embert a hatóságokkal, a bányák és a MÁV képviselőivel, hogy a Tarna mentén élők életét ne keserítse és ne veszélyeztesse ez a kialakult helyzet. Van megoldás, már terveink is vannak, és már megegyezéseink vannak, hogy a Verpelét város határában lévő elhagyott vasútállomás területén egy új kőátrakó épüljön meg, és ehhez minden feltétel most már rendelkezésre áll, egyedül a forrás hiányzik. A kormányhoz fordulok tisztelettel annak érde-kében, hogy ezt a beruházást a Tarna mentén élő több mint 20 ezer ember érdekében és egyébként egy jobban működő gazdaság érdekében is segítse, és biztosítsa ehhez a forrásokat. Köszönöm szépen a figyelmüket.
Köszönöm szépen, Horváth László képviselő úr. A következő napirend utáni felszólalásra jelentkező, jelen lévő képviselő Fülöp Erik, független: „Az állatvédelemmel kapcsolatos konzultáció fontosságáról” címmel. Öné a szó, képviselő úr.
Köszönöm szépen, elnök úr. Kedves Képviselőtársak!
A mikrofonját! Be van kapcsolva? Próbálja!
[[Megigazítja a mikrofonját.]] Lehet hallani?
Igen, most jó. Köszönjük.
Köszönöm szépen, elnök úr. Kedves Képviselőtársak! Azt gondolom, hogy ebben a Házban mindenki tudja, hogy a koronavírus-világjárvány kellős közepén, a harmadik hullám küszöbén a legfontosabb az emberi életek mentése és a gazdaságunk talpra állítása. Viszont azt gondolom, hogy nagyon sok olyan fontos kérdés van, amellyel kapcsolatban nekünk, képviselőknek, illetve a kormányzatnak foglalkoznia kell. Az egyik ilyen az állatvédelem. Nagyon sokszor hangsúlyoztam már ebben a gyönyörű Házban, hogy több évtizedes elmaradást kellene behozni közösen nekünk, az állatvédelem területén politikától mentesen, politikától teljes mértékben függetlenül. Nekünk, állatvédőknek jó néhány éves kitartó küzdelmünkbe telt az, hogy az állatvédelem végre a figyelem középpontjába kerülhessen. Természetesen azt gondolom, hogy a mi kitartó állatvédői munkánknak köszönhető az, hogy ez a hatalmas civil közösség, ez az állatbarát magyar társadalmi közeg akár hegyeket is képes lenne politikamentesen megmozgatni. A saját állatvédői közösségünk sikereként értékelem azt, hogy néhány hónappal ezelőtt a kormányzat kinevezte Ovádi Péter személyében az állatvédelmi miniszteri biztost, és természetesen óriási sikerként értékelem, hogy végre a kormányzat is foglalkozik az állatvédelemmel, mégpedig, szeretném hangsúlyozni, egy online nemzeti konzultáció indításával is a magyar társadalomnak, az állatvédő közösségnek a véleményét kéri ki. Ebben a nemzeti konzultációban elmondhatjuk a véleményünket többek között az országos ivartalanítás szükségességéről vagy például a civil szervezetek támogatásáról, vagy cirkuszi állatok betiltásának lehetőségéről, vagy mondjuk, az állatkínzásokkal kapcsolatos bűncselekmények büntetési tételének szigorításáról. Azt gondolom, beszédes az a szám, hogy mintegy két hét alatt 200 ezren töltöttük ki ezt a konzultációt, és mondtuk el a véleményünket. Én jómagam is az elsők között igyekeztem állást foglalni ebben. Most mindenkit arra is biztatok ebben a teremben, illetve mindenütt, hogy mondja el a véleményét, és természetesen az állatvédelmet támogassa azzal, hogy ezt a nemzeti konzultációt kitölti. [[Arató Gergely: Te is tudod, hogy ez kamu!]] Viszont mindamellett, hogy jó néhány örömteli kérdéskör is ebben a konzultációban felmerült, azt gondolom, egy nagyon nagy hiányosságra is fel kell hívnom a kormányzat, illetve az Országgyűlés figyelmét; mégpedig arra, hogy kimaradt ebből a konzultációból az állatrendőrség kérdésköre. [[Arató Gergely: Így van!]] Én is nagyon sokszor hangsúlyoztam, hogy Magyarországon a romokban heverő állatvédelmet négy pillér mentén lehet felépíteni, és ennek az egyik legfontosabb eleme az állatrendőrség felállítása. Beszédes szám az is, hogy van egy olyan civil szerveződés Magyarországon, amely az állatrendőrséget követeli, „Állatrendőrséget Magyarországnak!” civil szervezet, ők mindenféle online térben igyekeznek a szavukat felemelni, és a kitartó munkájuknak köszönhetően már több mint 30 ezren írták alá azt az online petíciót, amelyben kifejezetten ennek a szervezetnek a felállítását szeretnék elérni. Ez azért is lenne nagyon fontos ma Magyarországon, hiszen egyrészről nagyon sok olyan állatbántalmazással és állatkínzással kapcsolatos esetet tudnának az állatrendőrök felderíteni, amellyel gyakorlatilag a magyar társadalmat is jobbá tehetnék. Másrészről egy rendkívül hatékony preventív hatást is elérhetne ez a szervezet, hiszen jó néhány olyan nemzetközi tanulmányt ismerünk és tudunk, amely egyértelműen rámutatott arra, hogy az állatkínzók nagy valószínűséggel a későbbiekben embertársaink felé, a védtelenek felé fognak fordulni, és különböző erőszakos bűncselekményeket követnek el. Azt mondhatjuk tehát, hogy aki kicsiben állatkínzással kezdi, az később az embereket fogja bántani. Éppen ezért kérném a magyar kormánytól, illetve az Országgyűléstől, hogy minden olyan kezdeményezést támogasson, amely az állatrendőrség önálló szervezetének felállítását támogatja, akár úgy, mint az Egyesült Államokban, amely egy lazább, szinte polgárőrségként, mezőőrségként működő szervezetet jelent, akár úgy, mint a mellettünk lévő Romániában a tavalyi évben felállításra került állatrendőrség szervezete, amely a rendőrség, a Belügyminisztérium hatáskörébe tartozik. Bízom benne, hogy Ovádi Péter miniszteri biztos úr szavai, amelyeket néhány nappal ezelőtt hallottam a médiában, és amelyek szerint Magyarországon az állatvédelmet öt év alatt Európa élmezőnyébe fogjuk tornázni, meghallgatásra találnak minden magyar állampolgár részéről, és politikamentesen fogjuk tudni támogatni. Kérek mindenkit, hogy ne álljunk meg félúton, tegyük rendbe a magyar állatvédelmet, alkossuk meg a magyar állatrendőrséget, és természetesen követeljük tovább a letöltendő börtönbüntetést az állatkínzóknak. Köszönöm, elnök úr.
Köszönöm szépen, Fülöp Erik képviselő úr. Napirend utáni felszólalásra jelentkezett Arató Gergely, a DK képviselője: „Mikor lesz rend Kőbánya-Kispesten?” címmel. Öné a szó, képviselő úr.
Tisztelt Ház! Kőbánya-Kispest vasútállomás állapota régóta az egyik szégyenfoltja a fővárosnak és az egyik olyan dolog, amely aggasztja, nyomasztja a Kőbányán és Kispesten élő polgárokat és azt a sok ezer embert, aki naponta le-száll, átszáll ezen a vasútállomáson.Az a helyzet, hogy a kormány már 2010-ben megígérte, hogy rendet tesz az országban, de Kőbánya-Kispesten 11 év után sem történt semmi. Nemhogy két hét, de ennyi idő sem volt elég arra, hogy végre rend legyen a kőbánya-kispesti állomáson. A környéken lakók, az átutazók rendszeresen panaszkodnak arra, hogy nem érzik magukat biztonságban az állomás épületében és annak környékén, gyakori az erőszakos kéregetés, a kisebb csoportok randalírozása, de akár előfordulnak rendszeresen különböző bűncselekmények is, rablások, lopások. A másik nagy probléma a nyolcvanas években épült vasútállomás általános állapota. Ez a vasútállomás nem méltó egy európai ország fővárosához, sajnálatos módon az elmúlt évtizedekben teljesen elhasználódott, leromlott. [[18.50]] Nem megfelelő a vasszerkezetek állapota, nem megfelelő az utaskomfort, de ha valaki egyszer esős időben arra jár és ott megnézi, akkor láthatja, hogy az állomásépületbe időnként egyszerűen befolyik az eső. Egészen szürreális, ahogy a KÖKI bevásárlóközpont által jelentett modern környezetből az ember néhány lépés után egy fél évszázadot kerül vissza a múltba. Egy évvel ezelőtt a MÁV azt írta, azt ígérte, hogy elkezdődik az állomás általános felújítása, rendbetétele. Eltelt egy év, de a kőbányaiak és kispestiek azóta is hiába várják azt, hogy valami történjen, vagy legalább valamilyen információt kapjanak arról, hogy mikor kezdődik a felújítás, hogy mikor újulhat meg végre ez az állomásépület, mikor lesznek ott megfelelő körülmények. Tekintettel arra, hogy számos lakossági megkeresés érkezik ebben az ügyben, írásbeli kérdéssel fordultam a két illetékes minisztériumhoz. Azt kérdeztem a belügyminiszter úrtól, hogy mikor fog végre rendet tenni Kőbánya-Kispest állomáson, mit tesz annak érdekében, hogy az utazók biztonságban érezhessék magukat. A nemzeti vagyonért felelős miniszter asszonytól pedig azt kérdeztem, hogy mikor kezdődik meg akkor ennek az állomásnak a felújítása, hogyan halad a tervezés, rendelkezésre állnake a szükséges források, és főleg természetesen azt kérdeztem, hogy mikor veheti majd újra birtokába ezt a felújított, megújult, korszerű állomást az utazóközönség, mikor utazhatnak a kőbányaiak, a kispestiek és mindenki, akinek az útja érinti ezt a nagyon fontos átszállópontot, megfelelő körülmények között. Mit gondolnak, mit válaszoltak? Elárulom. A Belügyminisztérium államtitkára arról tájékoztatott, hogy a közterületek rendjének ellenőrzése rendszeres, valamint arról, hogy a rendőrség a bűnügyi és a közbiztonsági helyzetértékelés alapján azonnal reagál a terület közrendjét érintő egyes változásokra. Na, ez utóbbi igaz, hogy reagálnának a változásokra, mert itt elfogadhatatlanok az állapotok évek óta, nincs semmilyen változás, nem is reagál semmit a rendőrség. A nemzeti vagyonért felelős miniszter államtitkára még ennél is szűkszavúbb volt. Egyrészt eldicsekedett azzal, hogy 2019-ben történt néhány kisebb felújítás, beleértve a mellékhelyiséget is, amire egyébként nagyon ráfért, valamint egy, azaz egy darab peront leaszfaltoztak. De arról, hogy egyébként mikor történik meg az általános felújítás, egyáltalán mikor kezdődik el, hogy rendelkezésre álle a pénz, erről semmit nem mondott. Azt tudtuk csak meg, hogy van Budapest környéki vasútfejlesztési stratégia, és az mennyire jó lesz majd. Azt kell mondanom, hogy ez elfogadhatatlan. Amikor egy képviselő által feltett kérdésre nem adnak érdemi választ, akkor nemcsak a parlament tekintélyét veszik semmibe, hanem semmibe veszik a választópolgárokat is, akik ideküldtek minket. Amikor a kormány képviselői nem válaszolnak egy kérdésre, be sem jönnek egyébként egy napirend utáni hozzászólásra válaszolni, akkor a választókat veszik semmibe, és ez elfogadhatatlan. Ezért azt mondom és azt üzenem, és meg is fogom persze írni nekik, a Belügyminisztérium államtitkárának és a nemzeti vagyonért felelős miniszter államtitkárának, hogy ne íróasztal mögül írogassanak semmitmondó válaszokat, jöjjenek el velem Kőbánya-Kispestre, nézzünk körül, és mondják az utazók szemébe [[Az elnök a csengő megkocogtatásával jelzi az időkeret leteltét.]] azt, hogy minden rendben van, és nem akarnak semmit tenni. Hátha utána hajlandóak lesznek érdemben intézkedni annak érdekében, hogy megfelelő körülmények legyenek Kőbánya-Kispest vasútállomáson.
Napirend utáni felszólalásra jelentkezett Varju László képviselő úr, a DK képviselője: „Mi történik Újpesten?” címmel. Öné a szó, képviselő úr.
Elnök úr, köszönöm szépen a szót. Tisztelt Ház! Fontosnak tartom, hogy rendszeresen a választókerületemről, Budapest 11. számú választókerületéről, Újpest és Angyalföld területéről, az ott zajló legjelentősebb eseményekről beszámoljak önöknek, részben, hogy milyen következményei vannak azoknak a döntéseknek, amelyek itt a kormánypárti többség döntésével megszületnek, részben pedig hogy ebből talán tanulságként bármit levonhatnak.Kezdjük az elején! Az egyik legfontosabb vagy az egyik fontos döntés előtt egy kis történelmi visszatekintést hadd adjak önöknek. 1920. február 17-én hajtották végre azt a parancsot: elhallgattatni. Ennek a felsőbb parancsnak a következményeként meghalt Somogyi Béla és Bacsó Béla, a Népszava újságírója, testüket Újpestnél a Dunába dobták. Száz évre rá a Médiahatóságnál 2020-ban kitalálták, és 2021. február 17-ére végrehajtották, hogy elhallgattatni, meggyilkoltatni akarták a Klubrádiót. Aljas cselszövés a maradék szólásszabadság megszüntetésére. Hazai és nemzetközi tiltakozás, amelyik követeli a változtatást a kormánytól és mindazoktól, akik ebben a döntés-előkészítésben részt vettek. Mindez történt egyébként úgy, hogy ma reggel Újpest határából érkezve nem szólt a Klubrádió; annál a szobornál, amelynél nem olyan régen még emlékeztünk is. Mi, akik azonban itt vagyunk, nem vagyunk hajlandók ezt elfogadni, és egyre több demokrata akarja sokféle formában ezt támogatni és segíteni. Tiltakozunk a Klubrádió bezárása ellen. Egy hírt adhatunk egyébként más formában is. Hír érkezett abban az értelemben, hogy az önkormányzat, az újpesti önkormányzat elfogadhatta az idei költségvetését. Egyensúlyi költségvetést kellett elfogadni, ami arról szól, hogy lényegében fájdalmas döntéseket kellett hozni, hiszen a kormány megszorító intézkedései nyomán vannak azok a tételek, sok olyan tétel, amely az embereket, a családokat érinti, azok kiesnek, és ilyen értelemben a jövőben már nem lesznek biztosítottak az újpesti polgárok számára. Éppen ezért az a törekvés, amelyet az önkormányzat képviselő-testülete és vezetése azért végzett, hogy ez a döntés megszülethessen, azt gondolom, hogy felelősségteljes, és elsősorban az újpesti családokért történik. Talán rendkívüli helyzetet teremthet az Alkotmánybíróság döntése, amely kimondja, hogy a kormányzat nem veheti el kompenzáció nélkül a települések adóbevételeit úgy, hogy az azt jelentené, hogy az alapvető feladatok, a kötelezően ellátandó feladatok veszélyeztetésére sor kerülne. Éppen ezért ez azt jelentheti, hogy az Alkotmánybíróság döntésének megfelelően a 25 ezer fő feletti települések és benne Újpest és Angyalföld település is, jogosult arra a kompenzációra, amely elől továbbra is a kormány húzódozik, és nem akarja ezt a döntését meghozni. Bízom abban, hogy nem dühből és nem pártalapon fognak dönteni, és észszerű döntés születik, melynek köszönhetően javul az önkormányzatok ma meglévő kilátástalan helyzete, és azok a döntések, amelyek ezután következnek, majd segíthetnek valamennyit az újpesti családokon. Az egész országban és Újpesten is általános problémát jelent a vendéglátósok helyzete. Újpesti éttermek, fitnesztermek adtak hangot annak, hogy amennyiben nem kapnak támogatást, akkor lényegében a végnapjaikat élik. Személyesen is beszéltem az újpesti érintettekkel, akik elmondták, hogy már a tartalékaikat élték fel, további néhány hét van vissza a működőképességükből. Tovább tetézi a dolgot, hogy ha nem kapják meg azt a kevés bértámogatást, amit megígértek, lehetetlen helyzetbe kerülnek. Összegezve tehát azt mondhatom, hogy a válság Újpestet is érinti, de bízom abban, hogy Déri Tibor és az általa vezetett képviselő-testület mindent megtesz azért, hiszen tudom, hogy megtesz mindent azért, hogy a kötelezően ellátandó feladatoknak eleget tegyenek. [[Az elnök a csengő megkocogtatásával jelzi az időkeret leteltét.]] Éppen ezért remélem, hogy akár az Alkotmánybíróság határozata, akár a közös petíciónk eredményre vezet, az önkormányzatok helyzetén javítani fog. Köszönöm a figyelmüket.
Köszönöm, Varju László képviselő úr. Napirend utáni felszólalásra jelentkezett Bősz Anett, a DK képviselő asszonya: „Harmonizáljuk a célokat az Elvira-major, az érdi iparipark és a tárnoki lakosság körében” címmel. Öné a szó, képviselő asszony. [[19.00]]
Köszönöm a szót, elnök úr. Tisztelt Képviselőtársaim! Az érdi Elvira-majorról szólnék és a körülötte fennálló társadalmi-gazdasági kihívásokról. Az Elvira-major Európa legnagyobb csonthéjas gyümölcsös génbankja. Nem pusztán természeti érték, de ha bármilyen okból hazánk gyümölcsösállománya sérülne, akkor az Elvira-majort hívnánk segítségül. Nagyon nagy baj lenne, hogyha a közvetlen környezetében létesülne ipari park, noha Érdnek nagy szüksége van beruházókra. További kihívás, hogy a jelenleg kijelölt ipari park területe a tárnoki lakóövezet nyugalmát zavarná. Van egy javaslatom éppen ezért arra nézve, hogy hogyan tudnánk a kialakult helyzetet feloldani és a három érdekcsoportnak a céljait harmonizálni. Az előző városvezetés nagy hibát követett el Érden, amikor az Elvira-major tőszomszédságában jelölt ki ipari parkra alkalmas területet, és ipari beruházási területté minősítette ezeket a földeket. Mind a szakmaiságot, mind a környezetvédelmi szempontokat, mind pedig a tárnoki lakosság érdekeit figyelmen kívül hagyta, és ebből most az ered, hogy Érd, bár rendkívüli módon szomjazza a beruházókat és a helyiiparűzésiadó-bevételt, sajnos abban a helyzetben találta magát, hogy egy beruházók számára is kevésbé értékes területet tud felkínálni. T. Mészáros András így kidobott az ablakon több évet a város életéből, de nagyon kevés odafigyeléssel, azt gondolom, hogy helyre lehet állítani ezt a hibát, és hogyha harmonizáljuk a fent említett érdekcsoportok céljait, akkor igenis lehet egy értékes ipari parki területünk, a tárnoki lakosok nyugalma megoldott, és megvédjük az Elvira-majort. Mi kellene ehhez? Egy nagyon kicsi kitérőt szeretnék arról mondani, hogy a Spitzbergákon 2008-ban létesült globális magtárnak a csodájára jár a világ. Hogy mi az, amit védeni szeretnénk az Elvira-majorban? Hát, pontosan azt, amit a Spitzbergákon is őriznek. Megtanított bennünket a koronavírus arra, hogy egyetlen pillanat alatt veszíthetjük el azt, ami talán számunkra a legfontosabb, nem csak az egészségünket, a gazdasági lehetőségeinket, és bizony fenyeget bennünket az, hogy a természeti értékeinket is egyetlen pillanat alatt veszítjük el. Azok a génbankok, mint például az Elvira-major, amely, amint már említettem, Európa legnagyobbja a csonthéjas gyümölcsök körében, tényleg az életet jelenthetik számunkra, és nemcsak a Kárpát-medence számára, hanem talán az európai társak számára. A jelenlegi városvezetés sajnos megörökölte ezt a kész helyzetet, hogy a major mellett lehet ipari parkot létesíteni, azonban a város határában számos, erre sokkal-sokkal alkalmasabb terület létezik, és azt gondolom, hogy némi nyitottság esetén ezt orvosolni és korrigálni tudnánk. Éppen ezért kezdeményeztem az Agrárminisztériumnál egy olyan egyeztetést, hogy a NIPÜF Zrt. által megvásárolt területeket valamilyen módon el lehetne cserélni az egyébként beruházók számára is értékesebb, például az M6-os és 6-os út mellett található földterületekre. Ezzel egyrészt megvédenénk az Elvira-majort, másrészt megvédenénk a tárnoki lakóövezetet. És hadd hívjam fel arra a figyelmet, hogy miután beszéltem a tárnoki polgármesterrel, az is tudomásomra jutott, hogy még a tárnoki lakosok sem egységesek, merthogy ha zajvédő fal létesülne, teoretikusan mondom, e mellett az ipari park mellett, ami, mint mondom, nagyon rossz helyen lenne, akkor bizony megtörténhetne az, hogy a vasút zajvédő fala, illetve az ipari park zajvédő fala közé beszorulna a hanghatás, és ilyen módon, ahogyan a tárnoki lakosság fogalmazott, bizonyos lakók fölött pingpongozna a zaj. Tehát én azt gondolom, hogy nem ezért költöznek kertvárosba az emberek, és nem ezért maradnak távol adott esetben a fővárosnak vagy bárminek a zajától. Nagyon fontos volna az tehát, hogy a jelenleg fennálló kihívásokat, amelyeket a Covid szabadított el akár gazdasági-társadalmi téren, akár egészségügyi téren, ne tetézzük azzal, hogy két város összevész, csak azért, mert beruházókat keresünk. És egyébként keresünk beruházókat, hiszen mindnyájunknak szüksége van arra, hogy ne csak a helyiiparűzésiadó-bevétel, de a megfelelő, helyben teremtett munkahelyek is meglegyenek. Nincsen tehát egyetlen szempont sem, amely visszaigazolná az előző városvezetés döntését. Én abban bízom, hogy az Agrárminisztérium, ahogyan a miniszter itt ebben a teremben rendkívül nyitottan állt hozzá egy azonnali kérdés alkalmával, nyitottan fog viszonyulni ehhez a célharmonizációhoz, és amennyiben sikerrel járunk, én azt gondolom, hogy úgy a természeti környezet, mint a gazdasági érdek, mind pedig a tárnoki lakosok [[Az elnök a csengő megkocogtatásával jelzi az időkeret lejártát.]] érdekei kiszolgáltak lesznek. Köszönöm, hogy meghallgattak.
Köszönöm szépen, Bősz Anett képviselő asszony. Szintén napirend utáni felszólalásra jelentkezett Varga Zoltán, a DK képviselője: „A kormányzati oldalon megőrültek vagy soha nem látott korrupciót próbálnak elsikálni?” címmel. Öné a szó, 5 percben.
Köszönöm szépen, elnök úr. Be kell valljam, debreceniként aggódom Kósa Lajosért. A kormány képviselői itt a Házban is, akár a mai nap is azt mondják, hogy Kósa Lajos áldozat. De hát az én Pityu haverom azt mondta, hogy ilyen áldozatok általában a börtönben vagy a pszichiátrián kötnek ki, és nem a kormányban. Nem tudjuk, de az biztos, hogy az újságok és a média hosszú-hosszú hetek, hónapok óta Kósa Lajos botrányaitól hangos. Egy ország várja már érdeklődve, mint valami rossz szappanoperának a folytatását, a következő napot, hogy mikor jelenik meg valami újabb szürreális, őrült történet a Kósa család életéből. Mert valljuk be, Rejtő Jenő nem írhatna különb históriát arról, hogy egy csengeri háztartásbeli nő hogy hálózza be a Fidesz alelnökét, a Honvédelmi bizottság elnökét valami hihetetlen őrült, milliárdos sztorival. Az, hogy hogyan írnak ajándékozási szerződést milliárdokról, ebben milyen szerepet vállalt Kósa Lajos édesanyja, aki különben jelen tudásunk szerint semmiféle tranzakcióról, szerződésről és főként dokumentumok közjegyző előtti aláírásáról végképp nem is tud. Megdöbbentő, hogy a kormánypárt második legfontosabb politikusa többször elutazik Svájcba, ott nem létező milliárdokról tárgyal; hogy a volt miniszter különösebb kétség és gyanú nélkül elhiszi, hogy számára a csengeri háztartásbeli nő Franciaország, sőt továbbmegyek: Európa egyik legjelentősebb bankjából egy jelentős hányadot oda fog ajándékozni. Hát, valljuk be, ez az egész valami őrült vígjátékra hajaz inkább, mint a Honvédelmi bizottság elnökének felelős magatartására. Pedig a tények mégiscsak ezt igazolják, mint ahogy különben azt is, és elárulok egy titkot, hogy Kósa Lajost saját volt alpolgármestere évekkel ezelőtt nevezte el „Mister 20 százaléknak”, és ez a ragadványnév Debrecenben azóta is a politikus sajátja. Sőt, továbbmennék: a piacon a kofák azt mondják, hogy ez már rég nem igaz, mert nem 20 százalék Kósa Lajos, hanem „Mister 30”, merthogy azóta inflálódott a forint is. De hasonlóan meredek sztori ez a fiatal házas kancelláriaminiszter körül felröppent botrány, amikor kiderül az, hogy milliárdos tételben vásárolnak földeket olyanok, akiknek erre biztos, hogy nincsen pénze, legalábbis az ismert élethelyzetüket tekintve nincsen. Majd miután az ügylet nyilvánosságra kerül, kiderül, hogy a biznisz valószínűleg dugába dől, mint ahogy dugába dől a milliárdos állami bankhitel is. A ködös és átláthatatlan történetekből az egyszerű, de érdeklődő olvasó mégiscsak azt szűrheti le, kérem szépen, hogy itt is, akárcsak Kósa esetében, hatalmas pénzek és milliárdos tételek jelennek meg regnáló kormánypárti politikusok nevéhez köthetően, úgy, hogy a hírbe hozott kormánypárti politikusoknak ennyi pénze papírforma szerint bizony-bizony nem is lehetne. És akkor most tényleg joggal vetődik fel az a cinikus kérdés: a kormányoldalon tényleg mindenki megőrült, vagy valami más van itt a háttérben? Hogy már olyan nagy a baj, különben akkora a káderhiány a kormány háza táján, hogy már lényegtelen is, hogy ki az, akire az ember különben a kutyáját nem bízná, különösen pedig nem egy országot? Ez lenne a zsinórmérték, a kormány, a Fidesz zsinórmértéke, hogy a jelenlegi kormányzati politikai elit tagjai különösebb gyanakvás nélkül ülnek fel Repülős Gizi-kaliberű, csengeri háztartásbeli nők milliárdos csalássorozatának? Utaznak velük külföldre, és írnak alá fedezetlen ajándékozási szerződéseket, amivel még a saját édesanyjukat is, különben nagyon kínos, már-már közokirat-hamisításnak tűnő helyzetbe hozzák? Ez van? De akkor tényleg ők azok, akikre a legfontosabb Honvédelmi és rendészeti bizottság vezetését vagy miniszteri székeket és az irányításukat rá lehet bízni? Vagy ez csak a látszat, mert itt szó sincs különben heveny elmebajról, arról, hogy vezető kormánytagokat még a piacra sem lenne szabad kiengedni, mert az „itt a piros, hol a piros?” játékban a gatyájukat el fogják veszíteni, mert valójában egy jól előkészített, de rosszul kivitelezett pénzmosási gyakorlat az, ami időnap előtt nyilvánosságra került mégis? Hogy a mindenki által ismert történetekben szereplő hatalmas milliárdos összegek valójában mégiscsak léteznek, csak más zsebéből vándorolnak máshova? Hogy néhány adásvétellel, ajándékozási szerződéssel és némi, pár éves türelemmel eddig rejtett, ebül szerzett, korrupcióból származó feketepénzeket kívánnak, kívántak tisztára sikálni? [[19.10]] Ez lenne a valóság? Ez van az őrült történetek mögött? Nem tudjuk még most, de meg fogjuk tudni rövidesen. Köszönöm szépen.
Köszönöm szépen, Varga Zoltán képviselő úr. Szintén napirend utáni felszólalásra jelentkezett Varga László, az MSZP képviselője: „Tiszta levegőt!” címmel. Öné a szó.
Köszönöm a szót, elnök úr. Tisztelt Képviselőtársaim! Nagyon jó lenne, ha legalább néhány kormánypárti képviselő figyelemmel kísérné itt a napirend utáni felszólalások sorát, hiszen azt gondolom, hogy előttem szóló ellenzéki képviselőtársaim is nagyon fontos társadalmi problémákra irányították rá a figyelmünket. Tudom, hogy nem a legfontosabb parlamenti műfajról beszélünk a napirend utáni hozzászólások esetében, de nagyon jó volna bizony a fontosabb ügyekben válaszokat is kapni a kormány képviselőitől, valódi és szakmai válaszokat, hiszen fontos társadalmi kérdésekről beszélünk. Egy ilyet vetnék fel ezen a kései órán, hiszen az Európai Bíróság a napokban elmarasztalta Magyarországot a levegő szennyezettsége miatt. Ezt a kérdést már többször felvetettem itt az elmúlt öt év során az Országgyűlésben, és a kormány bántóan tétlen maradt a legtöbb felvetésem kapcsán. Ebben a február 3-ai ítéletben kimondta az Európai Bíróság, hogy Magyarország uniós jogot sértett, a PMT-szennyezés rendszeresen és tartósan túllépte az uniós határértéket, és a kormány nem hozott megfelelő intézkedéseket annak érdekében, hogy a határérték-túllépés a lehető legrövidebb ideig tartson ezt is tartalmazza tehát az ítélet. A részecskeszennyezés miatt egyes kutatások szerint Magyarországon mintegy 13 ezer ember hal meg idő előtt évente. Ez egy hatalmas szám, és több kutatás szerint a szennyezés növeli a koronavírussal való megfertőződés esélyét, és súlyosbítja a betegség lefolyását. Miskolcon élő polgárként, és hosszú ideje a közéletben szereplő emberként, országgyűlési képviselőként nem hagyhatom szó nélkül, hogy ez egy olyan ügy legyen, amiben nem lépünk gyorsan, nem lép határozottan a kormány. Nagyon világos tehát, hogy a probléma akut és nagyon komoly. Az Európai Bizottság szóvivője ébresztőnek minősítette ezt az ítéletet, azt mondta, hogy ébresztőnek kell ezt az ítéletet tekinteni. Miskolciként, borsodiként újra elmondom, a Sajó völgye a leginkább érintett terület Magyarországon ebben a tekintetben. Egyre-másra hallhatják a hírekben képviselőtársaim is, hogy Putnok, Kazincbarcika, Sajószentpéter és Miskolc neve szerepel a legtöbbször a komoly légszennyezettségi adatok kapcsán. Miskolcon a Búza tér az, ahol van egy ilyen mérőállomás, és sokszor a legrosszabb adatokat produkálja ez a mérőállomás, és az is világos, hogy több mint 80 százalékban a lakossági tüzelés felelős a légszennyezésért. Sok problémát okoz a közlekedés is valóban, és az autók állapota. Nyilván elsősorban a közösségi közlekedésben van fejlesztenivaló ebben a tekintetben, de a meghatározó a tüzelés. Sokszor elmondtam azt is, hogy ha a szegénységi térképet ráillesztjük a légszennyezettségi térképekre, akkor nagyon világos, hogy a szegény embereknek nagyon sokszor kell szinte bármivel fűteniük, amivel lehet. Tehát nem halogatható tovább ez a probléma, ennek a megoldása. 2010 óta lelassultak vagy érdemben megálltak a programok, mind az energiaracionalizálás kapcsán, különösen a családi házak tekintetében. Nincsenek érdemben kazáncsereprogramok. Azt gondolom, hogy határozottan elektromos fűtésre kell átállítani bizonyos lakóingatlanokat Magyarországon, olyan fűtési technikákat kell alkalmazni, különösen a legszennyezettebb térségekben, amik megoldják ezeket a problémákat. Drága a tűzifa is, ahol még erre volna szükség, és számtalanszor javasoltuk, hogy legyen alacsonyabb az áfakulcs. Nem csoda tehát, ha a légszennyezés problémái csak mélyülnek az elmúlt években. A Miskolci Egyetem kutatói szmogkéményt fejlesztettek ki. Többször felvetettem azt a kérdést is, hogy ezeket az innovációkat támogatni kéne a kormány részéről. Nem kaptunk érdemi válaszokat. Szerintem történelmi fordulópont van egy ilyen európai bírósági ítélet után. Az Európai Unió nyújtotta helyreállítási alap forrásait, illetve a következő hétéves fejlesztési ciklus forrásait érdemben arra kell felhasználni a térségben, hogy ez a légszennyezettségi probléma megszűnjön, hogy minőségi és egészséges életet tudjanak élni a Sajó völgyében is az ott élő magyar honfitársaink. Köszönöm, elnök úr.
Köszönöm szépen, képviselő úr. Napirend utáni felszólalásra jelentkezett Bencsik János független képviselő: „A felsőoktatás kiszervezése a rablóprivatizációt ötvözi kommunista tervgazdasággal” címmel. Öné a szó, képviselő úr.
Köszönöm a szót. Tisztelt Elnök Úr! Tisztelt Képviselőtársaim! Szeretnék egy idézetet felolvasni önöknek. „Nincs egy tanszék ebben a nyavalyás országban, ahol azok az emberek ülnének ma, akik szellemileg egy kormányváltást elő tudnának készíteni. Nincs egy lap. Nincs se rádió, se tévécsatorna. Egy sincs.” Ha valaki meg akarja érteni, hogy mi zajlik ebben az országban az elmúlt tíz évben, akkor tudnia kell, hogy az alábbi sorok tulajdonosa Orbán Viktor, jelenlegi miniszterelnök, aki 1994-ben az akkori kétharmados baloldali kormánytöbbség után nyilatkozta ezeket. Azóta van lap, van rádió, van tévécsatorna, és hamarosan lesznek egyetemek is. A Fidesz 2010-ben egy rosszul működő, alulfinanszírozott felsőoktatást vett át, amely tele volt párhuzamosságokkal, anomáliákkal és múlt századi működési reflexekkel. Tíz év alatt odáig sikerült eljutniuk, hogy a működési zavarok megmaradtak, viszont cserébe még több állami forrást vontak ki a felsőoktatásból, még jobban fokozták a politikai nyomást, ösztöndíjas képzéseket szüntettek meg, és az univerzitás szellemiségét lábbal tiporva gyakorlatilag kiüresítették a hallgatói képviseleti jogköröket, megfosztva a fiatalokat attól a lehetőségtől, hogy végre érdemi beleszólásuk legyen a saját képzési rendszerükbe. Most, tíz év lassú kivéreztetés után a kormány elérkezettnek látta az időt, hogy elfoglalja az egyetemeket is. Ráadásul mindezt a modellváltás címszó alatt, amelyben hardcore SZDSZ-es hagyományokat felélesztve ezermilliárdos állami vagyonokat játszanak át olyan magánalapítványokba, amelyeket kormánypárti politikusokkal és NER-közeli üzletemberekkel töltenek fel, méghozzá úgy, hogy a pápaválasztáshoz hasonlóan ezek élethosszig tartó kinevezések, csak az önként lemondás vagy a halál esetén szűnnek meg. Tisztelt kormánypárti képviselőtársaim már nem sokan maradtak a teremben , talán emlékeznek rá, hogy 2010 előtt a baloldali kormányok hogyan adták el a stratégiai fontosságú energetikai szektort, ennek a jelentős részét. Kérem, hogy árulják már el nekem, hogy amit most önök csinálnak, az miben különbözik ettől! Vagy nem gondolják például azt, hogy a felsőoktatás ugyanúgy nemzetstratégiai jelentőségű ágazat? Nagyon kérem, hogy ne hivatkozzanak cinikus módon, bicskanyitogató stílusban arra, hogy hát, az egyetem vezetése saját maga kérte ezeket a változásokat! A szenátusok azért ajánlják fel önként és dalolva mindezeket döntési jogköröket, ingatlanokat, oktatói státuszokat, a saját oktatási és kutatási szellemi szabadságukat , mert önök ezt megsúgták, megüzenték vagy megzsarolták őket, hogy ha nemet mondanak, akkor könnyen búcsút mondhatnak annak az 1500-2000 milliárd forintos pénzesőnek, amit nemrég a miniszterelnök jelentett be. Kolbász és korbács, mézesmadzag és elektromos sokkoló, ezek az önök módszerei. De hát mi mást is várhatnánk olyan politikusoktól, akik a kommunizmus elleni küzdelmet maguk is a Kádár-rendszerben szocializálódva végezték el, és végül annyit küzdöttek a kommunizmus ellen, hogy a saját maguk képére formálták, és végül úgy döntöttek, hogy kényelmesebb ezt most belakni nekik, mint ez ellen küzdeni. [[19.20]] Nagyon szeretném kérni önöket, hogy valaki adjon nekem választ arra a kérdésre, hogy milyen alapítványi működés az, ahol minden költséget az állam áll, de minden döntés olyan politikai komisszárok kezében van, akik egy fillért nem raknak be ebbe a közösbe, sőt senki nem is választja meg őket, és a döntéseikért később sem lehet őket felelősségre vonni, olyan emberek, akik állami és uniós pénzek garmadája fölött diszponálnak, de nem vonatkozik rájuk például a közbeszerzési törvény. Tisztelt Képviselőtársaim! A felsőoktatás kiszervezése, mondjuk ki, nem más, mint a rablóprivatizáció, és ez szöges ellentétben áll azzal a polgári Magyarország eszményével, amit a Polgári Válasz is képvisel, amely öntudatos állampolgárokat nevel, amely beleszólást enged nekik a saját intézményük működésébe, amely érdekeltté teszi őket abban, hogy saját maguk is javítsák, hozzájáruljanak ennek az intézménynek a működéséhez, amely garantálja a kutatásnak és a szabadságnak a jogát és a lehetőségét, és amely partnerként tekinti és egyben kritikai attitűdre is neveli ezeket a hallgatókat. Mi a Polgári Válasz mozgalomban ilyen felsőoktatásért és ilyen Magyarországért dolgozunk. Köszönöm szépen, hogy meghallgattak.
Köszönöm, Bencsik János képviselő úr. Tisztelt Országgyűlés! A napirend utáni felszólalások végére értünk. Megköszönöm munkájukat.Az Országgyűlés jövő héten hétfőn, 11 órakor folytatja ülését. Jó estét kívánok! Nyugodalmas jó éjszakát! Az ülésnapot bezárom.